
CARACTERIZAREA GENERALĂ A LUCRĂRII 


Actualitatea temei. Tema abordată elucidează unele aspecte teoretice privind 
tipologia axiologic-evolutivă, structura discursului narativ şi (re)modelarea conţinutului 
semantic al romanului românesc, din perspectiva lectorului contemporan. Teza răspunde 
imperativului lovinescian vizând „sincronizarea gustului estetic” românesc cu cel 
occidental, înţeles ca o direcţie literară modernă și novatoare. În comparaţie cu alte 
literaturi, etapele de evoluţie a romanului românesc se caracterizează printr-o retardare de 
câteva decenii, „arderea” acestora devenind o mostră de maturitate a gustului estetic. Abia 
mijlocul secolului al XX-lea (anii '20-'30, apoi '60-'70) reuşeşte să completeze un dublu 
„golľ” necesar, în plan epic, prin asimilarea şi dezvoltarea, pe cont propriu, a convențiilor 
realismului balzacian şi pe cele ale modernismului, în ansamblu, unul dintre creatorii căruia 
este romancierul francez Marcel Proust (1871-1922), autorul celebrului ciclu În căutarea 
timpului pierdut. 

Din perspectiva cititorului contemporan, problema, în sine, necesită revizuiri şi 
completări, mai ales, la capitolul metodologic-interpretativ, datorită apariției, în ultimii ani, 
a unui număr impunător de studii teoretico-critice în domeniu, ce necesită o selecția 
axiologică riguroasă. În acest sens, lucrarea cercetează analitic şi sintetic fenomenul 
prezenţei unui cod narativ modelator proustian în compoziția romanului românesc, fapt care 
a determinat modernitatea acestuia în raport cu valorile occidentale şi cu tendințele 
tradiționaliste locale (balcanice, în fond), derivate din folclor, istoria națională, viaţa socială 
ş.a. 

Se propune, astfel, o modalitate novatoare de re-lectură şi analiză a romanului, axată 
pe valorificarea şi identificarea unui model narativ-sursă şi a variantelor derivate din acesta, 
fapt care este deseori consemnat în critica de specialitate, deşi puţin elucidat. Or, modelarea 
(narativă) se realizează în baza unui principiu metaforic (transfer semantic structurat) 
complex, implicând studiul imagistic al sursei, al receptorului şi al interpretatorului, precum 
şi al textului literar propriu-zis, potrivit tendinţelor contemporane de cercetare literară. 

Scopul tezei este cercetarea premiselor de constituire şi valorificare estetică a unui 
fenomen literar modern, privind identificarea, în romanul românesc, a unui model narativ 
proustian, sesizat, în imaginarul cititorului, la lectura simultană” (A. Marino) a romanului 
autohton şi a celui francez. Teza nu este un studiu comparat, ci o analiză multiaspectuală a 
unui segment de imaginar epic local, indispensabil legat de modele artistice franceze. Astfel 
de romancieri ca A. Holban, C. Petrescu, M.I. Caragiale, M. Eliade, A. Busuioc ș.a., se 
integrează, mai mult sau mai puţin, în circuitul valoric european prin asimilarea creatoare a 


modelului narativ proustian într-un spiritus loci firesc şi cu diversitate tipologică specifică. 


Suportul ştiinţific şi metodologic este, în linii mari, structuralist (în ceea ce priveşte 
analiza problemelor de naratologie) şi post-structuralist sau hermeneutic, atunci când e 
vorba de aspectul semantic-interpretativ al discursului narativ, la nivel de receptare, potrivit 
principiului „trecerii de la structura operei la lumea ei” (P. Ricoeur). 

Din punct de vedere metodologic şi teoretic, studiile ce stau la baza tezei vizează 
diverse probleme de poetică a romanului, între care enumerăm pe cele de sorginte 
franceză: Figuri III, Palimpsestes de G. Genette, Plăcerea textului de R. Barthes, Logica 
povestirii de C. Bremond, Noi probleme ale romanului de J. Ricardou, Diseminarea de J. 
Derrida; rusă/sovietică: Morfologia basmului de V. Propp, Probleme de literatură şi estetică 
de M. Bahtin; germană: Nararologia de W. Schmid; cehă: Poetica occidentală de L. 
Doležel; olandeză: Încercare de tipologie narativă. Punctul de vedere de J. Lintvelt ş.a. De 
asemenea, un suport considerabil au constituit şi studiile cercetătorilor din România şi R. 
Moldova, între care: N. Manolescu, Gh. Glodeanu, R.G. Ţeposu, D. Micu, I.B. Lefter, N. 
Bileţchi, A. Gavrilov ş.a. 

Metodele de cercetare utilizate sunt atât tradiționale, cât şi moderne: analiză-sinteză, 
inducție-deducţie, comparativă, contrastivă, psihanalitică, naratologică, antropologică ş.a. 

Obiectivele concrete ale tezei sunt următoarele: 

— evidențierea efectelor estetice ale „sincronizării”, promovate teoretic în perioada 
interbelică (prima jumătate a sec. al XX-lea), dar care mai persistă în cultura şi gândirea 
contemporană la nivel receptiv artistic şi ştiinţific, precum au existat, de altfel, şi în epoca 
literară anterioară celei interbelice; 

— reactualizarea şi decodificarea mesajului romanesc, apreciat la data apariției, 
potrivit criteriului valoric contemporan şi în limitele unor metodologii adecvate de 
cercetare; 

— identificarea dimensiunii estetice a romanului românesc în raport cu valorile 
europene (în special, cele ale secolului al XX-lea) şi în contextul actual al comunicării 
culturale globale; 

— tipologizarea romanului românesc potrivit unui criteriu referenţial, stimulator al 
unui dialog con-textual cultural privind preferinţele modelatoare tematice şi discursive; 

— analiza limbajului discursiv romanesc în baza delimitării in abstracto a „nivelelor 
narative” (istorie-povestire-naraţiune, după G. Genette), precum şi a raporturilor dintre 
aceste nivele: ordine, frecvenţă, voce narativă ş.a.; 

— re-orientarea cititorului înspre perceperea dimensiunii sale gnoseologice şi 
participative de maximă importanță la decodificarea sensurilor romanului, textul narativ 
fiind un stimulent de bază pentru creația (în imaginarul lectorului) a lumilor ficționale sau 


posibile, în cazul în care „autorul a murit” (R. Barthes); 


— propunerea unor metode noi, originale de cercetare în domeniul literar, având la 
bază modelul narativ proustian, care sunt demonstrate practic în baza unui roman modern 
din literatura română (de ex.: romanul Joana de A. Holban ş.a.). 

Noutatea ştiinţifică a rezultatelor obţinute constă în cercetarea relațiilor 
comunicative dintre câteva instanţe, clasificate în trei grupuri: cititorul, ca demers 
gnoseologic al unei epoci (de ex.: cititorul din perioada interbelică, diferit de cel din 
perioada contemporană) şi romanele pe care le citeşte (în dependență de tipul lor); după 
care urmează naratorul şi lumile narate, ca „lumi ficționale”, explorabile şi apte de a face 
trimitere la o referință factuală, posibilă sau ficțională; apoi, variantele derivate creativ 
dintr-un model (adică, un segment de roman românesc) şi invariantul sau modelul narativ 
pentru variantele derivate (în cazul nostru, modelul narativ proustian). Schematic, vom 
avea: 


Cititor — Roman(e) 


Il 


Narator(i) — „Lumi narate” 


| 


Variante derivate — Invariant (model). 
Din aceste corelaţii, derivă următoarele elemente novatoare pentru ştiinţa literară 


contemporană: 

-rom an u leste un rezultat complex (produs textual) al unui Narator (ca instanță 
discursivă auctorială) orientat, pe mai multe planuri, înspre un act de comunicare durativ 
(timpul lecturii) cu un cititor, care urmează să decodifice şi să evalueze mesajul narativ; 

— discursul narativ (homo)diegetic (W. Schmid, G. Genette), printre creatorii căruia, 
în sens modern, a fost M. Proust, se anunţă a fi singurul ce poate oferi cititorului o 
posibilitate de autocunoaştere, de interogare asupra propriei existenţe şi a lumii exterioare; 

— naratorul-scriptor (de sorginte proustiană) este noua ipostază a Emiţătorului ce 
stabileşte convenţii spațio-temporale noi în relația text narant — text narat — text scris 
„acum” şi receptat „acum”; 

— romanul românesc îşi datorează modernitatea unei receptări creatore a modelului 
narativ proustian, ajungând, pe cont propriu, să se „sincronizeze” cu valorile artistice 
europene; 

— un model narativ se constituie în baza unor principii reglatoare identificabile, din 
punct de vedere naratologic, sub cel puţin trei aspecte: tipul naratorului, imaginea 
personajului (narat) şi relaţia predicat-obiect (perspectiva focalizantă), ce determină 
încadrarea acestora într-un timp şi un spațiu definit. Ex.: în cazul modelului proustian vom 
avea: EUL narant relatează, din interior, despre devenirea eului narat în timp şi spațiu; 

— memoria involuntară este o tehnică narativă proustiană, ce se realizează în baza 


principiului metaforic, deşi funcționează metonimic, antrenând, în diegeză, diverse optici 


spaţio-temporale (analepse şi prolepse) impresioniste, de regulă, menite să surprindă durativ 
„timpul pierdut”. 

— anumite romane din literatura română (ex.: cele semnate de C. Petrescu), la baza 
cărora stă modelul narativ proustian, devin, la rândul lor, modele pentru altele, cum se 
estimează, potrivit demonstrațiilor lui A. Burlacu, în cazul unor autori basarabeni din 
perioada interbelică, printre care amintim I. Sulacov, L. Dol&nga şi A. Robot, studiul cărora 
ar prezenta o problemă aparte. 

Semnificaţia teoretică şi valoarea aplicativă a tezei. Rezultatele investigaţiei 
noastre vor suplini cercetările literare contemporane din Republica Moldova şi din spaţiul 
românesc la următoarele compartimente: a) Istoria romanului românesc şi evoluţia genului 
epic în literatura română; b) Teoria literaturii — vizând probleme de tipologie a romanului 
din perspectivă referențială, în comparaţie cu alte tipologii contemporane; c) Probleme de 
naratologie, structuralism şi hermeneutică a discursului narativ, sesizate în epica 
românească; d) Metodologia analizei mai multor romane (ca variante), în baza unui model 
narativ concret (cazul Proust), din punct de vedere contrastiv şi comparativ; e) Re- 
valorificarea conţinutului semantic şi imagistic romanesc în context cultural local şi global, 
raportat la gustul estetic auctorial şi lectorial contemporan ş.a. 

Rezultatele aplicative ale tezei au fost expuse pe parcursul a mai bine de patru ani 
de predare a cursurilor de literatură română la diferite facultăți ale Universităţii de Stat din 
Moldova. În plan sintetic, materialul cercetării serveşte drept bază pentru un curs special de 
poetică a romanului românesc (la facultăţile cu profil umanist) sau alte cursuri opționale, 
privind probleme de naratologie, semiotică narativă, structuralism şi hermeneutică. Anumite 
concepte teoretice, desprinse din teză, rămân „deschise” pentru cercetarea ulterioară a 
studenţilor Facultăţii de Litere, USM, în tematica tezelor de an şi de licenţă. 

Aprobarea rezultatelor lucrării s-a făcut pe parcursul anilor de studii la masterat şi 
doctorat (2000-2004) prin participare la simpozioane şi conferințe ştiinţifice locale şi 
internaționale, în cadrul diferitelor centre universitare din R. Moldova (US „B.P. Hasdeu” 
din Cahul, US „A. Russo” din Bălţi, Universitatea de Stat din Moldova, Chişinău) şi de 
peste hotare (România, Ucraina, Rusia), având ca rezultat publicarea unei serii de articole 
ştiinţifice pe marginea temei cercetate: 

1. Modelul narativ proustian şi devenirea artistică prin scriere. // Analele ştiinţifice 
ale USM, vol. II, „Ştiinţe filologice”. —Chişinău: CE USM, 2002, p. 96-97, 0,3 c.a.; 

2. Aspecte ale modelului narativ proustian în romanul lui A. Busuioc „Singur în fața 
dragostei”. // Monografia colectivă: Orientări artistice şi stilistice în literatura 
contemporană (Coord. M. Dolgan). Vol. II. -Chişinău: CE USM, 2003, p. 78-92, 0,8 c.a.; 

3. Personajul care nu poate să nu scrie. // Analele ştiinţifice ale USM, seria „Ştiinţe 
filologice”. —Chişinău: CE USM, 2003, p. 72-77, 0,4 c.a.; 


4. Iubirea ca motiv al naraţiunii homodiegetice, pornind de la Proust. /! Conferința 
corpului didactico-ştiinţific „Bilanţul activității ştiinţifice a USM în anii 2000-2002. Ştiinţe 
filologice”. Chişinău: CE USM, 2003, p. 49-50, 0,1 c.a.; 

5. Anton Holban şi romanul static. // „Metaliteratura”. Analele Facultăţii de 
Filologie, Universitatea de Stat „Ion Creangă”, vol. 10. —Chişinău, 2004, p. 128-130, 0,2 
c.a.; 

6. O tipologie referențială a romanului românesc. // Analele ştiinţifice ale USM, 
seria „Ştiinţe filologice”. —Chişinău: CE USM, 2004, p. 120-133, 0,8 c.a.; 

7. Note pe marginea unui vis al lui Marcel. // „Strategii actuale în lingvistică, 
glotodidactică şi ştiinţa literară”, vol. III. —Bălți: PUB, 2004, p. 172-176, 0,2 c.a.; 

8. Metaromanul lui Proust // „Probleme actuale de lingvistică didactică şi ştiinţă 
literară”, vol. III (Aniversarea a 40-a a Facultăţii de Limbi şi Literaturi Străine). —Chişinău: 
CE USM, 2004, p. 577-579, 0,2 c.a.; 

9. Mai-mult-ca-prezentul (narativ)// „Omagiu profesorului A. Ciobanu”. —Chişinău: 
CE USM, 2004, 0,1 c.a. (în curs de apariţie); 

10. Dubla „sincronizare” a romanului românesc cu cel european. I/I „Limba 
română”, nr. 5, 2005, p. 111-117, 0,4 c.a. (în curs de apariţie); 

11. „Craii de curtea veche” de M.I. Caragiale - între alegoric şi personal. |I 


„Revista de lingvistică şi ştiinţă literară”, nr. 1-3, 2005, 0,4 c.a. (în curs de apariţie); 


INTRODUCERE 


Datorită unor împrejurări istorice, mai mult sau mai puţin favorabile, modernitatea 
franceză (mai puţin cea engleză sau germană) devine un model artistic „demn de urmat” 
pentru realizările culturale româneşti — în general, şi ale romanului — în particular, acest 
fenomen putând fi consemnat numai la „lectura simultană” [1, p. 120-127] de către cititorul 
contemporan, care are pe aceeaşi masă romane din literaturi şi epoci diferite. 
„Recunoaşterea” imediată a unor puncte sensibile comune, realizate prin exersarea 
memoriei imaginative, ridică o sumedenie de întrebări lectorului mai ales în ceea ce priveşte 
gradul de originalitate al universului ficțional stimulat de textul romanesc. În acest caz, 
pentru a-şi face o concluzie asupra mesajului desprins, cititorul de romane îşi va direcționa 
interesul înspre o sursă potențială receptată şi re-modelată. 

Acceptând ideea unor influenţe şi receptări artistice stimulatoare, trebuie să insistăm 
asupra faptului că, încercând să răspundem la întrebarea: „Cine identifică totuşi modelul?”, 
vom ajunge de fiecare dată la acelaşi răspuns: Cititorul de romane. De ex.: A. Holban a fost 
cititorul lui M. Proust încă la începutul secolului al XX-lea, iar cititorul contemporan (să 
zicem, cel din 2005) poate avea în faţa lui atât romanul lui A. Holban, cât şi pe cel al lui M. 
Proust, ceea ce însemnă că numai el poate identifica efectele unei „sincronizări” estetice 
posibile şi obiective, în măsura în care condițiile istorice au permis-o. Altfel spus, numai 
cititorul poate observa, datorită competenţelor lui analitice şi sintetice, „locurile comune” 
ale receptării sau trăirii paralele şi descrierii aceluiaşi sentiment în două romane din 
literaturi şi epoci diferite, precum şi să identifice invariantul narativ al lecturilor sale. 

Suntem astfel consubstanțiali cu afirmaţia pe care o face U. Eco despre romanul 
modern care ar fi o „operă deschisă”, „în mişcare”, caracterizată prin câteva trăsături: 
„Operele deschise, întrucât sunt în mişcare se caracterizează prin invitaţia (a cititorului — 
n.n. P.M.) de a face opera împreună cu autorul; la nivel mai înalt (ca gen al speciei „opera în 
mişcare”) există acele opere care, cu toate că sunt desăvârşite sub aspect fizic, sunt totuşi 
deschise unei germinări continue de relații interne, pe care consumatorul trebuie să le 
descopere şi să le aleagă în actul de percepţie a totalității stimulilor; orice operă de artă, 
chiar dacă este produsă conform unei poetici explicite sau implicite a necesităţii, este în mod 
substanțial deschisă unei serii virtual infinite de lecturi posibile, fiecare din ele făcând opera 
să retrăiască potrivit unei perspective, unui gust, unei execuţii personale” [2, p. 46]. Acest 
privilegiu acordat cititorului constituie totodată abilitatea lui de a face referință la o lume 
posibilă, stimulată de textul respectiv, în intenţia sa de a decodifica sensurile posibile. 

Or, literatura modernă este una ce depăşeşte limitele convenționale ale posibilului, 
oferindu-i cititorului ei o gamă largă de interpretări posibile. Ilustrativă în acest sens este 


remarca lui R. Barthes, care menţionează: „Modernitatea începe prin căutarea unei Literaturi 


imposibile” [3, p. 59]. Fraza îi permite cercetătorului francez să mediteze asupra condiției 
romanului modern ca ceva nou şi totodată distructiv (dar şi constructiv, în alt sens) la adresa 
formulelor vechi, unul dintre exemplele cele mai reuşite fiind opera lui Proust, rămasă 
undeva în „pragul Literaturii”, expresie sinonimă din punctul nostru de vedere cu 
„metaromanul”, ca formulă (modalitate) modernă de roman: „Regăsim astfel în Roman acel 
aparat distructiv şi deopotrivă înnoitor, specific întregii arte moderne. Deci, trebuie distrusă 
durata, adică liantul inefabil al existenţei: ordinea — fie ea a conţinutului poetic sau a 
semnelor romaneşti, a terorii sau a verosimilităţii — ordinea este o crimă premeditată. Dar 
durata sfârşeşte prin a pune din nou stăpânire pe scriitor, căci o negație nu poate fi 
desfăşurată în timp, fără să se realizeze o artă pozitivă, o ordine ce se cere din nou distrusă. 
De aceea, cele mai mari opere ale modernităţii, printr-un soi de echilibru miraculos, se 
opresc cât se poate de mult în pragul Literaturii, în acea zonă vestibulară unde densitatea 
vieţii este prezentă, diluată, fără a fi încă distrusă de triumful unei ordini a semnelor: astfel 
este persoana întâi la Proust, a cărui întreagă operă se naşte dintr-un efort prelungit şi 
amânat spre Literatură” [3, p. 59]. Vom nota faptul că anume această modalitate de a scrie a 
constituit şi suscitat interesul receptiv al literaturii române de a se sincroniza cu valorile 
occidentale, iar „pragul Literaturii” a devenit, pentru un timp îndelungat, un model de 
fiinţare a romanului românesc, precum şi a altor specii literare. 

Ce îl interesează pe publicul românesc, lector al romanelor franceze? Posibil, e ceva 
mai mult decât simpla povestire a unor istorii de amor sau de avariţie într-un cadru parisian 
sau în anumite sfere culturale mai puţin întâlnite în spațiul cultural românesc. Este ceva care 
captează şi uimeşte, ceva care permite să se vadă lumea cu alți ochi, cu alte întrebări 
existenţiale. lată de ce considerăm că nu numai moda timpului a adus romanul francez 
publicului românesc, dar şi necesitatea de a fi în pas cu ultimele invenţii şi descoperiri ale 
ştiinţei şi civilizației occidentale. (cf.: Noua structură şi opera lui Marcel Proust de C. 
Petrescu). Creatorii de roman românesc nu numai că s-au raportat la modelul european, ei 
au trebuit să „însușească lecţia” la ei acasă, să verifice rezultatele scontate în baza 
experienţelor proprii, să-şi creeze propriul amalgam de convenţii artistice, având „în spate” 
modele narative celebre. Căci, menţionează şi cercetătorul T. Pavel: „Ca şi forma fixă a 
sonetului, există modele narative care cer cititorului cunoaşterea convențiilor stabilite: 
naraţiuni la persoana întâi, romane epistolare sau polițiste” [4, p. 206]. Nu e vorba, deci, de 
un împrumut de teme, ci de o modalitate de vizionare, de percepere a lumii exterioare şi 
interioare, de construcţie a sensului (respectiv, sensurilor) posibile existențiale şi ființiale. 
Altfel spus, cititorii autohtoni ai romanului european (care au devenit ei înşişi autori de 
roman, mai târziu) au căutat răspuns nu atât la întrebarea: „Ce să scriem?”, cât la întrebarea 
impersonală: „Cum se scrie?”, precum şi la varietatea aspectelor acesteia: „Cum se 


raportează referentul ficțional la realitatea extradiegetică?”, „Cum se începe un roman?”, 


10 


„Cum se depăşesc anumite convenţii?”, „Cum să te regăseşti pe tine însuţi în ceea ce faci?” 
ş.a. De aceea, meritul receptării literaturii europene în contextul cultural românesc este, mai 
degrabă, unul gnoseologic, decât ornamental, şi chiar simpla „imitaţie” a lui poate aduce 
uneori succese în plan axiologic local şi general-uman. 

A fost nevoie de un timp oarecare pentru ca să se concretizeze ce anume merită să fie 
„Imitat” (poate chiar „copiat”), adică a fost nevoie de selectarea modelelor stimulatoare, dar 
în aşa măsură ca să se evite pastişa şi imitaţia oarbă, deoarece, îl vedem pe G. Călinescu 
întrebându-se şi întrebând: „este Proust o formulă ce poate fi imitată cu folos?” [5, p. 48]. 
Amintim că problema modelelor literare şi identificarea lor ca surse, în limitele esteticului, 
revine de fiecare dată, când e vorba de o nouă mişcare literară, actualitatea ei devenind un 
motiv de critică şi în cazul poeziei postmoderniste. Astfel, N. Leahu precizează: „sensul 
conclusiv al discuţiei despre modele este acela de a dovedi cum toate tipurile posibile de 
clişee poetice ale tradiţiei sunt subminate sau asimilate de structurile ce instituie noul model 
major (postmodernist = experimentalist), garantându-i specificul estetic față de celelalte 
modele majore funcţionale în epocă” [6, p. 80], fapt ce se poate raporta fără îndoială la 
romanul modern. 

În ceea ce priveşte exegeza proustiană, remarcăm pe C. Ştefănescu care face una 
dintre primele prezentări diacronice ale receptării romanului proustian în critica şi literatura 
artistică românească. Descrierea este fixată în prefața volumului Captiva (1971) [7], una 
dintre primele ediții traduse în limba română, întitulată Reacții românești față de inovaţia 
proustiană, după care menţiunea se reia succint într-un articol tradus în franceză cu titlul Le 
roman roumain et l'innovation proustienne (1991) [8]. În ambele cazuri sunt schiţate 
momentele cheie ale receptării romanului proustian în contextul literar românesc interbelic, 
acestea fiind divizate în două direcții: pe de o parte, admiraţia publicului lector faţă de 
romanul lui M. Proust; pe de altă parte — respingerea lui sau susținerea unei poziţii critice 
neutre, aşa cum o face, de ex. G. Călinescu, în spiritul său recunoscut balzacian. 

Pentru primul caz sunt amintiţi aşa critici (care au publicat diverse articole pe 
marginea romanului proustian, mai ales în revista Viața românească) ca M. Ralea, B. 
Fundoianu, F. Aderca, primul dintre traducătorii unor fragmente proustiene, P. Zarifopol, G. 
Ibrăileanu, M. Sebastian ş.a., precum şi deschideri spre creaţii literare originale. Se 
menționează că „cel mai evident caz de proustianism, în literatura română, este A. Holban. 
El nu este numai un exeget devotat, dar şi în practica sa de romancier îl vedem scriind în 
spiritul şi litera lui Proust. Când a ajuns să se justifice asupra procesului său de 
contaminare literară cu ilustrul analist francez, a susținut că în cazul său nu e vorba de o 
influenţă de natură livrescă, ci de identitate de structură afectivă şi temperamentală. 
Ceea ce poate părea unora, la o privire superficială, că este o formă de mimetism nu ar fi 


de fapt decât o excepţională coincidenţă în modul de percepţie a lucrurilor” [7, p. 

XXVII, subl. ns. — P.M.]. Vom observa limbajul critic utilizat pentru exprimarea „raportării 
la model”: se pun în paralel două serii de expresii sinonime ce contrapun semantic 
„Identitatea de structură afectivă şi temperamentală” sau „modul de percepție a lucrurilor” 
cu „contaminarea literară”, „influenţa de natură livrescă” şi „o formă de mimetism”. 
Considerăm că ambele momente amintite servesc la identificarea modelului narativ la o 
lectură sincronă de către cititorul interesat. 

Un alt exemplu de „proustian neortodox, într-un mod cu totul personal” este C. 
Petrescu, care „nu este un produs al bergsonismului ca Proust, ci al direcției filozofiei 
fenomenologice, având şi o construcție temperamentală centrată pe dinamism, opusă 
romancierului francez” [7, p. XXXIII]. Apreciind meritul cercetătoarei C. Ştefănescu în 
baza celor expuse, nu insistăm prea mult asupra unor concepte faţă de care avem anumite 
rezerve, deoarece vom reveni la autorii amintiţi în capitolele II şi III. Vom sublinia însă că 
romanul lui M. Proust a fost tradus integral în limba română foarte târziu, în comparaţie cu 
apariția editorială a originalului francez. Merită notat şi faptul că în Moldova sovietică 
romanul lui M. Proust s-a citit fie în rusă, fie în franceză, neexitând nici o traducere oficială 
în limba „moldovenească”. 

În anul 1945, la Bucureşti, apar primele două volume ale romanului proustian în 
traducerea lui R. Cioculescu, ediţie prefațată de T. Vianu. În 1968 „Biblioteca pentru toţi” 
începe publicarea întregii opere în traducerea postumă a lui Radu Cioculescu, completată de 
E. Cioculescu (Editura „Minerva”: Captiva, T.X, 1971, Fugara, T.XI, 1974, Timpul regăsit, 
T. XII-XIII, 1977), seria traducerilor inaugurându-se cu o largă prezentare a romanului 
proustian, semnată de Ov. S. Crohmălniceanu. În acelaşi an, V. Streinu publică şi el o altă 
versiune românească a primelor două volume din A la recherche du temps perdu, 
următoarea traducere completă a romanului proustian (cea mai reuşită) fiind făcută abia 
începând cu 1987 de către I. Mavrodin, fiecare volum fiind însoţit de câte o prefaţă (de fapt, 
un studiu teoretic) şi o listă de note şi comentarii (Ed. „Univers”: Swann, 1987, La umbra 
fetelor în floare, 1988, Guermantes, 1989, Sodoma şi Gomora, 1995, Timpul regăsit, 
2000). Traducerea cu întârziere a romanului proustian demonstrează că publicul românesc 
(cititorul simplu sau de specialitate), mai ales cel din perioada interbelică, l-a citit pe Proust 
în original, în franceză, iar receptarea lui a fost posibilă datorită celor care cunoşteau 
complexitatea stilistică (iar Proust oferă un exemplu aparte de limbă literară) a unei limbi de 
circulaţie internaţională. Interesul sporit pentru opera unui singur autor de talie universală ne 
permite să considerăm că majoritatea studiilor critice româneşti asupra edițiilor originale sau 
traduse, avându-l pe Proust drept subiect de discuţie, pun, de fapt, în prim-plan problema 
romanului românesc modern, inclusiv cel din R. Moldova, cu limbajul şi „legile” sale 


specifice de a fi. 

Teza Romanul românesc şi modelul narativ proustian probează experimentele 
artistice ale unei ere moderne ce-şi trasează tot mai evident limitele, fără a insista prompt 
asupra unor concepte. Materialul tezei este menit să problematizeze şi să evidenţieze 
anumite aspecte sensibile ale problemei, nicidecum unul care să dea răspunsuri. Or, 
discursul modern glisează cu fiece ocazie în mister, evitând căile sigure de cunoaştere şi 


comprehensiune totală. 


NOTE (1): 
1. Marino Adrian. Comparatism şi teoria literaturii. —laşi: Ed. „Polirom”, 1998. 

3. Barthes, Roland. Romanul scriiturii. Antologie. Trad. A. Babei. —Bucureşti: Ed. „Univers”, 1987. 
4. Pavel, Toma. Convenţiile ficţiunii // Lumi ficționale. —Bucureşti, Ed. „Minerva”, 1992. 

5. Călinescu, George. Camil Petrescu. Patul lui Procust //,„Viaţa românească”, an. XXV, nr.3, 
martie, 1933; Apud: Protopopescu Alexandru. Romanul psihologic românesc. —Bucureşti: Ed. 
„Eminescu”, 1978. 

6. Leahu, Nicolae. Modelele poetice şi specificul recuperării. În Poezia generaţiei '80. — Chişinău: 
Ed. „Cartier”, 2000. 

7. Ştefănescu, Cornelia. Reacții româneşti față de inovația proustiană. Prefaţa la volumul: Marcel 
Proust. Captiva. T. IX. (Trad. E. şi R. Cioculescu). —Bucureşti: Ed. „Minerva”, 1971, p. V-XLV. 

8. Ştefănescu, Cornelia. Le roman roumain et l'innovation proustienne // „Cahiers roumain d'etudes 
litteraires”, 1/1991. Bucureşti: Ed. „Univers”, p. 117-124. 


13 


CAPITOLUL I. REDIMENSIONĂRI ALE ROMANULUI 
ROMÂNESC 


$1. O tipologie referenţială a romanului românesc 
1.1. Referinţa şi „lumile ficționale” 

Văzut în lumina lingvisticii integrale, textul (artistic) depăşeşte dihotomia 
saussuriană a semnului lingvistic compus din semnificat şi semnificant („concept şi imagine 
acustică”), acesta organizându-se mai degrabă în aşa-zise „straturi” care se prezintă 
simultan, manifestând trei tipuri de „conţinut lingvistic”, numite de lingvistul basarabean de 
talie mondială E. Coşeriu ca: desemnarea, semnificatul şi sensul, definite astfel: 
„desemnarea este referinţa la „realitate”, adică relația în fiecare caz determinată între o 
expresie lingvistică şi o „stare de lucruri” reală, între semn şi lucrul denotat”, „semnificatul 
este conţinutul unui semn sau al unei expresii dat într-o anumită limbă şi exclusiv prin 
intermediul limbii înseşi, [...] conţinut înţeles ca «posibilitate de desemnare»”, iar „sensul 
este conţinutul propriu al unui text, adică ceea ce textul exprimă dincolo de (sau prin) 
desemnare şi semnificat”, ceea ce se verifică prin interogația „ce s-a intenționat să se spună 
cu aceasta?” [1, p. 246]. Aşadar, textul nu reprezintă numai semnificatul şi desemnarea, ci şi 
ceva cu referință „dincolo”, care este sensul său [2], articularea acestuia presupunând 
categoric un demers hermeneutic. 

Cu referire la „planul sensului”, E. Coşeriu menţionează că acesta este „dublu 
semiotic, deoarece, în acest plan, un semnificant şi un semnificat de limbă constituie o 
primă serie de relaţii, urmată de altă serie, în care semnificatul de limbă (prin care se 
desemnează) devine la rândul său “semnificant” pentru conținutul textului sau „sens”. 
Semnificatele lingvistice (şi ceea ce ele desemnează) constituie partea materială a textului 
literar, fiind tocmai partea materială — „semnificantul” — a altui semn al cărui „semnificat” 
este sensul textului” [1, p. 247]. Tot aici, E. Coşeriu exemplifică conceptul teoretic printr-o 
trimitere la romanul Don Quijote de la Mancha unde „Cervantes nu vorbeşte despre Don 
Quijote, despre Sancho, despre Dulcineea, ci prin intermediul lui Don Quijote, al lui 
Sancho, al Dulcineei, ca simboluri, vorbeşte de altceva, ceea ce constituie sensul 
romanului”, pentru a preciza că „planul sensului şi cel al semnificatului sunt diferite în 
fiecare caz, dar aşa cum semnificatul poate să coincidă cu desemnarea, sensul poate să 
coincidă cu semnificatul”. Deşi E. Coşeriu nu spune (în lucrarea citată) că sensul ar putea să 
coincidă cu desemnarea, acestea două interrelaționându-se numai prin intermediul unui 
semnificat mediator şi acesta numai uneori sub semnul indecis al unui „poate”, lăsăm 
deschisă paranteza pentru cazul în care spunem „sensul lumii este însăşi lumea”, referinţa 


fiind, în acest caz, foarte aproape de expresie sau chiar suprapusă. 

În Noul dicționar enciclopedic al ştiinţelor limbajului conceptul de referință, 
exprimat aproximativ în aceeaşi cheie, este analizat în termenii lui G. Frege, care face 
distincție, în plan strict lingvistic, între „ansamblul referenților unui semn (Bedeutung, 
deseori tradus prin semnificație sau denotaţie) şi semnificatul său (Sinn, adesea tradus prin 
sens)” [3, p. 235-236]. Singura distincţie, în cazul lui Frege, este că enunţurile ficționale au 
un sens (Sinn), dar nu şi un referent (Bedeutung), opinie pusă în discuţie de o serie de 
cercetători în domeniu, pe care îi vedem ca fiind deja hermeneuţi, ce-şi motivează opinia 
astfel: „în textele de ficţiune absenţa denotaţiei literale îl incită pe cititor (subl.n. -P.M.) la 
activarea altor tipuri de relaţii referențiale”, iar textul literar, „în loc să aibă denotația zero, 
referă de fapt la o lume posibilă, adică la o alternativă a lumii reale” [3, p. 243]. Astfel, se 
ajunge la conceptul „lumilor ficționale” (T. Pavel, L. Dolezel), care specifică faptul că 
enunţurile ficționale referă la lumile posibile create de autor şi (re)constituite de cititor(1), 
faptul fiind concentrat teoretic în termenii lui Toma Pavel prin convențiile ficţiunii, datorită 
căreia „enunţurile literare sunt percepute ca reprezentări de structuri lingvistice, reprezentări 
care generează propriul lor context semantic. Această convenţie reglementează 
comportamentul cititorilor, cerându-le o participare maximă, orientată către optima 
exploatare a resurselor textuale” [4, p. 202]. Totodată, „convențiile ficționalității 
avertizează cititorii că mecanismele referențiale obişnuite sunt în cea mai mare parte 
suspendate şi că, pentru înţelegerea unui text literar, datele exterioare înseamnă mai puţin 
decât în situațiile de fiecare zi” [4, p. 202-203], citatul exprimând necesarul participativ al 
cititorului la explorarea resurselor textuale, nu însă fără a lăsa deschisă multitudinea 
posibilităţilor referențiale virtuale, ficționale sau posibile. 

Or, acesta şi este sensul hermeneuticii, definită de P. Ricoeur ca „teoria care reglează 
trecerea de la structura operei la lumea operei”, iar „a interpreta o operă înseamnă a 
desfăşura lumea la care ea se referă în virtutea „dispunerii” sale, a „genului” său şi a 
„stilului” său” [5, p. 340-341]. În acelaşi timp, sarcina hermeneuticii este de „a căuta în 
textul însuşi, pe de o parte, dinamica internă care guvernează structura operei, pe de altă 
parte, putinţa operei de a se proiecta în afara ei şi de a naşte o lume, care este cu adevărat 
lucrul textului. Dinamica internă şi proiecția externă constituie ceea ce numesc travaliul 
textului” [6, p. 33]. Prin urmare, o analiză hermeneutică presupune mai întâi faptul de a se 
cerceta „structura operei”, pentru a se observa „dinamica internă”, generatoare de „lumi”, 
evident, ficționale. Toate acestea realizându-se independent de intenţia autorului şi de 
contextul istoric în care a apărut, mesajul semantic fiind lăsat pentru a fi identificat şi 
evaluat numai de cititor(i). 

Precizarea pe care o face P. Ricoeur în Metafora vie este că „în opera literară, 
discursul îşi desfăşoară denotaţia ca o denotație de rangul doi, în favoarea suspendării 


denotaţiei de prim rang a discursului”, ceea ce presupune dispariția intenţiei auctoriale 

asupra textului şi antrenarea cititorului în identificarea sensurilor pornind de la text, o 
denotație dublu fictivă, mai întâi prin verbalizarea lumii lucrurilor, apoi prin reconstituirea 
unei denotaţii metaforice din pluritatea conotativă a sensurilor textuale. Or, „enunţul 
metaforic este cel care-şi cucereşte sensul ca sens metaforic pe ruinele sensului literal şi tot 
el este cel care îşi dobândeşte referința pe ruinele a ceea ce putem numi în mod simetric 
referința sa literală” [5, p. 342]. Altfel spus, cititorul lecturează textul romanesc şi face 
referință imaginară, prin intermediul narativului constructor de sens, nu numai la lumile pe 
care ar fi vrut autorul să le propună, ci şi la lumile pe care i le stimulează conţinutul material 
(literal) al textului literar în autonomia sa faţă de autor şi de oricare alt factor exterior. În 
sensul acesta, romanul (din orice literatură) nu este decât o concentrare a unor lumi fictive 
sau posibile ce urmează a fi descoperite de cititor, datorită abilităților (şi competenţei) 
acestuia de a face referinţă la ele, iar tipologia romanului ar trebui, din punctul nostru de 
vedere, să fie una a acestor „lumi referenţiale” de grad secund, pe care cititorul le 
„vizionează” în măsura în care textul îi serveşte ca stimulent pentru o asemenea „vizionare”. 

Raportând narativul, ca element de bază al construcției lumilor ficționale (în cazul 
romanului) la convențiile ficţiunii, nu trebuie ignorat şi faptul că ficționalul este pus în 
legătură directă şi cu imaginarul auctorial (transpus în materialitatea textuală, care, ulterior, 
serveşte ca stimulent pentru imaginarea lumilor de către cititor — n.n. P.M.), după cum 
observă cercetătorul german W. Schmid. Dacă lumea narată se creează în actul narativ al 
unui Narator, atunci lumea imaginată, creată de autor, nu e identică cu cea narată, ea 
incluzând Naratorul, receptorul său şi însăşi naraţiunea. Altfel spus, „opera narativă nu este 
numai acea în care se povesteşte o istorie de către un narator, dar şi se imaginează (de către 
autor) un act narativ, din aceasta rezultând specificul artei narative ca structură dublă: 
sistemul comunicativ constă din comunicarea autorului (CA) şi a naratorului (CN), aşa încât 
CN intră în CA, ca o parte de bază a lumii imaginate” [7, p. 33-34, trad. ns. - P.M.]. 


Schematic, vom avea următoarea relaţie : 


Autor — imagine — Adresat (receptor/cititor) 


Lume imaginată 

Comunicare narativă 


Narator —> arațiune — Adresat (naratar) 


Lume narată 


Schema 1. Dubla structură comunicativă a artei narative 

Astfel că cititorul va trebui să perceapă limitele lumii ficționale imaginate (voite de a 
fi transmise de autor) prin intermediul lumii construite, în bază de narațiune, pentru a putea 
astfel intra în comunicare cu universul fictiv. Acest fapt schimbă într-un fel direcția şi 
efectul schemei comunicative Emiţător-Receptorului, propusă de Roman Jakobson, printr-o 
abordare pragmatică, asupra căreia vom mai reveni. Comunicarea literară se desfăşoară 
astfel în două direcţii: mai întâi Autorul imaginează o lume pe care o concentrează într-o 
naraţiune, după care dispare, lăsând ca, în baza acestei naraţiuni (materializate în textul 
romanesc), cititorul (în dependenţă de nivelul lui de inteligență şi pregătire) să identifice fie 
lumea imaginată inițial, fie alte lumi posibile, stimulate de text. Atât într-o direcție, cât şi în 
cealaltă, comunicarea literară se produce după următoarea formulă: Autorul abstract creează 
un narator fictiv care relatează creativ despre un personaj 1, care citează lumea din care 
face parte, construită din atomi de realitate (în sensul lui T. Pavel), mesaje pe care le 
transmite, dialogic, altui personaj 2 (naratar); tot acest conţinut este, indirect adresat (pentru 
a fi receptat) unui cititor fictiv, identificat |n persoana cititorului abstract (ca receptor ideal 
sau presupus), ceea ce constituie lectura propriu-zisă a unui cititor concret, care poate fi un 
participant activ sau pasiv la comunicarea literară constructivă de lumi ficționale. 
Reproducem mai jos o nouă schemă de comunicare literară unidirecţională (E-R) în 
viziunea lui W. Schmid [7, p. 56], schemă care o re-vede şi o completează pe cea a 
cercetătorului olandez J. Lintvelt [8, p. 43], cu deschideri interpretative mult mai largi şi mai 


adecvate cercetării literare contemporane: 


OPERĂ LITERARĂ 


LUMEA IMAGINATĂ 


AC: 


Schema 2. Abrevieri: AC = autor concret; : = creează; AA = autor abstract; NF = narator 
fictiv; — = îndreptat spre; Pl, P2 = personaje; CF = cititor fictiv; CA = cititor abstract; AP = 
adresatul presupus al operei; RI = receptorul ideal; CC = cititorul concret. 

Să examinăm, un fragment de roman pentru a sesiza aceste instanţe ale comunicării 
narative: „Marea calmă, cenușie, cu margini albe. De pe dealul unde stăm parcă n-are nici 
un val. Câteva pete negre, altele roşii. Ioana îmi spune dintr-o dată, dar simțim în preajma 
noastră toate neînțelegerile trecute. „Stii, Sandu, că nu este nimic adevărat din trecutul 
meu. Am imaginat o poveste ca să te fac să mă iubeşti! ”. Cum aş putea transcrie starea mea 
ascultând aceste vorbe? Dacă ar fi o imensă bucurie, m-aş lămuri ce se petrece în mine. Ce 
dezastruos ar fi să învie morții, căci am primi revenirea lor cu aceeași indiferență ca eu 
acum. Un mort pentru care te-ai tânguit timp îndelungat, i-ai fost fidel la mormânt, l-ai 
îngrijit, ai dat slujbe la biserică. Şi bucuria revederii, chiar dacă minunea ar fi unică, nu s- 
ar suprapune supărării de mai înainte” (loana, A. Holban). 

Textul aparține unui autor concret, A. Holban (1902-1937), care a mai scris şi alte 
romane, articole şi studii culturale, a participat activ la modernizarea literaturii române 
interbelice etc. Atunci când anumiţi factori l-au stimulat să scrie romanul Joana, întreaga 
energie creativă este concentrată anume pentru acest fapt, care nu este decât un fragment din 
activitatea foarte largă a autorului concret. Această energie creatoare este identică cu autorul 
abstract, care ştie limitele lumii ficționale pe care o creează sau, cel puţin, o poate vedea de 
sus. Autorul abstract, care nu mai este deja Holban-omul, nici Holban-scriitorul, ci un alter 
ego creator, care imaginează lumea ficțională şi naratorul care o va relata. Acest narator, 
care în cazul dat, vorbeşte la persoana întâi, povesteşte despre trăirile lui (sau ale altui/altor 
personaj/e) din prezentul cel mai apropiat (uneori chiar identic cu actul scriptural) sau dintr- 
un trecut mai mult sau mai puţin îndepărtat, cel despre care se povesteşte fiind deja un 
personaj (în cazul nostru, „eu”-l se divizează în cel narant („cum aş putea transcrie...”) şi cel 
narat „Ioana îmi spune”). Evident că între personaje, în afară de acțiuni, există de fiecare 
dată un schimb de replici, manifestate dialogic. Un personaj va comunica altui personaj un 
mesaj, care îşi are limitele lui ficționale, constituie o lume nouă, o lume citată în interiorul 
lumii relatate de narator. Relatarea Ioanei: „Stii, Sandu, că nu este nimic adevărat din 
trecutul meu. Am imaginat o poveste ca să te fac să mă iubeşti!” este sesizată de narator ca o 
lume incomodă, citată din altă realitate decât cea construită până la momentul enunţării ei. 

Înainte însă de a relata propriile consideraţii creative sau a cita discursul personajelor 
sale, Naratorul „ştie” că adresează discursul său unui receptor fictiv (întrebarea „Cum aș 
putea transcrie starea mea ascultând aceste vorbe?” şi discursul ce urmează sunt adresate, 
evident, unui cititor fictiv, posibilitatea ca să fie un retorism poetic monologal părând 
banală), acesta putând fi chiar cel ideal, în cazul în care cititorul concret este unul pregătit să 
asimileze mesajul. În ordine inversă, fapt despre care W. Schmid nu aminteşte, lăsând să se 
înţeleagă de la sine acest fapt, dar care constituie, din punctul nostru de vedere, adevărata 
comunicare literară (hermeneutică), cititorul este principalul agent al comunicării literare, 


datorită competenţei sale de a recepta imaginea stimulată de text, mult mai complexă şi mai 

variată, decât ceea ce ar fi vrut autorul să transmită. Mai mult chiar, cititorul (în calitatea sa 
de receptor) îşi imaginează sau percepe vectorul comunicativ, pornind dinspre autor şi 
narator, venind în direcţia lui, ceea ce asigură, de fapt, posibilitatea comunicării. 

Astfel, ca şi autorul, cititorul este un om viu, concret, de o anumită vârstă, antrenat în 
diferite activităţi sociale (ceea ce nu presupune întotdeauna o pregătire academică pentru 
lectură critică), care se dedică lecturii unui roman, printr-un efort de concentrare energetică, 
devenind partener de comunicare al emițătorului lumii ficționale, deci un cititor abstract. În 
dependenţă de interes, cititorul va urma cel mai des itinerarul fictiv propuse de narator, 
pentru a co-participa la construcția lumii ficționale şi a intra astfel în posesia mesajului voit 
a fi transmis, dar aşa cum limbajul literar este conotativ, rareori cititorul va fi pe aceeaşi 
undă cu naratorul şi cu lumile acestuia fie ele imaginate sau citate din „vorbirea” 
personajelor. Acest fapt va produce ceea ce P. Ricoeur numeşte „conflictul interpretărilor”, 
modalitate creatore de lumi noi, singulare în imaginarul poetic, accesibil pentru orice fiinţă 
umană. 

Problema lumilor ficționale este pusă în discuţie şi de cercetătorul ceh L. Dolezel, din 
articolul căruia vom cita un fragment ce confirmă teoretic itinerarul argumentului nostru. 
Vom păstra din textul original (în franceză) numai unii termeni Şi expresii mai importante. 
Astfel, „de vreme ce referința constituie funcția principală a semnului, adică raportul dintre 
semn şi lume, literaturii trebuie să-i fie alocat, din necesitate, un domeniu de referință în 
calitate de sistem semiotic. Semantica lumilor posibile furnizează acest domeniu afirmând 
că semnul referă (trimite) la o multitudine de lumi posibile, mai curând, decât una singură, 
suprapusă lumii actuale (,le signe refere à une multitude de mondes possibles, plutôt qu’à 
un seul, en l'occurrence le monde actuel”). Această noțiune se vădeşte dublu semnificativ 
pentru ceea ce este literatura de ficțiune. Pe de o parte, dacă textul de ficțiune (,,texte de 
fiction”) are o functie referențială, aceasta vizează, mai degrabă, lumi ficționale posibile, 
decât lumea reală („celle-ci vise des mondes fictionneles possibles plutôt que le monde 
réel”). De exemplu, ar fi absurd să se susțină că numele Rascolnikov referă (face trimitere) 
la un individ care ar fi existat într-adevăr în Sankt-Petersbug pe la jumătatea secolului al 
XIX-lea. În același timp, este destul de rezonabil să se afirme că Rascolnikov referă (face 
trimitere) la un personaj dintr-o lume ficțională creată de Dostoevski în romanul său Crimă 
şi pedeapsă. Furnizând conceptul lumilor ficționale, semantica lumilor posibile poate 
elibera teoria literară de noţiunea sterilă precum că textele de ficțiune nu au referință („les 
textes de fiction n’ont pas de reference”), precum şi conceptul jenant al auto-referinţei. Pe 
de altă parte, şi mai important, semantica lumilor posibile ne permite să postulăm o relație 
mai dinamică între textul de ficţiune şi lumea sa: lumile ficționale nu pre-există textelor, 
deoarece orice text literar trebuie să-şi construiască propriul său domeniu de referinţă 


şi trebuie să facă să existe propria sa lume ficțională („les mondes fictionnels ne pré- 

existent pas aux textes, de sorte que tout texte littéraire doit construire son propre domaine 
de reference, et doit faire exister son propre monde fictionnel”). Textele, aparţinând 
categoriei literaturii de imaginaţie, ar apărea ca sisteme semiotice particulare de construcție 
a lumilor posibile. Semantica ficţiunii trebuie să se manifeste ca o semantică 
„construcțională” („une semnantique «constructionnele»”). Reterinţa devine de-acum o 
relație semantică secundară, fondată pe virtualitatea constructivă a textelor literare. 
Literatura, în calitate de manifestare supremă a imaginaţiei omului, posedă capacitatea de 
a construi lumi şi de a lărgi necontenit câmpul şi varietatea universului nostru semiotic 
(„capacité de construire des mondes et de sans cesse étendre le champ et la variété de notre 
univers sémiotique”) [9, p. 8-9]. Am subliniat două pasaje pentru a evidenția atitudinea 
exegetului ceh asupra definirii textului literar, acesta (textul) fiind parcă obligat să respecte 
regula de a „construi lumi” şi de a favoriza lărgirea imaginativului cititorului. Expresia 
„universul nostru semiotic” implică desigur „participarea maximă a cititorului” la 
decodificarea sensurilor posibile, în varietatea contextuală din care face parte receptorul, 
adică la faptul de a identifica contururile lumilor ficționale sau posibile, stimulate de materia 
textuală, şi de a le da un înţeles, sau mai multe înţelesuri, care să facă lumea dată una 
comprehensibilă. 

L. Doležel propune, în continuare, o tipologie a lumilor ficționale generate de text, 
fără o specificare aparte pentru cazul romanului, aceste „lumi ficționale” clasificându-se în: 
tipuri extensionale (categoriale şi modale) şi tipuri intensionale, dintre care vom aminti aici, 
din considerente metodologice, numai tipurile extensionale categoriale, reduse de cercetător 
la patru: 1) lumea MS este lumea obiectelor statice şi neschimbătoare, analogă universului 
discursiv al logicii clasice; 2) lumea MN este lumea forței naturale, care generează 
schimbări ale obiectelor (evenimente naturale); MN este o lume dinamică, dar inanimată, 
lumea non-intențională a naturii; 3) lumea MA este construită prin introducerea categoriei 
agentului, acesta fiind subiectul căruia i se atribuie sursa schimbărilor intenționale pentru 
ceea ce constituie obiectele sau el însuşi. Agentul este o categorie semantică căruia trebuie 
să i se atribuie proprietăți mentale şi evenimente mentale. În lumea MA este admis numai 
un singur agent şi, în consecinţă, e vorba de o lume uniactanţială („une monde 
uniactanciel”); 4) Lumea MAA este lumea ficțională unde se permite intrarea a doi sau mai 
mulți agenţi. Inovația principală a acestei lumi rezidă în faptul de a evidenția categoria 
interacțiunii, adică e vorba de o relație dinamică particulară între doi sau mai mulți agenţi 
care acţionează producând efecte de reciprocitate [10, p. 11-12, trad. ns. — P.M.]. Fiind 
clasificate, potrivit criteriului evenimențţialității, tipologia „lumilor ficționale” propusă de 
Lubomir Dolezel, ar putea fi redusă, din punctul nostru de vedere, numai la două categorii: 
lumi în care acţionează („intenţionat”) un agent (uman) şi lumi în care acesta lipseşte. Dar 


aşa cum agentul (uman) poate fi uneori pus şi în seama anumitor fenomene naturale 

(umanizate), lumea MN poate fi construită numai în baza convențiilor descriptivului, lipsa 
agentului uman (fie şi în calitatea sa de observator sau martor) fiind imposibilă. Pe de altă 
parte, lumea MA este una ce o presupune pe MAA din considerentele imposibilității 
declanşării diegetice a unui singur agent. Este destul de complicat să construieşti o lume 
bazată pe evenimente uniactanţiale, produse de un singur agent, atât timp cât „agentul 
uman” este o sumă de „eu”-ri contradictorii (dacă ne referim la planul descriptiv, static), 
este narant sau narat (din punct de vedere narativ), sau trăieşte în diferite timpuri şi spații, 
ceea ce presupune contactul cu alte elemente constitutive ale lumii date exterioare percepției 
agentului, care pot fi interpretate ca interacţiune comunicativă reciprocă. Desigur că lumea 
MAA este o construcție ideală, care presupune majoritatea convențiilor narativității 
evenimenţiale, dând posibilitate receptorului de a face trimitere la schemele arhetipice ale 
mitului sau basmului. 

O tipologie a textelor poetice, care poate fi raportată cu succes şi asupra textelor 
romaneşti, în cazul în care se ţine cont de discursul semantic şi stilistic, este cea realizată de 
M. Borcilă în studiul său Contribuţii la elaborarea unei tipologii a textelor poetice, studiu 
în care sunt delimitate două „categorii funcțional-tipologice fundamentale în textele poetice: 
1) categoria A, definită prin orientare plasticizantă, principiu existenţial-axiologic 
sintactic şi model constructiv diagramatic; 2) categoria B, definită prin orientare 
revelatoare, principiu existențial-axiologic semantic şi model constructiv simbolic” [1], p. 
193], categorii delimitate în baza a două grupuri de texte din lirica românească modernă (A 
— Arghezi şi avangardiştii; B — Blaga şi Barbu). M. Borcilă îşi construieşte tipologia având 
la bază convingerea unei încadrări a textului literar în categoria acelor texte „culturale”, care 
„pot fi definite printr-un proces fundamental de creaţie de sens sau de ‘poesis discursiv”; 
întemeindu-se pe valorificarea unor sugestii din semiotica culturii, stilistica funcțională şi 
semantica integraţională, această concepţie situând procesul de creaţie a sensului în procesul 
semiozei discursive, la nivelul profund şi la nivelul primar al constituirii “lumii” textului” 
[11, p. 186]. Astfel, „orientarea” plasticizantă şi revelatoare vine din terminologia blagiană, 
re-interpretat terminologic în baza celor două finalități: 

1) finalitatea “plasticizantă” sau “expresivă”, care presupune: (a) atragerea în 
procesul metaforic nuclear a unor termeni concreți aparținând unor cadre de referință din 
sfera lumii fenomenale (în special, din contextul natural, empiric sau ocazional); (b) 
caracterul cât mai disparat sau eterogen al termenilor atrași în procesul nuclear, i.e. o 
„distanţă paradigmatică”, relativ mare între termeni şi/sau între contextele designaţionale 
cărora termenii le aparţin; (c) incompatibilitatea semantică marcată de imposibilitatea 
“conjugării” termenilor în afara procesului metaforic; (d) rezolvarea acestei incompatibilități 
prin desemantizare şi sporire a „conţinutului imaginar intuitiv” în procesul de construcție a 


unor câmpuri interne de referință după modelul lumii fenominale. 

2) finalitatea “revelatoare” care presupune: (a) prezența în procesul metaforic 
nuclear a cel puţin unui termen “abstract”, aparținând unor cadre de referință din sfera 
contextelor cultural şi/sau mitologic; (b) o distanţă paradigmatică relativ mică între termeni 
şi/sau contextele designaţionale cărora termenii le aparțin; (c) caracterul nemarcat al 
incompatibilității semantice şi posibilitatea reducerii acestei incompatibilităţii în afara 
procesului metaforic în contexte culturale şi/sau mitologice; (d) rezolvarea conflaţiei 
termenilor prin resemantizare şi diminuare a conținutului imaginar intuitiv în procesul de 
construcţie a unor câmpuri interne de referință după modele abstracte, ideale. 

Principiul existențial-axiologic este formulat în baza teoretizărilor din semiotica 
culturii a lui I. Lotman, din care este făcută distincția dintre: 1) principiul existențial- 
axiologic sintactic, conform căruia elementele designate din lumea fenominală, atrase în 
procesul metaforic nuclear, nu posedă semnificație poetică prin ele însele; ele fiind utilizate 
ca simple materiale de construcţie şi numai combinarea sau relaţionarea lor conferindu-le, în 
plan constructiv-textual, un sens poetic; şi 2) principiul existenţial-axiologic semantic, 
bazat pe predispoziția că anumite fenomene reperabile în planul designațional al lumii date 
posedă o semnificaţie prin ele însele, i.e. înaintea şi în afara procesului de construcție a 
sensului, în măsura în care aceste fenomene (se) referă, ca atare, la ceva care ‘transcende’ 
pe un plan ontologic mai profund al “esenţelor” şi axiologic superior al valorilor (prezentă 
tipic în textele lirice ale lui Blaga şi Barbu). În cele din urmă, criteriul modelului de 
construcție referențială urmăreşte să surprindă principiile elementare care guvernează 
construirea câmpurilor interne de referinţă în cadrul procesului de poesis discursiv, în baza 
acestora fiind distins: 1) Modelul de construcție diagramatic, având la bază „principiul 
unei „imagini concrete”, „suverane”, de cele mai multe ori „vizualizate”, ceea ce presupune 
o „refacere” a concretului experențial în planul construcției textuale”, similar unui principiu 
constructiv metonimic, cu finalitatea de a „reconstitui sau reflecta în plan verbal 
configuraţia elementelor concret-senzoriale din planul experenţial. În termeni mai riguroşi, 
sintaxa textuală metonimică este subordonată construirii unui câmp intern de referință 
analog câmpurilor externe ale concretului senzorial, i.e. este guvernată de un principiu 
semantic iconic, mai exact: diagramic” şi 2) Modelul de construcţie simbolic, având la 
bază „o orientare “revelatoare” a procesului de poesis, ceea ce presupune o dedublare a 
planului designaţional (ontologic) şi o disparitate radicală între cele două nivele ale acestui 
plan (nivelul “fenomenal” şi cel al “esenţelor”)” [11, p. 190-191], ceea ce constituie 
adevărata intenţie a lectorului. 

Observaţia care se impune şi ca o concluzie a celor de mai sus, întru susținerea 
argumentului nostru, este aceea că cititorul în actul de lectură a unui text (enunţ) ficțional 
(care, eventual, încă nu are un referent determinat) va căuta permanent în imaginația sa o 


referință posibilă, pentru ca astfel să-i poată „da un înţeles misterului” (în sensul lui L. 

Blaga), textul nemaifiind un rezultat al denotației, ci dimpotrivă, un stimulent pentru o 
referință, pentru o designaţie, care poate fi o „lume ficțională”, cum o defineşte T. Pavel sau 
poate fi un alt text cu care se dialoghează în sens bahtinian (un fel de intertext), acesta din 
urmă avându-și şi el „lumile” sale posibile, datorită „participării maxime” a cititorului (cf. 
şi: J. Burgos. Pentru o poetică a imaginarului. —Bucureşti, 1988, p 155-157). În alţi termeni, 
mai apropiaţi de studiul romanului, ar fi aproximativ aceeaşi relație omologică dintre 
ficţiune şi existenţă sau, reformulată de R.G. Ţeposu, între „retorică şi existență”, explicată 
prin intermediul analizei personajului literar: „am încercat să analizez personajul şi, implicit, 
romanul, ca pe o suită de omologii (noi am fi spus acte referențiale —n.n. P.M.) între retorică 
şi existență, cu mijloacele unei critici pe care aş numi-o retorică existențială, fiindcă orice 
semnificaţie din planul textului trece, în mod inevitabil, în sfera mai largă a viziunii 
existenţiale. Întoarcerea narcisistă a textului asupra sa, refuzând să vadă altceva decât 
autoreflectare, e un act sinucigaş care nu face altceva decât să pună bazele unei critici 
megalomane şi deci streine.[...] Prin urmare, am analizat personajul nu ca simplă „fiinţă de 
hârtie”, ci ca o prezenţă ontologică, ipostaziată literar prin mecanismele retorice ale textului, 
căci cred, ca şi Sartre, că orice tehnică trimite la o metafizică a scriitorului. În mod necesar, 
personajul trebuie să aibă deci o dublă devenire, fiind produs de text şi explicat de 
existență” [12, p.188-189], prin existenţă înțelegându-se, în accepţia noastră, faptul-de-a-fi- 
în-lume (în sensul Dasein-ului heideggerian), marcat de contextul cultural, social, 
economic, lingvistic etc. al scriitorului (autorului), pe de o parte, care între timp poate să se 
ascundă ori să „plece la plimbare”, sau al cititorului, pe de altă parte, care, în cel mai bun 
caz, ŞI-l poate re-crea imaginar pe autor ca pe un partener de comunicare. 

Profesorul N. Bileţchi [13] vorbeşte, de asemenea, despre acest raport dintre roman şi 
„contemporaneitate”, examinând lucrurile, mai mult, din perspectiva scriitorului şi a 
romanului ca produse ale timpului în care au apărut. Dacă însă examinăm situația din 
punctul de vedere al cititorului contemporan, vom consta că romanul nu este numai reflecția 
imediată a contemporaneității scriitorului, care vorbeşte despre realitate, ci şi un stimulent 
semantic pentru înțelegerea sensului lumii, prin intermediul referințelor discrete ale 
lectorului, sesizate în actul său de comunicare tacită (adică: lectura) cu naratorul, respectiv, 
cu autorul reconstituit imaginar, acesta întruchipând uneori problema timpului său, expusă 


artistic pentru generațiile viitoare. 


1.2. Tipologii ale romanului 

Având la bază acest concept referențial al textului literar, propunem o tipologie 
evolutiv-axiologică a romanului românesc (interbelic şi postbelic) mai puţin dependentă de 
criteriul „vârstelor”, potrivit lui L. Petrescu [14], şi mai mult axată pe criteriul referențial, 


adică al lumii posibile la care cititorul raportează de fiecare dată conţinutul romanesc. 

Totodată se va ţine cont şi de alte tipologii ale romanului în intenţia de a observa anumite 
principii şi modalităţi de interpretare cu impunerea anumitor termeni, strategii şi concepte. 

Cel mai des, tipologiile romanului românesc, remarcate în critica de specialitate, au 
fost constituite în baza principiului tematic formulat de un „autor” ce insistă a-i transmite un 
mesaj unui receptor, sau, mai ales, în ultimul timp, pe baza variațiilor plurifuncționale ale 
relației dihotomice Narator-Personaj, de unde derivă şi tipul de narațiune ce orientează 
(focalizează) cititorul să-şi formeze, de exemplu, un punct de vedere în aprecierea mesajului 
fictiv al „lumii” date. Deşi naratorul, ca instanță, nu dispare niciodată [15], totuşi el este 
tratat, în studiile de specialitate, cu exigenţă, atribuindu-i-se uneori grava seriozitate 
„tiranică” de sub care încearcă permanent să „se emancipeze” personajul (N. Manolescu, 
R.G. Ţeposu), alteori numai semnificația ludic-expresivă pe care o manifestă sau o ascunde. 
Oricum, de fiecare dată naraţiunea este văzută deja ca un produs (ergon, în sensul lui W. 
Humboldt) al unui narator de după cortină sau a unui narator-personaj, care nu mai poate fi 
interogat asupra unor detalii, în acest caz personajul, ca imagine, mască, mesaj sau prezenţă 
ontologică rămânând de fiecare dată cel narat, emanciparea lui fiind doar o expresie 
convențională. 

Încercând însă, în urma lecturii, să răspundem la întrebarea: „Ce fel de roman este 
acesta?”, va trebui să revenim la cunoscutele stereotipuri: social, psihologic, de dragoste, 
filozofic, politic, polițist, istoric, SF, alegoric, parabolic, fantastic etc., iar apogeul unor 
astfel de experimente artistice ar trebui să aibă ca rezultat ceea ce Eugen Simion numeşte 
„roman total” (RT), atunci când analizează Cel mai iubit dintre pământeni (1980) de 
M.Preda. Potrivit lui E. Simion, acest tip de roman nu este „roman-fluviu, unde desfăşurarea 
este orizontală şi cronologia întinsă, nici roman ciclic, unde temele şi destinele se înşiră ca 
mergelele pe aţă, ci roman total: romanul unui destin care îşi asumă o istorie, romanul unei 
istorii care trăieşte printr-un destin”, „total (prin premisele, formula epică şi deschiderea lui 
socială şi spirituală), roman vast, arborescent şi, prin realismul lui fundamental, roman 
profund, ieşit dintr-o gândire matură, deschisă să înfățişeze fără cruţare adevărurile unei 
epoci. Fapt esenţial într-un roman unde ficțiunea se însoţeşte cu o istorie relativ recentă şi, 
deci, verificabilă” [16, p. 6-9]. Caracteristic pentru RT este un anumit grad combinatoriu de 
mai multe „tipuri” de romane: „Lângă romanul sentimental există [...] un extraordinar 
roman politic sau, mai bine zis, romanul unei existenţe asumate în totalitate” şi, în acelaşi 
timp, „romanul unei mari conştiinţe”. În RT „meditaţia devine o formă a epicului (un epic al 
intelectualului), noţiunile de fericire, iubire, existenţă, autoritate, putere, familie trec prin 
mintea unor indivizi care exercită profesiuni intelectuale” şi în care „personajul central trece 
prin mai multe medii sociale, direct sau indirect, trăieşte evenimentele importante ale 
epocii”. Respectând firul logic al explicaţiei, „total” ar însemna contopirea tuturor 


formulelor şi temelor romaneşti într-una singură, în încercarea autorului de a spune totul 

prin prisma unei conştiinţe reprezentative, de la sentimental („un roman de dragoste şi un 
roman despre mitul fericirii. Fericirea prin iubire” [16, p. 7]) şi filozofic, la social şi politic, 
de a crea o „lume” credibilă şi verificabilă în realitatea dată, care să rămână ulterior un 
document de epocă. 

Altfel spus, E. Simion, ar vrea să demonstreze că romanul pe care îl analizează face 
concurenţă vieţii în spiritul său de autenticitate şi raportare la referent, astfel putându-se 
vorbi despre un roman matur, autentic, fără constrângeri de modele şi tematici străine: „Este 
inutil să-i căutăm modele formale. Ele pot fi numeroase” [16, p. 6]. Totuşi, dacă e să luăm 
stricto sensu concepția lui E. Simion, putem identifica şi alte romane din literatura română 
care au aceleaşi trăsături enumerate. Or, voința din totdeauna a romancierului a fost de a 
scrie Romanul total, în care rolul central îl ocupă omul, indiferent de multitudinea 
discursurilor ce îl completează: politic, sentimental, religios, filozofic, social, istoric. 

O tipologie, de ultimă oră, a romanului românesc este cea făcută de D. Micu în 
monografia Istoria literaturii române de la creația populară la postmodernism (2000), în 
care sunt descrise două modalităţi de scriere a romanului, fiecare cu mai multe „variante”: 

I. Modalitatea comportamentală [17, p. 247], care include: 1. Varianta epopeică 
(„tolstoiană”): M. Sadoveanu, L. Rebreanu, I. Teodoreanu şi C. Stere; 2. Varianta 
caleidoscopică, documentară, etnografică, avându-l în prim plan pe Cezar Petrescu; 3. 
Varianta caracterologică („balzaciană”): G. Călinescu şi Ion M. Sadoveanu. 

II. Modalitatea psihologică. Sondarea abisalului, [17, p. 272] care include: 1. Varianta 
„dostoevskiană”: Gib I. Mihăiescu, V. Papilian ş.a. 2. Varianta analitică („proustiană”): 
H. Papadat-Bengescu, F. Aderca ş.a. 3. Varianta autentistă: C. Petrescu, M. Eliade, A. 
Holban, M. Sebastian, M. Blecher ş.a. Tot în această modalitate, deşi fără a intra în listă, 
este inclusă şi proza „artistă”, având ca reprezentant pe M.I. Caragiale. 

Constatăm că D. Micu tinde să delimiteze două tipuri de roman, în raport cu alte 
modele literare universale (mai ales, franceză şi rusă), cu diferite variante. Rămâne totuşi 
neîncadrabil romanul lui M.I. Caragiale, precum şi o serie de scrieri din perioada interbelică, 
pe care N. Manolescu îi include la capitolul „roman corintic”. Nu e destul de clar nici 
principiul în baza căruia s-a făcut tipologizarea prezentată. 

Or, o istorie a literaturii ar trebui să țină cont atât de principiul istoric-evolutiv, cât şi 
de cel teoretic-aplicativ şi receptiv. De aceea, se pare că D. Micu nu are un metodologie 
sigură de sistematizare, confundând aspecte narative cu modalităţi de scriere (autentistă, 
caleidoscopică, epopeică) sau de tipologie a personajelor (caracterologică). Când e vorba de 
a diferenția varianta analitică de cea autentistă, autorul precizează numai că analiticul ar 
veni din romanul lui M. Proust, iar autenticul din romanul lui A. Gide. Ar fi trebuit să se 
insiste totuşi asupra unei probleme semnificative în ştiinţa literară contemporană, care 


necesită şi un instrumentar terminologic adecvat, precum şi unele metode de analiză mai noi 

(cu deschidere şi aplicare în mai multe ştiinţe), cu participarea cititorului la decodificarea 
sensurilor referenţiale ale textului. Altfel spus, e vorba de transferul accentelor de pe intenția 
auctorială pe posibilitatea înțelegerii multitudinii sensurilor textuale de către cititor(1), în 
limitele unei interpretări adecvate. 

Criticul N. Manolescu propune, mai devreme (Arca lui Noe, ediția I: vol. I (Doricul)— 
1980, vol. II (lonicul) — 1981, vol. III (Corinticul) — 1983; ediţia a II-a într-un singur volum 
- 2001), o tipologie a romanului românesc: doric, ionic şi corintic, tipologie realizată în 
dependenţă de tipul Naratorului, care poate fi omniscient şi poate monopoliza punctul de 
vedere asupra celor expuse sau poate prezenta lucrurile „reflexiv”, prin prisma persoanei 
întâi singular. În opinia criticului, aşa romancieri ca N. Filimon sau L. Rebreanu scriu 
roman doric, reprezentând tradiţia, în comparație cu A. Holban, C. Petrescu, G. Ibrăileanu, 
care scriu roman ionic: „În Jon de Rebreanu, roman impersonal, sau neutral, autorul este 
acela care se confundă cu naratorul. Cel pus în paranteză este autorul. La Filimon auzim tot 
timpul o voce care este a autorului şi nu a naratorului [...]. La Rebreanu, din contra, 
naratorul nu-şi depăşeşte nici o clipă atribuțiile ce-i revin, de a desfăşura ghemul 
întâmplărilor, controlând, fără să monopolizeze punctul de vedere nu se prezintă în chip 
direct nici ca constructor ori regizor al scenariului, nici ca protagonist al lui” [18, p. 42]. Pe 
de altă parte, exegetul menţionează că „în Adela, Jocurile Daniei de A. Holban autor şi 
narator sunt inconfundabili. Naratorul este, de data aceasta, fie un personaj în carne şi oase, 
cu biografie şi psihologie proprie, cu un punct de vedere clar definit asupra lucrurilor 
(persoana întâi ca narator), fie o voce neutră, asemănătoare cu aceea impersonală, dar care 
îşi însuşeşte până la identitate punctul de vedere al câte unui personaj (persoana a treia ca 
protagonist). Acesta este un personaj privilegiat, căci este singurul privit din interior. 
Celelalte personaje există, exclusiv, prin ochii lui: nu le cunoaşte motivările, dorințele, 
secretele, intimitatea profundă a fiinţei. Ele nu există în sine, ci numai pentru Emil 
Codrescu, Sandu sau Strether [...]. Nu mai există perspectivă privilegiată, ci numeroase 
perspective pe care le putem corobora, dar nu elucida, căci nu avem un punct de sprijin în 
afara lor incontestabil. Fiecare personaj are versiunea lui asupra celorlalte. Ele îşi anulează 
reciproc privilegiile. În această multiplicare a perspectivelor dispare Naratorul însuși, aşa 
cum a dispărut mai demult Autorul prin interiorizarea perspectivei” [18, p. 42-43]. Al treilea 
tip de roman, potrivit lui N. Manolescu, este cel corintic, „esențialmente un roman 
parodic”, care „se scrie luându-se parcă în derâdere. Toate procedeele părându-i bune, nici 
unul nu mai e utilizat în maniera senin-inocentă dinainte. În primul rând, pentru că nu se 
urmăreşte verosimilul, ci chiar suprimarea lui; şi atunci amestecul de planuri, schimbările de 
registru, colajele, citările, introducerea unor pasaje neficţionale etc. devin monedă curentă. 
În al doilea rând, fiindcă romanul corintic tinde să legitimeze valabilitatea artefactului, să-și 


exhibe nu numai felul construcției, dar chiar şi al materialelor de construcție” [18, p. 47]. 0 

sistematizare a caracteristicilor fiecărui tip de roman în parte, potrivit lui N. Manolescu, este 
prezentată în Tabelul 1. 

Aproximativ în aceeaşi cheie, deşi accentul este pus pe personaj, criticul Radu G. 
Ţeposu (Viața şi opiniile personajelor, 1983) identifică în evoluţia romanului românesc trei 
etape, oferind, implicit, o replică tipologiei propuse de N. Manolescu (Vezi şi: Tabelul 2). 
Inspirat, probabil, din terminologia lui T. Vianu, privind limbajul tranzitiv şi reflexiv, prima 
etapă remarcată de R.G. Ţeposu o constituie romanul tranzitiv, bazat pe omniscienţa 
naratorului, în care personajul este narat şi are iluzia vieţii. A doua etapă, o formează 
romanul reflexiv, în care mai persistă iluzia realului şi unde personajul-narator este 
preocupat în primul rând de meditație. Ultima treaptă este metaromanul, bazat pe 
conştiinţa de sine a personajului, care e şi scriitor (şi povestitor ce mistifică premeditat). 

Din alt punct de vedre, influenţa vizibilă fiind Istoria romanului modern de R.-M. 
Alberes („forțele de creştere” şi „forțele de opoziție”) [19], romanul românesc interbelic este 
văzut de Gh. Glodeanu ca manifestare a numai două modele narative: obiectivat şi 
experimental, care, „în evoluția firească, organică a marii literaturi europene, au constituit 
tot atâtea „„vârste” distincte din procesul sinuos al impunerii romanului modern” [20, p. 18]. 
Aceste modele epice nu se găsesc în stare pură, ci suferă contaminări succesive şi îşi au 
dinamismul lor interior. Astfel, modelul narativ obiectivat (sau balzacian, de la referinţa 
supremă care rămâne autorul Comediei umane) e un model închis, disociativ, ce se naşte în 
procesul anevoios al emancipării romanului, rămânând, un timp, modelul absolut, pentru a 
se transforma apoi, din perspectiva reprezentanților modernismului, în antimodelul suprem, 
adică într-o întruchipare a tradiţiei. Pe când, modelul narativ experimental (proustian, şi 
gidian, şi joycian) este un model narativ deschis şi cumulativ, supus transformărilor, 
înnoirilor continue. El se naşte din fărâmițarea modelului unic întruchipat de romanul 
balzacian, propunând o succesiune de antimodele, el fiind „şi subiectiv, şi autoreferenţial şi 
parodic şi postmodern” [20, p. 18], în cadrul operelor propriu-zise existând o serie de 
dominante ce aparţin uneia sau alteia din aceste direcții. 

Tipologia pe care o propunem în paragraful de faţă are, desigur, anumite tangenţe cu 
fiecare din acestea enumerate mai sus, dar le re-vede şi le completează prin faptul că 
accentul se pune pe referința posibilă de după/din timpul lecturii cititorului şi nu pe referința 
ce a servit ca material pentru scrierea romanului de către autor. În plan narativ, lucrurile ar 
sta tocmai invers construirii/organizării nivelelor narative, analizate de diferiți 
cercetători, în diferiţi termeni. Pentru observație, amintim că problema îşi are originea în 
caracterul dublu evenimențial al discursului narativ, explicat astfel de M. Bahtin: „Avem în 
faţă două evenimente: evenimentul despre care se povesteşte în operă şi evenimentul însuşi 
al povestirii (abia în acesta din urmă noi participăm în calitate de ascultători-cititori);, aceste 


evenimente au loc în diferite timpuri (diferite şi ca durată) şi în locuri diferite, şi în acelaşi 

timp ele sunt unite inseparabil într-un singur, dar complicat eveniment, pe care îl putem 
desemna ca fiind opera în complexitatea ei evenimențială («npousBemenue B ero 
coGprruăHoĂ nNonHoTe»)” [21, p. 403, trad. ns. -P.M.]. Numite cu diferiţi termeni, 
elementele ce compun nivelele narative au totuşi ceva asemănător, dar şi ceva specific, în 
parte, o catalogare a lor fiind posibilă numai cu condiția că ele sunt asemănătoare, şi 
nicidecum identice, ca în tabelul de mai jos, după W. Schmid [22, p.157], cu traducerea 


noastră a termenilor. 


B. Tomaşevski, 1925 


Fabulă /pa6yna 


Subiect /croarcem 


Tz. Todorov, 1966 


Istorie /histoire 


Discurs /discours 


G. Genette, 1972 


Istorie /histoire 


Povestire /recit * 


Rimon-Kenan, 1983 | Istorie /story Text /text 
M. Bal, 1977 Istorie /histoire Povestire /recit Text /texte 
M. Bal, 1985 Fabulă /fabula Istorie /story Text /text 


G. Landa, 1998 


Acţiune /accci6n 


Povestire /relato 


Discurs /discurso 


Stirle, 1973, 1977 Eveniment Istorie/ Textul istoriei /Text der Geschichte 
/Geschehen Geschichte 
** W, Schmid, 2003 | Eveniment Istorie/ Naraţia Prezentarea naraţiei / 
/Geschehen Geschichte [Erzählung | Präsentation der 
Erzählung 


Note: * - Posibil că lui W. Schmid i-a scăpat faptul că şi G. Genette (în Figures III. —Paris: Edition du Seuil, 1972) 
identifică trei nivele narative: histoire/récit/narration (istorie/povestire/narațiune). 
** - adăugirea noastră a conceptului lui W. Schmid, pentru a se vedea diferența şi inovația. 


Tabelul 3. Nivelele narative. 

Cele patru nivele (secvenţe ale constituirii) narative propuse de W. Schmid sunt o 
revizuire a conceptelor anterioare, pornind de la B. Tomaşevski, dar şi o reformulare în plan 
literar a termenilor din retorică antică. Menționăm însă că aceste nivele nu diferă mult de 
cele propuse de G. Genette, dacă facem abstracție de „eveniment”, deoarece, din punct de 
vedere semantic, conceptele se suprapun, „prezentarea povestirii” (Schmid) având acelaşi 
sens cu „narration” (Genette), meritul lui W. Schmid fiind doar de a re-vedea definițiile 
anterioare şi a le „verifica” valabilitatea în timp. Astfel, potrivit definiţiilor propuse de 
Schmid, vom nota că: evenimentul/ Geschehen este „material ficțional ce serveşte 
prelucrării narative. Dar acest material trebuie să se înțeleagă nu ca materie primă inițială, 
determinată de formă, ci deja ca rezultat relevant estetic al imaginarului artistic, adică al 
acelui procedeu, care a figurat în retorica antică, ca inventio”; Istoria/ Geschichte este 
„rezultatul selecției semnificative a situațiilor, chipurilor, acțiunilor şi a însuşirilor lor din 
totalitatea elementelor şi a calităților evenimentelor, care se distribuie într-o ordine firească, 
în accepţia retoricii antice aceasta fiind identică cu dispositio”, Naraţia / Erzählung este 
rezultatul compoziţiei, care organizează elementele evenimentelor într-o ordine artificială. 
Procedeele de bază ale compoziţiei sunt: a) linearizarea evenimentelor ce se întâmplă 


concomitent în istorie şi b) re-organizarea, schimbarea părților istoriei; Prezentarea narației/ 

Präsentation der Erzählung este textul narativ care, în opoziţie cu cele trei geno-nivele, 
apare ca feno-nivel, adică este accesibil observaţiei empirice. În termeni de retorică, este 
rezultatul elocutio. Procedeul de bază al prezentării povestirii este verbalizarea, adică 
transmiterea ei prin mijloace lingvistice şi nu prin film, balet sau muzică, după cum putem 


vedea mai Jos: 


PREZENTAREA POVESTIRII 
Verbalizarea 


NARAŢIA 


Compoziţia: 1. linearizare şi 
2. reorganizare 


ISTORIE 


Selecţia: 1. situaţiilor, persoanelor, 
acţiunilor şi 2. a însuşirilor acestora. 


EVENIMENT 
co..ccooooooece 


Schema 3. Nivelele narative. 

În opinia noastră, aceste nivele narative sunt sesizate de către cititor exact în ordine 
inversă: mai întâi, el va contacta modalitatea de prezentare a naraţiunii, naraţia verbalizată a 
unui narator, în calitate de mediator [23] între evenimentul referent şi textul narat, care ştie 
regulile retorice ale comunicării unui mesaj în forma unei istorii alcătuită din evenimente şi 
care, de asemenea, ştie anumiţi indici meniţi să-l facă pe cititor, ca partener de comunicare, 
să citească în continuare textul ficțional. Astfel acesta din urmă va fi capabil să facă 
referință, prin intermediul compoziției romaneşti, la lumea posibilă sau virtuală, în care s-ar 
putea întâmpla evenimente similare sau din care ele au fost deja modelate cu caracteristicile 


lor esenţiale. 


1.2.1. O nouă tipologie 
În tipologia pe care o propunem avem ca punct de reper pe cea a lui N. Manolescu, 
care ni se pare mai adecvată terminologic, deşi cu rezervele specifice unei teorii posibile. 


Tendinţele de afirmare a romanului în plan diacronic, pe lângă gusturile publicului, sunt 

manifestate şi de predilecția autorului/cititorului pentru discursul conotativ sau denotativ. 
Atât scriitorul, cât şi cititorul sunt pe aceeaşi undă semantică în intenția de decodificare 
adecvată a mesajului atunci, când aparţin ontologic şi dialogic unui tip de discurs sau altui. 
Discursul conotativ (sau „revelator”, în termenii blagieni) este unul specific culturii şi 
civilizaţiei orientale, de unde vin în spațiul european cele O mie şi una de nopți şi alte texte 
literare sau religioase, inclusiv Biblia. Acest discurs există paralel cu cel denotativ (sau 
„plasticizant”), manifestat mai ales în Europa Occidentală, începând cu secolul raţionalist al 
Luminilor şi continuând cu pragmatismul euro-american în diferite domenii de activitate 
umană. Este aceeaşi delimitare pe care o face şi M. Borcilă (vezi supra) când vorbeşte 
despre „categoria A, definită prin orientare plasticizantă” şi „categoria B, definită prin 
orientare revelatoare”, care, în accepţia noastră, pot fi suprapuse fără nici un risc 


terminologic peste ceea ce noi am numit convențional (în Tabelul 4, nr. 11) „discurs 


denotativ” şi „discurs conotativ”. 


1.2.1.1. Romanul alegoric 

Deşi contextul cultural al diferitelor epoci nu prezintă întotdeauna un interes pentru 
apariţiile literare imediate, discursul conotativ, „revelator”, devine, în cazul nostru, un prim 
element de referinţă pentru un anumit tip de roman românesc, referinţa căpătând valoare 
dominantă dacă ţinem cont şi de tradiția răsăriteană [24], precum şi de influenţa ei la 
formarea contextului cultural balcanic (pe care îl înţelegem ca pe o combinaţie dintre 
mitologia greacă, religia creştină a Imperiului Bizantin şi suprastratul oriental adus odată cu 
Imperiul Otoman), identic cu „tipul cultural semantic” [25], potrivit lui I. Lotman. Din punct 
de vedere istoric, un posibil (pre)text denotativ (un mythos, în sensul lui Aristotel) ce va sta 
la baza literaturii române de mai târziu, ca lume ficțională reprezentativă, s-a format şi 
dezvoltat în contextul civilizator (medio)oriental: grec, iudaic/creştin, turc/arab. Acest 
TEXT derivă din trei vârste istorice, constituite diacronic. 

1. Substratul dacic, Dacia din Memento mori de M. Eminescu, cu mitologia sa şi 
anumite elemente antropologice identificabile, moştenite de civilizația românească 
contemporană, în consonanță cu antichitatea greacă şi romană, care îl face, la un moment 
dat, pe B. P. Haşdeu să se întrebe dacă „Pierit-au dacii? ”, iar pe L. Blaga să scrie o serie de 
lucrări ce scot în relief moştenirea (păgână) dacică în modernitatea românească, între care ar 
fi piesa dramatică Zamolxe, studiul Elogiu satului românesc ş.a. Tema rămâne în continuare 
o sursă deschisă spre noi valorificări, „documentate” în baza noilor descoperiri arheologice 
din perioada contemporană, care confirmă datele atestate în folclor şi credinţele locale; 

2. Stratul medieval, venit prin intermediul Imperiului Bizantin şi, mai ales, prin 
intermediul influenţei slave din sudul Dunării, care imprimă o coloratură religioasă creştină- 


ortodoxă felului de a fi românesc, manifestată în variate sfere culturale: pictură murală, 

tipărirea cărților, aprobarea unor simboluri specifice ş.a. Cartea dominantă este Biblia, în 
special Noul Testament, dar şi unele povestiri hagiografice. Specific pentru textul sacru este 
o anumită obscuritate şi deschidere spre interpretare; 

3. Suprastratul oriental adus de Imperiul Otoman, care impune spaţiului balcanic, 
odată cu cuceririle şi dominarea teritorială (a doua jumătate a secolului al XV-lea — a doua 
jumătate a secolului al XIX-lea) specificitatea culturală (limbaj alegoric, bacşişuri şi 
peşcheşuri), atestată la toate popoarele din peninsula balcanică: greci, bulgari, iugoslavi. 
Împreună cu tradiţiile orientale sunt aduse și un anume fel de a vedea lumea și literatura. 
Elementul turc este cel mai des considerat unul anti-creştin, deseori lupta împotriva turcilor 
fiind confundată cu rezistenţa în faţa lui Antichrist. Pe de altă parte, turcul apare ca personaj 
cu tipologie specifică, uneori văzut chiar în dimensiunea sa existențialistă, aşa cum îl descrie 
poetul modern I. Barbu pe Nastratin Hogea la Isarlâc în unul din versurile celebre ale 
literaturii române: „Sfânt trup şi hrană sie-și, Hagi rupea din el”. Pe de altă parte, Orientul a 
adus în cultura românească (mai evident în Ţara Românească şi mai puțin în Moldova şi 
Transilvania) în formare (şi în genere în spaţiul balcanic post-otoman) o caracteristică cu 
totul aparte, cea de a nu se lua nimic în serios, adică un fel ironic de a percepe lumea, aşa 
precum afirmă şi unul dintre personajele lui M. I. Caragiale, Paşadia: „Crescut de copil în 
străinătate, nu aveam de unde şti că aici suntem la porțile Răsăritului unde scara valorilor 
morale e cu totul răsturnată, unde nu se ia în serios nimic” [26, p. 100]. E vorba aici de un 
amurg, o decădere a civilizaţiei renascentiste, un baroc în plină efervescenţă. 

În epoca modernă, atitudinea antiotomană a fost marcată de Războiul pentru 
Independenţă (1877-1878), evocat, de exemplu, în versuri de V. Alecsandri în ciclul Ostașii 
noștri. Tot în această perioadă trebuie amintită şi influenţa slavă, rusă, care e prezentă în 
teritoriul românesc sub pretextul politic de a elibera creştinii ortodocşi de sub dominaţia 
turcă. Odată cu D. Cantemir (1711) armatele ruseşti îşi afirmă prezenţa tot mai insistent şi 
reuşesc chiar să aibă o anumită influență asupra spiritului religios/laic autohton. O 
ipostaziere a soldatului rus o face I. Creangă în Ivan Turbinca, acesta fiind un personaj 
misterios, care intră în contact direct (o viziune metafizică care trece de rigorile basmului) 
cu „locatarii” Raiului şi ai Iadului, rămânând fidel principiului de a trăi viaţa cu maximă 
intensitate şi a învinge moartea. 

Elementul invariant, prin care se caracterizează aceste trei epoci istorice, este 
conotaţia discursului. Între relaţia om-zeu (Zamolxe) (mitologia greacă şi dacică), om- 
Hristos (Noul Testament, dar şi povestirile hagiografice sau Cazania lui Varlaam de la 
1643), om-mister (povestirile arabe, fabule, apocalipsa, eroi legendari sau de basm) nu 
există, teoretic, nici o diferență, decât doar atribuirea unor nuanțe de context. Or, 
balcanismul, ca punct de intersecţie a Orientului cu Occidentul, este dispus să introducă în 


conţinutul său mai ales simbolul, discursul simbolizat, alegoric, parabolic, cu multiple 

sensuri atât pentru cela care îl enunță, cât şi pentru cel care îl receptează/ascultă. 
Interpretarea semnelor devine un ritual ce stimulează diverse acțiuni şi conflicte. Puţine 
texte ne permit să vedem varianta locală a acestor experimente teoretice, dar ele există 
depozitate în folclor, un exemplu dintre cele mai evidente fiind balada Miorița, unde voinţa 
ciobănaşului de a se integra în circuitul cosmic aboleşte situaţia conflictuală, în favoarea 
unei inițieri simbolice în tainele cosmice. 

Acest volum uriaş de informaţie şi date constituie referința primară pentru romanul 
alegoric, în plan secundar fiind posibilele variante de interpretare a simbolurilor şi 
„semnelor” cosmice, re-semantizate numai în cadrul conținutului romanesc, şi care pot 
căpăta sensuri noi de fiecare dată, la o nouă re-lectură. Un personaj din romanul alegoric va 
supune întotdeauna unei proiecţii misterioase ipostaza omului apartenent la o confesiune 
religioasă, posesor al unei convingeri mistice sau politice, purtător al unei tradiţii seculare, 
pe care nu se încumetă să o încalce, pentru că altfel urmează să dea răspuns la 
„înfricoşătoarea Judecată” şi să fie condamnat să suporte pentru vecie „chinurile Iadului”, 
dacă ne raportăm la textul apocaliptic al Bibliei. De aici şi interferența, din punct de vedere 
funcțional şi semantic, a romanului alegoric cu conţinutul ideatic (inclusiv, cel structural, de 
care ne vom ocupa şi mai jos) al mitului, ca „fenomen liminal”, în sensul exegetului 
M. Coman, care afirmă că: „Mitul ni se dezvăluie, în întregime, ca un fenomen liminal (prin 
locul şi timpul în care se spune, prin conţinut, prin trăirile ce le creează, prin funcțiile sale, 
prin permanenta sa dialectică). Aspectul liminal este evident mai ales în planul funcțional 
(mitul se situează între sisteme, legându-le şi făcând trecerea de la unul la altul) şi în cel 
semantic (el cuprinde în sine elemente, valori şi sisteme divergente, manevrându-le şi 
arătând legile şi căile prin care se face trecerea de la unul la altul). Liminalitatea mi se pare 
deci a fi atributul înglobant, cel care atrage spre sine celelalte atribute ale mitului, făcând ca 
întregul sistem de factori definitorii să nu pară o acumulare mecanică, o enumerare aridă, ci 
un ansamblu viu, integrat, dinamic. [...] Arătând că mitul mediază, liminalitatea ne arată că 
el este peste tot; de aceea, din această perspectivă, mitul se dovedeşte a fi mortarul ce leagă 
între ele cărămizile unei culturi „primitive”: el este deci factorul fundamental de integrare, 
coeziune, permanență culturală” [27, p. 94-95]. În acelaşi context, M. Coman sintetizează 
circumscrierea mitului în zece trăsături constitutive, pe care le putem atribui, în mare parte 
şi romanului alegoric. Acestea sunt: 1) cadrul socio-cultural — arhaic (civilizații 
netehnicizate, pre-ştiințifice); 2) forma de manifestare — construcții narativizate, bazate pe 
înlănțuiri de funcții epice, organizate într-un timp diegetic; 3) modul de transmitere — oral: 
mitul se comunică prin viu grai şi se păstrează în memoria colectivă; 4) conținutul — fabulos: 
creează o altă lume, decât cea a experienței cotidiene; 5) funcţia — cumul de funcții, 
sistematizate aici după criteriul cunoaşterii (funcţie cognitivă), existenței sociale (funcție 


socială) şi relaţiei cu psihicul omenesc (funcţie psihologică); 6) valori semantice şi 

mijloace de semnificare — sensul ascuns: mitul generează un câmp de semnificare 
complex, ce începe de la sensul literal şi se pierde în orizonturile îndepărtate ale 
sensurilor alegorice”; 7) atitudinea faţă de mit — poziție privilegiată în ansamblul unei 
culturi; 8) contextul cultural imediat — asocierea cu multiple ceremonii, fără a stabili în mod 
necesar relaţii de dependenţă sau prioritate absolută; 9) dinamica — realitate culturală aflată 
în permanentă mişcare şi transformare; 10) existenţă culturală — liminalitatea este trăsătura 
specifică, înglobantă, trăsătură derivată din capacitatea sa de a media între diversele paliere 
ale unei culturi, fără a fi ancorat exclusiv în unul dintre ele [27, p. 95-95]. Am subliniat 
punctul 6, pentru a evidenția şi preferința noastră pentru termenul „alegoric”, atribuit tipului 
de roman pus în discuţie. 

Romanul alegoric este asemenea unui text-iceberg, concept metaforic definit de 
cercetătoarea C. Vlad ca pe un „text constituindu-se în obiect propriu unei sfere specifice a 
limbajului, sfera comunicativă a acestuia dominată de sens” [28, p. 193]. De aici pornind, se 
conceptualizează o definire a termenului, prin care este abandonat „sensul îngust al 
termenului text (ca o „banală excrescenţă” a frazei, rezultată dintr-o extensiune secvenţială a 
acesteia), înlocuit în consecință printr-un conţinut calitativ diferit, pe care îl numim prin 
metafora „text-iceberg”, sugestivă în mai multe direcții” [28, p. 193]. Textul (e vorba aici de 
oricare tip de text) este perceput în latura sa comunicativă numai ca generator de sens, 
deschis spre interpretare, în sensul lui U. Eco, în care domină un „ne-spus”, nemanifestat la 
suprafață, la nivelul expresiei, dar care trebuie realizat la nivelul actualizării conţinutului. 
Din acest punct de vedere, „textul-iceberg lasă loc sugestiei de proces (semiozic), prin care 
produsul verbal (semnic) este făcut să existe ca un spațiu/timp definit de o proprietate 
specifică, sensul” care „se poate „ascunde” şi în spatele unei singure expresii, dacă 
înţelegerea acestuia implică o întreagă poveste de viață” [28, p. 194] şi care rămâne, 
indubitabil, potrivit concluziei cercetătoarei, „dimensiunea esențială a textului”. 

1.2.1.2. Romanul istoric (RI) este cel de-al doilea tip de roman. Categorisirea 
discursivă sau tematică a acestuia e uneori problematică din punctul de vedere al cititorului, 
dar şi al autorului. Un cititor cunoscător al istoriei naţionale va recunoaşte imediat anumite 
„locuri comune” (topoi), care i-ar permite să verifice documentar ce este „adevărat” şi ce 
este doar ficţiune; în schimb, pentru un cititor din altă zonă culturală, care nu cunoaşte 
istoria mediului respectiv şi anumite date semnificative, RI va fi numai o istorie fictivă. Pe 
de altă parte, cititorii interesaţi vor căuta, în scopuri de autentificare a discursului romanesc, 
anumite surse documentare la care se face referinţă, în cronici, documente, acte etc. RI 
pendulează între ficțiune şi document. Este o ficțiune, dar cu anumite momente (date, 
evenimente, limbaj) identificabile şi în alte texte vechi, în special, cronici. În aceste sens, RI 
se pretează cel mai bine de a fi considerat un „palimpsest”, în sensul lui G. Genette, care 


stimulează o dublă proiecție evenimenţială sau caracterologică într-o „transcendentalitate 


33 


circulară, unde trecutul istoric şi prezentul, viața adevărată şi viaţa mistică se interferează în 
permanenţă pentru a se propune reciproc ca dublul unuia al celuilalt sau ca dublul uneia al 
celeilalte” [29, p. 181]. În RI se pot citi şi alte texte, uneori singurele ce atestă anumite 
evenimente istorice, relaţia dintre ele fiind, evident, una intertextuală. Textul romanului 
istoric face referinţă la alte texte ce datează, dacă vorbim cronologic, cu un timp foarte 
îndepărtat sau mai puţin îndepărtat. De aceea, re-lectura acestor texte vechi este 
recomandată membrilor unei națiuni, iar aprecierea pentru RI devine un fel de a fi în pas cu 
timpul şi cu respectul necesar adus trecutului. Anumite imperative ale acestei convenţii, le 
atestăm în Romantism, unde trecutul este un spațiu de refugiu imaginar, ori aşa cum fiecare 
popor îşi are numai un trecut al său, referința nu poate fi decât acea pe care o propune şi M. 
Kogălniceanu în Introducție la Dacia literară (1840): „avem şi noi istoria noastră, de unde 
se pot găsi sujeturi de scris”. 

Ciutorul unui RI este transpus imaginar într-o lume pre-existentă conținutului textual 
citit, el „trăieşte” conţinutul imaginar al altor texte, acolo unde au existat „într-adevăr” 
anumite realităţi atestate documentar. Invers, autorul va cerceta mai întâi foarte atent cronici 
şi documente, pentru ca apoi să scrie RI. Exemplu: Fraţii Jderi de M. Sadoveanu este un RI, 
deoarece evocă epoca istorică a lui Ştefan cel Mare. În acest sens, pe de o parte, informaţia 
despre domnitor poate fi verificată în  Letopiseţul...lui G. Ureche sau în culegerea de 
legende O samă de cuvinte a lui I. Neculce şi alte surse interne şi externe, pe de altă parte, 
meritul lui Sadoveanu constă tocmai în a prezenta artistic acea epocă, ceea ce ar însemna, de 
facto, distanţarea voită de cronică sau voinţa de a o completa, de a umple anumite locuri 
goale, de a trăi trecutul cu ochii prezentului. 

Evident că există o oarecare distanţă temporală între cel ce narează şi evenimentul 
narat. Totuşi care ar trebui să fie distanţa temporală între narator şi evenimente pentru ca să 
putem atribui unui roman calificativul de „istoric”? Romanul Răscoala de L. Rebreanu este 
azi un roman istoric, pentru că descrie un fapt istoric: răscoala țăranilor de la 1907. Dar 
distanţa dinte naratorul ficțional şi evenimentul istoric este foarte mică în comparaţie cu cea 
din romanul Frații Jderi. În acest caz, vom considera „istoric”, romanul care are 
următoarele caracteristici: a) cititorul se va informa despre un eveniment social, politic, 
personal etc. trecut şi terminat, cauzele căruia au anumite influenţe în contemporaneitatea 
naratorului; b) personajul evocat este unul cunoscut şi are o alură „legendară”; c) ca mărturii 
scrise despre eveniment sunt cronicile, articolele, reportajele care spun „ce s-a întâmplat 
într-adevăr” şi la care cititorul va face referință directă sau indirectă; d) limbajul, 
comportamentul şi felul de a gândi al personajelor este cel al epocii descrise, chiar şi în 
cazul unei parodii. Deşi nu este istorie, în sensul strict al termenului, RI se apropie de ceea 
ce Aristotel numeşte „„istorie” (comparată cu „poezia”), cu singura precizare că, între timp, 


şi aceasta a devenit un discurs conotativ alterat în diferite puncte de vedere, în defavoarea 

unei pretinse denotații absolute, ceea ce şi explică faptul că nu există „o istorie”, ci mai 
multe istorii, ale mai multor autori, fiecare venind să interpreteze un eveniment sau altul din 
punctul său de vedere (subiectiv), ceea ce nu poate fi considerat, desigur, „adevărul pur”. În 
acelaşi context se subscrie şi diferența dintre universal şi particular, explicată de Aristotel 
astfel: „Poezia înfăţişează mai mult universalul, câtă vreme istoria înfăţişează mai degrabă 
particularul. A înfățişa universalul înseamnă a pune în seama unui personaj, înzestrat cu o 
anumită fire, vorbe şi fapte cerute de aceasta, după legile verosimilului şi ale necesarului: 
lucru către care şi năzuieşte poezia, în ciuda numelor individuale adăugate. Particular, în 
schimb, e ceea ce a făcut ori a pătimit Alcibiade, de pildă” [30, p. 76-77]. Şi totuşi, deşi este 
„poet”, autorul de RI, preferă acest discurs denotativ-conotativ, în care să relateze 
particularul, „ceea ce a făcut ori a pătimit” un personaj al timpurilor trecute, lăsând undeva, 
subtextual, să se înțeleagă că s-ar fi putut întâmpla şi altfel, iar acest „s-ar fi putut întâmpla” 
ar fi putut schimba mersul contemporan al istoriei. 

Se pot delimita două tipuri de romane „istorice”: cele ale căror distanţă dintre timpul 
scrierii şi timpul evenimentului narat sau descris este foarte mare şi poate fi atestată, 
verificată în anumite surse istorice, şi cele ale căror distanţă temporală dintre timpul scrierii 
şi eveniment este nu mai mare decât o vârstă de om, adică naratorul a fost martor ocular la 
eveniment şi chiar unii cititori mai pot confirma anumite evenimente. Aici suntem 
constrânşi să excludem axioma potrivit căreia toate romanele sunt istorice, deoarece sunt o 
mărturie reflectată artistic a timpului în care au fost scrise, cititorul fiind constrâns să țină 
cont de convențiile epocii date. În ambele cazuri avem material ficțional mai mult sau mai 
puţin credibil. O statistică a formulelor, ne face să punem întrebarea: de ce în anumite epoci 
s-a scris preponderent RI? Nu întâmplător în Moldova anilor '70 -"80 ai secolului al XX-lea, 
în condiţiile „teroarei istoriei” (M. Eliade) s-a scris mai ales RI? Amintim câteva titluri: Gh. 
Madan -— Cruciș de săbii (1977), V. Beşleagă — Sânge pe zăpadă (1985), S. Lesnea — Sub 
cârma vremii (1986), L. Istrati — Tot mai departe (1987), I. Druţă — Biserica albă (1988) ş.a. 

Considerăm că este caracteristic pentru RI (şi aceasta o ştiu romancierii) de a lăsa să 
se întrevadă un mesaj subtextual moralizator sau politic, perceput cu discreţie de către 
cititorul contemporan. În acest sens, distingem două feluri ale discursului: a) unul de 
colaborare cu discursul oficial, politic, în condițiile în care istoria este un instrument al 
puterii, iar romanul — unul de mediatizare; b) şi altul scris cu riscul ca, în limitele cenzurii, 
să se spună cititorului şi alte realități decât cele oficiale, lăsând un câmp larg ficționalului 
necontrolat. Un roman istoric despre Ştefan cel Mare (de ex. Frații Jderi) aduce în prim- 
plan amintirea despre cine am fost pe plan internaţional cu câteva secole în urmă şi cum s-ar 
putea recuceri imaginea pierdută printr-o educaţie patriotică şi sensibilizatoare la adresa 
trecutului istoric. Un alt exemplu destul de elocvent este cazul lui Cantemir. A scrie un RI 


despre Cantemir înseamnă, din punctul nostru de vedere, a răspunde problemei beneficiului 

cultural şi politic lăsat moştenire în urma acţiunilor politice şi militare întreprinse în 
Moldova secolului al XVIII-lea, care pot fi interpretate cel puţin în două feluri, în 
dependenţă de contextul cultural-politic contemporan scriitorului, ca în nuvela lui Borges 
Forma sabiei/La forme d epee (tr.), unde personajul este, în acelaşi timp, erou şi trădător. 

În acest sens, romanul istoric devine unul într-adevăr „periculos”, unul ce se scrie cu 
frică şi cu responsabilitate, în condiţii speciale istorice sau regimuri politice, după cum 
menţionează şi V. Beşleagă: „Atâtea pericole îl pasc pe un autor de romane istorice! Primul: 
romanţarea vieții marilor personalități. Altul, sabie cu două tăișuri, ce-ţi poate reteza truda 
de ani de zile: actualizarea istoriei şi istoricizarea actualității... Şi încă: înşiruirea de fapte 
insipide, fără semnificaţie deosebită. Mărturisesc, am ştiut ce mă aşteaptă, dar am cutezat” 
[31, p. 3]. În condiţiile de azi, când libertatea expresiei este mai mult sau mai puţin o 
realitate, RI se scrie şi se citeşte altfel, deşi anumite teme mai prevalează, dând posibilitate 
cititorului să facă referinţe la lumile posibile eroic-epopeice de altădată. 

Romanul istoric, din cauza unei duble focalizări referențiale, sesizată de cititor ca pe 
o dublă prismă de „vizualizare” a lumii narate, graţie Naratorului 1, care relatează despre un 
personaj legendar, ţinând cont de relatarea altui Narator 2, mult mai aproape temporal de 
acelaşi personaj, nu poate crea decât un discurs conotativ, diferenţa dintre RI şi cel alegoric 
constând numai în posibilitatea documentării eventuale a cititorului. Acesta din urmă este, 
cel mai des, indiferent de dubla suprapunere a evenimentelor narative, el va căuta să afle 
despre acțiunile personajului preferat şi despre epoca în care a trăit. Pentru mai multă 
informaţie, cititorul interesat va putea consulta şi alte surse, care relatează despre aceeaşi 
perioadă, deoarece el ştie că, de exemplu Ştefan, personajul lui Mihail Sadoveanu, este 
acelaşi Ştefan al lui Macarie, Grigore Ureche, Ion Neculce, Barbu Ştefănescu-Delavrancea, 
este acelaşi personaj al cărui nume îl poartă bulevardul central al oraşului Chişinău şi al 
cărui monument este la intrarea în parcul central. Raportat la convențiile unui curent literar, 
romanul istoric este unul romantic, numai că uneori acesta este deghizat, în dependență de 
mesajul pe care autorul vrea să-l transmită indirect unui anumit segment de cititori, pentru a 
stimula sau manipula (prin efectele unui eu simbolic) amintirea documentară a trecutului 
acestora. 

1.2.1.3. Romanul social. Odată cu influențele apusene, în special, literatura 
franceză, romanul românesc a asimilat cel puţin două direcții de dezvoltare, altfel spus, două 
modele narative (în formula lui Balzac şi, mai târziu, Proust), acestea completând, asimilând 
sau fiind asimilate de formulele romaneşti deja existente (alegoric şi istoric). Referinţa 
pentru astfel de roman este societatea românească cu specificul ei de stratificare a păturilor 
sociale. Personajul nu mai e văzut ca exponent al unei națiuni sau convingeri 
religioase/politice, el reprezintă un segment de pătură socială, el este mesajul acestei pături, 


trăirile lui fiind apreciate colectiv numai în contextul îngust al clasei sale. Astfel de roman îl 

vom numi social, considerat, prin definiția stendhaliană, ca „oglindă a societăţii” (cf: 
Auerbach: Mimesis). Acesta este tipul clasic de roman realist obiectiv, având în spatele său 
o serie de romancieri realişti ai secolului al XIX-lea: Stendhal, Flaubert, Dickens, Bronte, 
Tolstoi, Dostoevski, prototipul pentru toți fiind, inclusiv pentru cazul romanului românesc, 
autorul Comediei umane. În literatura română, această modalitate de scriere are un prim 
rezultat structural şi estetic odată cu apariția romanului lui N. Filimon Ciocoii vechi şi noi 
(1860), continuând prin Mara lui I. Slavici, pentru a ajunge la maturitatea atunci când L. 
Rebreanu își publică primele romane (Jon, Pădurea spânzuraților); printre alţi autori se 
evidenţiază: G. Călinescu (Enigma Otiliei), Marin Preda (Moromeţii) ş.a. 

Codul acestui roman este văzut uneori ca singura posibilitate reală de existenţă a 
romanului românesc, deschis, la un moment dat, şi spre alte căi de afirmare, cum ar fi 
explorarea introspecției, fapt care îl face pe G. Călinescu să afirme într-un articol-recenzie 
întitulat Camil Petrescu, Patul lui Procust, publicat în revista Viaţa românească, an. XXV, 
nr. 3, martie, 1933, articol citat şi de Al. Protopopescu în lucrarea sa Romanul psihologic 
românesc: „Noi vom putea fi tolstoieni, balzacieni, adică scriitori preocupaţi de sensul lumii 
şi de forma exterioară a omenirii, şi nu vom fi încă în stare de introspecţie până ce nu vom 
cânta bucuria de a trăi şi a cunoaşte. Tipul firesc de roman românesc este deocamdată acela 
obiectiv” [32, p. 47]. Sigur că acest tip de roman îşi avea deja „antimodelul” prin felul 
proustian de a scrie, de a vedea lumea, modalitate răspândită în perioada interbelică, după 
cum vedem din remarca aceluiaşi critic G. Călinescu: „Proust face victimele cele mai 
numeroase. E de ajuns un stil opac, umbrit, o exprimare discontinuă şi voalată, o atenţie 
mai mare către stările de conştiinţă şi avem de-a face cu un proustian. D-na Papadat- 
Bengescu e proustiană, dl Camil Petrescu e proustian. Prin aceste formule departe de a se 
aduce un elogiu se refuză corectarea timbrului personal al fiecărui autor. Dar ceva mai mult, 
proustianismul e socotit nu ca un caz, ci ca o metodă, ca o descoperire tehnică de stânga, 
faţă de care restul rămâne perimat. Ori scriem ca Proust ori murim. Balzac, Tolstoi, 
Dostoevski, depăşiţi! Mai rămâne ceva din Stendhal!” [32, 48-49]. Sublinierea noastră 
evidențiază aprecierea ironică a exegetului privind seriozitatea formulei. 

Romanul social este aşadar unul dintre cele mai cunoscute în publicul larg al 
cititorilor, care acceptă de cel des să i se povestească o istorie tragică sau dramatică a unui 
membru al comunității, cu care se identifică cei mai mulţi. Naratorul romanului social este 
omniprezent şi omnipotent, de aceea cititorul nu se complică în dezvăluirea anumitor 
„secrete”, deoarece ştie că totul se va rezolva de la sine, astfel fiindu-i asigurată o maximă 
concentrare de ficțiune, „adevărată” numai în sensul raportării ei la lumile posibile sau 
imaginare. Romanul social are la bază un discurs denotativ (este „oglinda purtată de-a 
lungul unui drum”), asimilând majoritatea convențiilor clasicismului şi ale realismului. 


Cititorul va afla despre starea economică a unui grup social şi despre subconştientul colectiv 

al acestui grup, care pune în prim-plan banii şi strategiile de ascensiune socială, ceea ce îl va 
face (pe cititor) să-şi identifice la rându-i apartenenţa socială, dar şi anumite defecte ale 
societății contemporane lui, ceea ce îl face uneori să se identifice cel mai adecvat în lumea 
proiectată de romanul social sau chiar să considere ficțiunea ca pe ceva real, factual, 
documentar. 

Evident că vom diferenţia anumite trăsături diferite dintre romanul social al secolului 
al XIX-lea şi cel scris în secolul al XX-lea, diferenţa fiind sesizabilă inclusiv dintre perioada 
interbelică şi cea postbelică, prin raportarea la contextul geopolitic constituit. Aşa cum 
romanul social nu este obiectivul tezei noastre, am remarcat totuşi (pentru romanul secolului 
al XX-lea) o tendinţă a dimensiunii sociale de a fi individualizată, ceea ce presupune o stare 
intermediară dintre social şi personal, aşa cum se întâmplă, de exemplu, în Zbor frânt (1966) 
de V. Beşleagă. 

O parte din studiile consacrate romanului de debut al lui V. Beşleagă evită o analiză 
narativă profundă, dând importanță mai mult temei (consecinţele Războiului II Mondial 
asupra unui destin uman de la frontiera de est a Republicii Moldova, teritoriu aflat în câteva 
rânduri sub ocrotirea a două puteri beligerante: armata româno-germană şi cea rusească) sau 
anumitor referințe la modele narative din literatura universală. Astfel, A. Gavrilov, în 
monografia Reflecţii asupra romanului, menţionează: „V. Beşleagă recurge la procedeul 
proustian în ceea ce priveşte regăsirea timpului scufundat în trecutul copilăriei. Scriitorul 
moldovean se limitează la latura tehnică şi stilistică a procedeului fără a cuprinde şi 
concepția filozofico-artistică a lui Proust” [33, p. 14] . Tot aici, criticul precizează că „şi 
fraza romanului Zbor frânt aminteşte de fraza specifică lui M. Proust, deşi conţinutul 
acesteia nu îl constituie lumea interioară a unui rentier-consumator de artă, adică a 
intelectualului francez, ci cea a ţăranului moldovean care reflectă o altă lume şi o altă 
experiență de viaţă”. Suntem, în mare parte de acord cu opinia cercetătorului, dar avem şi 
anumite rezerve, mai ales că studiul său a dat curs unei serii de preluări critice, ajungându-se 
până determinativul „„Isai-naratorul” [34, p. 330], potrivit criticului I. Ciocanu. Din punctul 
de vedere al unei estetici al genului, Isai, ţăran din satul său, nu se pretează anumitor 
reflecţii profunde în probleme chinuitoare de conştiinţă, fie şi în cazul în care el trebuie să se 
explice în faţa fiului său. De asemenea, revelaţia unor amintiri involuntare, prin care trecutul 
să invadeze prezentul trăirii ţine mai mult de o conştiinţă artistică, decât de una arhetipală. 
De aceea, se impune o abordare naratologică a problemei, rezultatul căreia va facilita 
identificarea tipului romanesc. 

Textul romanului Zbor frânt face referinţă la o lume în care dominant este grupul 
social (satul), marcat de convențiile unui realism postbelic evident. Avem, deci, potrivit 
tipologiei noastre, un roman social, cu un narator heterodiegetic, omniscient, care 


focalizează evenimenţialul nu pe empirismul eroului, ci pe analiticul discursiv al său. Este 

un narator care prezintă cititorului lumea sa transcendentă, în care, prin intermediul eroului 
său, se transfigurează o problemă mult mai complexă, din punct de vedere politic, social, 
psihologic. Fragmentarismul discursului narativ nu este unul al eroului, ci al naratorului, 
rămas, pe tot parcursul romanului la o distanţă neutră faţă de cele narate. Naratorul posedă 
tehnica, nu eroul său i-o impune, de aceea şi se observă o apropiere de modalitatea narativă 
a lui Proust, care de fapt este străină acestuia, pornind fie chiar şi de la „eul” narant, care se 
autoprezintă în substanţa diegetică şi invită cititorul să se recunoască şi să participe la 
dezlegarea enigmelor existențiale. Naratorul din romanul Zbor frânt este asemeni unui 
demiurg, mai bine-zis a unui regizor, care ştie ce se i se întâmplă fiecăruia dintre eroii săi, 
aflaţi la diferite distanţe, ştie la ce se gândesc şi ce au de gând să facă, deşi preferă punctul 
de vedere al lui Isai. Faptul este confirmat şi de utilizarea în exces a unor paranteze, menite 
să explice detaliat anumite pasaje ca într-o piesă dramatică. Or, această intervenție 
demiurgică şi explicativă (voind parcă a accentua un mesaj pe care cititorul nu l-ar înțelege 
deodată) distorsionează axul linear al privirii în sine, în favoarea unei optici multiplicate, din 
subtextul căreia ar trebui să se înţeleagă un anumit mesaj, fără conotații suplimentare: 
„Despre cele ce s-au întâmplat când a trecut întâia dată dincolo şi a încăput pe mâinile 
nemților, iar apoi Bărbosu l-a mânat din urmă până la mal, acolo i-a dezlegat ochii ca să poată 
vedea satul pe celălalt, adică pe aistlalt mal (n-are a face care, toate acestea treceau prin mintea 
lui Isai când înota pe sub apă şi era groasă deasupra şi deasă împrejur apa, ca ceața aceea. [...] 
Obosise, simţea că se coboară tot mai jos, tot mai la fund, apa se făcea tot mai rece, tot mai 
întunecată) după care a văzut satul şi privirea a găsit o margine din acoperişul lor (cealaltă era în 
dosul copacilor, iar căsoaia nu se vedea deloc) şi numai a apucat a se gândi: „Dacă mă vede vreun 
soldat de dincolo, oare poate să cunoască că nu-s neamt?” — se gândi așa şi tot atunci a simțit o 
lovitură la cap şi s-a prăbuşit într-o prăpastie, într-un întuneric fără sfârşit” [35, p. 117]. 
Fragmentul este unul dintre cele mai importante din roman, deoarece conţine un 
dublu evenimenţial (Isai înoată şi tot el îşi aminteşte), prelucrat cu deosebită abilitate 
artistică, ce stimulează o atitudine gravă, meditativă. Ca şi în cazul metodologiei discursului 
narativ proustian se identifică aici un „du-te-vino” narativ, liant dintre un timp prezent, al 
trăirii, şi unul trecut invadând prezentul datorită anumitor stimulenţi ficționali, ceea ce 
deschide largi posibilități de analiză a dublei lumi fictive a romanului prin intermediul 
structural al metaforei şi al metonimiei ca element de interconexiune (precum demonstrează 
G. Genette în cazul lui M. Proust). Mai rămâne însă (în plan al imaginii artistice) preferința 
pentru un narator heterodiegetic auctorial (J. Lintvelt) ceea ce anulează, într-o măsură 
oarecare, convențiile discursului ficțional proustian. Din punctul nostru de vedere, discursul 
narativ al lui V. Beşleagă se apropie atât structural, cât şi ideatic de discursul narativ (ca 
modalitate) al lui L. Rebreanu (cel din Pădurea spânzuraților), în ambele cazuri naratorul 
examinând conştiinţa unui personaj dintr-un mediu social ce influențează destinul 


individualităţilor, care ajunge, spre sfârşit, să-şi conştientizeze dimensiunea umană, în 

defavoarea legilor sociale şi ale celor ce țin de apartenenţa la o națiune sau alta, la o 
confesiune religioasă sau alta etc., comparația fiind consemnată aluziv şi de către N. 
Bileţchi: „O comparaţie, fie şi fugitivă, a romanului Zbor frânt cu pânzele epice ale lui L. 
Rebreanu ne duce la gândul că avem de a face cu structuri artistice diverse. Să nu fi învăţat 
nimic tânărul prozator de la şcoala marelui romancier realist român?” [36, p. 492]. Astfel, ca 
şi Apostol Bologa, Isai îşi percepe devenirea ființială prin raportarea la societate, 
apartenenţa la o națiune şi, în sfârşit, prin raportarea la dimensiunea umană, asemeni unei 
„anevoioase căi a cunoaşterii de sine”. În paralel, se poate confrunta destinul fictiv al lui 
Apostol, care evoluează printr-o serie de conştientizări ale devenirii sale: din ipostaza de 
cetăţean al Imperiului Austro-Ungar, fără coloratură naţională, se desprinde cea de român, 
după care el conştientizează condiția umană, printr-o debarasare de convențiile sociale şi 
naţionale, dimensionându-se doar în limitele unor posibilităţi umane, în care numai iubirea 
este salvatoare la fel ca şi moartea. 

Strigătul  pescăruşilor de pe malul Nistrului (asemeni emoţiei interioare 
(temporalizarea spațiului) trăite de Apostol în momentul în care trecea cu maşina prin 
pădurea unde fuseseră spânzurați ţăranii români) rămâne singurul stimulent pentru 
proiectarea lui Isai în dubla sa ipostază de matur-copil, prin care personajul îşi identifică 
umanismul. De aici, romanul Zbor frânt, exemplar şi singular în cadrul literaturii române 
din Republica Moldova, este unul care atinge un punct estetic sensibil (caracteristic 
romanului social) de unde abia urmează să înceapă romanul personal, cu cheile proustiene 
de lectură, care depăşesc „latura tehnică şi stilistică’ (A. Gavrilov) printr-o consubstanţiere 
organică a discursului şi a trăirilor afective, nu fără a trece de po(i)eticitatea discursului 


narativ cu toate celelalte însemne ale modernității. 


1.2.1.4. Romanul personal 

Termenul „romanul personal” figurează la L. Petrescu şi N. Manolescu în Arca lui 
Noe (p. 437) ş.a. Prin acesta, se înțelege romanul psihologic, analitic, poetic, (auto)reflexiv, 
scris la persoana întâi, al cărui model european este romanul lui M. Proust În căutarea 
timpului pierdut. Romanul personal derivă dintr-o manifestare continuă, impresionistă a 
eului în fața lumii, referinţa sa principală fiind însuşi eul, prin care lumea capătă sens. Eul 
este pulverizat până la pierderea identității în obiectele care îl înconjoară, ceea ce-l face să 
se identifice fragmentar şi de fiecare dată în altă dimensiune sau context, recunoscând, în 
sensul lui A. Rimbaud, că „je est un autre” („eu este un altul”). Romanul personal, explicat 
de L. Petrescu ca „formulă ce presupune o renunțare, din partea autorului, la felurite „măşti” 
ale sale (simple ficțiuni în fond) şi o decizie de a vorbi în numele său, decizia de a se 
conforma aşadar unei norme a «sincerității»” [14, p. 61], este în acelaşi timp unul 


„caleidoscopic”, realizat printr-o combinaţie dintre „unitatea de perspectivă” (C. Petrescu) şi 

reflectarea acesteia într-o îmbinare de alte perspective narative, menite să ghideze cititorul 
astfel ca acesta să-şi permită totalizarea sensurilor. 

Aşa cum trăsătura discursivă dominantă a acestor două din urmă tipuri de romane 
este denotaţia, referința trimițând fie la sfera socială, fie la cea personală, dar numai în 
sensul cel mai restrâns posibil, uneori chiar cu seriozitatea discursului ştiinţific. Cititorul, 
cunoscător al legilor sociale şi al anumitor descoperi ştiinţifice, privind corpul biologic şi 
psihicul uman, vă căuta să se identifice cu (să acuze pe) eroul fictiv, pentru a verifica 
funcționarea legilor sociale sau a datelor experienţei personale. Eul narativ, narant şi narat 
este şi un Eu fiinţial. Experienţa perceptivă a eului empiric constituie materialul narativ al 
eului reflector, deseori surprins chiar în actul său scriptural de creație. 

De aceea, din punct de vedere al temporalităţii fictive, se va observa o etajare textuală 
(în sensul apariției în textul discursului narativ) a eurilor (ca şi cum de diferite vârste), ceea 
ce va permite cititorului ca uneori la lectura unui anumit „eu” să poată face referinţă la 
propria persoană, în sens de identificare, verificare şi demers gnoseologic. În acest caz, 
denotația va tinde (în cazul romanului personal) spre conotație, tocmai din cauza 
descoperirii de către eul analist al propriei experienţe de viaţă a unei lumi introspective 
necunoscute, ce se manifestă la nivel de subconştient, şi care rămâne tot aşa de necunoscută 
ca şi „lumea” misterioasă la care se referă romanul alegoric. Romanul personal, asemeni 
unui studiu de caz psihanalitic, este unul cu deschidere spre (auto)cunoaşterea esenţială, 
realizată în plan artistic prin confesiunea scrisă şi, ca să utilizăm un termen din mass-media, 
exprimată în public. Această cunoaştere esențială are o singură modalitate de investigaţie, 
realizată, în accepţia exegetei I. Mavrodin, „în şi prin scriitură” şi care nu poate fi decât 
„una poetică” [37, p. 111-112]. Fiecare scriitor al acestui fel de roman va scrie numai 
propria lui experienţă (factuală, ficțională), încercând să intuiască ceea ce l-ar putea interesa 
pe cititorul său, astfel ca acesta să se poată proiecta în textul romanului ca într-o oglindă. 
Numărul experienţelor personale fiind infinit, şi romanul personal promite a fi realizarea cea 
mai firească, mai autentică a imaginarului artistic, inclusiv în romanul românesc. 

Un exemplu de roman personal, într-o dublă ipostază („dinamic şi static”), este cel 
scris de A. Holban, care îşi inventariază critic materialul ficțional, apreciind din punct de 
vedere valoric „staticul” ca fiind superior „dinamicului”, deoarece scoate în evidenţă 
detaliul narativ ca stimulent de creaţie şi tratează la nivel introspectiv descriptivul ca 
evenimențial. Potrivit înseşi afirmațiilor autorului, romanele lui diferă, în primul rând, prin 
modalitatea narativă marcată de temperamentul naratorului, dar şi de efortul cititorului: „O 
moarte care nu dovedeşte nimic este un roman dinamic, Ioana este un roman static. lată 
prima distincţie dintre ele” [38, p. 7]. Explicaţia termenilor era inevitabilă, lucrurile fiind 
văzute simultan de către autorul Ioanei din perspectiva Emiţătorului şi a Receptorului: 


„Staticul e obositor. Trebuie un efort pentru a observa că ai renunţat de bunăvoie la orice 

spectacol, că te mulţumeşte numai jocul amănuntelor. Staticul are şi un înțeles adânc pentru 
acei care nu socotesc literatura numai ca un divertisment, şi cred că este expresia vieţii celei 
mai intime. [...] Mai limpede: o carte dinamică presupune să te ocupi numai de lucrurile 
exterioare oamenilor, căci numai întâmplările se pot petrece în salturi. O carte statică te 
obligă a rămâne înăuntrul oamenilor” [38, p.8]. Prin această căutare a cărții care „obligă”, 
este evidentă până la un punct voinţa romancierului de a supune unui demers gnoseologic 
introspectiv fiinţa umană în infinitele şi puţin cunoscutele sale posibilități de afirmare. 

Romanul personal, numit şi psihologic, numai în măsura în care reflectă psihologia 
unui eu locutor/scriptor şi nu psihologia unui personaj privit dintr-o parte (de exemplu, 
romanul Pădurea spânzuraţilor de L. Rebreanu este un roman ce descrie artistic un caz 
psihologic, dar nu este un roman personal, Bologa fiind „analizat”, dintr-o parte, de către un 
narator heterodiegetic în funcție de comportamentul şi meditaţiile sale interioare, inclusiv, 
ceea ce simte eroul în clipa morţii, lucru imposibil de realizat în cazul romanului personal, 
atunci când un „eu” povesteşte experienţa vieţii lui în forma unei mărturisiri scrise, cel mult 
până în clipa morții sau executării lui). Naratorul este identic personajului, focalizarea 
referenţială realizându-se într-un continuu du-te vino al eului narant şi cel narat, ceea ce 
antrenează din start cel puţin două planuri temporale şi spaţiale. Discursul narativ este 
discontinuu şi cu potenţe sporite de lirism, în sensul că eul se autoprezintă. Din 
considerentele unei experiențe anterioare trăite sau imaginate, relatate prin stările afective ce 
evenimențializează discursul, astfel narativizându-l, discursul eului narant poate fi 
considerat unul denotativ-care-tinde-permanent-spre-conotaţie, spre descoperirea misterului 
subconştient, de aceea el va fi întotdeauna „un altul”, atât în plan al depersonalizăzii, cât şi 
în planul textual prin variantele multiple ale eului locutor. 

Naratorul romanului personal se materializează în propriul său discurs, în propria sa 
introspecție şi e capabil să găsească analogii în diverse ştiinţe sau domenii de activitate 
pentru a-şi facilita autoexprimarea. Lumea povestită în diegeză (cu toate problemele sociale, 
religioase, istorice în care e prezent eul narat) este lumea văzută prin prisma unui eu 
auctorial exegetic, de dimensiune romantică fichtiană („eul este lumea”), conştient de actul 
său creativ în derulare („acum când scriu”) şi de cititorul căruia îi adresează confesiunea. 
Lumea romanului personal este identică cu lumea MA, din terminologia lui L. Dolezel (vezi 
supra), inclusiv, din perspectiva eului narant, prin intermediul căruia se şi construieşte 
lumea ficțională. Cititorul romanului personal se va identifica (ar trebui, eventual, să se 
identifice, în cazul în care undele de contact sau indicii de limbaj sunt identici) cu eul 
narant/narat, care uneori va stimula intenționat imaginația interlocutorului său, cu scopul ca 
acesta din urmă să-şi amintească momente similare trăirii ficționale şi să caute soluţii de 
rezolvare a problemelor personale privind perceperea şi înţelegerea (sensului) lumii. Eul îşi 


conştientizează dimensiunile cunoaşterii lui, dar descoperă că o cantitate enormă de 

informaţie rămâne în adâncurile inconştientului şi atunci el caută modalităţi de eliberare din 
constrângerea ființială, determinată de timpul limitat, prin căutarea timpului absolut şi 
trăirea în durata acestuia. 

Unul dintre modelele de referință majoră pentru romanul românesc, realizat în plan 
artistic cu destul succes, este romanul lui M. Proust În căutarea timpului pierdut, în care 
eroul găseşte o modalitate de ieşire din limitele temporale prin antrenarea memoriei 
involuntare, pe care o teoretizează, pentru a fi accesibilă şi cititorului său. În plan filozofic, 
romanul personal răspunde fenomenologiei lui E. Husserl, în sensul în care eul narant 
devine un fenomenolog al propriilor trăiri şi experienţe. Pentru ilustrare ne vom servi de un 
fragment din filozofia lui Husserl (citat în traducerea lui A. Boboc în lucrarea sa Filosofia 
contemporană) în care se explică componentele acestui procedeu metodic: „fenomenologul 
care vrea să-şi dobândească conştiinţa ca fenomen pur, dar şi să cunoască de o manieră 
aparte propria sa «viaţă» pură, trebuie să practice o Eno; el trebuie «să suspende» orice 
«teză» proprie conştiinţei nereflectate şi să nu subscrie la nici o judecată privind lumea 
«obiectivă». Experienţa însăşi va rămâne ceea ce era, căci nu se poate descrie o experiență 
intențională... fără a descrie ceea ce în această experiență este ca atare obiect al conştiinţei, 
întrucât aceasta este comprehensivă” [39, p. 101]. Astfel, naratorul romanului personal nu 
este numai o invenţie a autorului, ci este denotația cea mai aproape de trăirea umană a 
autorului, trăire manifestată chiar în actul de scriere şi creaţie, devenit obiect al cunoaşterii 
artistice şi al conştiinţei, în măsura în care şi aceasta permite o înţelegere modernă a lumii, 
trecând de limitele raționalismului cartezian. 

Rezumând, vom delimita, convenţional, patru tipuri de roman, potrivit criteriului ce 
ține de focalizarea referenţială a cititorului în timpul lecturii, aceasta putând fi, posibil, şi 
referinţa primară a naratorului fictiv. Vom avea astfel: romanul alegoric, romanul istoric, 
romanul social şi romanul personal (Vezi: Tabelul 4) cu trăsăturile lor specifice. În 
romanul alegoric focalizarea referențială va fi axată pe personaj, naratorul ştiind foarte puțin 
din misterul personajului său predispus a nu-şi dezvălui taina, iar narațiunea fiind o căutare 
de sensuri posibile (în care va fi antrenat şi cititorul) pentru descifrarea ei sau, pur şi simplu, 
o relatare despre incognoscibil, fără încercări serioase de analiză. Tipul de discurs este 
conotativ, identificabil, din punct de vedere al curentelor literare, cu estetica barocă, prin 
refuzul formelor clasiciste şi acceptarea haosului social ca pe o condiție fără ieşire. 
Referentul major şi puţin explicabil al cititorului va fi întotdeauna un simbol cultural, 
religios, politic, identificat în materia epică, precum şi în existenţa extra-textuală, cum ar fi 
anumite cuvinte, numere (de ex.: cifra 13) ş.a.. Acesta serveşte ca material constructiv 
pentru povestire şi are deja anumite semnificaţii în structura imaginară a cititorului pe care 
el le poate interpreta ca atare. În acelaşi sens, pot fi interpretate şi anumite cuvinte sacre, sau 


tabu, pentru un anumit grup sau individ (caracterizat psihanalitic printr-un supra eu 

dominant), aşa că referința s-ar putea întoarce asupra sensurilor posibile stimulate de 
„aspectul sonor sau literal” al cuvântul dat, fără ca să fie necesare anumite explicaţii de 
context. În acest caz, cititorul va trebui să-şi „ascută” inteligenţa şi să pornească în căutarea 
înţelesurilor posibile, acestea crescând cantitativ cu oricare nouă lectură. Sau, din contra, 
romanul alegoric nu este pasibil de o singură lectură; pentru a identifica sensurile e nevoie 
de re-lectură, de multiple lecturi, ceea ce asigură o emotie estetică aparte, dar şi un efort de 
comprehensiune deosebit. Posibil că din aceste considerente, unii scriitori recunoscuți au 
preferat o formulă alegorică de scriere a romanelor lor. 

Notăm că am realizat tipologia noastră în baza convingerilor personale, fără anumite 
influenţe categorice sau preluări neargumentate. Totuşi, un fragment critic al lui Gh. 
Glodeanu ne-a convins că o tipologie asemănătoare a existat şi în secolul al XIX-lea, când 
romanul românesc îşi contura abia imaginea cantitativă şi calitativă, inclusiv tipologia: 
„Romanul românesc aflat la vârsta lui „eroică” (id est: prima perioadă de afirmare a 
romanului, cuprinsă între anii 1845-1863 — n.n. P.M.) dă dovadă de o anumită diversitate 
tipologică, în centrul atenţiei situându-se fresca societăţii timpului cu „fiziologiile” sale 
caracteristice. Pe lângă preocupările pentru latura socială a existenței, se mai dezvoltă 
romanul sentimental (cititoarele au jucat un rol important în autohtonizarea genului), cel 
istoric şi cel de mistere” [20, p. 9]. Considerăm că aceste patru tipuri de roman, 
menţionate mai sus, ce au stat la baza constituirii genului (speciei?) în literatura română 
(secolul al XIX-lea) mai continuă să-şi păstreze invariantul tipologic şi în secolul al XX-lea, 
atât prin realizările scriitorilor, cât şi prin interesul cititorilor. 

Sunt necesare şi alte câteva note explicative privind tipologia noastră. Mai întâi că se 
apropie mult de cea a lui N. Manolescu, care e făcută după alte principii (în dependenţă de 
tipul naratorului şi de focalizarea punctului de vedere, de atitudinea acestuia faţă de lumea 
narată ş.a.). Romanul social şi personal ar fi aproximativ acelaşi doric şi ionic al lui N. 
Manolescu sau tranzitiv şi reflexiv al lui R. G. Ţeposu, cu singura precizare că romanul 
personal are de obicei un narator (homo)diegetic!, care fie narează (ca narator) despre eul 
său empiric (ca actor), fie scrie despre acesta, în calitate de scriptor, ceea ce uneori se va 
confunda cu metaromanul, plasat de Manolescu la capitolul „corintic”, sau văzut de R.G. 
Ţeposu ca un „tip” aparte. Metaromanul poate să modeleze oricare dintre tipurile enumerate, 
dar nu va fi niciodată, din punctul nostru de vedere, un „tip” de roman. În altă ordine de 
idei, romanul istoric, neinclus de N. Manolescu în nici o rubrică (Ce tip de roman ar fi, de 
exemplu, Frații Jderi de M. Sadoveanu: doric?), îşi are specificul său, din punct de vedere 


referenţial. Remarcăm şi un viitor sesizabil în rubrica a cincea, completabilă pe parcurs cu 


! Notă: termenul „(homo)diegetic” este o variantă alternativă dintre doi termeni cu acelaşi sens: „homodiegetic” (vs 
„heterodiegetic”) (G. Genette, 1972) şi „diegetic” (vs „nediegetic”) (W. Schmid, 2003). Am preferat varianta 
alternativă, din cauza neîncetăţenirii încă în critica de specialitate a termenului lui W. Schmid, fapt, potrivit încrederii 
noastre, ce va fi recuperat ulterior. 

noi realizări textuale (artistice) ulterioare, direcționată înspre text, scriitură (industrie 
textilă), care aboleşte convențiile stabilite de gen şi specie, pentru afirmarea unui nou tip de 
discurs conotativ, existent deja la etapa actuală, în unele cazuri, în textualismul 
postmodernist. 

În ceea ce priveşte textul (în special, cel narativ) şi încercarea de a-l încadra într-o 
tipologie, ținându-se cont de un „model exemplar” şi de variațiile acestuia, trebuie să 
amintim aici trei constatări ce permit „o primă distincţie esențială în perimetrul textual- 
tipologicului”, anume dintre „tip textual” propriu-zis şi „specie textuală”, termen pe 
marginea căruia se şi opreşte cercetătoarea E. Tămâianu. Aşadar, „(î) Nu există nici limite 
raționale între specii, nici un număr din principiu predeterminat de specii „posibile”; (ii) 
Dacă este adevărat că speciile sunt reperabile prin recurs la un model exemplar privilegiat, 
nu este mai puțin adevărat că — dată fiind natura fundamentală a discursului, de manifestare 
a creativității lingvistice — „schimbarea” (modificarea creatoare) stă în însăşi natura lor de 
modele discursive. Tot aşa cum schimbarea este realitatea limbii, schimbarea este realitatea 
discursului, iar modelul unei specii textuale reprezintă doar un „stop-cadru” abstract, 
justificat metodologic; (iii) Nu se pot constitui liste "pozitive" de trăsături necesare şi 
suficiente pentru ca un text să aparțină unei tradiții textuale, altfel spus, nu se poate 
cuantifica „gradul de toleranță” al îndepărtării de modelul exemplar şi nu se poate prevedea 
„din principiu” o valoare de prag dincolo de care un text „trece” ca să spunem aşa într-o altă 
specie. Problema ar trebui formulată, credem, în alți termeni: pentru fiecare text individual 
se poate recunoaşte inovația față de alte texte cu care se află într-un raport evocativ special, 
inclusiv inovația faţă de textele ridicate, în tradiţie, la rangul de model „exemplar” al 
respectivei specii” [40, p. 39]. Suntem de acord cu precizarea cercetătoarei clujene, care 
abordează problema tipologizării textelor din perspectivă coşeriană, ceea ce presupune din 
start abdicarea oricăror convenţii de schematizare şi de structurare („nu se pot constitui 
liste”), în favoarea unei „potențări” continue a limbajului poetic. 

Totuşi, într-un fel sau altul, tipologia noastră respectă criteriul amintit de aflare a 
unui text individual (să nu uităm că noi am făcut o tipologie a romanului, care e un text 
specific) „în raport evocativ special” cu „modelul exemplar”, care de cele mai dese ori s-a 
constituit pe baza unei tradiţii recunoscute de critica literară, pe care l-am introdus la rubrica 
cu nr. 13, „Model artistic”, din Tabelul 4. Astfel, în baza principiilor tipologiei noastre, ar fi 
trebuit să menționăm faptul că în imaginaţia cititorului, la lectura romanului românesc, se 
formează cel puţin patru modele exemplare de înţelegere a lumii ficționale sau factuale (în 
baza celor patru „tipuri” sau categorii de romane), acestea radiind de fiecare dată o 
multitudine de variaţii textuale (sau romaneşti), prin care se articulează o multitudine de 
sensuri posibile, dar care trimit de fiecare dată într-o măsură mai mare sau mai mică la 


model, acesta fiind deja anterior cunoscut autorului (care re-scrie) sau intuit, trăit, descoperit 

paralel dat fiind identitatea psihologică a autorilor, al creatorului de model şi al 
modelatorului. 

Pentru ca să rotunjim ideea pe care o exprimam la începutul paragrafului prin 
întrebarea pe care şi-o pune cititorul „Ce fel de roman este acesta?” în sensul lui E. Simion, 
vom cita un fragment din Scurta istorie a romanului românesc a lui I.B. Lefter. Acesta vine 
să revizuiască conceptul de „criză” actuală a romanului, afirmând cu toată promptitudinea 
(şi prin aceasta răspunzând şi întrebării lui M. Ralea, dar şi altor critici literari de la 
începutul secolului al XX-lea, care întreba „De ce nu avem roman?”) că totuşi „avem 
roman”, numai că acesta trebuie văzut cu alţi ochi. În acelaşi timp, aşa zisa „criză” pe care 
ar traversa-o romanul românesc în aceşti ani (e vorba de anii '90 — n.n. P.M.) e un caz 
particular al acestei conjuncţii de neînțelegeri. Prima o deghizează pe cealaltă. Nu mai avem 
„roman social”, „roman politic”, „roman istoric”(am demonstrat totuşi în baza principiului 
referenţial că există roman istoric şi social, dar având la îndemână alte instrumente şi alte 
rezultate, argumentul lui I. B. Lefter constituindu-se pe alte principii, mai ales că el vorbeşte 
despre romanul postmodernist — n.n. P.M.), „problematici majore” şi „personaje puternice” 
pentru că le-a trecut vremea. Eroziunile modelelor omogene — balzaciene şi proustiene — ale 
epicului se produsese încă înainte de anii '90. Atunci şi nu acum s-a trecut înspre tipuri noi, 
mai complexe şi mai „jucate” de construcție narativă. Atunci şi nu acum a început voga 
scriiturii de tip jurnal, alternativă cu altele, în ansambluri textuale mozaicate. Atunci şi nu 
acum s-au răspândit experimentele bazate pe mixarea procedeelor retorice „înalte” elitare cu 
cele „joase”, de consum. Şi aşa mai departe. Totul într-un nou sens „autentist” care a fost — 
şi el — puţin înţeles. Nu vreau să spun că balzacianismele sau proustianismele nu se mai pot 
sub nici un cuvânt întoarce. Istoria creativităţii ne arată că vechile forme revin din când în 
când, fie în haine noi, cu altă croială, fie ca resuscitări tipologic anacronice. Ele pot impune 
câteodată mari valori în contra curentelor dominante ale momentului. Dar romanul epocii 
noastre este postmodern” [41, p. 222-223]. Precizarea lui I.B. Lefter îşi are meritul prin a 
pune în anumite limite problema cercetării noastre şi dezvoltă ideea că romanul postmodern 
nu mai poate fi clasificat după criteriul tematic, metodă ce necesită revizuiri, pe care de 
altfel criticul nu le propune, grăbindu-se să amintească terenul foarte larg şi pretențios al 
termenului „postmodernism”. Or, tipologia pe care am realizat-o, cu alt instrumentar critic, 
demonstrează că romanul românesc se încadrează în limitele unei tipologii deschise pentru 


completări şi re-vederi, iar problema nu este una la care s-au dat toate răspunsurile posibile. 


1.3.1. Craii de Curtea-Veche de M.I. Caragiale: între alegoric şi personal 
Tipologia pe care am prezentat-o este una arbitrară, menită să faciliteze înțelegerea 
lucrurilor mai ales din punct de vedere metodologic şi didactic. Sigur că nu vom găsi nici un 


tip pur de roman potrivit oricărei tipologii, datorită faptului că o condiție de bază a artei este 

de a respinge orice canon sau schemă ce i-ar îngusta limitele interpretării. De aceea, anumite 
trăsături ale unui tip pot fi identificate în anumite proporţii în conţinutul altui tip de roman, 
fie la nivel structural, fie la nivel semantic sau stilistic. În cazul de față, romanul Craii de 
Curtea-Veche (1929) de M.I. Caragiale este un exemplu ce variază între alegoric şi personal. 
Or, textul romanului va stimula imaginarul cititorului să creeze o lume de tip alegoric 
(dominantă), dar cu anumite mărci de personal (uşor sesizabile, în ceea ce priveşte 
narațiunea). 

În acelaşi sens, criticul N. Manolescu, deși analizează romanul dat ca pe unul 
corintic, nu ezită să menţioneze că „în romanele corintice, revenirea povestirii, care a fost 
absentă în epoca doricului sau ionicului, unde procedeul punerii în scenă, al „reprezentării” 
vieţii, era cu mult mai potrivit. O dată cu epuizarea convenției realiste, în romancieri renasc 
povestitorii, tagmă odinioară glorioasă, din care făceau parte Rabelais, Defoe şi atâţia alții. 
Aceste distincții nu înlătură încă posibilitatea ca romanul lui Mateiu Caragiale să fie de tip 
proustian” [42, p. 595]. Acelaşi critic face o analiză pertinentă a romanului, împărțind în 
perechi opozante „quartetul crailor”, aceasta nefiind însă un obstacol pentru ca fiecare dintre 
ei să reuşească, pe parcursul romanului, să-i invite pe ceilalți să călătorească în „hagialâcul” 
său: „Quartetul crailor se alcătuieşte astfel din două perechi, mai vechi şi mai stabile. 
Pantazi şi Povestitorul vor rămâne împreună până la sfârşit, când cel dintâi pleacă din nou în 
lume, tot aşa cum Pirgu se va afla lângă Paşadia până la moartea acestuia. lar dacă este o 
opoziție între personajele romanului, linia despărţitoare trece printre aceste perechi” 
[42 p. 589, subl. n. P.M.], care au drept unic motor capabil de a împinge acţiunea înainte, 
„un anumit joc al relaţiilor înăuntrul quartetului de crai. Au tour de rôle, fiecare din cei patru 
îi conduce pe ceilalți trei în nişte ciudate călătorii pe trei sferturi imaginare şi numai pe un 
sfert reale” (p. 590), numite hagialâcuri. Din punct de vedere cronologic, cea dintâi călăuză 
este Pantazi „împreună cu care craii călătoresc în depărtate locuri: „tramba de vedenii” pe 
care Pantazi le-o desfăşoară în faţa ochilor este rodul unei bulimii de spaţii geografice. Ca 
un căpitan, Pantazi şi-a hrănit toată viaţa cu ţări şi mări” (p. 590-591). A doua călăuză este 
Paşadia, care „îi poartă în timp, în istorie; craii se trezesc de obicei în veacul al XVIII-lea, 
«scump nouă şi nostalgic întru toate», «veacul binecuvântat, veacul din urmă al bunului plac 
şi al bunului gust»” (p. 591). 

A treia călăuză este Pirgu, „el conduce pe ceilalți în infern, figurat în roman prin 
casa adevăraţilor Arnoteni, în dezmăţ, în vițiu şi imoralitate. Pirgu este Marele Sforar şi, în 
mâinile lui, craii seamănă cu nişte biete marionete, lipsite de voinţă proprie” (p. 591). În 
sfârşit, cea de-a patra călătorie este cea anunţată în visul final al naratorului: „un vis 
thanauic, indicând o ultimă călătorie a crailor: în moarte”(p. 592). Or, privit din alt unghi, 
precizează N. Manolescu, visul „este singura povestire a Povestitorului în roman şi ea poate 


fi considerată, într-un fel, o emblemă a cărţii. Ce vedem în această emblemă? Vedem pe cele 

patru personaje ale cărţii topindu-se în purpura asfinţitului, după oficierea ultimei vecernii. 
Stop-cadru final: cavalerii şi măscăriciul rămân aşa, în eternitate. Visul e evident 
transfigurator. Nu numai solemnii cavaleri, în mantalele lor de aur şi verde, dar 
schimonoselile şi năframa neagră fluturată de măscărici sunt înălțate în spaţiile purpurii ale 
eternității. Aceasta este cu adevărat călătoria în care-i conduce Povestitorul: de la început 
bănuită, realizată doar în visul final: călătoria în artă, ultimul şi cel mai important dintre 
hagialâcuri. Visul-povestre îi eternizează: este emblema în care cei patru crai se reîntâlnesc 
definitiv, după ce viaţa i-a adunat şi i-a risipit. Nu un „roman de moravuri bucureştene” 
cum credea Pirgu, nici „schiţe” sau „studii” în vederea unei opere de observaţie, cum bănuia 
Paşadia, urma a face Povestitorul, ci acest poem al glorificării şi eternizării crailor, operă de 
transfigurare estetică, nu de descriere realistă; hagialâc în imaginaţie şi vis, nu în spațiul ori 
în timpul istoric; dincolo de bine şi rău, în frumuseţea inalterabilă a artei. Triumf al 
estetismului, romanul matein stă sub pecetea artei” (p. 593), îşi rotunjeşte N. Manolescu 
argumentul eseistic: în favoarea esteticului (ceea ce este un plus evident pentru romanul 
alegoric), argument care ne convinge doar parțial în elucidarea unui sens acceptabil, din 
multitudinea de sensuri posibile ale discursului alegoric matein. 

N. Manolescu consideră visul final ca fiind realizarea artistică supremă (deşi 
inconştientă) a naratorului în urma „vizitelor” acestuia în hagialâcurile celorlalți trei crai. De 
fapt, trebuie să ţinem cont şi de faptul că visul este ulterior celor întâmplate şi, deci, în 
ordine cronologică, este mai aproape de actul propriu-zis al scrierii romanului, menționat de 
câteva ori în discursul narativ, de aceea el (visul) poate fi considerat chiar stimulentul 
favorabil începerii relatării evenimentelor întâmplate, un concentrat ideatic urmând să fie 
dezvoltat, astfel ca cititorul să poată re-citi romanul tocmai din perspectiva conţinutului 
acestui vis, ceea ce îi asigură o varietate semantică şi interpretativă mult mai largă. 

În cele ce urmează, propunem o analiză a romanului matein, încercând să combinăm 
efectele întrunite într-un singur roman, aşa cum ne-am propus din start, ale alegoricului cu 
cel personal, nu fără a trece însă peste re-lectura romanului (or, Craii este un roman care 
oferă cititorului de fiecare dată un prilej nou de completare a limitelor lumii lui ficționale şi 
a multitudinii sensurilor posibile) practică teoretizată şi demonstrată de exegetul M. 
Călinescu în lucrarea A citi. A reciti (2003). Totodată, încercăm să propunem şi o alternativă 
analizei stilistice, care îl face pe M. Zamfir să considere Craii „o narațiune fără naraţiune şi 
o proză fără diegesis; cartea se impune ca un fenomen curios, cu alte cuvinte aproape ca un 
poem”[43, p. 34]. Insistăm chiar să recunoaştem şi o structură a diegesis-lui, una variind 
între alegoric şi personal. 

În baza trăsăturilor celor două tipuri (alegoric şi personal), vom accentua două 
momente: mai întâi, că romanul este unul ciclic, închis într-un cerc simbolic, care e şi el 


simbol la rândul său, şi apoi, că naratorul relatează de fapt o istorie a devenirii sale artistice 

sau, mai degrabă, o istorie despre constituirea romanului său. Să remarcăm un şir de opoziții 
binare care se presupun şi care completează armonios structura romanului. Îl completăm aici 
pe N. Manolescu, prin aceea că „linia despărțitoare” care divizează perechile de personaje 
poate fi trasată pe verticală şi pe orizontală, dacă ţinem cont de simbolismul temporal, pe 
care îl reprezintă fiecare: Pantazi şi Paşadia (trecutul geografic şi istoric), Naratorul şi Pirgu 
(prezentul imediat şi viitorul (prezentul amintirii şi scriiturii, în cazul naratorului)). Astfel 
linia orizontală, sugerată de N. Manolescu, trebuie intersectată cu una verticală, care face 
alte două „perechi”: Pantazi şi Paşadia care dispar (primul pleacă în străinătate, al doilea 
moare) şi Naratorul cu Pirgu, care rămân în continuare în Bucureşti, fiind mai tineri (primul 
scriind „cartea”, al doilea avansând în cariera politică). Acestea toate în cazul în care 
acceptăm ideea că cei trei crai nu sunt numai nişte dubluri ale eului („un alt eu-însumi”) aşa 
cum sugerează Matei Călinescu: „«Scorţosul» Paşadia e, pentru naratorul Crailor, contrariul 
«molatecului» Pantazi pe axa aristocratic-admirativă a romanului: un dublu al dublului, 
adică al acelui „prieten de când lumea şi adesea mai mult chiar, un alt eu însumi”; în aşa 
măsură încât s-ar putea spune că, într-un fel, Paşadia e şi el un alt „alt eu-însumi” al 
naratorului, o virtualitate simetric opusă auto-proiecţiei liric-visătoare reprezentată de 
Pantazi. Metafora reflexiei în oglindă e mereu prezentă în proza mateină. [...] În raport cu 
acestea, cel de-al patrulea mare personaj al Crailor, Pirgu, e o răsfrângere în urât, în vulgar, 
în „noroi” a figurii compozite a celor trei crai, ca într-o oglindă deformatoare de bâlci” [44, 


p. 302], ci personaje independente cu rol semnificativ în diegeză. Vom avea: 


Viitorul nesigur Prezentul trăirii/ Trecutul simbolizat, trăit sau 
(prezentul amintirii şi viitor imediat inventat 
al scriiturii) 
„perechea” 1 Eul narant Eul narat Pantazi, „un alt eu-însumi” 
(CONŢINUTUL (SPAŢIUL GEOGRAFIC) 
ROMANULUI) 
„perechea” 2 Pirgu Paşadia 
(LA ARNOTENI) (TIMPUL ISTORIC) 


Tabelul 5. Cele patru „hagialâcuri”. 

Se constituie astfel o serie nouă de relaţii cumulative ce se derulează (din punct de 
vedere cronologic) în direcţia acelor de ceasornic, de la Eul narat, care îl cunoaşte mai întâi 
pe Pantazi, apoi îi face cunoştinţă acestuia cu Paşadia şi nelipsitul său „„măscărici”, Pirgu. 
Ştim deja admiraţia Eului pentru Paşadia („„Paşadia era un luceafăr” [26, p. 53]), în opoziție 
cu cea pentru Pirgu („Gore Pirgu era o lichea fără seamăn şi fără pereche” (p. 55)), precum 
şi opoziţia dintre atitudinea față de trecut şi de ceea ce era românesc („Paşadia privind şi 
judecând cu o neînduplecată asprime tot ce era românesc, mergea adesea cu înverşunare 


=» 


până a fi de rea credinţă” (p. 59) în opoziţie cu Eul, pentru care „acel trecut, vedeniei căruia 


pana mea datora o minunată tâmplă de icoane ce migălisem în tinereţe cu o osârdie aproape 


Pb] 


cucernică” (p. 59)), dar şi admiraţia, mai ales pentru opera lui Paşadia, care a fost distrusă de 

„O mână credincioasă” o dată cu moartea autorului („Am deplâns pieirea acelei opere 
măreţe, dar nu şi pe a autorului” (p. 124)), lucru, evident, aflat în opoziţie cu opera Eului, 
adică romanul propriu-zis. Aşadar, fiecare „crai” se află în opoziție faţă de ceilalți şi 
totodată faţă de sine, trăind o viaţă dublă, ascunsă, ambiguă: Paşadia, care „sub învelișul de 
gheață din afară”, „ascundea o fire păuimaşă, întortocheată, tenebroasă care, cu toată 
stăpânirea, se trăda adesea în scăpări de cinism” (p. 54) şi care „trăia cu schimbul în două 
vieţi. De dimineaţă până seara el nu se mişca de acasă, nu se ridica de la masa de lucru 
dintre cărţi şi hârtii, citea şi scria fără răgaz. În timpul acesta nici nu fuma, sorbea câte puţin 
numai dintr-o cafea fără zahăr şi tare [...] Cum era atunci cu putință ca omul de carte şi de 
Curte, care ar fi făcut podoaba zilelor de la Weimar, să se fi învoit a împărtăşi de seara până 
dimineața dezmăţarea unui Pirgu?” (p. 55). 

Pantazi rămâne un necunoscut pe tot parcursul romanului, „un străin”, nici măcar nu 
aflăm numele adevărat al lui. Singur Pirgu se pare că rămâne fidel firii sale carieriste, 
marcată de vulgaritatea distracțiilor de la Arnoteni, căruia i se dă dreptate în finalul 
romanului, când naratorul elogiază moartea lui Paşadia, scutit de „a vedea că nu el, ci Pirgu 
avusese dreptate, de a-l vedea pe Pirgu însuşi de mai multe zeci de ori milionar; însurat cu 
zestre şi despărțit cu filodormă, pe Pirgu prefect, deputat, senator, ministru plenipotenţiar, 
prezidând o subcomisie de cooperare intelectuală la Liga Naţiunilor şi oferind colegilor săi 
străini, veniţi în România cu pantahuza sau în „anchetă”, o somptuoasă şi sibarită 
ospitalitate în castelul său istoric din Ardeal” (p. 124-125). Să nu uităm însă meritul lui 
Pirgu de a-i fi dat un „subiect de roman” naratorului, odată cu invitaţia la hanul Arnotenilor. 
În acelaşi timp, însuşi Eul este foarte ambiguu, mai întâi prin identificarea sa reflexivă cu 
Pantazi, „un alt eu-însumi”, dar şi prin faptul de a fi un participant deschis şi un înregistrator 
secret al evenimentelor trăitel (de către Eul narat), care ulterior, „după război”, vor fi 
relatate de un Eu narant, consolat de câştigul notelor anterioare: 

„Se râse. În felul acesta petreceam noi. Cultul lui Comos ne întrunea, cam de o lună 
aproape zilnic, la prânz sau la cină. Dar adevărata plăcere o aflam în vorbă, în taifasul ce 
îmbrățişa numai lucruri frumoase: călătoriile, artele, literele, istoria — istoria mai ales — plutind în 
seninătatea slăvilor academice, de unde îl prăbuşea în noroi gluma lui Pirgu. Era întristător cum, 
în nepregătirea sa, acest vrăjmaş al slovei tipărite rămânea străin de ce se discuta. În Pantazi însă, 
Paşadia întâlnise o minte clară, un spirit înarmat şi liber; un cuvânt mă temeam a nu pierde din 
luminosul lor schimb de vederi şi de cunoştinţe şi faptul că mi-au rămas însemnările ce aveam 
grijă să iau de ele, mă consolă, dacă nu şi mă despăgubeşte, de toate pierderile de lucruri ce am 


suferit de la război încoace” (p. 59-60). 


! Potrivit textului, evenimentele din această scenă se petrec în toamna anului 1910, iar toată acţiunea din roman se 
prelungeşte până în toamna anului 1911. 
? E vorba de Războiul I Mondial (1914-1918). 

Observăm astfel că totul este într-o opoziţie armonioasă, menită să structureze 
compoziţia la prima vedere barocă a romanului. Ciclicitatea romanului e relevată şi de 
suprapunerea aproape identică a primei scene, în care sunt „întâmpinați crai”, cu cea din 
final, când anturajul este acelaşi („lăutarii nu uitară să cânte acel vals domol, care era una 
din slăbiciunile lui Pantazi, valsul voluptos şi trist în legănarea căruia pâlpâia, nostalgică şi 
tristă fără sfârşit, o patimă aşa sfâşietoare că însăşi plăcerea de a-l asculta era amestecată cu 
suferință” (p. 125)), dar lipseşte Paşadia şi Pirgu, adică „perechea” a 2-a. 

Sunt sesizabile pe parcursul romanului, câteva fragmente narative aparţinând strict 
Eului narant, dintr-un viitor, pe care l-a intuit doar Pirgu. E vorba de anumite pasaje ale 
prezentului scriiturii şi rememorării celor întâmplate, de tipul: „dacă, încercând a reda 
întrucâtva trăsăturile acelui nobil chip (e vorba de Paşadia — n.n. P.M.), am stăruit atât, e 
pentru că n-am voit să scap prilejul de a-l face să retrăiască înaintea ochilor mei (acum, în 
momentul scriiturii — n.n. P.M.), amintirea lui fiindu-mi scumpă” (p. 54) sau „Astăzi, după 
atâția ani, îmi pare că-l mai aud (pe Pantazi —n.n. P.M.)” (p. 64). Acestea ne ghidează să 
căutăm în istoria povestită a crailor o istorie secundară a devenirii artistice al eului şi pe care 
o credem realizându-se în patru secvenţe (ținând cont, în mare parte, şi de conţinutul motto- 
urilor fiecărui capitol, foarte amănunțit comentate de M. Călinescu): Mai întâi, naratorul a 
intrat în posesia unui titlu poetic, pe care îl aruncă, ca pe o înjurătură Pena Corcoduşa: 
„Crailor, ne mai strigă totuşi. Crai de Curtea-Veche” (p. 61), ceea ce-l face pe Paşadia să 
valorifice expresia şi să tâlcuiască sensul: „E într-adevăr, recunoscu Paşadia, o asociație de 
cuvinte din cele mai fericite; lasă jos „Curtenii calului fără spijă”, cu aceeaşi însemnare, din 
vremea lui Ludovic al treisprezecilea. Are ceva ecuestru, mistic. Ar fi un minunat titlu 
pentru o carte” (p. 61). E dificil de afirmat că acest fragment este un monolog vorbit al lui 
Paşadia, care îşi făcea deja proiectul pentru o carte, sau e o propunere de a scrie pentru 
narator. În tot cazul, titlul era deja anunţat. Urmează un lung proces de căutare a potenţelor 
creative şi, atât timp cât naratorul nu este în stare să nareze independent, el recurge la 
„însuşirea lecţiei” prietenilor săi mai în vârstă (Pantazi şi Paşadia), care îi povestesc 
(respectând caracteristicile evenimenţialului narativ) istoria vieții lor, povestiri factuale sau 
imaginare care corespund spațial „hagialâcurilor” descriptive. 

La un moment dat, naratorul se hotărăşte (după şase luni) să meargă la Arnoteni, 
unde, potrivit lui Pirgu, avea să găsească „subiecte” de roman. Discuţia cu Pirgu, devenită 
punct de intersecție important în favoarea artei, porneşte de la opoziția „ştiinţa din cărți”- 
„Ştiinţa vieţii”, a doua trebuind s-o completeze pe prima şi nu invers: 

„Se agăţă să vie şi el. Îi lămurii că nu de Academia de biliard era vorba, ci de Academia 
Română. Se interesă ce căutam acolo şi fu sincer dezamăgit, când mă auzi că mergeam să citesc. 
Mă dojeni. 

— Nu te mai laşi, nene, odată de prostii? Până când? Ce-ţi faci capul ciulama cu atâta 
citanie, vrei să ajungi în doaga lui Paşadia? Ori crezi că dacă ai să ştii ca el cine l-a moşit pe 


51 


Mahomet sau cum îl chema pe ăl care a scos întâi crucea la Bobotează e mare scofală? Nimic. Cu 
asta te usuci. Adevărata ştiinţă e alta: ştiinţa vieţii de care habar n-ai; aia nu se învaţă din cărți. Se 
vorbea astăzi, înainte să vii, că te-ai apucat să scrii un roman de moravuri bucureştene şi m-am 
ținut să nu pufnesc de râs. Ba nu, zău: dumneata şi moravuri bucureştene! Chinezeşti poate, pentru 
că în chestia asta eşti chinez; cum ai să cunoşti moravurile, când nu cunoşti pe nimeni; mergi 
undeva, vezi pe cineva? Afară numai dacă ai de gând să ne descrii pe noi, pe Paşa, pe mine, pe 
Panta; cu altcineva nu ştiu să ai a face,...a! da, Poponel, amicul. Ei, dacă ai merge în case, în 
familii, s-ar schimba treaba, ai vedea câte subiecte ai găsi, ce tipuri! Știu eu un loc... 

Îi luai înainte: 

— La Arnoteni, adevărații Arnoteni. 

Înlătură cu un gest orice îndoială. Si confidenţial: 

— lese şi şperţ, e joc mare până dimineaţa, ducem, se înțelege, şi harțabalele; ei cu punga, 
noi pe de-a lături, doftorii cei fără de arginţi” (p. 102-103). 

Rezultatul acestei vizite la Arnoteni, acceptată cu greu la început („am trăit atunci 
un ceas de răfuială cu mine însumi în care singur mi-am deplâns încanaliarea. Doamne, cu 
ce lume m-am adunat în acea seară, strângerea a ce mâini a trebuit să îndur” (p. 105)), dar 
devenită în scurt timp loc de distracție continuă, este şi conţinutul narativ propriu-zis al 
romanului. Aici se descoperă noi fațete, ascunse sau tăinuite până atunci, ale prietenilor 
Eului, între care, iubirea pentru femei şi câştigul banilor. Eul serveşte drept mediator între 
într-o relaţie fără succes dintre Tita, fiica lui Maiorică, şi Paşadia, apoi mediază o nouă 
relație dintre Pantazi şi Ilinca Arnoteanu, venită din Moldova şi amintindu-i de o veche 
iubire a sa. Adevăratul mediator al tuturor afacerilor, aici la Arnoteni, este însă Pirgu, care 
considera „femeia doar o simplă marfă şi doar atât” (p. 120). Acesta îi propune lui Paşadia 
s-o cumpere pe Ilinca, ceea ce stârneşte gelozia lui Pantazi, după care urmează o încăierare 
mai puţin cavalerească. Totuşi Pantazi îi cere mâna Ilincăi şi se pregăteşte nunta, dar, din 
anumite pricini, Ilinca moare şi totul ia sfârşit, lucrurile reluând cursul lor firesc de până la 
Arnoteni. Moartea, peste puţin timp, a lui Paşadia, în braţele unei cocote, Raşelica, 
stimulează plecarea lui Pantazi în spațiile lui geografice, mai ales, că între timp, îşi vânduse 
casele din Bucureşti. Firesc, evenimentul următor, şi ultimul, este însăşi scrierea romanului, 
„după război”, cele trăite de Eul narat, servind drept material memorativ pentru Eul narant, 
cum am văzut mai sus. 

Fără a ne grăbi să facem o concluzie, din cauza infinitelor interpretări semantice 
oferite de textul Crailor, menţionăm numai că alegoricul este aici dominant. În imaginarul 
cititorului invadează o lume plină de contradicții şi conotaţii simbolice, o lume balcanică de 
„la porţile Răsăritului, unde nimic nu se ia în serios”, o lume nebănuită de Eul narator, dar 
care îi invadează en gros discursul şi îi depăşeşte limitele comprehensiunii, iar o dată cu ale 
lui şi pe cele ale cititorului: „Mi se dezvălui astfel o lume nebănuită, cu blestămăţii la cari, 


de n-aş fi fost în ființă martor şi le-aş fi auzit de la altcineva, le-aş fi crezut că ţin de 

tărâmul născocirii. Bucureştii rămăsese credincios vechei sale datini de stricăciune; la 


fiece pas ne aminteam că suntem la porţile Răsăritului. Și totuşi, desfrâul mă uimi mai puțin 


decât descreierarea ce domnea în toate rândurile; mărturisesc că nu mă aşteptam să văd 


dospind ţicneli atât de numeroase şi de felurite, să întâlnesc atâta nebunime slobodă” (p. 


70). De aceea, romanul lui M. Proust, care, se pare, nu a rămas o restanţă în vastul amalgam 


de lecturi mateine, îi oferă autorului român numai o abia sesizabilă structură artistică, poate 


şi din considerentele vârstei naratorului (25-26 ani) în care anumite experienţe estetice încă 


nu sunt consolidate, accentul tuşat din gros fiind plasat pe alegoric, aflat într-o uşoară 


glisare, manifestată doar ca tendinţă, spre personal. 

apropiind-o de idealul simultaneităţii. „Craii de Curtea Veche” se schițează global ca o 
bucată unică, o naraţiune fără naraţiune şi o proză fără diegesis; cartea se impune ca un 
fenomen curios, cu alte cuvinte aproape ca un poem. Lectura poematică a acestei opere 
(lectură care face abstracţie de firul epic, de latura evenimențială a textului — la drept 
vorbind mai puţin semnificativă) pare singura convenabilă în asemenea împrejurări. De la 
debut până la final, aceeaşi pastă verbală, aceeaşi visare şi aceleaşi obsesii. Când se 
petrece de fapt acțiunea? Cât timp a trecut de la prima la a treia scenă? Ce s-a schimbat în 
statutul social al personajelor principale, în cursul desfăşurării acţiunii? Nu vom ști 
niciodată, pentru că rigorile poematice (deci, simultaneiste) ale textului au preeminență 
asupra celorlalte” (p. 34). 
44. Călinescu, Matei. A citi, a reciti. Către o poetică a (re)lecturii. —laşi: Ed. „Polirom”, 2003. 

$ 2. Dubla „,sincronizare” cu modelele artistice europene 

Pus între dominanta conotativă a discursului balcanic şi noile tendinţe de dezvoltare 
artistică ale Occidentului, romanul românesc îşi găseşte, de cele mai multe ori, un referent 
valoric denotativ în romanul francez, de aceea, când vorbim de „sincronizare”, vom 
înţelege, mai întâi, sincronizarea gustului estetic cu valorile franceze, nu fără a lăsa deschis 
segmentul literar european al altor literaturi receptate, cu mai puţin succes, în literatura 
română. Acest fenomen s-a produs, posibil, şi din cauza că Parisul mai rămânea şi pentru 
prima jumătatea secolului al XX-lea centrul culturii mondiale, rol pe care şi l-a asumat pe 
parcursul a câteva secole precedente. 

Conceptul de „sincronizare” cu valorile culturale europene, a fost perceput de-a 
lungul timpului de critica şi spiritualitatea românească în diferiți termeni, având acelaşi 
conținut exprimat: de inter-relaţionare culturală în vederea progresului artistic şi ştiinţific, 
de valorificare a experienţei europene în plan local şi afirmare a valorilor locale în context 
european, ca o reacție motivată la adresa influenţei balcanice (greco-turce) asupra 
spiritualității româneşti. Pus adesea sub imperativul imitației, conceptul este tratat cu 
rezervă sau recomandat cu insistență, deşi, indiferent de aceste repere, fenomenul 
împrumutului cultural se dezvoltă firesc, aşa cum observă şi E. Lovinescu: „prin 
interdependenţa materială şi morală a vieţii moderne, ea (imitaţia —n.n.) există însă ca un 
fenomen incontestabil” [1, p. 53]. Astfel, la începutul secolului al XX-lea, când E. 
Lovinescu teoretizează „sincronizarea gustului estetic”!, el nu face altceva, decât să 
reactualizeze o problemă mai veche, cea a romantismului pre-paşoptist, ce datează cu prima 
jumătate a secolului al XIX-lea. 

Rolul lui M. Kogălniceanu în ceea ce priveşte afirmarea unui spiritus loci este 
evident. La 1840, se publică manifestul Daciei literare, punându-se totodată bazele 
romantismului românesc cu formula sa proprie teoretizată, privind sursele de inspirație şi 
anumite teme privilegiate. Revolta lui Kogălniceanu împotriva imitației modelelor străine 
(aluzia lasă să se înțeleagă că e vorba de modele franceze ş.a.) este în favoarea originalității, 
manifestată prin culoarea locală, care era, în esență, una majoritar specifică balcanismului. 
Potrivit acestei logici, Kogălniceanu opune unei occidentalizări dorite de publicul larg 
(„Vreau la Paris” va spune Chiriţa lui V. Alecsandri) o revenire la instrumentele făurite din 
conotaţiile simbolice, alegoricul şi istoricismul autohton, saturat cu element culturologic 
balcanic. Kogălniceanu nu se întreabă, din punct de vedere antropologic, care e originea 
problemei caracterizate a fi o „manie primejdioasă”, ci o condamnă doar cu vehemenţă, el 


nu vorbeşte despre rezultate, ci despre posibilitatea afirmării lor. De aceea, el stimulează alte 


! Sintagma este extrasă din comentariul cu referință la studiul lui Al. Rosetti, pe marginea căruia E.Lovinescu îşi 
construieşte conceptul. 

idei pe acelaşi fundal balcanic, concepţie care pare mai accesibilă esteticii romantice, decât 
modelul literar francez din epocă, care dicta deja anumite tendinţe ale realismului post- 
napoleonian. Această accesibilitate de a autohtoniza romantismul în spațiul românesc este 
formulată în termenii cunoscuţi ai „Introducţiei” la Dacia literară (1840), din care amintim 
un fragment, pentru ilustrare: „Dorul imitaţiei s-a făcut la noi o manie primejdioasă, 
pentru că omoară în noi duhul naţional. Această manie este mai ales covârşitoare în 
literatură. Mai în toate zilele ies de sub teasc cărți în limba românească. Dar ce folos, că sunt 
numai traducţii din alte limbi şi încă şi acele de ar fi bune. Traducţiile nu fac o literatură. 
Noi vom prigoni cât vom putea această manie ucigătoare a gustului original, însuşirea cea 
mai prețioasă a unei literaturi. Istoria noastră are destule fapte eroice, frumoasele noastre 
tări sunt destul de mari, obiceiurile noastre sunt destul de pitoreşti şi de poetice, pentru ca 
să putem găsi şi la noi sujeturi de scris, fără să avem pentru asta trebuință să împrumutăm de 
la alte naţii” [2, p. 147]. Evitând din discurs enumerarea calificativului „destul”, se pot 
observa cel puţin două direcții orientative, care ar răspunde esteticii romantismului: 1) 
„Vom prigoni această manie ucigătoare a gustului original”; 2) „pentru ca să putem găsi şi 
la noi sujeturi de scris”, sursa de inspirație fiind orientată spre istorie şi obiceiuri, în 
defavoarea „traducțiilor”. Privită prin prisma culturologică, ambele direcţii veneau să 
amprenteze doar conotaţia balcanică, prin aceasta „prigonind” şi, astfel, îngustând arealul de 
utilizare a materialului sursologic creativ, venit prin prisma traducerilor sau originalului 
francez. În acelaşi timp, îndemnul lui M. Kogălniceanu a dat foarte mult pentru literatura 
română, mai ales prin îndemnul de a re-lectura cronicile medievale şi documentele istorice, 
surse menite să confirme verticalitatea națională, într-un moment în care Ţările Române 
duceau o luptă intensivă pentru câştigarea independenţei față de Imperiul Otoman. Astfel, 
M. Kogălniceanu a deschis drum larg spre romanul istoric (şi nuvela istorică), al cărui 
discurs rămâne totuşi în sfera discursului conotativ, aşa cum am demonstrat în paragraful 
anterior. Un exemplu elocvent al epocii este romanul lui N. Bălcescu Românii supt Mihai 
Voievod Viteazul, cu un volum documentar amplu şi cu un mesaj ce contopeşte aspiraţiile 
revoluţiei paşoptiste cu convențiile romantismului european. 

M. Kogălniceanu, prin „manifestul” său, s-a vrut a fi un V. Hugo al romantismului 
românesc, menit să elibereze eul artistic de sub povara canoanelor clasiciste şi raționamente 
iluministe, care oricum încă nu aveau instaurată o tradiție asemenea celei franceze, sau un 
Herder, care descoperea o cantitate enormă de material ficțional (teme, motive şi specii) 
pentru literatura romantică în prelucrarea folclorului local. De aceea, el vede realitatea cu 
ochii occidentali, aceasta încadrându-se în aspiraţiile revoluţionare franceze şi schemele 
gândirii raţionale germane. Îi scapă însă faptul că realitatea culturală locală e alta şi de 
aceea, deocamdată, originală rămâne numai intenţia de „a prigoni”, dar nu şi realizarea ei 


imediată, din considerentele unei posibile absenţe de spirit creativ, mai ales că scrierile sale 

literare, în comparație cu lucrările istorice (celebrul curs de Istorie a Românilor ţinut la 
Academia Mihăileană din laşi ş.a.) ale lui, nu reuşesc să se impună valoric drept un model 
de literatură. 

Atât timp cât corifeii „Daciei literare” căutau surse locale pentru originalitate, piaţa 
literară românească este, sincronic, invadată la nivel receptiv-artstic de opera lui Balzac şi E. 
Sue. Considerăm totuşi că „„mania” de care vorbeşte Kogălniceanu nu e un moft, ci o 
realitate, tonalitatea fiind dată de însuşi publicul cititor, care e orientat spre gustul artistic şi 
modul comportamental francez. N. Manolescu pune acest moment la baza apariției 
romanului românesc, menționând că: „Atât momentul apariţiei, cât şi formula primului 
nostru roman (extrem de rapid închegată, ceea ce măreşte probabilitatea unui model 
învecinat) se explică perfect în condiţiile de după 1848. Încercând să clasificăm tematic, 
observăm [...] suprapunerea a două serii stilistice distincte: 1) Care continuă, în linii mari 
proza paşoptistă (vechea nuvelă istorică şi sentimentală a lui Gh. Asachi şi C. Negruzzi, 
memoralistică) şi 2) Care constă în autohtonizarea romanului popular franțuzesc” [3, p. 287- 
288], acelaşi critic menționând că „între aceste serii există mai degrabă incompauibilități 
decât similitudini, căci ele reflectă concepții şi nivele estetice complet diferite” [3, p. 288]. 
Evident că între produsul local incipient şi importul de literatură europeană cu tradiţii 
seculare este o serie de incompatibilităţi nu numai în ceea ce priveşte esteticul, dar şi 
apartenenţa la un model cultural (în cazul dat: balcanic şi occidental) şi codajul acestuia în 
imaginarul publicului larg (lector de romane). 

În sensul acesta, N. Manolescu face o clasificare cronologică a romanului românesc 
tinând cont de „modelul învecinat”, pe care îl atribuie în cea mai mare parte lui Balzac, dar 
şi altor scriitori francezi şi englezi. Acest „model învecinat” pare a fi o primă pistă de 
lansare în spaţiul cultural european, identificabilă fie prin receptare şi re-modelare, fie 
printr-o asimilare, pur şi simplu, a romanului european (francez), de aceea am numit-o 
convențional „prima sincronizare”. Excepţie de la „„model” fac doar romanele lui D. 
Bolintineanu Manoil şi Elena în care sunt întrevăzute: „primele producţii ale noului gen, cap 
de serie pentru viitorul nostru roman psihologic, al individului” [3, p. 288-289]. Receptarea 
şi asimilarea literaturii europene se face desigur în condiţii nu dintre cele mai bune, din 
această cauză cea mai mare parte a romanelor româneşti, considerate un eşec al generației 
paşoptiste, sunt categorisite cu formula „roman de mistere”, care „înfăţişează societatea în 
mod mistic şi tendenţios”, „având în Balzac marele model subconştient” [3, p. 287], prin 
model înțelegându-se aici anumite limite, tipare ale ficţiunii artistice în plan creativ, precum 
şi în plan receptiv. Or, atât autorii de roman, cât şi cititorii (de romane) îl citiseră pe Balzac 
ŞI, evident că, făceau o paralelă între lumile ficționale ale „modelului” şi variațiile acestuia. 

Vom enumera, citându-l pe N. Manolescu din Istoria critică a literaturii române, 


câteva dintre romanele de debut ale literaturii române, clasificabile în compartimentul 

„primei sincronizări” cu modelul literar şi epistemologic balzacian: Elvira sau amorul făr de 
sfârşit, 1845, „o istorie de iubire şi de adulter cu sfârşit tragic, ca şi Elena lui Bolintineanu” 
[p. 290]; Omul muntelui, 1858, semnat Doamna L., dar scris de V. Alexandrescu-Urechilă şi 
Marie Bucher, „este aici stilul analitic al viitorului nostru roman psihologic” [p. 290]; 
Misterele din Bucureşti, de I.M. Bujoreanu, 1862-1863, „cel dintâi roman cu titlu 
împrumutat de la francezi” [p. 293], „începând naraţiunea lui ca Sue-Balzac” [p. 294], în 
prefața căruia se menționează: „Expunerea acestor subiecte în cadrul cel desfătător al unui 
romanţ, dupe maniera romanţurilor moderni! [...] iaca forma ce s-a crezut de cuviinţă a 
se da acestei opere” [p. 294]; Hoţii şi hangiul de Al. Pelimon, 1853, „Taverna lui o copiază 
întocmai pe cea a Misterelor Parisului” [p. 295]; Ciocoii vechi şi noi de N. Filimon, 1860, 
care este „şansa lui Filimon de a fi zugrăvit tipul social cel mai caracteristic şi obsedant 
atunci şi mai târziu”|p. 296]. Elementele specific balzaciene nu sunt trecute cu vederea: 
„Noul portret îmbină detalierea vestimentară, scumpă memoraliştilor de odinioară şi 
indicaţia fizionomică la modă în tot romanul de după Balzac” [p. 297], cu „structura de 
incipit balzaciană” [p. 297], deşi sunt evidențiate şi unele momente împrumutate original: 
„Noutatea la Filimon provine din stilul romanului popular şi constă în dublarea observației 
social-morale de către aprecieri subiective ale faptelor” [p. 297]; Un boem român de 
P.Ghica, 1860, „urmând pe Murger şi tributar încă procedeelor romanului popular” [p. 
299]; La gura sobei, anonim, descoperit de D. Bălăeţ, „primul nostru metaroman şi totodată 
primul nostru roman parodic” [p. 301], deşi „la început parodiază pe Balzac” [p.302]; Don 
Juanii de Bucureşti (neterminat, 1861-1862), atribuit lui R. Ionescu pentru care „Balzac 
este în mod cert modelul (dar nu acela degradat prin E. Sue, ci autorul Comediei umane 
receptat la sursă)”[p. 304] ş.a. 

Ceea ce impune o observaţie categorică e faptul că „marele model subconștient”, care 
este la început (avem în vedere anii patruzeci ai secolului al XIX-lea) contestat şi considerat 
„O manie primejdioasă” care „ucide spiritul național”, devine aproximativ peste un secol nu 
numai un model literar demn de urmat, ci un fel inconfundabil românesc de a fi şi de a scrie 
roman sau, şi mai mult, singura posibilitate firească de roman (,„obiectiv”), autorul 
conceptului fiind reputatul critic şi istoric literar G. Călinescu, care opunea evident metoda 
introspectivă abordată de C. Petrescu celei „obiective” ca „tip firesc de roman românesc”: 
„Popor nou şi sănătos, care de-abia acum începem să percepem viaţa, nu ne putem impune, 
fără riscuri, să simţim cu o mâna încă bătătorită de sapă fiorurile epidermei mişcate pe sidef. 
Noi vom putea fi tolstoieni, balzacieni, adică scriitori preocupaţi de sensul lumii şi de forma 
exterioară a omenirii, şi nu vom fi încă în stare de introspecţie până ce nu vom cânta bucuria 
de a trăi şi a cunoaşte. Tipul firesc de roman românesc este deocamdată acela obiectiv” [4, 


48-49]. Or, Balzac devine, în mai puţin de un secol, nu numai o influență literară, ci o 

In accepţia noastră, această frază constituie sloganul secolului al XIX-lea în ce priveşte scrierea romanului autohton. 

modalitate de a concepe lumea pentru publicului lector (de romane) din spațiul românesc, 
totodată fiind şi una dintre modalitățile favorite de creaţie artistică. Ceea ce era contestat de 
romanticii paşoptişti, devine, în perioada interbelică, „modelul firesc”, devine tradiţia, care 
firesc, potrivit unor legi interne ale dezvoltării artelor, îşi are şi ea contestările ei. 

G. Călinescu, prin abordarea modelului artistic balzacian, devine ţinta atacurilor 
moderne anti-tradiționaliste, iar rezistența nu e posibilă decât prin aprobarea şi raportarea la 
convențiile epocii. Or, G. Călinescu mai rămâne un exponent al „primei sincronizări” şi de 
aceea îl are ca adversar de principii estetice pe E. Lovinescu, cel care a teoretizat conceptul 
de „sincronizare” şi a deschis posibilităţi noi de realizare artistică în literatura română prin 
re-modelarea experienţelor artistice europene în limitele sensibilităţii creatoare locale, ceea 
ce am numit, convenţional, „a doua sincronizare”. 

În prefață la Istoria literaturii române contemporane. 1900-1937 E. Lovinescu 
sumează rezultatele unor intenţii educativ-culturale, manifestate pe parcursul a peste trei 
decenii. Stimulentul „luptei” sale se datorează, pe de o parte, „indiferenţei” publicului şi, pe 
de altă parte, „necesităţii sociologice” de „sincronizare a gustului estetic”. Astfel, criticul 
menționează că „plecând de la intenția sincronizării gustului estetic al tinerimii cu 
adevăratul stadiu de evoluţie al literaturii noastre contemporane” [1, p.7] în prezentul volum 
este condensată „experienţa a 30 de ani de luptă pentru îndrumarea gustului literar în sensul 
evoluţiei fireşti a literaturii române” [1, p.7]. Lovinescu îşi explică intenția şi metodologia 
sa prin aceea că „educaţia estetică a publicului a rămas mult îndărăt”, iar lectura de 
„literatură bună întâmpină rezistenţa sau indiferența lui” [1, p. 8]. Motivația publicului este 
şi o dominantă pentru geneza romanului românesc, aşa cum argumentează şi A. Cosma: 
„„.„.teoretic, aspectele pe care le implică procesul genezei romanului românesc ar putea fi 
reduse la cele trei fundamentale: formarea publicului, geneza textului, apariția autorului” [5, 
p. 15] sau volumul lui N. Manolescu Arca lui Noe, pus sub semnul unui motto inspirat din 
monografia Cititorul de romane de A. Thibaudet, care afirmă că: „Două feluri de public au 
dat cele două ordine ale romanului, ordinea masculină şi ordinea feminină, doricul şi ionicul 
său” 

Astfel, E. Lovinescu ajunge involuntar (ori intenționat) să dea o replică deschisă 
concepției lui M. Kogălniceanu, de data acesta mai matură esteticeşte şi mai liberală, 
deschisă spre creativitate şi spre profunzimea spiritului, apropiindu-se metodologic şi 
teoretic de conţinutul tipului semantico-sintactic al lui I. Lotman. Metoda lui E. Lovinescu 
este axată pe premiza europeană a civilizației româneşti în dezvoltare: „procesul civilizaţiei 
noastre, ca şi al tuturor statelor intrat brusc în contact cu Apusul, în solidarismul unei vieți 
cu mult mai înaintate, nu s-a făcut evolutiv, ci dintr-o necesitate sociologică, revoluţionar”, 
astfel că „civilizația noastră actuală s-a format prin importație integrală, fără refacerea 


treptelor de evoluţie ale civilizaţiei popoarelor dezvoltate pe cale de creştere organică” [1, p. 

52-53]. Dacă pentru M. Kogălniceanu imitaţia e o „manie primejdioasă”, pentru E. 
Lovinescu ea vine ca o soluţie de fiinţare a unei literaturi noi: „Se poate spune că la 
popoarele tinere imitaţia este prima formă a originalității” [1, p. 53], apoi se explică, 
răspunzându-i indirect principiului lui M. Kogălniceanu: „Nimeni nu recomandă, fireşte, 
principal, imitaţia; prin interdependenţa materială şi morală a vieţii moderne ea există însă 
ca un fenomen incontestabil” [1, p. 53]. Acelaşi critic merge mai departe considerând chiar 
că rolul imitaţiei este unul de bază pentru asigurarea progresului cultural, fiind vorba 
desigur de imitaţia creativă, inter-relațională, stimulatoare: „Dacă ar rămâne sub forma ei 
brută, imitația nu ar fi un element de progres; progresul începe de la adaptarea ei la unitatea 
temperamentală a rasei, care o absoarbe şi o redă apoi sub o formă nouă cu caractere 
specifice”, ceea ce îi asigură şi caracterul original, nu categoric nou, deoarece: 
„originalitatea oricărei civilizaţii stă mai mult în capacitatea de adaptare şi prelucrare, decât 
în elaboraţie proprie — şi aceasta mai ales la popoarele tinere” [1, p. 53]. Trebuie remarcat 
faptul că întreg conţinutul tezei de față este axat pe acest principiu al analizei romanului 
românesc din perspectiva capacităţii sale de „adaptare şi prelucrare” a unor modele 
europene cu scopul de a-şi confirma originalitatea şi totodată europenitatea. Nu am selectat 
pentru analiză romane sterile şi pastişe oarbe care nu au dat nimic în plan estetic. Or, re- 
modelarea semantică a conţinutului romanesc autohton în raport cu modelul narativ 
proustian este ceea ce îi conferă romanului românesc şansa de a supraviețui în condiţiile 
secolului vitezei şi a modernismului cultural european. 

Astfel, pus între două „lupte”, la o distanţă de aproape un secol („vom prigoni cât 
vom putea” ameninţă M. Kogălniceanu la 1840 şi cei „30 ani de luptă” consemnați de E. 
Lovinescu în 1934), conceptul de „imitaţie” rămâne încă unul problematic, fiind tratat în 
dependenţă de vectorul informațional dominant al unei sau altei epoci, adică respins sau 
readus în practica literar-artistică. Ceea ce reuşeşte E. Lovinescu să câştige, în plan estetic, 
este libertatea creatorului faţă de alegerea unui model epistemologic de vizionare a lumii. 
Mai mult, recomandarea unui model european de scriere şi receptare prin teoretizarea 
conceptului de „sincronizare”, pune în prim-plan anumite valorificări ale simțului european 
de gândire în spațiul cultural românesc. Altfel spus, E. Lovinescu pune problema renunţării, 
într-o măsură, la discursul conotativ balcanic şi orientarea spre discursul denotativ, de 
sorginte europeană, adică logic, rațional, cu experiența acumulată odată cu rezultatele 
ştiinţifice ale Renaşterii şi ale Iluminismului raționalist. 

Pornind de aici, considerăm că romanul românesc din perioada interbelică reuşeşte să 
se sincronizeze cu romanul european, găsind identice aceleaşi repere epistemologice trăirii 
specifice spațiului cultural european, trecând peste complexele mai vechi de imitare şi 
găsindu-şi un mijloc propriu de a fi original. Desigur că anumite caracteristici ale modelului 


balcanic sau autohton se păstrează, ele completând modelul european, sau accentuându-se în 

diferite circumstanţe. De exemplu, romanul istoric, în formularea pe care o face M. 
Kogălniceanu, este o soluţie de rezistenţă intelectuală atunci, când e necesară sustragerea de 
la doctrina politicii oficiale din ex-RSSM (deceniile 5-8, secolul al XX-lea), în favoarea 
documentului şi a conotaţiei acestuia. În acest sens, M. Cimpoi constată: „O bună 
stratagemă prin care scriitorii basarabeni s-au sustras doctrinarismului realist-socialist, a fost 
documentarul.[...] Re-aducerea documentului istoric în literatură a avut câteva rațiuni 
distincte: redarea prezentului, a dimensiunii temporale genetice de care îl absolvea ideologia 
oficială — trecutul; conştientizarea identității naționale, a apartenenței la istoria comună a 
românilor, cultivarea documentului ca o contrapunere strategică ficţiunii artistice 
convenţionalizate, subminatoare şi poleitoare a adevărului şi prezentarea în roz a realității” 
[7, p. 212-213]. 

Efectele ambelor variante de sincronizare au dus la modernizarea vieții sociale şi a 
scrisului în spaţiul cultural românesc, indiferent de situaţia geopolitică şi transformările 
suferite de harta politică din perioada interbelică şi postbelică (i.e. după 1944 România 
devine un stat socialist, iar Moldova o parte componentă a ex-URSS). Cu toate acestea 
modernitatea romanului românesc continuă să se afirme fie ca o continuare a procesului 
modernizator cultural interbelic, fie ca o „reacție contrară”, impusă de regimul politic 
sovietic cu consecințele marcante ale „terorii istoriei” (M. Eliade). Înstrăinarea de 
spiritualitatea românească în Moldova, impusă de regimul politic sovietic, a frânat 
considerabil progresul realizărilor interbelice, de aceea „sincronizarea”, în sensul 
lovinescian capătă, în asemenea condiţii, dimensiuni minime. Oricum, rezultatele atinse de 
romanul modern interbelic, reuşind deja să imprime o structură mentală la nivelul 
imaginarului artistic, continuă să fie prezente ca un referent de bază pentru ascensiunea 
continuă a romanului, inclusiv pentru noile tendinţe literar-artistice, dezvoltate „pe cont 
propriu” sau în baza lecturilor permise în limba oficială a ex-URSS. Noua mişcare literară şi 
culturală, care a şi contribuit mult la căderea comunismului în Europa, numită 
„postmodernism”, re-dimensionează alte posibilități ale imaginarului artistic, limitele căruia 
variază de la tradiţia folclorică până la cele mai impertinente expresii avangardiste, având ca 
sursă teoretică de bază o serie de studii culturologice, antropologice, sociale, politice, 
filozofice şi literare, semnate de exegeţi occidentali ca R. Barthes, G. Genette, J. Derrida 
ş.a., fiind asimilate productiv de culturile post-imperialiste în anii 70-80 ai sec. al XX-lea. 
Teoretic, ar fi trebuit să menţionăm o a treia „tendinţă” de „sincronizare”, care se mai află 
în derulare şi care firesc este modelatoarea noilor formule de percepere a realităţii 
înconjurătoare, de data aceasta la nivel mult mai larg, global, înţeleasă din perspectiva 
culturologică locală. Or, „sincronizarea” este tocmai sloganul european ce susţine unitatea 
prin varietate. Întrucât problema în cauză vizează mai puţin obiectivul tezei noastre, 


rămânem la stricta consideraţiune a dublei „sincronizări”, ca proces istoric deja încheiat. 

Criticul A. Burlacu face o observație pertinentă în ceea ce priveşte autorul de roman 
basarabean (Sulacov, Robot, Donici) ce se raportează la cuceririle romanului românesc 
interbelic, într-un proces identic de  „sincronizare” în limitele aceluiaşi spaţiu cultural 
românesc, fenomen cu prezenţe continue şi în contemporaneitatea noastră (de după 1989), 
menţionând că pentru acesta „problema sincronizării, foarte stringentă şi astăzi, implică 
imanent autohtonizarea creatoare a modelelor literare, asimilarea experienţei artistice a 
marilor înaintaşi, însuşirea tehnicilor şi strategiilor narative, a principiilor construcției epice. 
Disputa dintre tradiționalişti şi moderni e reductibilă, în ultimă instanţă, la dialogul textelor. 
Anume fenomenul intertextualității este acela care salvează uneori prozele basarabene 
fascinate de modelele I. Creangă, M. Sadoveanu, L. Rebreanu, C. Petrescu, prin care sunt 
acreditate modelele 'Tolstoi, Balzac, Zola, Proust, Dostoevski ş.a.” [8, p. 207-208]. Astfel, se 
impune un dublu aspect al problemei: pe lângă modele literare europene împrumutate în 
vederea „sincronizării cu spiritul veacului”, noile realizări artistice locale devin ele însele un 
fel de modele pentru alți scriitori. De ex., A. Burlacu identifică în proza unor asemenea 
autori ca I. Sulacov sau A. Robot modelul literar camilpetrescian, realizat potrivit concepției 
desprinse din studiul său Noua structură şi opera lui Marcel Proust. Or, la rândul său, din 
punctul nostru de vedere, C. Petrescu are deja ca model literar şi epistemologic romanul lui 
Proust, nu numai din cauza că autorul însuşi o recunoaşte, ci şi din considerentele unui 
marcaj artistic sesizat la lectura sincronă a romanelor celor doi, prin intermediul unor tehnici 
narative, preferințe pentru surse filozofice comune, temperamente asemănătoare ale 
personajelor etc. Evident este faptul că uneori modelele europene au fost mediatizate de 
către scriitori influenți din literatura noastră, ceea ce a răspândit şi mai mult europenizarea 
ei. Considerăm cazul de mai sus o problemă soluționabilă în această privinţă. Dominanta 
culturală şi literară rămâne însă mişcarea modernă cu realizări fecunde în diferite domenii 
de activitate şi creativitate umană, inclusiv în sfera romanului, domeniu care ne interesează. 

În termeni ai istoriei literare, momentul de debut al romanului românesc modern 
datează o dată cu apariția în 1920 a romanului Jon de L. Rebreanu, roman social, potrivit 
tipologiei noastre, apogeul creativ pentru viața literară fiind anul 1933, cel mai productiv în 
ceea ce priveşte realizările romaneşti (între care amintim: M. Eliade Maitreyi, G. Ibrăileanu 
Adela, Gib. I. Mihăiescu Rusoaica, C. Petrescu Patul lui Procust, H. Papadat-Bengescu 
Drumul ascuns, M. Sadoveanu Creanga de aur ş.a.), atunci când se poate vorbi despre o 
sincronizare a romanului românesc cu valorile literare moderne europene de tip francez (M. 
Proust, A. Camus), englez (J. Joyce) sau german-austriac (F. Kafka) ş.a. Modernismul 
literar românesc nu se încheie odată cu perioada interbelică, el continuând să domine piaţa 
literară încă vreo treizeci de ani. De aceea, considerăm împreună cu I.B. Lefter că era 
modernă se încheie la sfârşitul anilor '70, începutul anilor '80 ai secolului trecut, când apare 


o nouă re-dimensionare a scriiturii marcată de textualism: „Harta romanului românesc din 

anii '60-'80 înfăţişează, din nou o mare diversitate de formule narative. Din acest punct de 
vedere, situația din epoca interbelică se repetă. Ca şi atunci, literatura autohtonă are din nou 
de recuperat un decalaj. Unul care nu trebuie echivalat numai cu întinderea efectivă a 
perioadei „realismului socialist”. Bilanţul ei nu se reduce la o retardare de circa un deceniu 
şi jumătate: un întreg metabolism intelectual şi creativ fusese bulversat. După o asemenea 
„calamitate” istorică, firele evoluției nu mai pot fi înnodate pur şi simplu. O dată 
„paranteza” proletcultistă închisă, artele locale nu pot face imediat un pas mai departe, ca şi 
când nimic nu s-ar fi întâmplat, nu pot trece de la modernismul antebelic la 
postmodernismul care ar fi trebuit să urmeze. Ţesuturile sfâşiate ale unei culturi naţionale se 
refac greu şi operaţia presupune întoarceri la faze anterioare, reluări ale unor experienţe deja 
consumate, reconstituiri ale unor etape cândva clasate. Într-un fel totul trebuie luat de la 
capăt” [9, p. 27]. În acest sens, scriitori ca M. Preda, A. Buzura sau N. Breban sunt 
romancieri moderni (chiar şi N. Stănescu este un mare poet modern). 

Raportarea la modelele europene ar fi deci un argument de bază pentru aprecierea 
caracterului modern al unor romane celebre din literatura română. Astfel, dacă identificăm 
anumite elemente similare în ceea ce priveşte lumile stimulate de textul romanului lui M. 
Proust şi cele ale lui C. Petrescu, A. Holban ş.a., vom deduce că acestea sunt moderne ca şi 
„modelul” lor francez, indiferent dacă au fost scrise în perioada inter- sau postbelică. De 
exemplu, Cel mai iubit dintre pământeni de M. Preda, Singur în fața dragostei de A. 
Busuioc ş.a.), sunt romane moderne, deoarece respectă convențiile modernismului. De 
asemenea, Povestea cu cocoşul roşu (1966) de V. Vasilache este un roman ce respectă 
convențiile modernismului şi, atât timp cât poate fi raportat la romanul Ulise de J. Joyce sau 
la modalitatea discursivă a acestuia (stil indirect liber, fluxul conştiinţei ş.a.), încercările 
unor critici de a clasifica romanul sus-numit drept unul postmodernist, nu conving întru 
totul. 

În acelaşi timp, numai identificarea anumitor influenţe din două sau mai multe 
literaturi sau romane, se pare a fi un argument prea slab, deoarece în mai toate epocile 
literare (Postmodernismul explorează la maximum intertextualismul) se pot găsi „urme” ale 
scrierilor anterioare, ceea ce demonstrează o dialectică estetică firească, fără anumite legi de 
dezvoltare. De aceea, nu putem învinui pe cel care împrumută o anumită formulă sau pe cel 
de la care s-a împrumutat, coincidenţa putând fi motivată prin coincidenţă temperamentală, 
convenţii ale timpului şi locului etc. Amintim şi existența unor motive flotante în şi din 
diferite literaturi care asigură dinamica procesului literar, mai ales că autorul, ca instanţă 
discursivă, „a murit” (Vezi: R. Barthes. Moartea autorului, 1965), textul încifrând un mesaj 
ce se poate decodifica numai de către cititor, care, la rândul său, îl poate valorifica drept 
element constructiv pentru alt(e) text(e) investit(e) cu sensuri noi, în dependență de 


contextul receptării. 

Ceea ce se impune la acest paragraf ține de un fapt cultural indispensabil, specific 
mai ales „popoarelor tinere”, cum menţionează G. Călinescu, dar nu numai. E vorba şi de 
„transducţia literară”, un concept care presupune singura soluție de „supravieţuire a textelor 
literare”, aşa cum observă şi teoreticianul L. Doležel: „Pentru a supraviețui, textelor literare 
le e necesară transmiterea permanentă: textele literare există în calitate de obiecte estetice 
numai atâta vreme cât sunt prelucrate activ prin circulaţie” acest proces numindu-se 
„transducţie literară” [10, p. 166]. Una din condițiile necesare transducției literare se află 
ascunsă în proprietatea pe care textele literare o au în comun cu orice „mesaje” scrise: 
succesiunea Emiţător-Mesaj-Receptor, scindată în două segmente aproape autonome, din 
cauza distanțării nelimitate în timp (istorie) şi spaţiu sau cultură dintre autor şi receptorii săi 
actuali sau potențiali, mai întâi în Emiţător-Mesaj, apoi Mesaj-Receptor. Prin urmare, 
„prelucrarea textelor literare este mai mult decât o „decodificare”, ea este o reprelucrare 
activă a unui „mesaj” asupra căruia sursa de emitere nu mai are nici un control” [10, p. 166]. 
L. Dolezel clasează transducţia literară în poetica semiotică şi îi atribuie două aspecte: 1) 
opera literară ce traversează în repetate rânduri etapele de transmitere, receptare, stocare, 
recuperare, reprelucrare etc. nu este un „monument” împietrit, ci un obiect semiotic „viu”. 
Într-o reţea de transducţie complexă şi într-o succesiune nelimitată de receptori activi, 
potenţele sale formale, semiotice şi estetice sunt actualizate şi redescoperite. Opoziția dintre 
structura sincronică a operei şi existența ei diacronică [...] e neutralizată; 2) de la 
începuturile sale, teoria transducţiei literare a fost concepută ca o prelungire naturală a 
poeticii structurale, menite să asigure dinamica procesului literar [10, p. 167-168]. În acest 
sens, conceptul de sincronizare, în afara faptului că e un proces natural, devine şi o selecție a 
unor autori de modele literare „la modă”, care corespund ultimelor realizări ştiinţifice şi 
culturale, ce urmează a fi ulterior verificate. 

Totuşi, prin raportarea la literatura occidentală, cea română parcurge repede etapele 
fireşti ale devenirii sale şi se afirmă ca una modernă. De aceea, dubla sincronizare nu este 
numai un moft al timpului, ea este un proces perpetuu, în desfăşurare continuă, ceea ce 
asigură europenizarea unui spaţiu balcanic cu tradiţii milenare de existență culturală. Nu 
dorim să impunem o idee care se conturează tot mai evident, o expunem aici numai pentru a 
avea posibilitatea ulterioară de verificare: sincronizarea cu valorile europene este efectul 
„complexului balcanic” al spiritului românesc. Or, atât timp cât suntem balcanici, nu putem 
fi în acelaşi timp şi europeni occidentali, de aceea şirul „sincronizărilor” continuă. 

Privit din perspectiva sincronizărilor, romanul românesc îşi poate trasa o evoluţie 
diacronică în sensul tipologiei noaste. Europenizarea romanului românesc este sinonimă cu 
modernizarea lui şi cu renunţarea la tradițiile balcanice şi discursul conotativ în favoarea 
unui discurs cuprins în limitele raționalului şi al prezentului imediat, deşi, în ultima vreme, 


se întâlnesc cazuri în care naratorul ajunge prin scriitură la propria substanță ființială şi 

descoperă că este un tip balcanic, cum se întâmplă în romanul Orbitor de M. Cărtărescu ş.a. 


De aceea, aceste romane sunt deschid posibilități noi de afirmare, combinând personalul cu 


alegoricul. 
Perioada / „ae. -1705-..... 1840-1860 1920-1940 1966-1988 | 2000 
Tip de roman 
Alegoric XXXXXXX XXXXX XXXXX XXXXXXXXXXXX 
Istoric XXXXXXXX XXXXX 
Social XXXXXXX XXXXXX 
Personal XXXX XXXXXXX 


Tabelul 6. Evoluţia romanului românesc. X — perioada de afirmare şi „dominație”, x — reveniri şi 
variații. 

Constatăm, cu siguranță că romanul alegoric şi cel istoric nu intră în sfera 
„Sincronizării” lovinesciene, de aceea ele rămân faza inițială de dezvoltare a romanului, cu 
excepția că alegoricul este o referință continuă, deschisă spre diverse tipuri de combinări 
noi. Romanul social este următoarea fază, care este mai întâi elogiată la nivel critic şi 
artistic, servind apoi ca variantă ce urmează a fi depăşită din considerentele tradiționaliste, 
pe fundalul căreia se afirma deja romanul personal, ca realizare supremă a romanescului 
artistic. Fără a face delimitări temporale stricte şi ținând cont că toate formele de roman s-au 
dezvoltat /se dezvoltă paralel una de alta, tabelul 6 prezintă o evoluție a romanului 


românesc, realizată în conformitate cu „moda” estetică a timpului. 


$3. Reperele modernismului romanesc 

Unul dintre cele mai importante concepte moderne identificabile în romanul 
secolului trecut este teoretizarea procesului de creație (în cazul nostru: de scriere), 
manifestat prin aceea că scriitorul modern, în ipostaza sa de narator-scriptor al 
evenimentelor relatate, se opreşte în travaliul său, la un moment dat, şi se întreabă: „Cum se 
întâmplă că eu scriu?”. De aici, în şi prin toată creația literar-artistică modernă, se caută 
răspuns la această întrebare, în pluritatea sensurilor pe care le poate genera. Poetul, 
romancierul, sculptorul, pictorul, muzicianul — toți îşi întorc privirea asupra actului creator 
şi încearcă dezlegarea enigmei. Ar fi o întâmplare fericită ca doi creatori de artă să aibă în 
aceleaşi condiţii aceleaşi rezultate. Realizarea artistică însă se desfăşoară, diferit de la artist 
la artist, fiecare creându-şi arta poetică potrivit convingerilor şi abilităților sale, încercând 
totodată să dea un răspuns cât mai explicit asupra problemei misterului artei, acesta 
rămânând de fiecare dată dubios, confuz, enigmatic. 

Printre multiplele teoretizări ale modernismului, una, care se impune atenţiei, este cea 
formulată de A. Marino, încă în 1969, care porneşte de la problemele creaţiei artistice şi 
schimbările de ordin valoric ale acesteia: „În domeniul creației, mutaţia fundamentală 


constă în intelectualizarea progresivă a procesului artistic (am putea spune, „actul artistic de 

facere” în sensul energetic humboldtian — n.n. P.M.), devenit problemă, experiment, proiect, 
activitate în sine, nu o dată improvizație, spontaneitate pură, chiar eşec” [11, p. 59]. De aici, 
constatarea că un creator modern este „reflexiv, lucid şi critic, cu sine însuşi, cu arta sa, 
supusă unei meditații permanente. Elaborarea artistică se intelectualizează. Obiectivele 
devin precise, teoretizate”, dat fiind şi faptul că „orice creație pune o problemă de 
construcţie, care tinde să se transforme în propria sa teorie, într-o preocupare autonomă [...]. 
A devenit aproape un ritual în literatura modernă occidentală ca autorii să filozofeze pe 
marginea operei lor, să transforme creația într-o eseistică şi analiză a creaţiei, o reflexie 
asupra scriiturii şi limbajului, într-un obiect de „studiu” şi „critică”. Textul constituie doar 
un pretext, un camuflaj. Subtextul devine esenţial şi el constă în explorarea posibilităților 
creaţiei, a sensurilor şi direcțiilor sale eventuale, nu a soluției unice, definitiv cristalizate. 
„Finisarea” încetează a mai fi o preocupare” [11, p. 59-60], afirmă exegetul român, care 
pune în termeni locali, din perspectivă hermeneutică, problema „deschiderii operei pentru o 
varietate de interpretări”, cunoscută în formularea exegetului italian U. Eco. 

„Deschiderea operei” moderne este pusă de majoritatea specialiştilor sub semnul unui 
„proiect în constituirea sa”, proiect care nu-şi atinge rezultatul, decât în măsura în care 
însuşi procesul facerii poate fi considerat drept „rezultat” posibil: „Concepţia modernă 
devine pur operațională, etern deschisă. Nu mai interesează rezultatul, ci doar mişcarea spre 
el; nu produsul, ci numai posibilitatea şi proiectul acestui produs; nu finalizarea, ci simpla 
tensiune a creaţiei.|...] Căutarea de sine a operei moderne se înscrie într-o durată, într-un 
proces al devenirii artistice, desfăşurată, latentă ori abolită. Creaţia primeşte o dimensiune 
temporală, fapt care subminează din interior procesul de cristalizare, de fixare, de organizare 
definitivă, într-o formă stabilă. De unde, o adevărată invazie a informativului, a increatului, 
tradusă prin cultul operei neîncheiate, nelimitate, neorganizate, „deschise”, printr-un refuz al 
formei” [11, p. 60-61], precizează exegetul. A. Marino defineşte întreaga mişcare novatoare 
literară din perioada interbelică prin prisma unui singur curent cultural: „Modernismul — 
produs al duratei, al devenirii istorice — implică în mod organic refuzul, contestaţia, antiteza 
trecutului. El introduce în istoria spiritului şi a literaturii discontinuitatea, schimbarea, 
«deosebirea»” [11, p. 101], acesta constituind, în primul rând, reacția categorică la adresa 
tradiției şi a valorilor depăşite axiologic. 

În aceleaşi nuanţe poate fi descris şi artistul, producător şi produs al artei moderne, 
scriitor şi scriptor, înțelegându-şi rosturile existențiale prin intermediul artei scripturale, prin 
scriitura ce constituie o condiţie de supravieţuire în fața neantului. Scriitorul modern este 
„cel care, pornit în căutarea acelui adevăr ce se află ascuns în raporturile fiecărei conştiinţe 
cu lumea, îşi dezvăluie sieşi, dar şi celorlalți, căutarea şi cunoaşterea având loc, în cazul lui 
Proust, în şi prin scriitură, devenită experienţă vitală, mod de existenţă şi destin, ca şi 


pentru Rimbaud, Mallarmé sau alți mari poeţi moderni”[12, p. 103], menţionează I. 

Mavrodin, care pune întreaga creație modernă sub semnul unui hazard al creației, tocmai din 
cauza că în arta modernă nu mai există (ea fiind respinsă cu perseverență) acea logică şi 
ordine clasică (realist-naturalistă) a secolului al XIX-lea. Totuşi cercetătoarea identifică un 
scop al artistului modern, anume cel de a „învinge” rațional hazardul emotiv: „Visul din 
totdeauna al tuturor artiştilor, inconştient sau conştient într-o mai mare sau mai mică 
măsură, a fost şi este, acela de a găsi „legile” prin care să suscite şi, de asemenea, să 
controleze, hazardul creaţiei. A provoca hazardul, a-l folosi şi, prin chiar aceasta, a-l învinge 
(„le hasard vaincu mot par mor” este definiția dată de Mallarmé poeziei): iată marele scop, 
ce şi-a particularizat de fiecare dată soluţiile, în funcţie de fiecare individualitate artistică” 
[12, p. 32]. De aici şi conceptul de „facere” artistică, manifestat în planul romanului prin 
însăşi scriitura lui. Or, scriitorul-scriptor (a nu se confunda aici sensul termenului „scriitor”, 
ceea ce presupune talent, cu cel de „scriptor”, ce presupune munca scripturală, termeni 
identici cu ceea ce T. Arghezi numea „slova de foc” şi „slova făurită”; „împerecherea” lor 
constituie exact ceea ce înțelegem prin „scriitorul-scriptor”), ipostaziat în propria 
ficționalitate naratorială, se surprinde în actul creaţiei, în „fabricarea” textului său, într-o 
fază neutră, impersonală, atunci când se poate detaşa de sine şi se poate transcrie în propriul 
său text, materializată artistic prin fraze de tipul: „Cum să fac să-mi răstorn sufletul pe 
această hârtie?” [13, p. 117], aşa cum se întreabă naratorul Sandu din romanul Jocurile 
Daniei (publicat în 1972) de A. Holban sau Victor Petrini în romanul Cel mai iubit dintre 
pământeni (1980) de M. Preda: „Scriind, simt că trăiesc şi într-adevăr gândul morții 
inevitabile îşi diminuează puterea de a-mi îngrozi conştiinţa, care îmi şopteşte: mii de 
oameni mor pe pământ chiar în aceste clipe, oameni umili, dar şi oameni mari; nu se poate 
spune că n-ai trăit din plin treizeci şi cinci de ani, alții au murit mult mai tineri, nu trebuie să 
accepti să trăieşti oricum...” [14, p. 8]. Şirul exemplelor poate continua. 

Ceea ce contează expres este faptul că, prin aceste convenții noi de scriere, se creează 
o opoziţie tot mai îngroşată dintre romanul modern şi cel tradițional, arcul balanței dând 
prioritate celui dintâi, posibil, din considerentele unei „deschideri” fără limite a procesului 
gnoseologic şi artistic, subiectul aflându-se într-o permanentă căutare de sine, în intenția sa 
de descifrare a enigmelor vieţii şi ale artei. 

Opoziția este remarcată de majoritatea cercetătorilor prin faptul că „romanului 
tradițional, artificial, „pus în scenă” de un romancier omniscient (a se remarca faptul că 
autorul citat nu face încă distincția dintre „romancier” şi „narator”, de aceea vom înţelege 
aici: un narator omniscient —n.n. P.M.), cuviincios, gata să se mândrească în faţa cititorului, 
povestirii acesteia magistrale i se va opune, fără a predomina totuşi un alt roman a cărui 
optică e diferită: romanul care nu mai e o lecție completă, ci o enigmă” [15, p. 126], aşa 
cum explică R.-M. Albérès. Un exemplu ilustrativ, în acest sens, este cazul lui Proust, un 


scriitor pentru care enigmaticul rămâne condiția de bază a artei sale: „....la Proust, chiar 

dacă oamenii constituie subiecte de analiză, aceasta nu poate constitui un adevăr obiectiv şi 
exhaustiv, ci doar o încercare disperată, infinită, niciodată terminată, de cufundare în 
această realitate impenetrabilă, care este realitatea umană. Analiza proustiană nu e un 
tablou cu contururi definitive. E o ameţeală. Arta lui Proust ne face să înțelegem că 
niciodată încercarea de a cunoaşte un om nu poate lua sfârşit” [15, p. 128]. Acestei idei îi 
subscrisese mai devreme şi cercetătorul M. Claude-Edmonde (în a sa Histoire du roman 
francais. -Paris: Ed. du Seuil, 1950, p. 186), citat de Albérès, care menţionează că: 
„Majoritatea personajelor rămân enigmatice în esența lor [...]. Nu progresăm în 
cunoaşterea Albertinei ori a domnului de Charlus pe măsură ce se desfăşoară povestirea; 
dimpotrivă s-ar zice că personalitatea lor devine şi mai deconcentrată; caleidosopul se 
învârteşte şi mai totdeauna vin să se adaoge noi aparente, irecognoscibile cu cele pe care le 
cunoaştem. Psihologia clasică e transformată în enigmă ameţitoare, universul romanesc — 
într-o lume relativistă şi discontinuă” [15, p. 128-129]. Într-o accepţie paralelă, dar cu 
acelaşi obiectiv, vorbeşte şi cercetătoarea parisiană A. Henry, care, în articolul său Aspecte 
ale modernităţii lui Proust, menţionează: „Pentru a descrie proiectul cărții sale, Proust nu 
utilizează decât termeni ca „filozofia mea”, „teoria mea despre cunoaştere şi despre 
memorie” [...]. Poziţia proustiană implică evident această convingere centrală: actul artistic 
începe cu o privire, nu cu un proiect constructiv sau cu voinţă vizionară ce tentează să 
rivalizeze cu lumea exterioară. [...] Aşadar numai artistul poate crea această imagine despre 
sine însuşi care nu-i poate oferi nici imposibila regresare reflexivă, nici sterila reprezentare 
intelectuală. Această privire spre exterior este de fapt descoperirea de sine („Ce regard 
tourné vers l'exterieur est en fait découvert de soi”). Nu trebuie decât să-i găseşti un 
echivalent în limbajul artistic: „Rolul şi datoria unui scriitor sunt acelea ale unui 
traducător”. Opera sa este o suită de Romane ale Inconştientului („un suite de Romans de 
I'Inconscient”)” [16, p. 91-92, trad. ns. — P.M.]. Enigmaticul, pe care îl considerăm aici 
sinonim cu „misterul” blagian, este de fiecare dată studiat dintr-o perspectivă dublă, a 
demersului asupra lumii şi asupra propriului eu, în actul reflexiv de cunoaştere artistică. De 
aceea, eul narativ îşi va căuta permanent identitatea pierdută printr-o metodă singură 
posibilă deocamdată: „în şi prin scriitură”, prin a scrie şi a se scrie pe sine, a „răsturna 
sufletul pe hârtie”. 

În context, I. Mavrodin în Prefaţa la volumul Sodoma şi Gomora de M. Proust, în 
ipostaza de traducătoare şi comentatoare critică, subliniază un fapt relevant: „Două sunt 
lucrurile frapante aici: precocitatea temei homosexualității, cu care se identifică însăşi 
originea, geneza ciclului În căutarea timpului pierdut, dar şi — după cum se va vedea mai 
târziu — continuitatea „facerii” acestuia; una din caracteristicile cele mai tipice este scriitura 
proustiană, în care textul şi metatextul (comentariul asupra textului, altfel spus „funcţia 


critică” pe care acesta o dezvoltă necontenit cu privire la propria-i structură şi funcționare), 

practica şi teoria au o existenţă sincronică şi indisociabilă” [17, p. 7]. Aceeaşi cercetătoare 
identifică un indiciul de bază al modernității prin termenul „poietică”, menţionând că 
„poetica modernă se întemeiază pe o (şi se ipostaziază ca o) poietică şi nu poate fi definită 
şi analizată decât prin referire la un studiu poietic. Scriitorul „modern” (modern, din punctul 
de vedere al epocii noastre) scrie o altă literatură decât scriitorul „clasic”, tocmai în măsura 
în care el este spectator al propriului act de creaţie şi totodată cel ce-l săvârşeşte” [18, p. 16], 
în timp ce poietica devine „ştiinţa despre activitatea specifică prin care este instaurată opera, 
despre raportul care îl uneşte pe artist cu opera sa pe cale de a se face, nu cu opera ca 
„proiect”, nici cu opera ca produs finit, ştiinţa despre „etapele traseului dintre geneză şi 
structură”, structura însăşi fiind obiectul de studiu al poieticii” sau „ştiinţa oricărui tip de 
activitate umană, adică ştiinţa al cărei obiect este omul în ipostaza lui de homo faber, 
indiferent de domeniul în care şi-ar săvârşi construcţia” [18, p. 18]. În acest sens, marca 
poieticităţii (ca expresie modernă) denotă „tocmai structurile poetice puternice pe care le 
exhibă, arătând nu ce spune textul, ci cum spune textul, care opacizat astfel, desemnat în 
materialitatea lui de construcţie de limbaj, barând (în mai mare sau mai mică măsură) 
traversarea către un altceva la care referă, se autodesemnează cu insistenţă: poieticul, în 
această ipostază a sa coincide cu poeticul” [18, p. 46], fapt asupra căruia ne-am concentrat 
atenţia în deosebi. 

Această concluzie a cercetătoarei I. Mavrodin cu care încheiem acest capitol, 
constituie, în mare parte, axul ideatic al tezei noastre, ce va fi dezvoltat şi în capitolele 
următoare. Conceptul presupune abordarea teoretică a câtorva aspecte: raportarea la 
modernitatea europeană, receptarea unor modele „demne de urmat” în plan critic şi artistic, 
prin re-modelarea vizionară a romanescului şi lectura romanului modern cu ochiul 
cititorului de azi (postmodern) cu întregul ansamblu de probleme contemporane, ce 
determină limitele imaginarului. 

CAPITOLUL II. CONSTITUIREA MODELULUI NARATIV 


PROUSTIAN 
$1. Metodologia modelaţiei 


Aşa cum anunțam în Introducere, modelaţia romanului modern se datorează, în 
primul rând, unei prezenţe continue în spațiul românesc a romanului proustian (în franceză 
sau în traducere), iar aceasta presupune depozitarea la nivel de conştient sau subconştient, în 
imaginarul cititorului, a unor formule stereotip, a unor preferințe (selecții) de modele, care 
mai târziu sunt re-valorificate în dependenţă de originalitatea fiecărui autor (anterior fiind şi 
el un cititor), în parte. 

Într-o accepţie mai largă, „modelul” este determinat de dublul său conţinut: textul 
1, care este modelul, şi textul 2, cel care se raportează la textul 1, în baza unui conţinut de 
elemente comune identificabile, procedeu similar cu constituţia metaforei sau a „enunţului 
metaforic”. Deşi acesta din urmă are o construcție paradoxală, există o totuşi o explicaţie 
definită de P. Ricoeur: „În enunţul metaforic „ceea ce este asemănător” este văzut în ciuda 
diferenţei, în ciuda contradicției. Asemănarea este atunci categoria logică ce corespunde 
operației predicative în care „a apropia” întâlneşte rezistenţa lui „a fi îndepărtat”; altfel spus 
metafora arată travaliul asemănării, pentru că în enunţul metaforic contradicția literală 
menține diferenţa; „ceea ce este acelaşi” şi „ceea ce este diferit” nu sunt doar amestecate, ci 
rămân opuse. Prin această trăsătură specifică, enigma este reținută în însăşi inima metaforei. 
În metaforă «ceea ce este acelaşi» operează în ciuda a «ceea ce este diferit>” [1, p. 306]. 
Altfel spus, „Metafora, figură de discurs, prezintă în mod deschis, prin mijlocirea unui 
conflict dintre identitate şi diferență, procesul care, în mod acoperit generează ariile 
semantice prin fuzionarea diferenţelor în identitate” [1, p. 309]. De aici, ulterioara concluzie 
cu aplicaţie metodologică, ce confirmă că: „a recurge la model înseamnă a interpreta 
regulile de corespondenţă în termeni de extindere a limbajului de observaţie printr-un 
uzaj metaforic” [l, p. 373]. Aşadar, modelul (literar) „recunoscut de cititor” este 
întotdeauna unul structural (în sensul identificării, în plan semantic, a „structurii 
gramaticale” a fabulei abstractizate, adică un fel de „sens structurat” deschis pentru variații 
nelimitate), este conceptul, ideea, manifestul, semnificatul introdus în țesătura textului fie 
procesul „facerii” lui de către autor, fie identificată interpretativ de către cititor. 

Modelul păstrează în sine reperele unui invariant ideal deschis spre aplicaţii şi 
variații noi (care, în cazul problemei noastre, se conţine în convențiile narațiunii 
(homo)diegetice), asemeni unui „Ur-tip”, definit de Goethe şi re-definit de L. Dolezel în 
termenii unei poetici morfologice: „Ur-tipul este un model invariant alcătuit, în termenii 
căruia structurile organice variabile pot fi diferențiate, comparate, aşezate în raporturi 
contrastive şi de omologie. Conceptul de structură particulară şi de Ur-tip universal sunt 


complementare într-o morfologie pe două niveluri ce descrie şi explică corpurile organice 

atât în formele lor invariante, cât şi în manifestările lor variabile” [2, p. 63], termenul fiind 
suprapus metodologiei de analiză naratologică a lui Dibelius, Propp ş.a. 

În sens hermeneutic, A. Marino precizează metodologic faptul că: „a construi un 
astfel de model ţine de euristică şi de abordarea hermeneutico-interpretativă. Se procedează, 
după cum se ştie, printr-o intuiție centrală şi prin identificarea anumitor invarianţi, urmate 
de un du-te-vino de lecturi simultane, de inducţii-deducţii, de analize-sinteze, de epure 
totalizatoare, de particularizări concrete şi de tipizări, finalizate în scheme. Acestea sunt în 
raport cu textele epice, echivalentul prescurtat şi în filigran al „povestirii pure”, sau — în 
raport cu textele — al „gramaticii” textului. Se fuzionează, se condensează şi se epurează în 
interiorul unei scheme, cele mai bune elemente care-i corespund [...]. Pe scurt, modelul este 
constituit din invarianți grupați în jurul unei constelații stabile. Drept urmare, invariantul 
poate fi marginal sau secundar în operă sau în categoria din care a fost scos, dar el are 
totdeauna o semnificaţie şi o pertinență centrale în interiorul „modelului” în care a fost 
integrat şi cu ajutorul căruia a fost construit. Toate aceste „modele” elaborate de la ipoteze, 
de la „arhetipuri” sau de la alte preconcepte devin, la rândul lor, ipoteze şi preconcepte 
pentru alte construcții de acelaşi tip” [3, p. 144]. Dacă Inrroducția lui Kogălniceanu este un 
model (teoretic), atunci totalitatea creaţiilor romantice din literatura română va trebui să se 
raporteze la acest manifest. Şi, invers, „recunoaşterea” anumitor elemente comune în textul 
artistic presupune o raportare la modelul care sugerează acest fapt. 

Altfel spus, „modelul” este o structură imaginară invariantă a unui mesaj la care 
aderă o parte sau cea mai mare parte a spiritelor unei epoci literare sau culturale. Apariția 
unui nou model, en vogue, va determina apariţia altor curente, şcoli, modalităţi. În alţi 
termeni, avem aceeaşi problemă a inter-relaţionării textelor sau, mai bine zis, a limbajelor. 
Dacă „„modelul” este TEXTUL, atunci textele vor fi cele care au tangenţă cu EL. Este 
TEXTUL ROMANTIC şi sunt texte romantice ale unor autori concreţi, deşi tocmai aceste 
texte au făcut posibilă existenţa TEXTULUI. E acelaşi raport cunoscut între teorie şi 
practică, general şi particular. În context strict poetic, modelul este o categorie referenţială, 
aceasta manifestându-se dublu, adică literal şi semantic (cf.: cap. I, $I). Ne interesează 
numai acesta din urmă, care presupune o alterare voită, conotativă, a limbajului, având ca 
rezultat o producţie nouă, infinită, de sensuri posibile printr-o suspendare a referinței 
primare (adică literale): „sarcina interpretării va fi aceea de a desfăşura proiectul unei lumi 
eliberate, prin suspendare, de referința descriptivă” [1, p. 353]. Este ceea ce P. Ricoeur 
numeşte „metafora vie”, termen care depăşeşte definiția aristotelică a metaforei, deoarece 
„sensul unui enunţ metaforic este suscitat de eşecul interpretării literare a enunţului; pentru 
o interpretare literală, sensul se distruge pe sine. Or, această autodistrugere a sensului 
condiționează la rându-i prăbuşirea referinței primare. Orice strategie a discursului poetic se 


hotărăşte în acest punct: ea vizează să obțină abolirea referinţei prin autodistrugerea sensului 

enunţurilor metaforice, autodistrugere făcută evidentă printr-o interpretare literală 
imposibilă [...]. Autodistrugerea sensului, sub acţiunea nonpertinenţei semantice, este doar 
reversul unei inovări de sens la nivelul întregului enunţ, inovare obţinută prin „torsiunea” 
sensului literal al cuvintelor. Această inovare de sens este metafora VIE” [1, p. 354]. Dacă 
vom înțelege prin „enunț metaforic” o specie literară concretă, de exemplu, romanul 
românesc, atunci „metafora vie” acţionează la nivelul constituirii modelului semantic 
(narativ) şi al receptării/prelucrării acestuia prin identificarea de către cititorul de romane a 
unor „locuri comune” manifestate prin reluări, pastişe, parodieri, ironizări ş.a. la diferite 
nivele semantice, cititorului rămânându-i a recunoaşte textele-sursă, drept referință primară 
şi de a identifica efectele. Or, completează acelaşi P. Ricoeur: „Sensului metaforic i-ar 
corespunde o referință metaforică, tot astfel cum sensului literal imposibil îi corespunde o 
referință literală imposibilă” [l, p. 354], adevăr ce poate fi raportat la dimensiunea 
conotativă a romanului. 

Într-o accepţie strictă (care se raportează de fiece dată la definiţia metaforei), modelul 
narativ presupune identificarea de către cititor a unor elemente comune la nivel macro sau 
micro-cosmic, în plan narativ (nu numai ceea se consideră a fi retorică (în sensul lui W. 
Booth [4]), ci şi la nivel al conţinutului semantic), din o serie de romane, dintre care unul 
este considerat drept sursă sau se menţine în conştiinţa cititorului ca un model substanţial şi 
retoric. Altfel spus, în înţeles artistic, ar fi ceea ce A. Holban scria în romanul său O moarte 
care nu dovedeşte nimic (1926): „Mă recitesc. Aşa găsesc identice unele motive cu ale lui 
Proust, că mi se pare inutilă această povestire, care nu poate fi decât o copie palidă a 
unui original magistral” [5, p.53]. Această idee a „originalului magistral” din care derivă 
„copia palidă” nu este străină nici structuraliştilor francezi, atunci când vorbesc despre 
fenomenul inter- şi intratextualității. 

Un exemplu elocvent, în acest sens, este studiul lui R. Barthes Plăcerea textului, 
unde se menționează: „Citind un text relatat de Stendhal, îl regăsesc pe Proust într-un 
detaliu minuscul [...]. Altundeva, dar în acelaşi chip, în Flaubert, merii normanzi în floare 
sunt cei pe care îi citesc plecând de la Proust. Savurez regatul formulelor, răsturnarea 
originilor, dezinvoltura care face să vină textul anterior din textul ulterior. Înţeleg că opera 
lui Proust este, cel puţin pentru mine, opera de referinţă, mathesis generală, mandala al 
oricărei cosmogonii literare — aşa cum erau Scrisorile dnei de Sévigné pentru bunica 
naratorului, romanele de cavalerie pentru Don Quijote. Aceasta nu înseamnă nici pe departe 
că sunt un „specialist” al lui Proust : Proust este ceea ce îmi vine în minte, nu ceea ce chem; 
nu este o „autoritate”, ci pur şi simplu o amintire circulară. Şi chiar asta e inter-textul: 
imposibilitatea de a trăi în afara textului infinit — fie că acest text este din Proust, sau ziarul 
cotidian, sau ecranul televizorului: cartea face sensul, sensul face viaţa” [6, p. 56-58]. 


Considerăm că acelaşi rezultat îl poate exprima şi oricare cititor al romanului românesc, care 

anterior l-a citit pe Proust, ceea ce demonstrează universalitatea fenomenului, dar şi 
preferința pentru anumite stereotipuri dominante în anumite epoci literare. 

Din punctul nostru de vedere, recunoaşterea modelului narativ este, acea „amintire 
circulară” în sensul lui Barthes, fenomen ce direcționează lectura noastră spre o „regulă de 
corespondenţă” (Ricoeur) cu alte texte, la nivel de imaginar. Prin cititor ar trebui să 
înţelegem atât autorul de roman ce îl are ca referent pe Proust, cât şi pe cititorul obişnuit din 
diferite epoci. În același timp, suntem de părerea că „amintirea circulară” e posibilă datorită 
faptului că, la nivel de subconştient, în imaginarul cititorului se suprapun două structuri 
narative, generatoare de sens, aceste „locuri comune” imprimate în memorie fiind şi cele 
care permit asocierea, omologarea a două sau mai multe modele literare. De aceea suntem 
constrânşi să facem o paranteză pentru a vedea cum se construieşte, în general, un model 
(narativ) din perspectiva receptării estetice. 

Exegetul francez de origine lituaniană A. Greimas explică, în lucrarea sa Semantica 
structurală (Paris, 1966, ediție republicată în 1986), etapele „construcției modelului” care 
„este simplu şi nu poate comporta decât un număr limitat de termeni”, transformarea 
inventarului de mesaje în structură urmând să satisfacă „procedura reducerii” („la procédure 
de reduction”) şi „procedura structurării” („la procedure de structuration”) [7, p. 159-171]. 
În accepţia lui A. Greimas, reducerile pot fi simple (ca suprimare a redundanței) şi 
complexe (care „caută să reunească într-o singură clasă toate elementele conținutului ale 
căror raporturi cu izotopia textului pot fi definite în termeni de relaţii structurale 
elementare”). 

Printre cele simple se disting trei tipuri diferite: 1) reducerea elementelor identice, 
manifestată prin aceea că „majoritatea ocurenţelor ale căror formanţi şi conţinuturi sunt 
identice pot fi reduse şi considerate drept o singură unitate de conţinut”; 2) reducerea 
echivalenţelor sintactice, „manifestată prin faptul că o serie de variaţii lexicale în diferite 
expresii sintactice pot fi considerate echivalente din punct de vedere semantic; 3) reducerea 
echivalenţelor sememice (équivalences sememiques”), care „vizează explicarea unui număr 
suficient de elemente generice comune tuturor ocurențelor, permiţând a le reduce la un 
singur semem” (p. 161). Pe de altă parte, se disting şi câteva tipuri de reduceri complexe, 
între care: 1) reducerea figurativului („figuratif”), manifestată prin identificarea, în urma 
analizei unei serii de ocurenţe posibile, a unui calificativ, astfel „deschizând o paradigmă de 
variaţii stilistice în număr indefinit”; 2) („La reduction hypotaxique et la reduction 
hyperotaxique”) reducerea hipotaxică (care „trimite efectiv sau poate trimite (,„renvoyer”) 
la o funcţie denominativă, desemnând un algoritm de funcții parțiale”) şi cea hiperotaxică 
(care „subsumează o serie virtual posibilă de funcţii parțiale, încasând comportamentele mai 
detaliate”) [Vezi nota: 8]; 3) reducerea funcţiilor la calificări („gualifications”), cu 


posibilitatea unor confundări din care derivă două probleme: pe de o parte, „dificultatea de 

recunoaştere cu siguranţă, în momentul procedurii de normalizare, a sememelor calificative 
şi de a le distinge de sememele funcţionale” (p. 164). De asemenea, e necesar ca, în 
momentul procedurii de reducere, „să se ia în calcul sememele funcționale recunoscute şi 
înregistrate ca atare şi de a le transfera (,verser”), separat sau în calitate de clasă, în 
inventarul sememelor calificative” (p. 164); problema fiind solvabilă, la nivel teoretic, prin 
transformarea funcţiilor în calificări. 

Termenul „structurare”, în accepţia lui A. Greimas, este rezervat pentru a desemna 
„procedura de descriere complementară celei de reducere” (p. 167), înțeles în sensul său 
literal de «mise en structure» şi aplicat elementelor de semnificație obţinute prin reducere, 
ceea ce pune în discuţie „statutul diacronic al descrierii, considerat ca procedură”. Din acest 
punct de vedere, „descrierea este deci un praxis metalingvistic, în cursul căruia toate 
procedurile a căror ansamblu constituie modelul descriptiv sunt simultan prezente şi active. 
Procedurile de descriere nu sunt, din această perspectivă, decât reguli de funcționare a 
structurii care este descrierea, tot astfel cum regulile gramaticale ţin cont de funcționarea 
structurii gramaticale” (p. 168). Complementaritatea dintre reducere şi structurare este pusă 
de A. Greimas în raport cu un alt concept, cel de „omologare” („„homologation”), care 
porneşte de la sistemul de relații „A vs B / A vs B”, unde A şi A“ sunt consideraţi 
„omolgi”, în raport cu B şi B^. Exemplul este dilatat, ajungându-se la următoarea formulă 
| Vezi şi: nota 9]: S (s) vs non S (nons), 

S“(s) vs non S (non s), 

ceea ce înseamnă că două sememe S şi S° vor fi considerate omoloage în raport cu non S şi 
non S’ dacă ele posedă în comun un conţinut semic s („un contenu s6mique s”), adică cel 
puţin o semă („,s&me”), care, considerată drept termen pozitiv, este prezentă în acelaşi timp, 
în forma sa negativă de non s, în sememele non S şi non S’. Altfel spus, reducerea de 
sememe-ocurenţe S şi S la un singur semem descriptiv nu este pertinentă decât în cazul în 
care conținutul semic identic, care permite această reducere, este prezent egalmente, în 
forma sa categorică negativă, în inventarul paralel al ocurenţelor non S şi non S’, reductibil, 
în acelaşi timp, la un alt semem descriptiv, care este omolog în raport cu primul. Aşadar 
„omologarea subsumează, în consecinţă, deodată reducerea şi structurarea” (p. 169). 

Pentru ca să rezumăm, în termenii autorului, întregul proces de „construcție” a 
modelului, identificând totodată şi unele momente necesare de funcționare a procesului, 
vom sublinia că „ceea ce caracterizează reducerile simple este identificarea conţinuturilor 
semice s dintr-un inventar de ocurențe date, astfel ca aceasta să ceară („exige”) 


prezenţa «structurantă», adică separabilă („„disjoignante”), a termenilor negativi de 


! De exemplu: calificativul pescar presupune funcţia a pescui, tot aşa cum scriitor presupune funcţia a scrie. În cazul 
enunţului „Tânărul se plimbă pe malul lacului”, agentului i se pot atribui atât sememele funcţionale, cât şi ambele 
sememe calificative, ceea ce va provoca, evident, o confuzie de sens pentru receptor, dacă nu se face o precizare 
ulterioară (ex.: tânărul e poet sau pescar) menită să clarifice calificativele şi funcțiile în raport cu agentul — n.n. P.M. 

categoriile semice cu care se caută a identifica termenii pozitivi. Reducerile complexe 
implică, mai mult la bază şi comune tuturor ocurențelor, prezenţa conţinuturilor semice, în 
general clasematice, a căror echivalență nu poate fi stabilită decât grație relațiilor 
hypotaxice” (p. 169, subl. ns.-P.M). 

Trecând peste metoda, cu destule exigențe logice, de expunere a conceptului 
„construcţiei” modelului, observăm că acesta necesită câteva condiţii de funcționare, între 
care „un inventar de ocurenţe date” şi nu întâmplătoare, în baza cărora se pot identifica 
„conținuturile semice s”, dar nu oricum, ci în aşa fel ca identificarea „să ceară prezenţa 
«structurantă» a termenilor negativi” separabilă „de categoriile semice cu care se caută a 
identifica termenii pozitivi”. 

Raportând logica discursului dat la problema noastră, vom avea următorul rezultat: 
„Inventarul de ocurenţe date” va constitui totalitatea romanelor franceze receptate în 
literatura română în secolul al XIX-lea şi prima jumătate a secolului al XX-lea, care, 
ulterior, au constituit un model de scriere pentru romanul românesc autohton, pot fi 
clasificate în două grupuri mari, antagoniste: modelul Balzac (S) în comparaţie cu modelul 
Proust (non S). „Identificarea conţinutului semic” constă în analiza unei serii de trăsături 
ale romanelor în cauză (ce necesită, evident, o structurare), pornind de la modalitatea 
narativă, care este, de asemenea, contradictorie (pozitiv şi negativ): s va constitui 
modalitatea narativă balzaciană, iar non s — pe cea proustiană. În acelaşi context, S” va 
constitui seria de romane româneşti raportabile la Balzac, iar non S’ - seria de romane 
româneşti raportabile, din punct de vedere narativ, la Proust. 

Omologia S - non S cu S° - non S’ este posibilă numai în condițiile „lecturii 
simultane”, care implică cititorul contemporan în actul de identificare a conţinutul semic 
modelator şi modelat (în cazul nostru, acest conținut semic este condiţionat de „dubla 
sincronizare”, aşa cum menţionam în cap. I, $2) şi-l determină să ia atitudine faţă de 
primeitatea surselor (de inspiraţie, modelatoare) în raport cu planul secund a variațiilor 
modelului. Reducerea simplă sau complexă, după Greimas, constituie însăşi analiza şi 
sinteza (fie şi în înţelesul tradițional al termenilor) a romanelor date, prin „reducerea” la 
nivel semantic a conţinutului discursiv, inclusiv prin intermediul structurării hipotaxice, ce 


urmează a fi dezvoltate în continuare. 


1.1. „Parodia” lui M. Zamfir 

Un exemplu de astfel de analiză (pentru cazul S vs non S) constituie studiul lui 
M.Zamfir Imaginea ascunsă. Structura narativă a romanului proustian (1976), pentru care 
relaţia S vs non S se defineşte în limitele unei parodii (probabil că intenţionate), analizabilă 
din mai multe puncte de vedere, dar cu obiectiv fix, privind „maniera romanescă”, precum 


se menționează: „Parodiind, Proust n-a avut în vedere un romancier anumit din secolul al 

XIX-lea, ci maniera romanescă a acestui secol; vom vedea cum autorul şi-a construit 
conştient un model propriu abstract al romanului realist, cum toate obiecțiile ridicate 
vizează modelul în ansamblu” [10, p. 149]. Pornind de la această constatare M. Zamfir îl 
plasează pe Proust în rândul acelor autori de roman care au devenit model prin promovarea 
deschisă a unui antimodel literar. Or, şi titlul tezei noastre („modelul narativ proustian”) 
trebuie înțeles ca un virtual antimodel al romanului secolului al XIX-lea, adică al romanului 
social, potrivit tipologiei noastre. Este un criteriu dialectic în toată filozofia aceasta, putând 
fi redus la principiul negării negaţiei. Adică Proust deconstruieşte modelul, convențiile 
secolului anterior lui, iar prin însăşi discursul său devine un model pentru generaţiile 
viitoare, inclusiv pentru romanul românesc modern. 

M. Zamfir identifică cinci trăsături ale modelului abstract, produs de proza secolului 
al XIX-lea cu care „s-a luptat” Proust şi care au constituit tot atâtea punți de afirmare sau de 
constituire a propriului său model. Acestea derivă din: (1) Iluzia transparenţei mesajului de 
factură realistă, care, raportată la schema jacobsoniană a comunicării, presupune că un 
mesaj poate fi transmis „tel quel” destinatarului, o primă definiţie a discursului realist fund 
confirmată de „textul care transmite alt text” (p. 162); (2) Supracodajul obligatoriu al 
oricărui text realist, referirea — implicită sau explicită, dar mereu obligatorie — la un alt 
mesaj, care nu are nimic a face, de cele mai multe ori cu literatura (p. 163); (3) Discursul 
realist operează prin reducere, prin restrângere (pentru a nu spune chiar prin „amputare”) a 
dimensiunilor, de a simplifica schema caracterologică (dispusă uneori pe cupluri 
opoziționale, aproape ca în epica folclorică analizată de Propp), din dorința autorului realist 
de „a oferi o variantă „lizibilă” de înalt grad a societăţii umane”(p. 164); (4) Narațiunea 
realistă se constituie progresiv drept o narațiune a hipotaxei (în sensul pe care îl dă 
termenului E. Auerbach în Mimesis). Hipotaxa, pe de o parte indică ierarhia şi ordinea 
determinante pentru structura narativă realistă; pe de altă parte, concentrarea termenilor, 
recognoscibilă într-o schemă simplă de subordonare; (5) Modelul narativ realist este mereu 
orientat, în sensul demonstrării uneori pedagogice a adevărului teoretic (p. 166). 

Inovația proustiană este pusă de M. Zamfir sub semnul unei „parodii”, prin care 
romanul În căutarea timpului pierdut contrazice modelul de mai sus la toate nivelele: 
reinstaurând codul închis suveran, refuzând supracodajul, opunându-se structurii hipotaice 
clasice, totodată „apelând la un model hipotaic primitiv, considerăm Recherche drept 
expansiunea propoziției: „Le Narrateur decouvre le monde” („Naratorul descoperă lumea”) 
cuprins într-o constelație de trei puncte principale potrivit părților de propoziției hipotaice, 
adică: personaje, acţiune şi circumstanţe (spațiale-temporale), care se divid în dependenţă de 


relația care se stabileşte între fiecare dintre ele (p. 167-168), ca în schema ce urmează: 

Personaje Circumstanţe (spaţiale-temporale) 


Le Narrateur decouvre le monde 
Acțiune 


Schema 4. Propoziția hipotaică proustiană (M. Zamfir) 

În acelaşi timp, criticul citat trasează deja conturul noului model (proustian) chiar 
prin analiza parodică proustiană a modelului scriptural al secolului al XIX-lea. Mai întâi, 
„personajul proustian modifică noţiunea general acceptată privind caracterul clasic, iar 
Recherche reprezintă prima mare demonstraţie romanescă a inexistenţei personajului sub 
forma unei coordonări coerente de trăsături” (p. 168). Se deschide astfel problema mult 
discutată a pronumelui Eu, care narează şi este narat (eu narant şi eu narat) care a 
revoluționat întregul proces de scriere a romanului. Totuşi, M. Zamfir consideră că Eul nu 
este decât o parodie, o reformă parodică: „Pronumele eu din prima frază a romanului 
concentrează, singur, o întreagă reformă parodică: el inaugurează primul roman în care, sub 
aparenţe autobiografice, se desenează destinul unui străin” (p. 173). Trebuie amintit aici şi 
faptul că „toate personajele „ştiu” atât, cât ştie Naratorul (cf.: Tabelul 4, unde menționăm că 
N=P - n.n. P.M). Proust realizează această unică reformă a asumării totale, pe care o duce la 
capăt” (p. 181). 

O observaţie foarte interesantă specifică felului proustian de a caracteriza personajele 
sale este şi „desprinderea lor dintr-un peisaj”, element împrumutat din pictura impresionistă, 
dar cu un efect singular în compoziția romanului modern: „La antipozii eredității, se 
situează principiul suprem al filiației personajelor proustiene — anume desprinderea lor 
dintr-un peisaj, din cadrul natural sau din legendă. Proust imaginează un principiu deductiv 
al personajului opus descendenţei tipologice a romanului realist: principiul extragerii eroului 
dintr-un contingent fortuit, condiționarea lui de acest contingent. Ducesa de Guermantes 
care se desprinde din atmosfera Combray, Gilberte — din grădina înzăpezită de pe Champs 
Elysees, Albertine — de pe malul mării, rămânând toată viaţa condiționate de acest prim 
contact — iată tot atâtea exemple de „ereditate” proustiană geografic-estetică, imposibil de 
imaginat la autorii precedenţi, ereditate ce trece mult dincolo de simpla relaţie cu mediul din 
romanele lui Balzac (Grandet printre uneltele dogarului, Gobsec în bric-ă-brac-ul de obiecte 
amanetate etc.). Personajul este o emanaţie a peisajului, în sensul cel mai direct al 


termenului” (p. 186). 

A doua trăsătură de bază a constituirii modelului proustian, ca parodie a convențiilor 
literare ale secolului anterior, derivă din raportul subiect-obiect, numită, tradițional, acțiune. 
În romanul realist de observaţie punctul iniţial al acţiunii se află precis marcat, după cum şi 
punctul final. Prin opoziție cu logica narativă acceptată, inovația proustiană ar putea fi 
sintetizată într-o categorie narativă inedită, numită „categoria neterminatului” (p. 189), 
instaurată printr-o succesiune de blocuri narative relativ izolate, care contrazic succesiunea 
logică la nivelul episoadelor şi care „implică, obligatoriu rezolvarea tardivă, fără sens, a unei 
situații cândva dramatice, a unei decizii cruciale, iar aflarea adevărului are loc într-un 
moment când acesta nu mai poate influenţa în nici un fel destinele personajului” (p. 190). 

A treia relație fundamentală în schema de bază a narațiunii realiste, remarcată de M. 
Zamfir, este cea între predicat şi obiect. Marcată de o falsă cronologie, narațiunea realistă 
avea şi alte „precauţii temporale”: în interiorul textului (adică într-un timp imaginat) 
succesiunea evenimenţială avea loc în cadrele unei diviziuni curente; nu se putea preciza 
luna, anul şi locul acțiunii, dar se ştia cu precizie câte zile au trecut de la prima întâlnire a 
eroului principal cu eroina, de câţi ani aceasta din urmă era căsătorită etc. În opoziţie cu 
aceste convenţii ale prozei realiste „Timpul narativ în Recherche este, poate, pentru prima 
oară în istoria romanului, un timp imaginat de la un capăt la altul, un timp al arbitrarului” (p. 
194). Personajele lui Proust îşi trăiesc, paradoxal, propria viaţă în acronie, naratorul având o 
predilecție aparte pentru imperfect, timpul continuu, prin implicarea adâncă, în însăşi 
definirea sa, a unei distanțări modale între real şi imaginar. 

Concluzia ce se desprinde din studiul lui M. Zamfir are aceleaşi implicații parodice 
expuse din start care capătă dimensiuni transcendentale şi „greutate” spirituală: „Distrugând 
astfel timpul tradiţional al naraţiunii, instaurând programatic anacronia, Proust a vrut oare să 
şocheze şi să redacteze un pamflet la adresa romanului secolului al XIX-lea? Ar fi o 
explicaţie facilă. Ca şi în cazul distrugerii normei general acceptate a personajului, Proust nu 
a făcut decât să continue un drum început, să se apropie de „adevărul vieţii”: narațiunea 
evoluată s-a aflat de la început într-un timp abstract şi numai habitudinea a căutat acomodări 
între două ordini de lucruri atât de diferite, cum sunt timpul ideal (literar) şi timpul istoric 
recunoscut. Proust pledează pentru timpul literar pur, ducând la ultimele consecinţe 
premisele acceptate de toată lumea. După ce a vorbit zeci de ani în corespondenţă şi în 
primele încercări literare despre cele „două timpuri”, despre „timpul cronologic” şi „timpul 
psihologic”, Proust nu a făcut decât să construiască complet în interiorul acestui ultim timp, 
să renunţe la tradiția academizată” (p. 205). Paralel cu problema timpului, se impune şi cea 
a spaţiului: „ceea ce caracterizează spațiul proustian pare a fi, pe lângă intimitatea sa, 
proiectarea decisă într-o lume non-prezentă, fie că e cea a reminiscenței, fie a artei. Cele mai 


umile obiecte şi cele mai anodine prezenţe, „traduse” proustian, intră în magie” (p. 215). M. 

Zamfir identifică astfel un fel de a fi al romanului modern, trăsăturile căruia se regăsesc în 
cea mai mare parte în romanul lui Proust. 

Aserţiunea concluzivă a criticului citat pune în discuţie o problemă estetică de rang 
superior:, Proust se autodefineşte prin negare. Din Recherche aflăm ce nu-i plăcea lui 
Proust, fără a-i putea bănui nici măcar un singur model. Referințele literare din Recherche 
sunt aproape în întregime parodice, definind numai prin opoziție un profil ideal de roman” 
(p. 226). Afirmația lui M. Zamfir pare să ghideze spre ideea unei dialectici fireşti, potrivit 
căreia Proust a reuşit să-l depăşească pe maestrul său Balzac şi chiar să-i demonstreze, 
parodiindu-l, că metoda lui de creație este una depăşită, ceea ce nu este întru totul adevărat, 
deoarece, fiind creatori originali, atât Balzac, cât şi Proust sunt fenomene singulare. 

Cititorul, al cărui principiu de apreciere este întotdeauna variabilul de gustibus, nu va 
putea să pună cu siguranță calificativul „mai bun” pe nici una din cele două modele. 
Cititorul va căuta să înţeleagă semnificaţiile lumilor ficționale, stimulate de text, şi să le 
raporteze la condiția sa umană, iar lumile celor doi creatori de roman sunt dintre cele ce 
depăşesc limitele unui imaginar cotidian, ele proiectează metaforic lumea reală, fie prin 
filieră socială, fie prin filieră personală, rezultatul fiind de fiecare dată deschis pentru 
varietatea interpretărilor receptive. De asemenea, meritul lui M. Zamfir este de a dimensiona 
limitele modelului narativ proustian prin reducere la trei elemente constitutive ale frazei 
hipotaice şi anume: personajul, circumstanţele spaţio-temporale şi acţiunea propriu-zisă în 
calitate de liant dintre cele două, momente pe care le vom analiza separat în paragrafele ce 
urmează, prin raportare la alte metode decât cea a consideraţiunii parodice. E vorba de 
identificarea funcţiei agentului (C. Bremond) şi a perspectivei modale (E. Prus) şi stabilirea 
unei sinteze a discursului povestirii, potrivit „metodei” lui G. Genette. 

În ceea ce priveşte metoda parodică (ca negatie la convențiile secolului al XIX-lea) 
pe care o propune M. Zamfir, lucrurile se complică atunci, când ajungem la ceea ce Greimas 
numeşte „homologation”, la omologarea conţinutului semic. Adică, atunci când trebuie să 
demonstrăm că S sau non S este omolog cu S’ sau non S/, adică, în cazul nostru, romanul 
lui Proust este omolog cu un segment al romanului românesc, raportabil. Este practic 
imposibil să mergem pe linia propusă de M. Zamfir, deoarece, de exemplu, romanul O 
moarte care nu dovedeşte nimic de A. Holban (tip: non S^) nu poate fi considerat o 
„parodie” la adresa romanului Enigma Otiliei de G. Călinescu (tip: S^), acestea constituind 
probleme şi efecte diferite. De aceea, considerăm că e necesară o îngustare a problemei 
modelului narativ romanesc prin raportarea lui la probleme stricte de naratologie, pentru a 
identifica adevăratele omologii ale conţinutului semic. Din anumite considerente ce evită 
analizele tradiționaliste, vom trata numai un segment al relațiilor omologice: non S (Proust) 
în relație cu non S° (A. Holban, C. Petrescu, A. Busuioc ş.a.), aspect modern al 


romanescului, care implică, întâi de toate, interesul publicului şi al cititorului, în particular. 

$2. Trăsături ale narativului în context modelator 

În sens larg, modelul narativ, ca schemă („sens structurat”), este deja prezent în 
imaginația cititorului, venind încă din cunoaşterea anterioară a miturilor şi a basmelor. 
Mircea Eliade descrie acest fenomen astfel: „proza narativă, îndeosebi romanul a luat în 
societățile moderne, locul ocupat de recitirea miturilor şi a basmelor în societățile 
tradiționale şi populare. Mai mult încă, se poate degaja structura mitică a anumitor romane 
moderne, se poate demonstra supraviețuirea literară a marilor teme şi a personajelor 
mitologice (mai ales tema iniţiatică, tema încercărilor la care e supus Eroul-Salvator şi 
luptele sale împotriva monştrilor, mitologia Femeii şi cea a Bogăţiei)” [11, p. 178-179]. 
Apropierea dintre literatură şi mit este văzută în special în actul lecturii, atunci când, în 
concepţia istoricului religiilor, se produce „ieşirea din timp”-ul istoric şi integrarea într-un 
timp cosmic, mitologic. Astfel Eliade menţionează: „«leşirea din timp», realizată prin 
lectură, — îndeosebi prin lectura romanelor — e ceea ce apropie cel mai mult functia literaturii 
de cea a mitologiilor [...]. Şi într-un caz şi într-altul „ieşim” din timpul istoric personal şi ne 
cufundăm într-un timp fabulos, transistoric [...]. Romanul are acces la timpul primordial al 
miturilor” [11, p. 179]. M. Eliade descrie o serie de situaţii ale credințelor şi obiceiurilor 
ritualice primitive, care pot fi înţelese drept urme ale prezenței unor modele, scheme 
narative în imaginarul oricărei fiinţe umane. 

Astfel, condițiile pe care un ucenic trebuie să le înfrunte pentru a deveni şaman, sunt 
prezentate de M. Eliade în câteva secvenţe determinative ale narativului mitologic: inițierea, 
moartea profană şi schimbarea mistică: „Travaliul individului care precede şi urmează 
inițierea conduce absolut obligatoriu la schimbarea regimului senzorial: ucenicul se 
străduieşte „să moară” pentru a pierde sensibilitatea profană şi „să renască”, dobândind o 
sensibilitate mistică” [12, 178-198]. Sintagma „absolut obligatoriu” presupune analiza 
paralelă a unor studii de semiotică narativă (cf.: V. Propp), pentru a constata schematismul 
constructiv al lumilor, ca invariant determinant al modelării. În acest sens, atât M. Proust, 
cât şi oricare alt romancier, îşi construieşte „lumea sa”, având deja (conştient sau 
inconştient) anumite scheme narative invariabile pe care fie că le completează, fie că le 
modifică în dependenţă de intenția sa creativă. La rândul ei, noua creaţie poate deveni 
ulterior un model nou cu un invariant semic original, deschis pentru variații conţinutale noi 
sau re-modelate. În baza acestui argument, vom încerca să definim structura conţinutului 
semic s din punct de vedre narativ, ca una dintre modalitățile de bază de construcție a 
lumilor ficționale. 

De cele mai dese ori, studiile de specialitate, amintesc, în paralel cu narativul, şi alte 
patru tipuri de discurs, între care: descriptivul, argumentativul, explicativul şi dialogalul, 


acestea situându-se în modulul „secvenţialității”, devenind ele înseşi prototipuri ale 

schemelor de organizare secvenţială ale textelor, ceea ce şi direcţionează, într-un fel, 
preferința cititorului pentru un tip discursiv ori altul, în dependenţă şi de temperamentul 
acestuia din urmă, precum şi de condiţiile lecturării etc. E. Tămâianu, citându-l pe J.-M. 
Adam (din Les textes: types et prototypes. Récit, description, argumentation, explication et 
dialogue. —Paris, 1992), examinează, în paralel, elementele constitutive ale „prototipului 
secvenței” narative şi descriptive, acestea devenind totodată şi trăsăturile de bază ale 
„tipului” textual narativ sau, în termenii evocaţi mai sus, un fel de model general pentru 
textul narativ (şi descriptiv), în general. Astfel, „prototipul secvenţei narative conţine şase 
constituenți într-o ordine a determinării din ce în ce mai precise: 

(1) succesiune temporală a unor evenimente; 

(ii) unitate tematică (cel puţin un actor subiect); 

(iii) predicate transformate (de la situația inițială la cea finală); 

(iv) proces (nu simplă suită lineară de momente, ci «mise en intrigue»); 

(v) cauzalitate narativă a acestei «mise en intrigue»; 

(vi) evaluare finală implicită sau explicită” [13, p. 82]. 

În timp ce „prototipul secvenţei descriptive se bazează pe patru proceduri (macro- 
operaţii): (1) „ancrage référentiel” (introducerea obiectului descris, prin intermediul unui 
substantiv cu rol de „theme-titre”); (ii) aspectualizare (evidenţierea proprietăților 
obiectului); (iii) punere în relație; (iv) expansiunea prin sub-tematizare (nou ancoraj 
referenţial prin „încastrarea” unei noi teme-titlu)” [13, p. 82]. De menţionat, că narativul şi 
descriptivul sunt puse de cele mai dese ori numai în plan contrastiv pentru a se evidenția 
mai bine, din punct de vedere metodologic, anumite trăsături specifice, acestea putând să se 
interfereze în diferite variații pe anumite porțiuni de text romanesc, staticul devenind 
dinamic nu atât prin relatarea de acţiuni, cât prin mobilitatea „„privirii” naratorului şi a 
„dispoziţiei” lui. 

Ceea ce ne interesează însă, în mod special, este constituirea narativului, ca model 
semantic (element prezent deopotrivă în structura imaginară a Emiţătorului şi a Receptorului 
critic şi artistic), care, prin intermediul textualizării, se defineşte ca „modalitate de 
descriere/construire a unei lumi, prin intermediul unui cod”, precum observă şi cercetătoarea 
R. Zafiu, subliniind că „Dinamica, succesiunea, structurarea, intenția trebuie înţelese doar 
ca trăsături semantice deduse din structura textului, din convergența procedeelor sale 
specifice, nu ca proprietăți absolute ale obiectelor, ale lumii reale, impuse de acesta textului” 
[14, p. 376]. Aceeaşi cercetătoare revine asupra problemei (în monografia Naraţiune şi 
poezie, 2000) identificând o serie de trăsături ale narativului reductibile la o definiție 


prototipică, potrivit căreia „narativul constă în relatarea de evenimente (trecute), aflate 

într-un raport de succesiune! temporală” [15, p. 31], iar studiul acestuia se orientează în 
trei direcții: semiotica, retorica, pragmatica, ce corespund, în mare măsură, nivelurilor 
narative propuse de G. Genette (1972): al evenimentelor reprezentate (,„histoire”), al 
modului de organizare discursivă („recit”) şi al actului de povestire („narration”). În timp 
ce „conţinutul narativ” este caracterizat în baza a cinci criterii determinante, nu foarte 
depărtate semantic de cele pe care le citează E. Tămâianu (Vezi: mai sus): 

(1) criteriul dinamic (al schimbării de stare), pornind de la condiția minimală a 
narativului de a relata evenimente şi acţiuni (care se diferenţiază prin caracterul lor 
nondurativ de procese şi activităţi, care au caracter durativ) care reprezintă „o schimbare, o 
trecere de la o stare la alta”; 

(2) criteriul succesiunii, considerată a fi „trăsătură definitorie a narativului, în 
opoziție cu simultaneitatea care caracterizează modul de organizare descriptiv”, în context 
fiind citată o menţiune a cercetătorului american W. Labov (în Language in the Inner City. 
Philadelphia: University of Pensilvania Press, 1972, cap. „The transformation of experience 
in narratrive syntax”, p. 354-396) potrivti „putem defini o narațiune minimală ca o secvenţă 
de două propoziţii care sunt ordonate temporal, ceea ce înseamnă că o schimbare a ordinii 
lor va produce o schimbare în interpretarea lor semantică”; 

(3) criteriul individualizării, manifestat prin tratarea evenimentelor în succesiunea 
lor temporală „ca ocurenţe unice, individuale”; 

(4) criteriul cauzalităţii, care e „doar unul dintre modurile de atribuire de sens”, 
reprezentând „interpretări în funcție de modele culturale sau de universuri cognitive 
diverse”; 

(5) criteriul acţiunii umane (al intenționalităţii) care „presupune un agent uman 
sau cel puţin umanizat, personificat”. Toate aceste sunt însumate la un nivel superior, al 
intertextualității, într-un „criteriu al sensului (al modelului narativ)” [15, p. 47]. De 
menţionat că „modelul narativ” nu poate fi perceput decât în dimensiunea sa semantică, ca 
un „criteriu al sensului”, al construcţiei sensului, din acest punct de vedere fiecare realizare 
a narativului în constituirea unei lumi ficționale pe baza unui text fiind o posibilitate de 
codificare a unui singur sens sau a mai multor sensuri accesibile înţelegerii cititorului. 

Argumentul cercetătoarei R. Zafiu se conturează în două direcții pragmatice de 
analiză a narativului, cea explicită şi cea implicită: „Sensul specific al unei naraţiuni poate 
apărea în forme explicite, atribuite uneori din exterior — prin evaluare (componența 


discursivă), sau poate fi transmis implicit, prin structurarea narațiunii după anumite modele 


! Potrivit lui C. Bremond (Logica povestirii), această succesiune nu trebuie să fie una impusă de anumite scheme a 
priori construite, ci lăsată la discreţia naratorului de a alege evenimentele şi a le subordona anumitor acţiuni, ceea ce 
constituie condiția minimă a povestirii: „Care sunt atunci condiţiile minimale pentru ca un mesaj să poată fi considerat 
că ar comunica o povestire? Ca prin acest mesaj, un subiect oarecare (fie că este însufleţit sau neînsuflețit) să fie situat 
într-un timp t, apoi t+n şi să ni se spună ce se întâmplă în momentul t+n cu predicatele care îl caracterizau în momentul 
t” [p. 129]. 

culturale (i.e.: „componenţa configurantă”y)”. În cazul explicitului, „sensul propriu narativ 
[...] depinde de existenţa culturală (subl. ns. — P.M.), constituită intertextual, a unor 
modele simbolice. Acestea determină fenomenul de coerență globală a textului, impun un 
anumit tip de deschidere sau un anumit final” [15, p. 47], pe de altă parte, implicit, 
„schemele semioticii narative (V. Propp, C. Bremond, Tz. Todorov, A. Greimas) au încercat 
să capteze aceste modele (uneori prin analogie cu modelul actanţial al frazei), să descrie atât 
trăsăturile lor universale, cât şi productivitatea lor, capacitatea lor de recombinare pentru a 
crea sensuri noi” [15, p. 47]. La rândul său, modelul narativ implicit, secvențial, se divide în 
două tipuri, după cum se are în vedere: 1) conţinutul (referentul textual, succesiunea de 
evenimente reprezentative) sau 2) compoziţia (modul de prezentare a informației), explicată 
în termeni ce nu diferă mult de mai vechile convenţii terminologice, cunoscute tradițional ca 
„elemente ale subiectului”: expozițiunea, intriga, desfăşurarea acțiunii, punctul culminant şi 
deznodământul. 

Trebuie să remarcăm faptul că în planul referențial al lumilor ficționale stimulate de 
textul romanesc (Vezi: Cap. I, $1), vom considera studiul dependenţei culturale asupra 
formării anumitor modele narative (adică explicitul) ca fiind unul complementar rezultatului 
surprins în implicitul schemelor narative, din considerentele că cititorul apartenent unei 
culturi va face trimitere referențială de fiecare dată la arhetipurile culturale, însă nu mai 
puţin la experienţele sale personale (inclusiv de lectură). De aceea, cititorul de romane îşi va 
crea invariantul narativ în dependenţă de lecturi, romanul lui Proust putând deveni o lume 
referenţială tot atât de complexă şi modelatoare cât şi, de exemplu, spaţiul mioritic blagian. 
Astfel că vom acorda prioritate tipului implicit de construcție a modelului ce ghidează spre 
explicit (şi nu invers, în cazul nostru), precum constată şi R. Zafiu citându-l pe exegetul 
italian C. Segre (1986) [16], cel care propune al patrulea nivel al narativului, alături de: 1) 
discurs, 2) subiect (evenimentele în ordinea prezentării lor), 3) fabulă (evenimentele în 
ordinea — reconstituită pornind de la subiect — desfăşurării lor ipotetice)!, şi 4) modelul 
narativ (varianta abstractizată, generalizată a fabulei)”. În aceasta categorie intră: 1. 
modelul narativ al lui V. Propp, alcătuit din funcţii (interdicţie, încălcare, plecarea eroului, 
încercarea, lupta etc.) a căror combinare, în concatenări previzibile e dependentă de axa 
temporală şi asigură o orientare unică a acțiunii; 2. modelele propuse de Tz. Todorov (cu 
mai puține ambiţii totalizatoare de inventar definitiv) cuprind predicate de bază (în 1967, 


Litterature et signification - a dori, a comunica, a participa) propoziţii şi secvenţe, a căror 


! C. Segre delimitează nivelele narative: discurs, subiect şi fabulă, potrivit terminologiei lui B. Tomaşevski (fabulă, 
subiect) şi Tz. Todorov (istorie, discurs), deja amintite în paragraful I. 

? Nu ştim în ce măsură C. Segre pune accent pe faptul că „varianta abstractizată a fabulei” este o intenţie auctorială sau 
o sau o necesitate a cititorului. Înţelegem prin „varianta abstractizată a fabulei” un element prezent permanent atât în 
imaginarul autorului de text, cât şi în imaginarul cititorului (de romane), aceasta constituindu-se anterior lecturii 
romanului prin cunoaşterea schemei evenimenţiale în basmelor populare (povestite în copilărie) sau a miturilor 
(conştient sau inconştient). 

organizare (prin înlănţuire, înglobare, alternanță) formează un text (1969, Gramatica 
Decameronului); 3. modelul lui C. Bremond (1966, 1973), foarte elaborat în posibilele lui 
variante şi ramificații, se bazează pe categoriile degradare/ameliorare, merit/recompensă, 
vină/pedeapsă. [15, p. 157]. Vom urmări, în cele ce urmează, rolul acestor modele invariante 
constituie de-a lungul experienţelor artistice şi teoretice, identificabile în acelaşi timp şi în 
conținutul discursului narativ (homo)diegetic, pornind de la Proust şi re-modelatorii 


romanului său în context românesc. 


2.1. Modelul Propp-Bremond şi determinarea funcţiei agentului 

Atât C. Segre, cât şi R. Zafiu, care îl citează, iau în calcul axiologic schemele 
semioticii narative, comentate, în cea mai mare parte, potrivit discursului semiologic al lui 
C. Bremond, care critică teoriile anterioare ale celorlalți exegeți în lucrarea sa Logica 
povestirii, publicată în 1973, la Paris, tradusă în limba română în 1981. Autorul francez îşi 
structurează lucrarea în două părți: prima, Moştenirea lui Propp, însumând critici la adresa 
studiilor naratologice anterioare (Propp, Todorov, Greimas) şi a doua, Principalele roluri 
narative, constituind, de fapt, inovația sa ştiinţifică, pusă pe seama rolului personajului 
actant, care constituie principalul element al desfăşurării narațiunii în diferite ipostaze, 
reduse de cercetător la şapte (potrivit paragrafelor): pacientul, agentul, influenţatorul, 
amelioratorul (şi protectorul), degradatorul (şi frustratorul), dobânditorul de merit şi 
retribuitorul. Vom păstra itinerarul exegetic expus de C. Bremond în proporții reduse, pentru 
a observa funcționabilitatea unui invariant narativ tipic, prezent în mod primitiv în 
imaginarul oricărui om de creație. 

Astfel, pornind schemele narative proppiene, C. Bremond defineşte termenul 
„invariant”, atribuindu-i un calificativ de „funcție? sau „acțiune”. Pe de o parte, 
„Invariantul este funcţia pe care o îndeplineşte în cursul povestirii cutare sau cutare 
eveniment, când se produce; variabilul este afabulația folosită pentru a reda producerea 
acestui eveniment şi a împrejurărilor în care are loc. Important este deci să ştim ce face un 
personaj, ce funcţie îndeplineşte” iar pe de altă parte „Invariantul este deci o acţiune a cărei 
funcţie e de a introduce o altă acţiune care va asuma, la rândul ei, aceeaşi funcţie, în raport 
cu altă acţiune. De exemplu, Interdicția creează o posibilitate de Încălcare; Prejudicierea — 
pe acea de a porni o acţiune justiţiară (Pedeapsă, remedierea prejudicierii). Urmează că o 
acţiune nu poate fi recunoscută ca îndeplinind cutare sau cutare funcție, decât dacă ţinem 
seama de locul ei în procesul narativ” [17, p.30]. C. Bremond observă corect exemplul fidel 
de invariant narativ, „schemă ideală”, în expunerea celor 31 de funcții ale personajului 
identificate de V. Propp, funcții care se „înlănţuie una cu alta, pentru a forma o singură 
secvenţă, ce poate fi considerată drept schema ideală a basmului rusesc” [17, p. 33]. 


Observăm că V. Propp avea deja ideea modelului narativ, pe care îl vede ca o schemă 

constituită din funcții [Vezi şi: 18, p. 30-64] recognoscibilă în oricare roman cu subiect, 
datorită faptului că ea există deja, conştient sau inconştient, în imaginarul cititorului. 
Concluzia lui C. Bremond este că: „această grupare într-o singură secvenţă (cea care 
pornind de la A ajunge la Z, trecând prin B, C, D etc.) permite să conchidem că toate 
basmele analizate, dacă le privim la un anumit nivel de abstracțiune, ţin de unul şi acelaşi tip 
structural. Ele se supun aceluiași plan de organizare, care poate fi definit ca modelul lor 
arhetipal” [17, p. 35], concluzie mai puţin împărtăşită, Bremond considerând de cuviinţă re- 
structurarea „funcţiilor” sub semnul unei deschideri semiozice infinite, depăşind astfel 
schema proppiană şi propunând, în schimb o schemă proprie, „care acoperă întreaga 
desfăşurare a basmului şi care îi rezumă semnificația” (p. 66), după cum vedem în schema 


de mai jos: 
A. Prejudicierea făptuită Vătămarea suferită Ocazia să-şi arate curajul 


L. Acţiune justițiară Acţiune reparatoare 


V. Pedeapsă 


i 


Vătămare remediată 


E 


Răsplată 


Schema 5. Itinerarul personajului în basm. 

Autorul încearcă să impună o nouă logică de interpretare a semioticii narative, prin 
intermediul unei generalizări, menite să demonstreze că „e posibil, combinând un număr 
limitat de elemente uşor repetabile (funcțiile grupate în triade), să se construiască modele de 
situații şi de comportamente de o complexitate oricât de mare, capabile să constituie acele 
„Ssimulacre” de evenimente şi personaje (dramatis personae, actanţi, roluri sau oricum li s-ar 
spune) de care are nevoie analiza semiologică a povestirii” [17, p. 67], ceea ce nu este 
întotdeauna realizabil practic, când e vorba de texte narative scrise de autori concreţi, care 
respectă mai degrabă şirul evenimențial în linia lui V. Propp (cf.: filmele contemporane). 

Un alt model narativ pertinent unei critici structuraliste a lui C. Bremond este cel al 
lui A. Greimas (din Despre sens) şi Tz. Todorov (din Gramatica Decameronului). Modelul 
constituțional al lui A. Greimas poate fie redus la clasificarea enunţurilor narative, 


prezentate sub forma unui arbore, după cum urmează (p.116): 

EN (Enunţ narativ) 
ED (Descriptiv) EM (Modal) 
prerformativ atributiv a şti să facă a putea să facă 


(de ordinul (prin viclenie) (prin putere 
lui a face) sau magie) 


a voi a voi a voi 
să facă  săştuie să poată 


hipotaxic hiponimic 
(de ordinul lui a avea) (de ordinul lui a fi) 


DI A 


a şti (dobândind o cunoştinţă) a putea (dobândind o putere) 


Schema 6. ED relatează un eveniment în curs, acţiunea efectivă a unui actant; EM anticipează 
ipoteza unui eveniment viitor, a unei înfăptuiri. 


C. Bremond întrevede şi în cazul dat un „defect” metodologic: „A. Greimas [...] 
nesocoteşte o lege a narativităţii: facultatea sau, mai curând, obligaţia de a se desfăşura ca 
un şir de opţiuni ale naratorului, la fiecare clipă a povestirii, între mai multe feluri de a 
continua povestea. Din reţeaua de trasee oferite, A. Greimas selecționează o combinaţie, 
posibilă printre multe altele şi îi acordă — dar cu ce drept? — privilegiul de a guverna 
universul povestirii. Câmpul naratorului fiind astfel redus la înlănţuirea unilaterală a unei 
secvenţe de evenimente ineluctabile, „modelul constituţional”, care ar putea servi pentru a 
ordona seria alegerilor oferite, se află înlăturat de la adevărata lui utilizare şi afectat unei 
întrebuințări pentru care nu este apt” [17, p. 128-129]. Observăm pretenția lui C. Bremond 
de a acorda privilegiu opțiunilor naratorului în defavoarea anumitor scheme anterioare, ceea 
ce corespunde demersului modern al romanului de a scrie fără proiect, de a lăsa scripturalul 
să ghideze conţinutul romanului sau, potrivit I. Mavrodin (vezi mai sus) de a surprinde 
hazardul creației cuvânt cu cuvânt. 

În cazul modelului proustian, unde naratorul relatează despre sine ca personaj 
distanțat în timp, naraţiunea (homo) diegetică auctorială intersectându-se la momente 
anumite cu cea actorială (efectul memoriei involuntare), este inevitabilă importanţa 
deosebită care trebuie acordată opțiunii naratorului de a se lăsa pe unda memorativă. Or, 
memoria afectivă nu poate nicicum fi constrânsă de anumite scheme anterioare, ceea ce îi dă 


discursului proustian originalitate şi putere de influenţă în modernismul european. 

Un alt invariant narativ, identificat de C. Bremond, este cel al lui Tz. Todorov (în 
baza lucrării Gramatica Decameronului), în forma unei relații cauzale care, „codată prin 
semnul de implicație =>”, poate fi aplicată următoarelor cazuri, unde a= a modifica, b= a 
păcătui, c= a pedepsi [17, p.138-139]: 

- modificarea: este o propoziţie care conţine verbul a, urmată de o implicație; un 
agent (X) modifică situaţia, ceea ce implică un efect (O): Xa =>0. 

- dorinţa: este o relaţie legată de optativ; un agent (X) concepe o dorinţă, ceea ce 
implică o anumită conduită (A) în vederea realizării acelei dorinţe (agentul care realizează 
dorinţa (x) nu coincide obligatoriu cu agentul (y) care concepe dorinţa): (XA opt) x sau y 
=>0, 

- motivarea: este o propoziţie atributivă care dă motivele unei acțiuni. De exemplu, 
în faţa unei propoziţii la optativ, ea caracterizează obiectul care suscită dorința: XA=>0. 

- rezultatul: formă complementară a motivării, această relație introduce o propoziție 
care descrie consecințele unei acţiuni. De exemplu, fericirea poate fi urmarea unei iubiri 
realizate: O=>XA. 

- pedepsirea: este relația care leagă acţiunile de prejudiciere şi de pedepsire. Cum 
prejudicierea poate rămâne dealtfel nepedepsită, aceeaşi cauză poate antrena un efect sau 
contradictoriul său: Xb => Y cX sau Y -cX. 

- ipoteza: o relație nu între 2, ci între 4 propoziții: e vorba de 2 implicații simetrice, 
prima fiind la modul predictiv sau condițional. Cu alte cuvinte, un agent concepe un mijloc 
pentru a-şi atinge scopul; îşi pune mijlocul în aplicare; dacă nu s-a înşelat, îşi atinge scopul: 

(Xa =>XB) cond/pred +....+XA YB sau Y-B. 

Din cauza că invariantul narativ aparține unui număr restrâns de nuvele renascentiste 
(ce presupun o estetică specială) am considerat mai importantă evidențierea primelor patru 
relații dintre personaje: modificarea, dorinţa, motivarea şi rezultatul, funcții pe care le vom 
întâlni şi în cazul narațiunii proustiene (din care derivă un segment de roman românesc), 
precum şi ca elemente importante în construcția unui model Bremond deschis pentru 
multiple posibilități artistice privind acţiunea personajelor şi mesajul referențial. 

Astfel, pe linia „moştenirii lui Propp”, Bremond propune, în baza rolului jucat de 
actanți, modelul său narativ, un fel de invariant variabil, caracterizat astfel din punctul 
nostru de vedre. Rezumând demersul său ştiinţific, exegetul remarcă faptul că: „o primă 
dicotomie opune două tipuri de roluri: 1) pacienții, afectați de procesele modificatoare sau 
conservatoare, şi 2) agenții, inițiatori ai acestor procese. Cercetarea rolurilor de pacienţi 
duce la considerarea a două tipuri de suferinţe: influenţele care se exercită asupra conştiinţei 
subiective pe care o capătă pacientul despre soarta lui şi prin care primeşte sau nu 
informaţii, satisfacţii sau insatisfacţii, speranțe sau temeri; acţiunile care se exercită obiectiv 


asupra soartei pacientului fie pentru a o modifica (ameliorare sau degradare) tie pentru a o 

menţine în aceeaşi stare (protejare sau frustrare). În corelaţie cu aceste roluri de pacient 
influențat, beneficiar sau victimă, apar unele tipuri de agent precum: influenţatorul, 
amelioratorul şi degradatorul, protectorul şi frustratorul. Analiza rolului de agent duce la o 
primă distincţie între agentul voluntar (iniţiatorul unor procese concepute de el pentru a 
atinge un scop) şi agentul involuntar, care determină, în urma unei întreprinderi voluntare, 
alte procese decât cele pe care le hotărâse pentru realizarea sarcinii ce-i incumbă. 

Dintr-o altă privinţă, acţiunea (voluntară sau involuntară) poate fi descompusă în 3 
timpi: virtualitate, actualizare, finalizare. Rolul agentului voluntar virtual se specifică în 
funcţie de influenţele suferite (informatoare sau motivante) care condiționează hotărârea sa 
de actualizare şi alegerea unei strategii. Rolul de agent voluntar în acțiune se caracterizează 
şi el, pe de o parte, prin influenţele suferite, ce-i condiționează hotărârea de a persevera sau 
de a renunţa, prin acţiuni suferite care servesc sau deservesc întreprinderea sa, şi pe de altă 
parte, prin comportamente de acțiune care țintesc fie să neutralizeze obstacolele, fie să 
obțină servicii. Şi aici vedem apărând tipuri de agent: obstructorul, care ridică obstacolul şi 
neutralizatorul obstrucției, care îl desfiinţează; prestatorul, care prestează serviciul şi 
obținătorul prestaţiei, care se străduieşte să obțină serviciul. 

Rezultatele obținute de agentul voluntar permit distincția între agent care a reuşit şi 
agent care a eşuat; conştiinţa pe care o capătă agentul despre rezultatul întreprinderii lui şi 
reacţiile afective care însoțesc această conştiinţă permit o caracterizare mai amănunțită. 
Apărând subsidar pe lângă rolul de agent voluntar, şi important mai ales ca moment al 
capcanei, rolul de agent involuntar se defineşte, pe de o parte prin împrejurările care-i 
cauzează orbirea, pe de alta prin raportul dintre acţiunea involuntară şi întreprinderea 
voluntară a cărei consecinţă este acţiunea [17, p. 170-171]. 

Raportate la discursul narativ proustian constatăm că Agentul este eul narant, iar 
Pacientul eul narat, întâlnirea lor fiind una ascensivă (eul narat devine cel narant) sau 
momentană (prin intermediul memoriei involuntare), datorită trăirii unor senzaţii identice. 
Evident că între Agent şi Pacient este o distanță temporală nu mai mare de o vârstă de om, 
interesul Agentului de a-l căuta pe Pacient constând tocmai în acest marcaj temporal. 
Pacientul este încifrarea unui mister al unui timp trecut şi irecuperabil, Agentul trăieşte într- 
un prezent continuu, singura posibilitate de comunicare dintre cei doi fiind numai aducerea 
din trecut, prin intermediul scriptural, a unor senzații identice şi de a le retrăi, astfel ca 
timpul să nu mai condiţioneze existenţa umană atunci când afectivul este dominant. Altfel 
spus, în cazul lui Proust şi al descendenților lui de condei, prin Agent se va înțelege 
naratorul, Pacientul fiind însuşi „Timpul pierdut” ca marcaj ipostaziat al personajului, în 
„căutarea” căruia se porneşte cel dintâi. Eul narat (adică Timpul pierdut) trebuie să devină 
victima celui narant, procesul necesitând mari eforturi memorative, rezultatul fiind însă 


fericit prin apariţia unei cărți. 

Ultimul volum al ciclului lui Proust, Timpul regăsit, demonstrează faptul că Timpul, 
ai cărui pacienți suntem (ca fiinţe umane trecătoare), poate deveni, la rândul său, un pacient, 
prin intenţia noastră de a-l materializa într-o carte. Or, timpul istoric, cel al ceasornicelor 
şi calendarelor, este infinit inferior duratei de acces in illo tempore sau timpului afectiv, 
stare pe care ființa umană o poate dobândi rareori prin experiența artistică a memoriei 
involuntare, a bucuriei de creație, adică în dimensiunea sa mitică a esenţelor pure. 

Comunicarea dintre Agent şi Pacient ca reprezentanţi a două ipostaze temporale şi 
spaţiale diferite aflate într-o interdependență continuă este raportabilă, în critica de 
specialitate, la structura metaforei „cu rol hotărâtor în organizare”, cum o face de exemplu 
J.Ricardou, dedicându-i romanului proustian un studiu întitulat Metafora de la un capăt la 
altul, identificând în cazul lui Proust două tipuri de metaforă: ordinală (ce „joacă rolul unei 
maşini perfecte de distrugere a reprezentării. Astfel, personajul unitar, unul dintre 
elementele de bază ale reprezentativului, nu mai poate subsuma o ficțiune atât de net 
discontinuă”[19, p. 113]) şi configurală (cf: „în cazul metaforei ordinale e vorba de două 
celule (să spune în cazul de faţă: un aici şi un altundeva) plecând de la unul dintre punctele 
lor comune: unul dintre elementele fiecărei celule afectat de asemănare. În cazul metaforei 
configurale e vorba de constituirea unei celule plecând de la schema alteia: un întreg sau o 


parte a fiecărei celule este supusă similitudinii”[19, p. 119-120]), reprezentate într-un tabel 


explicativ: 
Metatora configurală 
Celule configurate | Reminiscenţa de la Combray Reminiscenţa de la Veneţia 
Organizare comună | Metaforă ordinală Metatoră ordinală 
Celule ordonate Ceaiul Infuzia mătuşii | Hotelul Guermantes | Baptiserul de la 
mamei Saint-Marc 
Elemente comune madlena madlena pavele inegale pavele inegale 


Studiul lui J. Ricardou se completează evident printr-o apreciere mai poetică a lui G. 
Genette care implică şi metonimia! ca element constructiv: „Fără metaforă, spune 
(aproximativ) Proust, nu există adevărate amintiri; adăugăm pentru el (şi pentru noi toți): 
fără metonimie, nu există înlănțuire de amintiri, povestire, roman. Căci metafora este cea 
care regăseşte „timpul pierdut”, dar metonimia este cea care îl însufleţeşte şi îl pune din nou 
în mişcare: redându-l lui însuşi şi adevăratei lui „esenţe”, care este propria-i fugă şi propria-i 
căutare. Aşadar aici, şi numai aici — prin metaforă dar în metonimie —, aici începe 
Povestirea” [20, p. 310]. De asemenea, G. Genette remarcă faptul că „experienţa capitală a 


memoriei involuntare, care, după cum se ştie, constituie pentru Proust fundamentul 


! G. Genette porneşte de la observaţiile lui S. Ullmann. Style in the French Novel (Cambridge, 1957) care vorbeşte de 
prezenţa în „iamgeria” proustiană, alături de faimoasele metafore, a unor transpoziţii metonimice. 

însuşi al recurgerii la metaforă (subl. ns. — P.M.), în virtutea echivalenţei foarte simple 
conform căreia metafora este pentru artă ceea ce reminiscenţa este pentru viață, apropiere a 
două senzaţii prin „miracolul unei analogii”. 

În aparenţă, nu există într-adevăr decât pură analogie în mecanismul reminiscenţei, 
care se sprijină pe identitatea de senzaţii resimţite la foarte mare distanţă una de cealaltă, în 
timp şi/sau în spaţiu. Între camera mătuşii Léonie de odinioară şi apartamentul parisian de 
acum, între baptiserul San-Marino de altădată şi curtea palatului Guermantes de astăzi, nu 
există decât un singur punct de contact şi comunicare: gustul prăjiturii muiate în ceaiul de 
tei, poziția piciorului în echilibrul nestabil pe dalele inegale” [20, p. 302]. Metonimia este 
asemenea unei explozii care urmează să construiască ulterior figurația metaforică: 
„Esenţialul aici e să observăm că această primă explozie este însoțită întotdeauna, în mod 
necesar şi imediat, de un fel de reacție în lanţ ce nu mai acționează prin analogie, ci prin 
contiguitate şi care este tocmai momentul când contagiunea metonimică (sau pentru a folosi 
termenul lui Proust însuși, iradiația) înlocuieşte continuând-o, evocarea metaforică” [20, p. 
303]. Astfel, constatăm că „...trecutul „reînviat” printr-o reîntâlnire de senzații nu este atât 
de „punctiform” ca întâlnirea însăşi, şi uneori doar o singură — şi infirmă — reminiscență 
poate fi de ajuns pentru a declanşa, datorită radiaţiei metonimice care o însoţeşte, o 
mişcare de anamneză de o incomensurabilă amplitudine. Or, tocmai aceasta se întâmplă în À 
la recherche du temps perdu” [20, p. 309], precum şi în varinatele derivate din acesta. 

Aceluiaşi argument îi subscrie şi cercetătorul F. Bratu: „Fenomenul memoriei 
involuntare condamnă, prin forța lui de reprezentare vie şi eminamente prezentă mişcarea 
voluntară a amintirii care banalizează şi estompează caracterul particular al trecutului, 
conferindu-i o uniformitate pe care viaţa nu o are şi determină eşuarea eforturilor memoriei 
şi inteligenței, aflate în pericolul de a se prăbuşi în artificialitate. Căci amintirea s-a 
îndepărtat treptat de impresia cu care a coincis inițial. Puterea impresiei cere abdicarea 
inteligenţei care se vroia „instrumentul cel mai puternic pentru a sesiza adevărul”. Dacă 
impresia nu ar fi decât un mijloc violent şi original pentru a regăsi trecutul, dacă romanul 
însuşi nu ar reprezenta decât o căutare a trecutului, [...] trecut pentru prezent, aceasta nu ar 
smulge nicicum subiectul din haosul care se află, în faţa acestei limite care este forța 
divizibilității timpului, prin însăşi condiția sa de divizibil-viu” [21, p. 37]. Momentul foarte 
important dintre explicațiile exegeţilor şi schema inspirată din Bremond este procesul 
relaționării dintre spaţio-temoralitatea Agentului şi cea a Pacientului care confirmă în plan 
narativ memoria involuntară. Astfel, potrivit principiului că naratorul este liber să aleagă 
itinerarul povestirii lui, naratorul proustian (asemenea şi naratorul din romanul românesc) în 
calitate de agent se vrea contaminat până la consubstanţiere cu eul său narat pentru ca astfel 


să învingă trecerea timpului. 

Eul narant este un agent voluntar (virtual) care se hotărăşte să întreprindă o acţiune 
de a scrie (a imortaliza astfel timpul pierdut într-o carte), dar asemenea basmului lui Propp, 
el întâmpină obstacole de diferit ordin care îl împiedică să se realizeze. Neutralizarea 
acestora prin actul scriptural este singurul comportament accesibil, astfel că scriitura devine 
nu numai manifestarea unui capriciu, ci o necesitate de fiinţare. Eul narant va ieşi învingător 
din acest duel foarte întins numai reuşind să influenţeze trecutul său, să amelioreze armonia 
temporală şi să-şi protejeze trecutul (adică eul narat) ca pe cea mai de preţ descoperire. La 
rândul său, Pacientul (eu narat) se lasă, la început mai puţin influenţat, dar pe parcursul 
devenirii lui, a modificării amelioratoare, el acceptă să devină „victima” eului narant numai 
prin contopirea definitivă într-un singur EU ființial şi artistic, devenit replică la adresa 


convențiilor sociale ale vieții. 


2.2. Modelul Barthes-Prus şi modalitatea ca perspectivă focalizantă 

O analiză modală a constituirii narativului în romanul proustian, respectând în linii 
mari principiile semioticii narative (în mare parte, după Greimas), expuse de noi mai sus, 
este cea făcută de cercetătoarea E. Prus, în lucrarea Poetica modalității la Proust (1998). 
Autoarea pune în prim plan rolul cititorului pornit în căutarea adevărului împreună cu 
naratorul proustian, ceea ce va duce, evident, nu numai spre descoperirea unui itinerar 
narativ al romanului, sinonim cu o schemă semiotică, ci şi spre identificarea unei practici 
finalizatoarea cu revelaţia descoperirii adevărului, a tainelor celor mai ascunse ale ființei 
umane, uitate, parcă, în adâncurile eului. 

Astfel, cititorul romanului proustian „va descoperi adevărul căutat de Proust 
împreună cu naratorul. Fără a deţine adevărul de la bun început, acesta din urmă ocupă o 
poziţie de interogare activă despre tot ce-l înconjoară, ce se manifestă prin diferite 
presupuneri la care purcede spiritul său inventiv. Acest registru de ipotetic şi de posibil 
traduce şi coincide cu demersul gnoseologic modal al autorului” [22, p.167], permanent 
aflat într-un climat stimulator al unui „sentiment ambiguu al improbabilului, al implicitului, 
al prezumabilului”, termeni preluaţi, de E. Prus, după B. Salvadore [23, p. 319]. Incertitudinii 
şi eşecului provizoriu al vocației personajului îi răspunde certitudinea autorului de a duce la 
bun sfârşit opera sa, deoarece „Romanul lui Proust este povestirea unei vieţi şi a unei cărți. 
Veritabila istorie a acestui roman este istoria cărții înseşi, a cărții care se scrie” [22, p. 167], 
amintind că în Timpul regăsit romancierul francez avea să rezume viaţa într-o metaforă 
apreciabilă: „Astfel, toată viaţa mea până în această zi ar fi putut şi nu ar fi putut fi rezumată 
sub acest titlu: O vocaţie. Ea nu ar fi putut fi rezumată sub acest titlu în sensul că literatura 
nu jucase nici un rol în viaţa mea. Ea ar fi putut în sensul că această viaţă, amintirea 
tristeţilor şi a bucuriilor ei, alcătuiau o rezervă asemănătoare cu albumenul care se află în 


ovulul plantelor şi din care acesta îşi trage hrana pentru a se transforma în sămânță...” [24, p. 

252]. Cercetătoarea se bazează pe o frază hipotaică (de tipul celei consemnate şi de M. 
Zamfir), formulată de G. Genette: „Marcel devine scriitor”, în baza căreia se demonstrează 
că momentul în care Marcel îşi descoperă vocaţia constituie apoteoza romanului. 

Naratorul apare în primele părți ale romanului nesigur de sine, se crede inapt de a 
face literatură, pendulează între boală şi desfătări şi, până la sfârşit, izbuteşte să scrie o carte. 
Adevăratul subiect al cărții este vocaţia literară a naratorului, contrariată fără încetare de 
întâmplările existenţei şi care nu se va putea afirma decât după eliminarea tuturor 
obstacolelor. Or, cum indică şi G. Conio, acestea se află mai puţin în capcana (cursa) 
realului şi mai mult în circumstanțele, cărora el însuşi le cedează. Deoarece, dacă 
romanul urmăreşte parcursul tentaţiilor care împiedică naratorul şi rețin accesul său la 
adevăr, „aceste piedici nu sunt decât ocazii de devoalare şi de purificare de propriile 
deficienţe, de neputinţa sa de a se realiza până la decantarea finală” [25, p. 50-51]. 

Pentru a analiza perspectiva modală a naratorului, ne vom servi (urmând îndeaproape 
pe E. Prus) de analiza lui R. Barthes, subliniind în pasajul citat acele momente care reflectă 
diferite faze ce țin de dialectica atitudinii modale a naratorului. Criticul francez constată că 
naşterea unei cărți pe care nu o vom cunoaşte, dar care este enunțată de însăşi cartea lui 
Proust, se desfăşoară ca o dramă în trei acte [26, p. 177], în care parcursul modal al 
naratorului evoluează din act în act. Primul act enunţă voinţa de a scrie: tânărul narator 
resimte această voință odată cu plăcerea eroică procurată de frazele lui Bergotte şi cu 
bucuria pe care o trăieşte descriind clopotniţele din Martinville. 

Al doilea act, foarte întins, deoarece ocupă cea mai mare parte a Timpului pierdut, se 
opreşte asupra neputinței de a scrie. Această neputinţă se exprimă în trei scene sau, dacă 
vrem, prin trei momente de adâncă deznădejde: întâi Norpois, ce trimite tânărului narator o 
imagine descurajantă despre literatură, imagine ridicolă pe care totuşi nu va avea nici măcar 
talentul de a o realiza; mai târziu o a doua imagine îl va deprima şi mai mult; un pasaj 
regăsit din Jurnalul fraților Goncourt, deopotrivă prestigios şi derizoriu, îi va confirma, prin 
comparație, neputința de a transforma senzaţia în notație; în sfârşit, un ultim incident mult 
mai grav, deoarece îi afectează de data aceasta însăşi sensibilitatea, nu doar talentul, îl face 
să renunţe să mai scrie: din trenul care îl aduce la Paris după o lungă boală personajul- 
narator zăreşte în plin câmp trei copaci a căror frumuseţe îl lasă profund indiferent: trage 
concluzia că nu va mai scrie niciodată, trist, dar eliberat de orice legământ pe care cu 
siguranță nu-l poate duce la bun sfârşit, acceptă din nou frivolitatea lumii şi se duce la un 
matineu al ducesei de Guermantes. Dar aici, printr-o răsturnare cu adevărat dramatică, ajuns 
la însăşi limita renunţării, naratorul îşi va regăsi putinţa de a scrie. Al treilea act ocupă în 
întregime Timpul regăsit. Aceste trei acte construiesc artistic dialectica atitudinii modale a 
naratorului față de activitatea sa de bază - scrierea romanului: voinţa de a scrie, neputinţa 
de a scrie, putinţa de a scrie. 

În intenţia de a completa etapele evoluţiei naratorului proustian, E. Prus mai adaugă 
„una care pare foarte importantă şi anume - imposibilitatea de a nu scrie” [22, 169], 
permiţând a se vedea lucrurile dintr-un punct de vedere metafizic, prin care naratorul caută 
să se salveze scriind. El simte foarte bine că tocmai creaţia este cea care îl va salva. 
Imposibilitatea de a nu scrie devine, astfel, o a patra orientare modală a parcursului 
naratorului, un caz aproape unic, singurul exemplu al unei vieți întregi reluate prin scriere. 
Pentru naratorul proustian scrierea nu este doar o dorință, ea este o necesitate profundă, o 
exigenţă interioară, el fiind acela care afirmă solemn că: a scrie nu ține atât de dorință, cât 
de datorie („le devoir et la tâche de l'écrivain” —,„datoria şi obligaţia scriitorului”). A scrie 
este pentru Proust (în calitatea sa de scriptor al romanului ce se scrie) un imperativ 
categoric. Până a începe să scrie, Marcel trăieşte cu sentimentul rătăcirii, de aceea el 
acceptă, la început, o carieră de tip balzaciană (Vezi: vol. O iubire a lui Swann), pentru a 
ajunge în sfârşit la propria sa fiinţă, la propriul său eu interior prin scriitură, numai astfel 
fiind posibilă constituirea romanului. 

Spre sfârşitul cărţii naratorul ajunge la o revelaţie importantă: literatura este o 
activitate, care are o finalitate proprie, existenţială şi constituie sensul vieții sale. Scrierea 
este un act de voinţă care dovedeşte aptitudinea sa de a învinge dorinţele şi impulsurile sale, 
tot ce emană din sfera joasă şi periculoasă. După ce naratorul s-a îndoit îndelung de sine 
însuşi, precum şi de aptitudinile sale, el va cunoaşte, în sfârşit, certitudinea decisivă: opera 
sa trebuie să fie conştientizarea propriei geneze. În fond, Proust ne povesteşte o istorie, 
menţiona G. Picon, care se reduce la demonstrarea faptului că era posibil de a o scrie. 
Această operă, care era „imposibilă”, „improbabilă”, iată că ne demonstrează posibilitatea 
sa. Acest „je” al naratorului este diagonala sau, mai bine zis, perpendiculara interioară care 
face din timpul pierdut o posibilitate a unui timp care va putea fi găsit [27]. Vom avea astfel 
reperele unei scheme narative (foarte apropiate de EM al lui Greimas, vezi mai sus), compusă 
din patru secvenţe ireversibile, care caracterizează romanul proustian: 1. voinţa de a scrie 
(vouloir savoir, vouloir pouvoir vs vouloir écrire); 2. neputinţa de a scrie; 3. putinţa de a 
scrie; 4. imposibilitatea de a nu scrie. 

Aceste secvenţe vin să demonstreze încă o dată faptul că naratorul proustian este un 
artist, a cărui artă este scriitura, asemeni sculptorului — sculptura, pictorului — pictura, 
muzicianului — muzica. Un artist ce îşi desăvârşeşte arta până la sacrificiul de sine, până la 
imposibilitatea de a fi altfel decât scriind, scriindu-se, transcriindu-şi fiinţa. De aceea, 
împărtăşim numai parțial adevărul hipofrazelor lui G. Genette („„Marcel devine scriitor”), M. 
Zamfir („Marcel descoperă lumea”) sau N. Manolescu („Sandu scrie un roman”, frază-titlu al 
capitolului despre romanele lui A. Holban, care, la sigur, e de aceeaşi sorginte) ş.a. Hipofraza 
la care poate fi redus romanul lui Proust, şi totodată romanele româneşti descendente din 


acesta, este: „Artistul îşi creează lumea, descoperind-o”, unde, prin „artist” se va înţelege 

Marcel-naratorul-scriptor; „a crea descoperind” = scrie, meditează, trăieşte, vede prin arta 
sa, care este scrierea şi produsul ei; lumea = lumea exterioară şi lumea interioară, de fapt, 


lumea care poate fi percepută prin intermediul eului, în stilul său personal, artistic. 


2.2.1. Personajul care nu poate să nu scrie 

Deşi în studiile de teorie literară nu se menţionează un astfel de tip de personaj, el 
nefiind clasabil după anumite criterii sociale, caracterologice, temperamentale etc., totuşi el 
există şi uneori chiar într-o postură dominantă, ordonând şi dând orientări noi prozei literare. 
Astfel întâlnim în unele romane moderne aşa personaje a căror existență este condiționată de 
scriitură, iar conţinutul romanului este axat fie pe urmărirea procesului de scriere a 
romanului din interior (ex.: romanul lui Proust [28]) sau din exterior (în cazul lui Gide cu 
Falsificatorii de bani). Găsim astfel de personaje şi în literatura română, tangente inevitabil 
cu modelul proustian. 

Patul lui Procust (1933) de C. Petrescu este un roman cu un astfel de personaj. Fără a 
face trimitere la majoritatea exegezelor cu referință la roman, exegeze care de altfel 
amintesc de problema noastră dar o lasă deschisă, analiza anume din acest punct de vedere 
dându-ne posibilitatea de a propune semnificaţii noi în planul semantic al relaționării titlului 
cu conţinutul romanului, „patul lui Procust”, venind tocmai să dimensioneze procesul 
scriiturii. Cu excepția Emiliei, toate personajele romanului scriu sau preferă unei comunicări 
orale, una scrisă. De ce? Se pare că avem de a face cu personaje ce nu pot fiinţa decât prin 
scris, C. Petrescu deschizând largi orizonturi spre o poetică a scrierii. 

Avându-şi originea încă într-un dialog al lui Platon Phaidros, în care Socrate îşi 
exprimă atitudinea negativă destul de convingător, scrierea (ca proces, act, derulare) mai 
rămâne o problemă între adevărul spus şi cel aşternut pe hârtie, între memorie şi 
rememorare, între emițătorul viu şi textul mut, lăsat spre multitudinea interpretativă a 
receptorului. J. Derrida, analizând dialogul lui Platon, asociază scrierea cu pharmakon-ul lui 
Platon [29], menţionând că de fapt intenția şi intonaţia sunt aceleaşi: „una şi aceeaşi 
suspiciune învăluie, în acelaşi gest, cartea şi drogul, scrierea şi eficacitatea ocultă, ambiguă, 
părăsită în seama empirismului şi hazardului, operând conform căilor magiei, iar nu legilor 
necesităţii. Cartea, cunoaşterea moartă şi țeapănă închisă în biblia, povestirile acumulate, 
nomenclaturile, reţelele şi formulele învăţate pe de rost, toate acestea sunt la fel de străine 
faţă de cunoaşterea vie şi de dialectică, pe cât este pharmakon-ul în raport cu ştiinţa 
medicală şi mitul în raport cu cunoaşterea” [30, p.76]. Astfel, scrierea este tocmai procesul 
de încifrare, de mortificare a cunoaşterii vii, este drogul sau otrava, în sensul lui Derrida, 
adusă vieții, trăirii vii a momentului. 

Având ca generator principal convingerea de a scrie, romanul Patul lui Procust se 


împarte, structural, în două părți: 

Partea A. 1. Dna T. are anumite relaţii sentimentale cu Fred, cu D., cu fostul ei sot. 2. 
Se produc câteva întâlniri ale Autorului-personaj (AP) cu Dna T. unde se ia în discuţie şi 
faptul de a scrie cele trăite. 3. Dna T. se lasă convinsă şi scrie trei scrisori lui AP. 

Partea B. 1. Ladima este un ziarist şi un poet necunoscut, care îşi petrece timpul cu 
prietenii săi Penciulescu şi Bărăgan; pe un plan paralel Fred, reputat aviator, boxer etc., cu o 
situaţie financiară şi politică ce-i permite distracții luxoase şi alte plăceri, în afară de iubirea 
nemărturisită pentru Dna T. 2. Atunci când o întâlneşte pe Emilia, Ladima îi scrie un şir de 
scrisori, în special amoroase, dar trăite insistent. 3. Emilia păstrează scrisorile lui Ladima cu 
grijă, la insistența surorii ei Valeria. 4. Fred citeşte aceste scrisori în patul Emiliei şi 
încearcă să descifreze taina morții lui Ladima. 5. AP îl găseşte pe Fred şi-l convinge să 
scrie. 6. Fred începe să scrie manuscrisul, care ulterior trebuia să fie refăcut de către AP 
într-un roman, unde pe lângă propriile consideraţii, re-scrie scrisorile lui Ladima. 7. Caietele 
lui Fred ajung la AP, care le dăruieşte Dnei T. 

Această împărțire convenţională nu ar avea nici o semnificație atât timp, cât la 
mijlocul ei nu ar fi un joc de oglinzi paralele ordonate de către AP, acestuia revenindu-i şi 
rolul de orator privind convertirea personajelor ce intră în contact cu el, de la trăirea vie a 
sentimentelor la „înmormântarea” lor pe hârtie, prin procesul scrierii. Curios, dar acesta le 
cere cunoştinţelor sale să scrie şi chiar reuşeşte să-i convingă de aceasta. Ca rezultat, el 
primeşte trei scrisori ale Doamnei T. şi un caiet al lui Fred. Deoarece Dna T. nu reuşeşte să 
treacă, prin scris, bariera devenirii artistice, ea rămâne, în fond, aceeaşi, iar scrisorile ei nu 
prezintă nici un interes diegetic, ele servind doar ca fundal (reflecţie a oglinzii paralele) 
pentru relatarea lui Fred. 

Fred este un personaj-problemă. El se lasă convins să scrie şi reuşeşte să devină, prin 
scrierea manuscrisului său, un romancier. Faptul cel mai curios este modul cum se lasă 
convins să o facă. Sunt cel puţin doi stimulenţi care incită spiritul creator al lui Fred, aviator 
pasionat, boxer, un vizitator al saloanelor de artă modernă, etc. Mai întâi e AP, care îl 
imploră condiționat să scrie. Strategia de convingere a lui Fred respectă în linii mari 
tehnicile retoricii clasice. Fred cedează ispitei de a scrie la insistența lui AP. Intuitiv Fred 
avea subiectul unui roman şi el se oferă lui AP să i-l povestească, dar se lasă convins de 
acesta din urmă să o facă doar în scris. Dialogul dintre cei doi este extras din subsolul 
romanului, text scris de către AP, în calitatea sa de personaj şi narator. 


„Am crezut că mi se oferă prilejul căutat de multă vreme. 

— E ceva aşa de extraordinar, într-adevăr? 

— Poate că nu, poate că da, nu ştiu...Sunt ca şi bolnav din asta de o lună de zile. Un 
adevărat subiect de roman... 

Am căutat să exercit asupra lui presiunea care mai niciodată nu dă greş în lumea profană. 

— Poate că m-ar ispiti să-l scriu eu — romanul ăsta — dacă îl socoţi aşa de interesant. 

— Haide atunci la Şosea să luăm masa şi să-ți povestesc toată întâmplarea. 

Am refuzat molatec. 

— Nu, dacă mi-o povesteşti nu mi-e de nici un folos. Subiecte mi se oferă în toată ziua. Nu 
e scriitor căruia să nu i se ofere aproape cotidian subiecte. „Extraordinar. Am să-ți povestesc cazul 
meu!.. Să vezi!.. Ai putea să scoţi un roman!...” Dacă vrei să-mi fii cu adevărat de folos, 
povesteşte-mi totul în scris. Mai mult decât întâmplarea însăşi, care nu poate fi mai extraordinară, 
orice ai spune, decât un război, m-ar interesa amănunte, mai ales cadrul, atmosfera şi materialul 
întâmplării...Pe urmă eu voi face totul într-un roman” [31, p.27]. 


Aşadar, AP îi sugerează, mai întâi, ideea de a scrie, apoi se oferă de a „reface” 
manuscrisul într-un roman, care avea să respecte toate convențiile. Fred este gată să nareze 
istoria lui. Dar Autorul îi cere să povestească în scris şi îl lasă să ia decizia. 

Scrisorile lui Ladima constituie un alt stimulent, de fapt şi cel de bază, de a scrie 
pentru Fred, scrisori pe care acesta din urmă le citeşte mult mai înainte de a le re-scrie în 
manuscrisul său. Necesitatea de a scrie este pentru Ladima un „imperativ categoric”, un fel 
de a fi, aerul fiecărei zile. Mai ales că el găseşte ca singur mijloc mai accesibil (aproape am 
spune monologal) de comunicare cu Emilia prin intermediul scrisorilor. Exemple sunt mai 
multe, dar ne limităm la câteva mai expresive: (Scr. 22) „„Scumpă Emy, trebuie să-ți scriu, 
căci am impresia că e singurul mijloc în care mai pot comunica, de o săptămână încoace, 
cu tine... Emilia, mai fii puţin şi a mea...E așa de puţin ce-ţi cer. Imaginea ta n-o mai pot 
dezlipi de viitorul meu...S-ar putea ca în scurtă vreme să avem bani...bani...să ai ce-ţi 
trebuie, oferit de mine. GDL” [31, p. 107], sau în altă scrisoare (nr. 28): „E peste puterile 
mele... Trebuie să-ţi scriu... Trebuie să-ţi vorbesc. Până mâine seară trebuie să se întâmple 
ceva, pentru că mi se rup zăvoarele minţii...Sunt cel mai nenorocit om, Emy, când sunt 
departe de tine. Cel puţin înainte te puteam aştepta... Sufeream atâta. Azi până şi aşteptarea 
aceea mi se pare un paradis pierdut. Re-dă-mi-l...Pe lumea aceasta e tot ce mi s-a dăruit 
într-o viață de umilinţă, mizerie şi suferinţă. George Ladima” [p.116-117]. De fapt, însuşi 
Ladima mărturiseşte o dată, în roman, că el e un om-care-scrie, explicându-şi prin aceasta 
condiţia existenţei sale. Într-o discuţie cu Fred, care îl ruga să mai rămână la gazetă, Ladima 
îi spune deschis, fără ocoliş: „Dragă domnule Vasilescu...Nu te supăra...Eu sunt un om 
care scrie. Și dacă nu scriu ceea ce gândesc, de ce să mai scriu? Nu pot altfel” [p. 136]. 
Posibil, chiar de aici şi începe apropierea celor doi: Fred şi Ladima, din faptul că ei sunt 
personaje ce nu pot altfel decât să scrie ceea ce gândesc, şi ceea ce gândesc să scrie, reuşind 
a se elibera de cotidian şi de a deveni artişti veritabili, prin praxisul scriptic. Ei ambii pot 
deveni scriitori, deoarece scrisul este una din condiţiile lor de existenţă. 

Am scos în evidenţă un dublu stimulent pentru decizia lui Fred de a scrie: unul ce 
vine din discursul epistolar, programatic, aproape ca în romanele epistolare, ce îi serveşte ca 
model, şi al doilea — insistența lui AP, care îi cere să scrie. Produsul actului de scriere a lui 
Fred nu este un roman veritabil, produs conştient, ci un fel de scrisoare, de manuscris, în 
care naratorul Fred îi comunică lui AP un mesaj în care este descris un sentiment trăit. Să 


analizăm ambele personaje menţionate sub acest unghi de vedere. Fred conştientizează actul 

creator de scriere in flagrant, faptul fiind menționat de câteva ori, ceea ce-i permite 
cititorului să asiste la spectacolul trecerii poeticului în poietic, în sensul Irinei Mavrodin. 
Ambele cazuri sunt marcate în meditaţiile interioare ale lui Fred, posibil ca un răspuns la 
insistența AP de a scrie: „Dacă vrei să-mi fii cu adevărat de folos, povesteşte-mi totul în 
scris” [subsolul p. 27] sau „De multe ori am stăruit pe lângă dânsul să scrie, fiindcă acea 
impresie unică de trăire adevărată...” [subsolul p. 26]. Astfel stimulentul devine tot mai 
provocator, deşi neîncrederea în potenţele scriitoriceşti fuseseră anunţate din start: „Toate 
le-am făcut în viaţă şi tot ce mi-a stârnit amorul propriu e trecut în activitatea mea ca într-un 
memoriu de carieră. Numai scriitor ştiu că oricât aş vrea, orice aş face şi oricât m-aş stoarce, 

n-aş putea deveni niciodată...” [p. 29]. Prima dată Fred va utiliza o paranteză, posibil ca pe 
o intervenție nemotivată, în structura textului său, iar a doua oară va interveni chiar direct, 
motivația şi „privirea dintr-o parte asupra sa”, fiind parte a actului creator, parte a 
romanului, de altfel o modalitate de scriere modernă, apropiată de cea a lui M. Proust. 

1. „(Dar văd că iau lucrurile în serios... Ştii că a început să-mi placă să scriu? 
... Voi fi păcătuind cumva împotriva gramaticii, probabil că folosesc mereu unele cuvinte, 
cum mi se spune că fac când vorbesc, dar altfel nu e greu. Vreau acum să ştii totul. 
Povestind în scris, retrăieşti din nou aceleaşi întâmplări şi bucurii întocmai, dar parcă le 
simţi altfel, apar acum luminate de alt înţeles, care le face şi mai vii, pentru că ştii ce s-a 
întâmplat în urmă)” (p. 73-74). 

2. „Aş fi vrut să-i spun mai multe atunci, dar, deşi vream, nu aveam gânduri limpezi, 
nu izbuteam să mă exprim. Când scriu însă acum e cu totul altceva. E foarte ciudat cât mă 
ajută scrisul să gândesc. Până aştern o frază pe hârtie, alta se formează de la sine, în minte, 
adâncind-o pe cea dintâi. Când sunt în faţa cuiva nici nu pot să gândesc ca lumea” (p. 169, 
subl. n. -P.M.) 

Dihotomia acum (când scriu)/ „acum” (când stau în pat) este o convenţie a unei astfel 
de modalități de a scrie, marcând distanța temporală dintre prezentul trăirii şi cel al scrierii. 
Numai actul propriu-zis de a aşterne pe hârtie, de a scrie, devine singurul mod de existență, 
insistența cu care se accentuează amintind întrucâtva de ceea ce J. Derrida numeşte „drog” 
sau pharmakon. Activitatea scripturală este percepută ca un baraj, un himen ce permite 
numai celui ce o exercită să treacă în altă lume, diferită de cea reală, o lume a artisticului. 

Tot astfel stau lucrurile şi în cazul lui Ladima. Acest personaj, conservat în propriile 
lui scrisori, ce nu există decât datorită rememorării lui de către Fred şi a unor aprecieri 
subiective ale Emiliei, rămâne a fi unul dintre cele mai misterioase personaje din literatura 
română. Ladima este personajul sacrificat scrisului, este cel care nu poate trăi decât prin 
scris. Acceptând o modalitate de comunicare cu Emilia firească ființei lui, Ladima scrie, 
complăcându-se astfel, şi găsind destul de favorabile creației situațiile incomode 


comunicării verbale. Motivaţiile discursului scriptural se succed într-o gamă crescendo şi se 

presupun reciproc. În şirul de scrisori adresat Emiliei nu e un moft ascuns, un lux de a-și 
mai împărtăşi ideile şi în formulă epistolară, ci e vorba de o necesitate de comunicare, o 
existenţă condiționată de scris, un fel de a trăi într-o societate şi de a fi membru al acestei 
societăţi. Firul logic al evoluţiei evenimentelor poate fi dedus pe baza celor menționate în 
scrisorile lui Ladima. 

Astfel, primele scrisori (primele 3-4) sunt un început stângaci de comunicare, 
deoarece, în situaţiile comunicative, deschiderea canalului este una din problemele dificile. 
Ladima o face destul de inteligent, cu mari speranţe într-o posibilă relație cu Emilia. 
Formula de adresare este oficială, stilul rece, distant, dar totodată deschis spre noi 
posibilități. Întâia scrisoare: „Domnişoară, ştiam că primăvara aceasta îmi va aduce numai 
bucurii... M-aţi căutat ieri şi alaltăieri la redacţie ... Am fost destul de pedepsit pentru că 
nu v-am putut admira la noi în redacție ... şi nu m-am putut ameți de parfumul ...atât de rar 
întâlnit al mâinilor d-voastră. [...] Nu îndrăznesc să vă deranjez acasă. [...] ...am putea lua 
aperitivul la vreuna din bodegi. Să sper? Cu respectuoase sărutări de mână, G. D. Ladima” 
[p. 59-60]. De la tonul distant şi cald-rece din primele scrisori, adresarea cu „Domnișoară” 
ŞI „„Dumneavoastră”, se trece repede, în următoarele scrisori, la un ton cald-afectuos, 
familial şi intim (,,tu”), care se păstrează aproape pe parcursul întregii colecții de scrisori: 
„„Scumpă domnişoară şi prietenă! Cât de greşită eşti... Dar n-am fost supărat, am fost puţin 
îndurerat... Devotatul G.D.L.” |p. 61] (scr. 3), „Prietenă scumpă, sâmbătă se joacă nu 
numai cariera d-tale, ci şi norocul meu... [...]PS. Uite, e stupid să spun, dar sunt fericit, 

Emy. Prietena mea...Prietena mea...” [p. 62-63]. (scr. 4), „Dragă, scumpă Emilie” (scr. 5), 
„Scumpă neasemănată prietenă” (scr. 6), „Scumpa mea...” (scr.7) etc. 

Abuzul de scrisori venite numai din partea lui Ladima, fără a avea un răspuns din 
partea Emiliei, are o explicație în diegeză. Dacă primele scrisori sunt unul dintre posibilele 
deschideri ale canalului de comunicare, următoarele mai au şi alte motivații. Ex.: după ce 
Ladima şi-a permis să vină în ospeție la Emilia, el consemnează permanent lipsa ei de 
acasă, un prilej pentru a o aştepta şi a scrie scrisori în scopul întinderii la maximum a 
timpului de aşteptare sau de a avea prilejul să mai vorbească cu Valeria. Necesitatea de a 
vorbi/comunica cu Emilia acutizează suferinţa lui Ladima din cauza neprezenţei ei acasă, de 
aceea el îi va cere insistent să stea acasă: „,...Dacă te-aş fi găsit acasă... Mi-e dor...trebuie 
neapărat să te văd...Azi...până mâine e o imensitate. Dezolat, G.D.L.” (p. 65). (scr. 7), 
„„Scumpa mea... îmi lipseşti ca lumina unui neurastenic...în fiecare zi te-am aşteptat...” (p. 
65), sau „Emy, te-am aşteptat până la 12.30... În oraşul ăsta putred, în care totul e de 
vânzare, interiorul acesta e un refugiu de frumuseţe şi curăţenie... George” (p. 103). Lipsa 
de acasă este şi mai acut trăită de către sensibilitatea lui Ladima atunci când Emilia se află 


departe, în altă localitate. 

Despărțirea e trăită la limită ca ceva nefiresc, nefiind acceptată sub nici o formă, deşi 
ea se realizează totuşi. „Gândul despărțirii mi-e absolut imposibil de realizat, cum nu pot 
gândi un cerc pătrat...Nu ca femeie, nu de corpul tău duc lipsă, Emilia. Prezenţa ta 
sufletească mi-e necesară...Scrie-mi două rânduri, GDL” (p. 66). (scr.8) Imposibilitatea 
acceptării despărțirii este compensată cu puţina plăcere de a se simţi bine acolo unde este. 
Deşi Ladima se afla şi el departe de capitală, la Tekirghiol, unde-şi făcea băile necesare 
reumatismului, necesitatea de scriptural îi stimulează durerea: „Scumpo, sunt mulțumit că te 
simţi atât de bine de acolo, la Bârlad. Mi-e totuşi atât de greu să-mi închipui că te poţi simţi 
bine într-un oraş în care nu sunt eu. Pentru că mi-e totul fără nici un Dumnezeu când ştiu 
că nu eşti în acelaşi oraş cu mine... // Sunt obosit, sunt disperat...” (p. 67) şi insistă mereu 
ca această comunicare măcar fie ea şi epistolară să nu fie întreruptă, să continue aşa de 
dragul ei de a fi: „Totuşi scrie-mi mai des...Scrie-mi mult, Emy... Scrie-mi ce-ţi trece prin 
cap. E trist fără tine. GDL” (p. 69). 

Un alt motiv evident de a scrie scrisori este acuzarea, învinovățirea sau chiar 
enunţarea unor cuvinte de ocară, imposibil de expus verbal, în situaţii conflictuale. 
Inevitabil, după conflict se va derula o altă serie de scrisori cu mesajul confidenţial de a ierta 
toate şi de a începe o nouă prietenie, ce ar asigura uitarea a tot ce-a trecut. Aşa se întâmplă 
atunci când Ladima pune pentru prima dată sub semnul întrebării relaţia lui cu Emilia. După 
ce o încurajează într-o scrisoare precedentă, adresată în urma unui insucces al ei pe scena 
Teatrului Naţional, numind-o „o artistă excepțională”, îi dăruieşte o cruciuliță de aur a 
mamei lui, cu motivaţia că „aș vrea să însemn cu ceva seara asta de succes din viața ta. 
Niciodată nu m-aş fi despărțit de ea, dar de gâtul tău îşi păstrează toată frumuseţea 
gândului care mi-a dăruit-o. Mama ar fi bucuroasă s-o ştie la tine. Îți sărut de zeci de ori 
mâinile. G. D. Ladima” (p. 96). Următoarea scrisoare, având în plic şi cheia de la uşă, este 
una destul de batjocuritoare, adăugând aici şi scenele relatate de către Emilia lui Fred, atunci 
când Ladima a intrat şi ea, fiind în pat cu Nae Gheoghidiu, nu a vrut să deschidă. Singurul 
caz din roman când scrisoarea nu se păstrează, dar denotă şi o anumită atitudine din partea 
ambilor corespondenți. Mai întâi, în cazul când Emiţătorul îi adresează Receptorului un 
mesaj batjocuritor, acesta din urmă, manifestând anumită emoție, poate rupe şi arunca destul 
de motivat scrisoarea, lăsându-şi ca amintire doar jignirea provocată. Emilia îi povesteşte 
doar despre această scrisoare lui Fred, dar ea are o importanță deosebită la construcția 
subiectului romanului, deoarece prevede finalul lui. 

Astfel, Emy îi explică lui Fred situaţia: „Tocmai la prânz mi-a trimis cheia şi cu o 
scrisoare batjocuritoare, care n-o mai am aici, că am făcut-o bucăţele...Mă făcea ca pe o 
femeie de stradă... Spunea că niciodată nu m-a socotit altceva...că nu m-a iubit... Că ar 
vrea să nu mă mai întâlnească niciodată” [p. 99-100]. Abia de aici se impune un oarecare 


respect din partea cititorului pentru Emiţătorul epistolar. Emilia se simţi intimidată şi, 

găsindu-se şi vinovată, a mers la compromis, şi nu i-a vorbit şi nici trimis prin cineva vorbă, 
ci i-a scris, denotând astfel un respect pentru felul de a comunica în anumite circumstanţe: 
„Eu ştiam că el mai bine moare, dar nu face primul pas să ne împăcăm şi de aceea îi 
scrisesem eu: „Domnule, deși ştiu că ţi-e capul plin de toate aiurelele, găsesc că două luni e 
prea de tot. Vino să-ţi explic ce a fost în seara aceea”. Şi a venit...Era sărăcuţul aşa de 
emoţionat...Îi străluceau ochii, ba a şi plâns...” [p. 100]. 

Iertarea şi aplanarea conflictului este favorabilă unei noi serii epistolare, la care se 
adaugă, de ex. nişte flori. În linii mari, acest tip de scrisori apar după un prag psihologic 
depăşit, după ce s-au spus anumitor lucruri pe nume. De aici, caracterul lor intim. Ladima îşi 
mărturiseşte visurile de a fi mai bogat, proiectele sociale şi arhitecturale ale unei noi 
capitale, versuri cu caracter filozofic etc. Merită să atenţionăm că de cele mai multe ori, în 
scrisorile ce au ca obiectiv final împăcarea partenerilor şi continuarea relaţiei lor, îşi ia vina 
asupra sa acel care are o necesitate mai acută de comunicare. În cazul dat, Ladima se acuză, 
privindu-se dintr-o parte, de parcă nici nu ar fi vorba de o inteligenţă orgolioasă ce se 
respectă: „Emy, îţi repet şi acum: iartă-mă. De altfel, suferința mea atroce a fost un cancer 
în aceste două luni când te căutam de dimineaţă până seara... Emilia, singura femeie din 
oraşul acesta care găseşte din când în când câteva clipe şi pentru un nefericit ca mine, fără 
nici un interes...Cu ce nerozii îți răspund? Draga mea, draga mea Emilia, iartă-l pe 
George” [p. 100]. 

Cel mai important punct de intersecţie a reflexivului este, în accepţia noastră, actul de 
creaţie, de scriere. În ambele cazuri, destinele lui Fred şi al lui Ladima se reflectă ca între 
oglinzi paralele, având ca punct de tangenţă convingerea de a se aventura scrisului. Ambii 
protagonişti sunt expuşi unor momente de trecere a barierei psihologice între a scrie şi a nu 
scrie. Trecerea barierei, în sfera artisticului scriptural, este un act ireversibil, personajele 
devenind, la nivel de fiinţare, unele cu un destin aparte. Conştientizarea actului creator de 
scriere, se manifestă într-o manieră proustiană, stimulată de memoria involuntară. Fred 
încearcă, asemeni unui epigon proustian, să teoretizeze conceptul de memorie involuntară 
printr-o meditaţie provocată de lectura (mai degrabă re-scrierea) unui bileţel al lui Ladima: 

„Vreau ca anul 1928 să fie anul vieții mele. George. 

Anul morţii lui... Nici o bănuială. Aş vrea să nu mai recad în mine însumi, dar biletul acesta 
singur stârneşte în mine o goană de forme şi lumini. Încerc să rezist şi n-am punct de sprijin. 
Revelionul din 1928. Viaţa omului acesta mă târăşte în vremea care s-a scurs, cu propria mea 


viaţă, cum trage un fluviu apele râului afluent” [p. 173, subl. ns. -P.M.]. 


Această frază este, din punctul nostru de vedere, una ce o presupune şi o întregeşte 
semantic pe cea finală din „Epilog II, povestit de autor”: „Taina lui Fred Vasilescu merge 
poate în cea universală, fără nici un moment de sprijin adevărat, aşa cum, singur a spus-o 


parcă, un afluent urmează legea fluviului” [p. 259]. Aşadar, faptul de a „recădea în propria-ţi 

fiinţă”, de a nu avea un punct de spijin, din cauza unor „forme şi lumini” ce nu au un suport 
logic şi raţional, este sinonimă cu ceea ce M. Proust numeşte „memorie involuntară”. 
Analogia dintre timpul prezent al scrierii şi timpul trecut al trăirii se conturează într-o 
imagine identică cu cea pe care Fred o compară cu curgerea unui fluviu care „trage apele 
afluentului său”. E vorba de aceeaşi trăire sau, mai bine-zis, de trăirea prezentă a unor 
momente trecute, ceea ce asigură redimensionarea timpului pierdut şi face ca acesta să fie 
regăsit şi evaluat la maximum. Trăirea este mai puţin decât una simplă, ea este însăşi viața, 
aşa cum mărturiseşte şi Fred: „Mă târăşte în vremea care s-a scurs, cu propria mea viață, 
cum trage un fluviu apele râului afluent”, ceea ce îi asigură lui Fred, la un moment dat, 
influenţat direct de predecesorul său Ladima, un statut sigur de personaj care nu poate să nu 


scrie. 


Revăzut, în acest sens, titlul romanului Parul lui Procust presupune tocmai 
dimensiunea scripturală, himenul scriptural (potrivit lui J. Derrida), care ar trebui să asigure 
armonia dintre omul ce scrie şi societatea în care trăieşte. Or, acest lucru este imposibil 
pentru toate personajele romanului, Procust reuşind fie să-i scurteze, fie sa-i întindă pe toți 
cei culcaţi în patul său. Doamna T. încearcă plăcerea scrisului, dar nu poate s-o asimileze, ea 
părând a fi egală cu dimensiunile patului. Ladima este mai scurt, deoarece nu reuşeşte să se 
manifeste pe deplin, în scrisori şi în poezie, din cauza refuzului receptorului public de a 
asimila mesajul lui, lux pe care şi-l permite însă Fred. Acesta are destul timp să-şi scrie 
textul (ce urma să devină roman), în care re-scrie şi scrisorile lui Ladima, însă trecerea în 
sfera artisticului este una definitivă, el dedându-se cu toată ființa scrisului şi nemaifiind 
nicicum capabil să se integreze societăţii. Astfel el depăşeşte limitele patului şi, ca şi în 
cazul celuilalt, moartea este inevitabilă. Mai rămâne AP, cel care apare la început în 
subsolul primelor pagini, de unde oferă cititorului anumite explicaţii, şi „iese” apoi în 


Epilogul II, pentru a aminti că e un simplu personaj, un Procust modern. 

CAPITOLUL III. MEREOLOGIA ROMANULUI PERSONAL. 


REMODELĂRI 
$ 1. „„Metaromanul” lui Proust 
1.1. Proust vs Gide 

Exegeza românească de ultimă oră glisează cel puţin în două direcții de identificare a 
unui model epistemologic european, atunci când explică caracterul autentist al romanului 
românesc interbelic, accentuând, mai ales, meritului lui A. Gide, în defavoarea lui M. 
Proust, elogiat mai devreme. Revine astfel în discuţie problema pe care o formula cu ironie, 
încă în deceniul trei al secolului al XX-lea, criticul literar G. Călinescu în replica sa adusă 
„Noii structuri” a lui C. Petrescu: „DI Camil Petrescu şi-a lămurit concepțiunea actuală 
despre roman pe larg în articolul Marcel Proust, din Teze şi antiteze. În linii generale, se 
declară aici proustian şi ar fi o problemă interesantă de dezlegat (dar nu e momentul) cum se 
face că romancierii români nu sunt nici balzacieni, nici dostoevskieni, nici flaubertieni, dar 
au devenit toți, deodată, proustieni” [1, p. 149]. De aici pornind, G. Călinescu încearcă să 
demonstreze non-valabilitatea unor afirmaţii spuse grăbit ale lui C. Petrescu, iar odată cu 
acestea şi comprehensiunea inadecvată a esteticii proustiene, înclinând domeniul sursologic 
camilpetrescian înspre alți autori, decât Proust. De exemplu, conceptul de „anticalofilie” ar 
fi o înrâurire a lui A. Gide: „Apare la dl Camil Petrescu o atitudine ce nu se mai explică prin 
fenomenologia lui E. Husserl, şi aceasta este antipatia pentru „scrisul frumos”, pentru stil, 
într-un cuvânt pentru scriitorii „calofili”. Atitudinea aceasta e foarte legitimă şi îndreptățită 
de mişcarea gândirii estetice în epoca noastră. Totul e să înțelegem lucrurile cum trebuie. 
Aci dl Camil Petrescu îşi susține anticalofilia pe teoria (suprarealistă) a literaturii ca 
automatism, aci (aşa s-ar părea) pe noțiunea mai largă de autenticitate. Înrâurirea lui 
André Gide este evidentă. (subl.n. — P.M.) În parte urmând tradiţia stendhaliană, în parte 
bizuindu-se pe romanul rus de tip Dostoevski, Andre Gide (teoretician acut, dar scriitor 
steril) afectează a fi, ca autor, un simplu referent al adevărului” [1, p. 156], menționează G. 
Călinescu încă la 1939, dând prilej de discuţii critice contradictorii până în zilele noastre. 

În acest context, criticul D. Micu (2000), pe linie călinesciană, menţionează: „C. 
Petrescu s-a vrut proustian, însă [...] a devenit, într-un fel, emulul lui André Gide” [2, 
p.286], pe M. Eliade, romancierul, „desconsiderarea literaturii, a literalului, îl apropie şi de 
Gide”, iar „cel mai autentist, mai „gidian” dintre prozatorii români notorii din perioada 
interbelică este Anton Holban”, caracterizat prin „recurgerea la „documente” (fragmente de 
Jurnal, scrisori) şi, mai ales, nevoia irepresibilă de a se confesa, îl situează tipologic în 
descendența lui Gide” [2, p. 297]; romancierul M. Sebastian „asemenea lui Gide, a ţinut 


jurnal” [2, p.298]. Curios fapt, de unde ştie D. Micu că M. Sebastian „a ţinut jurnal” 

asemenea lui Gide şi nu, de exemplu, asemenea lui Flaubert sau altor zeci de scriitori din 
toată lumea. Este ceva special în „a ține jurnal”, asemenea lui Gide? 

Pe de altă parte, N. Manolescu (2001) argumentează descendența din Proust a 
romanului ionic, considerând, între altele, că: „Înaintea lui A. Holban şi M. Eliade, 
influenţaţi de Gide, romanul nostru nu şi-a pus problema „formei” şi, implicit, nici pe cea a 
„adresantului” deschis” [3, p.366], cu toate că, menţionează acelaşi critic: „A. Holban este 
cel mai proustian dintre romancierii noştri” [3, p.453]. Creaţia lui A. Holban ar sta astfel 
între două extreme: Proust şi Gide, ambele pe potrivă motivate din punctul de vedere al 
criticilor citați. Or, dacă generalizăm problema, se poate face o distincție netă între două 
grupuri de autori interbelici care „s-au lăsat influenţaţi” fie de Gide, fie de Proust. Distincția 
este explicată destul de convingător de I. Băcuiş chiar în „Introducerea” la monografia sa 
Dublul Narcis, întitulată metaforic Narcis contra Narcis. Cercetătorul porneşte analiza pe 
marginea unui fragment critic semnificativ din N. Manolescu, în care se face distincția 
dintre „autorii-Personaje” şi „personajele-Autori”, amintind că „prototipul pentru cel din 
urmă este romanul proustian: s-a afirmat că uriaşa construcție din Căutarea... se poate 
reduce la această singură frază: Marcel scrie un romani. Eram pe punctul să spun că 
prototipul pentru celălalt este Gide, în al său Jurnal sau în altele; dar mi-am amintit că 
singurul personaj al cărţilor lui este el-însuşi-scriind-aceste-cărţi” [4, 449] şi adaugă „În 
mod paradoxal, romanul francez din şcolile lui Proust şi Gide şi implicit cel al discipolilor 
români, e construit, pornind de la două formule foarte diferite de narcisism. Romanul 
proustian ar putea fi definit ca încorporare a unui narcisism al analizei, în timp ce cel gidian 
este rezultatul unei alte formule, al unui narcisism al construcției. M. Proust inventează 
romanul la persoana întâi, camuflează în spatele unor personaje cunoscuţi, iar A. Gide îşi 
construieşte romanele din substanța propriei sale vieți, căci toate operele lui sunt profund 
autobiografice. În cazul lui Proust narcisismul este proiectat asupra naratorului Marcel, în 
timp ce Gide este numai discipolul eroului său preferat Narcis” [5]. Ar trebui să considerăm 
că între „narcisismul analizei” şi „narcisismul construcției” este o diferență tranşantă, care îi 
separă pe cei doi autori, mai ales că I. Băicuş demonstrează în lucrarea sa că „anume în 
Proust şi Gide îşi au originea axele principale ale romanului românesc interbelic”. 

Din punctul nostru de vedere, raportat la domeniul textual de investigaţie, între 
Proust şi Gide nu există o diferență categorică, iar „analiza” poate fi înțeleasă numai fiind 
raportată la „construcție” (de sens) şi invers. Metaromanul lui Proust este de fapt o 
„construcție” care depăşeşte limitele înguste ale „analizei” în sensul pe care îl dă termenului 
G. Ibrăileanu în lucrarea sa Creaţie şi analiză. 

Problema e axată, mai degrabă, pe autenticitatea discursului romanesc, considerată a 


fi de facto numai în cazul în care naratorul (homo)diegetic („eu” narant şi narat) se 


' O parafrazare a propoziției hipotaxice a lui G. Genette „Marcel devine scriitor” în Discours du recit (1972), p. 237. 

materializează în propria sa scriitură, iar trăirea lui este cea a trăirii autentice a actului 
scriptural, înțeles uneori numai în sens ludic (sau ironic) ca pe „un joc narativ jucat de un 
narator care nu-şi ia funcția sa în serios” (,,un jeu narratif joué par un narrateur ne prenant sa 
fonction au sérieux”) [6] opinie cu care nu suntem întru totul de acord, dacă raportăm 
problema la „chinurile” facerii artistice, mult mai credibile în sens de autenticitate, decât 
ceea ce pare uneori a fi ludicul, hazardul sau întâmplarea. Acest fenomen poate fi însă 
autonom de oricare model artistic din afară şi din considerente ale identicității 
temperamentale sau ale contextului cultural, excepţia fiind numai cazul în care se acceptă o 
modalitate de scriere în sens metodologic. Totuşi, din cele menţionate de majoritatea 
cercetătorilor, pare că se face o discriminare în privinţa „licențierii” lui Gide, acestuia 
revenindu-i de fiece dată misiunea bibliografică de a da explicații privind distincția dintre 
ficțional şi autentic, atât în Falsificatorii de bani (1925), cât şi în Jurnalul (1926) său. Or, 
Proust avea scrisă şi verificată cu experienţa vieții această idee deja la 1922, anul morții 
sale. 

Vom remarca aici şi faptul că în conţinutul semantic al termenului „autenticitate” 
este, cel mai des, sesizat un paradox semantic, dat fiind faptul plurităţii de sensuri pe care îl 
conține, uneori contradictorii. Astfel, Adrian Marino, care dedică un capitol explicării 
acestui termen în Dicţionar de idei literare, concluzionează afirmând că „autenticitatea nu 
constituie, în ultimă analiză o noţiune estetică nici limpede, nici desăvârşită. Într-un fel 
avem de-a face cu un paradox: arta cere, fără îndoială, autenticitate, dar excesul de 
autenticitate riscă s-o distrugă. Autenticitatea tinde să se autoanuleze ca realitate estetică. 
Abuzul de „sinceritate”, de netransfigurare, fuga de orice compoziţie şi stil o ucide, deşi arta 
— pentru a se construi — are nevoie, în orice caz de o anumită „sinceritate”, de un coeficient 
apreciabil de spontaneitate şi libertate a imaginației şi discursului. Numai că fugind mereu 
de la existenţă spre artistic, de la artistic spre „natural” şi de la natural spre nonartistic, 
autenticitatea riscă să-şi piardă pe drum umbra şi fiinţa” [7, p. 176]. Această concluzie a 
exegetului clujean vine în urma identificării unor trăsături specifice ale autenticității, 
întâlnite deja în practica literară, dar care nu rămân a fi categoric definitorii pentru aceasta. 
Astfel: 

1) Ne aflăm în faţa unei opere literare „autentice”, atunci când se oferă documente de 
orice tip (psihologice, morale sociale), „felii de viaţă”, „fapte brute”, „mici fapte adevărate 
fără însemnătate”, din a căror acumulare se desprinde o atmosferă de „autenticitate”, 
superioară la acest nivel, după unii, chiar sinceritățiu”; 

2) Autenticitatea, „mod de existență al obiectului”, dă expresie unor conţinuturi 
substanţiale, echivalente, în plan literar, cu intuiţia şi senzaţia „concretului”, adică e vorba 
de percepția datelor concrete ale realității, care pot sugera „substanţa”, înțeleasă în sens 


ontologic, de „permanenţă” şi „durată eternă”; 

3) Orice structură artistico-literară este, prin definiţie, autentică, adică orice operă 
literară care poate fi gândită, intuită şi reconstituită mental ca sistem sau ca unitate 
funcţională (operație prin excelenţă critică), ceea ce presupune că haosul, amorful, 
dezordinea, confuzia, incoerenţa sunt prin definiţie neant, deci antiautentice; 

4) Autenticitatea extrage esențe, cristalizează tipuri, ridică particularul la general, cu 
alte cuvine ea este în acelaşi timp „clasică” şi „realistă” cu tendinţa transmiterii acestor 
calități artei în genere. Esenţa unui personaj, autor, epoci etc. nu poate fi decât autentică; 

5) Autenticitatea reprezintă triumful naturii asupra „culturii” şi „civilizației”, id est 
imitaţiei, modei, convențiilor literare (de unde prestigiul tradițional şi inalterabil al poeziei 
populare); al „eului autentic” asupra „eului derivat”, mai bine spus adulterat, falsificat, 
formalizat prin conformisme exterioare, produsul existenței cotidiene, convenţionale, 
impersonale; al spontaneităţii şi ineității asupra imposturii, simulării, măşti; al inspiraţiei 
efective asupra mimetismului, influențelor facil sincronice. Autenticitatea, fireşte nu 
exclude nici „cultura”, nici „influenţele”, dar totdeauna asimilate şi integrate propriei 
noastre unități şi formule interioare; 

6) Constituind o energie spontană, profund genuină, autenticitatea nu poate fi decât 
riguroasă, exigentă cu sine însăşi, imperioasă, din care cauză are caracterul necesităţii 
inexorabile, al pasiunii lăuntrice de nestăvilit, reprezentând condiția însăşi a creaţiei; 

7) Fără autenticitate, în sfârşit, nu există originalitate: individualitatea artistică nu 
poate fi decât autentică, deci originală, unică, irepetabilă [7, p. 168-171]. 

Astfel, caracterul autentic al discursului romanesc nu poate fi de esenţă gidiană sau 
proustiană, ea ţine de individualitatea fiecărui artist în parte, care îşi creează opera sincer, 
spontan şi calculat totodată, altfel spus, autenticitatea se poate defini ca o menţinere 
constantă în plan artistic a unui hazard cerebral, precum explică I. Mavrodin (vezi mai jos). 
Am subliniat un pasaj care să confirme că aderenţa la anumite formule culturale nu 
împiedică afirmarea originalității. Or, dacă spunem, de exemplu, că A. Holban este 
proustian, aceasta nu înseamnă că discursul său romanesc nu este autentic, din cauza că e 
raportabil la anumite modele. Din contra, şi aici A. Marino observă just, Proust a fost 
asimilat integrat formulei interioare a lui A. Holban, din care a rezultat romanul holbanian. 

Considerăm că o dimensiune importantă a autenticității discursive romaneşti o putem 
identifica într-o formulă foarte apreciată şi utilizată în modernism, numită poietică (<gr. 
poiein „a face”), explicată de I. Mavrodin, privind problema noastră, astfel: „Pentru Gide, 
nu romanul important, ci jurnalul romanului, reflecția asupra actului de a scrie romanul, 
lectura unui ipotetic cititor deplasându-ţi ea însăşi centrul de interes către metaoperă” [8, 
p.45], de unde şi metaromanul. Dar poietica nu îi este străină nici lui M. Proust, precum şi 
altor romancieri şi poeți moderni. Aceeaşi cercetătoare menţionează că „la Proust, ele 


[operaţiile prin care facerea artistică integrează hazardul — precizarea noastră P.M.] sunt 

exhibate, operaţiile de integrare fiind constituite într-o „„metodă” insistent arătată cititorului” 
[9, p.100]. Şi atunci, din punctul nostru de vedere, între A. Gide şi M. Proust nu e nici o 
diferență substanţială, decât, poate, ambiguul cuvânt „jurnal”. 

Să examinăm câteva momente-cheie care pot servi ca indici pentru „recunoaşterea” 
metaromanului lui Proust. La nivel discursiv identificăm cel puţin cinci instanțe perceptive 
ale realității exterioare şi interioare: eul narat sau empiric, eul narant, eul scriptor şi eul 
analist al „cărții”, şi nu în ultimul rând, unul care scapă majorităţii studiilor de specialitate 
(inclusiv lui G. Genette în Essai de méthode), eul inconştient (din vis), toate acestea putând 


fi aranjate într-o ordine etajată, în sensul devenirii continue în timpul diegetic, nu şi în cel al 


povestirii. 
EU 
Inconştient Conştient 
eul inconştient, care apare în | eul analist al „cărții” Metadiegeză 
vis, ca rezultat al unor eul scriptor 
complexe şi trăiri din eul narant Diegeză 
copilărie eul narat 


Tabelul 7. Mereologia EU-lui proustian 


Dacă eul narant şi cel narat pot fi considerate instanţe narative fictive, eu scriptor şi 
„analistul cărții” nu intră decât în categoria unui evident discurs de „autenticitate”, specific 
metaromanului, adică discursului analitic al naratorului care depăşeşte limitele lumii fictive 
narate, creând în paralel şi lumea trăirilor sale, ale conştientizării actului său scriptural sau 
chiar analiza critică a propriului produs fictiv. 

Relaţia dintre „diegeză” şi „metadiegeză” este explicată de W. Schmid (Naratologia, 
p. 184) într-o schemă în care „,metaromanul” (exegeza sau metadiegeza) apare ca un 
conţinut textual separabil de „romanul propriu-zis” (diegeza), fapt care poate fi sesizat 
numai de cititor, din considerentele că aceste două texte sunt asimilate concomitent, uneori 
chiar impercepubil, iar delimitarea lor se poate face numai la un nivel abstract şi arbitrar. 
Astfel „textul narativ” (mai ales cel (homo)diegetic) are o structură bi-ramurală: ramura 
diegetică şi ramura exegetică, care, în alternanţa nivelelor narative, au următoarele funcții, 
prezentate în schema 7. 

Din acest punct de vedere, considerăm că „memoria involuntară”, ca inovaţie 
proustiană, nu poate funcționa decât din raportul acestor „texte” care, atunci când se 
„interferează”, declanşează (în imaginarul naratorului) o durată emotivă ce depăşeşte timpul 
cronologic, căpătând o semnificaţie mitică in illo tempore: „,...tresării, atent la lucrul ce se 
petrecea în mine. O plăcere nespusă mă năpădise, izolată fără noţiunea cauzei sale. Datorită 
ei, vicisitudinile vieţii îmi deveniseră indiferente, dezastrele ei inofensive, scurtimea ei 
iluzorie, ca atunci când iubeşti; eram umplut de o esență prețioasă: sau această esenţă nu era 


în mine, ea eram eu” [10, p.70]. De fapt, această idee a şi fost cea de la care începe 

metaromanul proustian, în sensul abordării multidisciplinare (filozofie, psihologie, artă 
plastică, muzică, antropologie, sociologie ş.a.) foarte largi a trăirilor eului narativ. „Această 
idee a Timpului [...] era ca un prieten care mă îndemna, îmi spunea că trebuie să-mi încep 
opera, dacă voiam să ajung la ceea ce simţisem uneori în decursul vieții mele, în scurte 
străfulgerări [...], la acel ceva care mă făcuse să-mi spun că viața merită trăită. Acum îmi 
părea mult mai mult, căci mi se părea că poate fi luminată, ea pe care o falsificam într-una, 
că poate fi de fapt realizată într-o carte” [11, p.409]. „Ideea” de a scrie o carte este una 
permanentă în imaginarul şi voința de fiinţare a personajului şi a naratorului Marcel. Pe 
măsură ce romanul evoluează, se observă o tot mai intensă căutare a predispoziției de a 
începe să scrie, iar „interferența textuală” a naratorului se apropie tot mai mult, aproape că 


se suprapune cu cea a personajului. 


Reprezintă şi/sau presupun 
cu ajutorul indicilor 


Presupune, ISTORIA POVESTIRII 


cu ajutorul i 
indicilor 


DD at T E RI m a Bei 


EVENIMENTTIT. 


EVENIMENTTIT. 


Schema 7. Pentru a nu face anumite confuzii terminologice, prezentăm aici şi originalul 
termenilor, pe verticală în jos, traducerea cărora ne aparține: A. JluereruueckaA BeTBb/ COAEPXUT/ 
npesenranua Happanuw/ osHauaer/ HAPPAIIHA/ nonpasymeBaer uMnnukanueă/ HCTOPHA/ 
nompa3ymeBaer umnnuka-nueă/ COPbITHA; B. Exksereruueckaa BeTBb/ COJHCPXUT/ OICHKU, 
METaKOMEHTapPHU, aBTOTEMaTH3a Mu HM T.74./ O3HauaroT M/MIN IIOApPa3yMEBaroT IPA IOMOUIU 
uHnekcoB/ HCTOPHA IIOBECTBOBAHHA/ noapasymeBaer/ COBPITHA IIOBECTBOBAHHA). 


Dacă facem o comparație, vom observa că personajul lui A. Gide, Edouard, din 
romanul Falsificatorii de bani este deja un „romancier” şi scrie un roman, ca şi cum şi-ar 


112 


exercita meseria, ținând şi un jurnal despre „„facerea” lui. El ştie cum se scrie o carte şi îşi 
notează în jurnal anumite impresii despre cum ar trebui să fie romanul său, încercând să 
„copieze” cât mai veridic realitatea (personajul lui A. Gide este un „romancier” realist de tip 
stendhalian): “[Jurnalul] cel nou, în care notez aceste rânduri, nu-mi va părăsi prea repede 
buzunarul. E oglinda pe care o plimb cu mine. Nimic din ce mi se întâmplă, nici un 
eveniment nu dobândeşte pentru mine existenţă reală până nu-l văd reflectându-se în ea” 
[12, p.146-147]. Pentru naratorul proustian însă, cartea este modul său de existenţă, este 
însăşi viaţa lui: „Cât de fericit va fi acel care va putea scrie o asemenea carte, mă gândeam 
eu, câtă muncă are în faţa lui! Pentru a da fie şi numai o idee: comparaţiile ar trebui 
împrumutate din artele cele mai înalte şi mai diferite; căci acest scriitor, care, de altfel, ar 
face să apară feţele opuse ale fiecărui caracter, pentru a-i pune în evidenţă volumul, ar trebui 
să-şi pregătească minuţios cartea, regrupându-i întruna forțele ca într-o ofensivă, ar trebui să 
o îndure ca pe o oboseală, să o accepte ca pe regulă, să o construiască aşa cum construieşti o 
biserică, să o urmeze aşa cum urmezi un regim, să o învingă ca pe un obstacol, să o 
cucerească aşa cum cucereşti o prietenie, să o supraalimenteze ca pe un copil, să o creeze ca 
pe o lume, fără să lase deoparte acele mistere care nu îşi au probabil explicaţia decât în alte 
lumi şi al căror presentiment este ceea ce ne emoţionează cel mai mult în viață şi în artă. lar 
în aceste mari cărți există părți pe care scriitorul nu a avut timp decât să le schiţeze şi care 
nu vor fi niciodată terminate, din cauza amplorii înseşi a planului arhitectural. Câte mari 
catedrale nu rămân neterminate! Hrănim această carte, îi întărim părțile slabe, o ocrotim, dar 
apoi ea creşte, ne arată mormântul, îl apără împotriva rumorilor şi câtva timp chiar 
împotriva uitării” [12, p. 409- 410]. În același timp, cititorii acestei cărți „nu vor fi cititorii 
mei, ci cititorii lor înşişi, cartea mea nefiind decât o lentilă care măreşte...” [12, p.410], ceea 
ce implică participarea sincronică a Emiţătorului şi Receptorului într-un demers gnoseologic 
asupra lumii exterioare şi interioare în jocul semnificativ al „eu”-lui. Textul romanului nu 
mai este unul reflectând distant şi ficțional, ci interogativ, autentic, trăit în substanţa lui vie. 
Cartea este cea care se scrie şi care înserează atât naraţiunea fictivă, cât şi metanarațiunea, 
ceea ce-i permite naratorului să se distanţeze de ea, explicându-se: „în această carte în care 
toate faptele sunt fictive, unde nu există măcar un singur personaj „cu cheie”, în care totul a 
fost inventat de mine după nevoile demonstrației pe care vreau să o fac...” [12, p.188-189]. 
Sintagma „nevoile demonstrației pe care vreau să o fac” este sinonimă cu voința 
demiurgică, în domeniul creaţiei de lumi ficționale, de a depăşi limitele unei simple condiţii 


umane şi de a ne-muri prin raportare la univers. 


1.2. Refularea unei dorinţe 
Există un singur caz în romanul proustian, care ne permite să vedem lucrurile din 


punct de vedere psihanalitic şi să concludem la acelaşi rezultat. E vorba de un vis al lui 

Marcel în care cuvântul-cheie este, cât nu ar fi de straniu, „carte”, aceasta, constituind, din 
punctul nostru de vedere punctul culminant de intersecţie dintre diegeză şi metadiegeză, 
adică dintre voinţa de a demonstra anumite teorii artistice şi abilitatea subconştientă de a 
putea să fie intuite. Invers, influenţa subconştientului asupra actului logic scriptural din 
starea de veghe se intersectează exact în punctul în care visul din copilărie de a scrie o carte 
ŞI întreaga experienţă scripturală care a ghidat eul narant să ajungă la aceeaşi concluzie, că e 
posibil de a fi scrisă, nu poate fi înțeleasă decât ca pe o realizare artistică grandioasă, ale 
cărei părți se completează reciproc într-o armonie suficientă sieşi. Fragmentul de roman ce 
constituie visul lui Marcel, este extras din volumul Sodoma şi Gomora, capitolul 
Intermitenţele inimii, cu anumite precizări de traducere extrase din originalul francez, ediția 
Gallimard [13, p. 1330-1331]. În analiza noastră, vom ține cont de recomandările 
psihanalitice, potrivit cărora visul nu trebuie analizat (ca în variantele populare de 
interpretate simbolistică) ca pe un întreg, ci pornind de la fiecare parte a conţinutului său. În 
aceeaşi măsură, am considerat oportun să luăm ca punct orientativ definiția lui S. Freud, în 
opinia căruia „visul este realizarea (deghizată) a unei dorințe (înăbușite, refulate)” [14, 138- 
139], memoria onirică („„Traumgedăchtnis”) fiind caracterizată în baza a trei particularități: 
1) visul reproduce, de preferință în mod desluşit, impresiile din ziua precedentă; 2) visul 
selectează după alte principii, decât acelea ale memoriei noastre din starea de veghe, 
neevocând lucruri importante, esenţiale, ci fapte adiacente, cărora nu le-am acordat atenţie; 
3) visul dispune de impresiile noastre din copilărie şi chiar faptele noastre cele mai 
mărunte din acea perioadă a vieţii, care ni se par banale şi care în stare de veghe ni se par de 
mult uitate [14, p. 141-142]. 

Visul (ca narațiune specifică) lui Marcel este alcătuit din 3 evenimente majore: A) 
starea de veghe 1 conştientă — semiconştientă sau adormirea (fragmentul 1); B) starea 
inconştientă de somn sau visul propriu-zis (fragmentele 2-6); C) starea de veghe 2, 
semiconştientă — conştientă sau trezirea (fragmentul 7). 


A. [1] „Lume a somnului în care cunoaşterea lăuntrică, aşezată sub dependenţa tulburărilor 
organelor noastre, ne accelerează ritmul inimii sau al respirației [...]; de îndată ce, pentru a 
străbate arterele cetăţii subterane, ne-am îmbarcat pe valurile negre ale propriului nostru sânge, 
ca pe un Lethe lăuntric cu întortocheri nenumărate, mari chipuri ne apar, ne opresc şi ne părăsesc, 
lăsându-ne cu ochii plini de lacrimi. L-am căutat zadarnic pe cel al bunicii, de îndată ce am tras 
sub poticurile întunecate: ştiam că există încă, dar cu o viață micşorată, la fel de palidă ca cea a 
amintirii; 

B. [2] se făcea tot mai întuneric şi vântul bătea tot mai tare; tata, care trebuia să mă ducă la ea, nu 
mai sosea. 

[3] Dintr-o dată mi-am pierdut respirația şi am simțit cum inima mi se împietreşte parcă: îmi 
amintisem că trecuseră multe săptămâni de când uitasem să-i scriu bunicii. Ce gândea ea despre 
mine? „Dumnezeule, îmi spuneam, cât o fi de nefericită în acea cămăruţă închiriată pentru ea, nu 
mai mare decât cămăruța unei foste slujnice, unde este singură, doar cu infirmiera care o 
îngrijeşte, şi de unde nu se poate mişca, deoarece e încă paralizată şi nu a vrut să se ridice nici 
măcar o singură dată! Ea crede neîndoielnic că eu am uitat-o de când a murit, şi cât de singură şi 
de părăsită s-o fi simțind! Oh! trebuie să alerg s-o văd, nu mai pot aştepta nici o clipă, nu pot să-l 

aştept pe tata să vină, dar unde-i ea? Cum de-am putut uita adresa? Numai de m-ar recunoaşte! 
Cum de-am putut s-o uit luni de zile?” 
[4] E întuneric, nu voi găsi casa, vântul mă împiedică să înaintez, dar iată-l pe tata care se plimbă 
prin fața mea; îl strig: „Unde-i bunica? Spune-mi adresa. Se simte bine? Eşti sigur că nu duce 
lipsă de nimic? — Are de toate, îmi spune tata, poți fi liniştit. Imfirmiera e persoană de nădejde şi 
foarte ordonată. Din când în când îi trimitem câte o mică sumă de bani, ca să i se poată cumpăra 
putinul de care are nevoie. Uneori întreabă ce se mai întâmplă cu tine'. I-am spus chiar că o să 
scrii o carte’. A părut mulțumită. Şi-a şters o lacrimă”. 
[5] Atunci mi s-a părut că-mi amintesc că la puțină vreme după moartea ei, bunica îmi spusese 
plângând în hohote şi cu umilință, ca o bătrână slujnică izgonită, ca o străină: „O să-mi îngădui să 
te văd uneori totuşi, nu lăsa să treacă prea mulți ani fără să mă vizitezi. Gândeşte-te că ai fost 
nepotul meu şi că bunicile nu uită”. Revăzându-i chipul atât de supus, atât de nefericit, atât de 
blând, voiam să alerg pe dată şi să-i spun ceea ce ar fi trebuit să-i răspund atunci: „Dragă 
bunică, o să mă vezi cât o să vrei, nu te am pe lume decât pe tine, nu te voi mai părăsi niciodată”. 
Cât de mult va fi plâns din pricina tăcerii mele, de atâtea luni de când nu am mai fost acolo unde se 
află ea culcată! Ce şi-a putut spune? 
[6] Și plângând în hohote eu însumi i-am spus tatei: „Repede, repede, dă-mi adresa ei, du-mă la 
ea”. El îmi răspunse: „Dar...nu ştiu dacă o s-o poți vedea. Și apoi, ştii e foarte slăbită, din cale- 
afară de slăbită, nu mai e ea însăşi, cred că-ţi va veni foarte greu. Nu-mi amintesc exact numărul 
casei. — Dar spune-mi tu, care ştii, așa-i că nu e adevărat că morţii nu mai trăiesc ? Nu-i adevărat, 
chiar dacă se spune altminteri, de vreme ce bunica există încă”. Tata surâse trist: „Dar atât de 
puțin, atât de puţin...Cred că ai face mai bine să nu te duci. Are tot ce-i trebuie. Totul se petrece în 
deplină ordine. — E adeseori singură? — Da, însă e mai bine aşa pentru ea. E mai bine să nu se 
gândească la nimic, altfel poate s-ar necăji. Adeseori când gândeşti eşti nefericit. De altfel, puterile 
au lăsat-o aproape cu totul. Îți voi da indicaţia precisă, ca să te poţi duce la ea; nu văd ce-ai putea 
face acolo şi nu cred că infirmiera te va lăsa s-o vezi. — Ştii bine totuşi că eu voi trăi totdeauna 
lângă ea, cerbi, cerbi, Francis Jammes, furculiță”. 
C. [7] Dar străbătusem iar fluviul cu întunecate meandre, urcasem la suprafață, unde se deschide 
lumea celor vii; de aceea chiar dacă repetam încă: „Francis Jammes, cerbi, cerbi”, înşiruirea 
acestor cuvinte nu-mi mai oferea sensul limpede şi logica pe care le exprimaseră atât de firesc cu o 
clipă în urmă şi pe care nu mi le mai puteam aminti. Nu mai înțelegeam nici chiar de ce cuvântul 
Aias, pe care mi-l spusese cu o clipă în urmă tata, însemnase pe dată: „Ai grijă să nu-ți fie frig”, 
fără nici o îndoială posibilă. Uitasem să închid obloanele şi, neîndoielnic, lumina puternică a zilei 
mă trezise” [15, p. 154-157]. 

Ne interesează numai fragmentele 2-7 (visul propriu-zis), scenă în care „eu”-l vrea să 


o vadă pe bunica sa şi care este structurată în câteva secvenţe constitutive: 1) eul poate 
merge la bunica sa (o imagine voalată a primei iubiri) numai fiind ghidat de tatăl său 
(simbol al atotcunoaşterii; evident că imaginea Tatălui „care ştie tot” este şi rezultatul unui 
complex de frică şi respect, cunoscut din copilăria „eu”-lui), care nu mai vine; 2) „eu”-l îşi 
aminteşte că a uitat să-i scrie bunicii de mult timp (deşi ştie că ea a murit), ceea ce-l face să 
considere că ea ar fi crezând că el a uitat într-adevăr de ea („Ea crede neîndoielnic că eu am 
uitat-o de când a murit”). De fapt, acest dublu raport de „uitare”, puţin confuz, este 
condiționat de scriptural, care poate fi rezumat şi explicat prin următorul enunţ: „Dacă eu nu 
i-am scris bunicii, înseamnă că am uitat-o”, ceea ce şi generează următoarea voință (acţiune) 
de a o găsi şi a se scuza; 3) Tatăl („care ştie tot”, inclusiv adresa bunicii) apare şi îl linişteşte 
! În original: „Elle demande quelquefois ce que tu es devenu” (p. 1331); 


? În original: „On lui a même dit que tu allais faire un livre” (p. 1331); 
? În original: „Mais dis-moi, toi, qui sait, c'est n'est pas vrais que les morts ne vivent plus” (p. 1331). 

pe „eu”, asigurându-l de protecția sigură a infirmierii (imagine a „accesului interzis”, 
complexul fricii de medic din copilărie), spunându-i totodată o frază care îi scuză „eu”-lui 
uitarea pentru bunica sa: „I-am spus chiar că o să scrii o carte. A părut mulțumită. Şi-a şters 
o lacrimă”. Subliniem aici un fapt foarte important, posibil chiar miezul romanului 
proustian, şi anume că: Tatăl „care ştie tot” (un gând refulat în subconştientul autorului) ştia 
sigur faptul că „eu”-l va scrie o carte, etapele devenirii artistice (Voința, neputinta, putinţa 
de a scrie şi imposibilitatea de a nu scrie, potrivit cercetătoarei E. Prus) confirmând numai 
această intuiție inițială. Se întrevede astfel, la nivel de conştient (posibil că Proust a fost 
conştient de ideea pe care o materializează artistic) sau subconştient , o finalitate a actului 
creativ, rezultatul fiind scrierea cărții; 4) „eu”-l îşi aminteşte („mi s-a părut că-mi amintesc”) 
de o scenă anterioară morții bunicii când aceasta i-a spus că îl va mai vizita, iar el a tăcut, 
răspunzându-i abia acum (în vis), ceea ce ar fi trebuit să-i spună atunci: „Dragă bunică, o să 
mă vezi cât o să vrei, nu te am pe lume decât pe tine, nu te voi mai părăsi niciodată”, frază 
din care putem deduce relația foarte apropiată dintre „eu”- bunica sa, identică cu voinţa de 
realizare a cuplului el-ea („nu te am pe lume decât pe tine”), în accepţia freudiană a 
cuvântului (complexul lui Oedip), care, în „starea de veghe” a naratorului, se realizează (ar 
trebui să se realizeze) între Marcel şi Albertine (visul analizat este extras dintr-un pasaj în 
care Marcel era în aşteptarea Albertinei, pentru care avea un sentiment ambiguu de iubire); 
5) o scenă dialogică a „eu”-lui cu tatăl său, care îl convinge pe „eu” să renunţe să meargă la 
bunică-sa, (condiţie obiectivă, rațională, care explică legile firii umane de a nu putea să vezi 
pe cineva care a murit mult timp în urmă), avertizându-l şi de existenţa infirmierei 
(interzicerea categorică), deşi îl asigură că şi morţii trăiesc (dimensiunea spirituală a 
omului), ceea ce-l face pe „eu” să exclame o frază pe care, evident că, tatăl o „ştie”: „Ştii 
bine totuși, că eu voi trăi totdeauna lângă ea”. Fraza confirmă şi ulteriorul eşec al iubirii 
pentru Albertine, tocmai din considerentele că „eu” (Marcel) nu ar fi putut renunţa la prima 
sa iubire, pură, pentru bunică-sa (explicată prin prisma complexului lui Oedip) în favoarea 
unui cuplu nou. Totodată „eu”-l ţine foarte mult la bunica sa şi din cauza că ea a fost o 
persoană prin care, datorită faptului că i-a scris scrisori, a deprins tehnica scrierii şi care s-a 
bucurat cu lacrimi când a aflat că „eu” va scrie o carte. Deci e vorba înţelegere şi susținere 
afectivă a scrierii, fapt care nu este înțeles, în majoritatea cazurilor, de către iubita sa 
Albertine, cu care va rupe relația (Vezi volumul: Albertine disparue). 

Rezumând acest paragraf, menţionăm că În căutarea timpului pierdut este un roman 
ce abordează o problemă destul complexă a modernității în ansamblu — cea a scriiturii. 
Cititorul se află permanent în fața unui text ce anunţă devenirea, creşterea naratorului ce 
urmează să scrie propriu-zis romanul, iar această „anunţare” constituie de fapt însuşi 
ROMANUL, ca replică vieții, mult mai autentic în nesiguranța sa artistică şi mult mai 


creativ, decât jurnalul lui A. Gide şi „documentul” său scriptural. De aceea, considerăm că 

romancierii români care au receptat romanul lui M. Proust în sensul expus aici de noi, au 
avut mai puţină nevoie de alte surse de „documentare” privind autenticitatea discursului 
romanesc. În caz contrar, acestea veneau să confirme deja Timpul regăsit. 

O observaţie care se impune, în urma concluziilor acestui paragraf, este necesitatea 
re-vizuirii sensurilor atribute de N. Manolescu şi R.G. Ţeposu termenului „metaroman” 
(Vezi: Tabelul 1 şi Tabelul 2). Mai întâi, şi într-un caz şi în celălalt (când e vorba de 
exemplificare pe bază de roman) sensurile se izbesc cap în cap şi e posibilă apariţia unor 
confuzii terminologice. Să amintim, că N. Manolescu pune romanul corintic sub auspiciile 
unei vârste a „ironiei”, generatoare de „povestire filozofică, parabolă, mit, metaroman” 
(Tabelul 1, nr.16), deşi utilizează sensul acestui termen, mai ales, când vorbeşte despre 
romanul ionic (C. Petrecu, M. Eliade. G. Ibrăileanu), de exemplu capitolul dedicat 
romanului lui A. Holban se întitulează: Sandu scrie un roman (în cazul în care un personaj 
(de fapt, „eu”-l narant/narat) scrie un roman, evident că avem un metaroman); Numai 
romanul (corintic) Craii de Curtea-Veche de M.I. Caragiale reuşeşte să-l explice pe N. 
Manolescu. În cazul lui R.G. Ţeposu, lucrurile sunt pe deplin confuze. De exemplu, va fi 
greu de trasat o linie clară între „personajul care e şi narator (uneori chiar şi scrie: jurnale, 
epistole, fără conştiinţă auctorială)” (romanul reflexiv) şi „personajul care e şi scriitor (ori 
povestitor ce mistifică premeditat) şi care uzează deliberat de convențiile literaturii” 
(metaromanul). Confuzie este şi mai evidentă în cazul în care Jocurile Daniei de A. Holban 
este tratat ca un „roman reflexiv”, iar Joana, de acelaşi autor, drept un metaroman. 
Considerăm că toate cele trei romane ale lui A. Holban sunt re-modelări ale 
„metaromanului” lui Proust, de altfel ca şi în cazul romanelor lui C. Petrescu, A. Busuioc şi 


alţii. 


1.2.1 „Ciuda” de a nu fi notat în jurnal misterul Maitreyiei 


„Ce ciudă mi-e acum că n-am notat îndată după plecarea lor foarte tulburătoarea stare de 
suflet pricinuită de cuvintele lui Narendra Sen (de a veni să locuiască în casa lui: n.n. — P.M.). Mi- 
aduc aminte vag (şi vagul acesta se datoreşte nu atât depărtării în timp, cât nenumăratelor 
sentimente şi revolte pe care le-am încercat eu de-atunci şi care aproape au neutralizat, au estompat 
în cenuşiu şi banal preliminariile), mi-aduc aminte că strigau în mine două suflete; unul mă 
îndemna către viaţa nouă, pe care nici un alb, după ştiinţa mea, nu o cunoscuse de-a dreptul din 
izvor, o viaţă pe care vizita lui Lucien mi-o relevase ca pe o minune, pe care prezenţa Maitreyiei o 
făcea mai tainică şi mai fascinantă ca o legendă, către care mă simţeam atras şi dezarmat; şi celălalt 
suflet se revolta împotriva conspirației acesteia din umbră a şefului meu pentru a-mi paraliza 
libertatea şi a mă implica într-o existență cu rigori şi mistere unde petrecerile mele tinereşti vor 
trebui sacrificate, băuturile excluse, cinematografele rărite. Simţeam tot atât de organic şi tot atât de 
„ale mele” ambele îndemnuri” [16, p. 31]. 

Iată un fragment-cheie pentru analiza romanului lui M. Eliade, un fragment din care 


putem lesne deduce că naratorul Allan va refuza, sau va utiliza tot mai puţin, datele 


jurnalului său, scris în India, lăsând frâu liber amintirii şi încercării de a descifra enigma 

misterioasei Maitreyi. Jurnalul (care scapă asemenea evenimente majore, cum ar fi „ziua 
precisă când am întâlnit-o pe Maitreyi” (p. 11) sau „tulburătoarea stare de suflet” din scena 
de mai sus etc.) său este numai un stimulent de memorie, nu şi un document, itinerarul 
evenimențial al căruia ar putea fi urmat cu fidelitate. De fapt, scrierea jurnalului de care se 
aminteşte atât de des („scriam aproape în fiecare zi în jurnal” (p. 13), „rămâneam ziua 
întreagă în pat, transcriindu-mi în jurnal însemnările” (p. 26)), poate fi o simplă invenţie sau 
un truc scriitoricesc, adevăratul conţinut al romanului fiind trăirea memorativă a eului, 
stimulată de o coroniţă de iasomie (despre care aflăm foarte târziu că i-a fost una aruncată 
de la balcon, în semn de supunere totală, logodnă: „Apoi ea a căutat sub şal, la sân, şi mi-a 
azvârlit ceva alb şi cu lunecare leneşă în aer; o coroniță din flori de iasomie” (p. 83)) şi 
scrisă într-un nou „caiet”: „Nu ştiu ce-am mai făcut după aceea, pentru că întâmplarea nu se 
află notată în jurnalul meu de-atunci, şi nu mi-am adus aminte de ea decât cu prilejul 
coroniţei de iasomie, a cărei poveste am s-o scriu eu mai departe, în acest caiet” (p. 12). Or, 
ce să însemne expresia „am s-o scriu eu mai departe”? Evident că e vorba de eul narant al 
unor experienţe (fragmentar ilustrate şi în jurnalul său: un eu narat amprentat scriptural), 
foarte depărtate temporal şi spațial, verificabile numai în intimitatea trăirilor eului narat. 
Aşadar, scrierea romanului propriu-zis porneşte într-un timp foarte depărtat de evenimentul 
trăit, jurnalul nefiind decât o experiență scripturală ascendentă spre atingerea unei limite 
accesibile de a scrie o carte. Mai ales că intenţia jurnalului („Voiam să public mai târziu o 
carte despre adevărata viaţă a albului în Assam şi mă analizam cât puteam mai precis” 
(p. 26)) nu este confirmată de tema romanului, aceasta venind, mai degrabă să ofere 
experienţe intime, nedemne de paginile unui jurnal de călătorie. Prin urmare, romanul lui M. 
Eliade nu poate fi descendent (structural, în formă de jurnal) din A. Gide, aşa cum 
menționează majoritatea criticilor (D. Micu, N. Manolescu, Gh. Glodeanu), el fiind o 
experiență individuală a unui eu voind a-şi transcrie „sufletul pe hârtie”(A. Holban), pentru 
ca astfel să poată clarifica anumite mistere şi imortaliza în desenul literei „timpul pierdut şi 
regăsit”. 

De fapt, când se citează „jurnalul”? Este numai un singur pasaj mai lung de jurnal (p. 
57-71), cu unele intervenţe din prezentul scriiturii puse paranteze cu remarca „Notă”, în care 
se menționează (evident că autentic, sută la sută) despre intensificarea de zi cu zi a relaţiilor 
ascunse (de cei din familia bengaleză) dintre Allan şi Maitreyi. Se vrea parca o descriere 
foarte autentică a ascendenţei sentimentului iubirii şi a apropierii dintre cei doi, ajungându- 
se până la voinţa lui de a accepta religia ei hinduistă, pentru a uşura căsătoria. Efectul 
„Jurnalului” este surprinzător şi din considerentele că relatează scene tainice, ştiute numai de 
ei doi: „,...i-am mărturisit că marele meu păcat e acela de a fi fost născut alb (cred puţin în 
această mărturisire), că, dacă aş fi fost indian, aş fi avut alte şanse etc. Aceasta a nedumerit- 


O iarăşi ŞI eu i-am pus marea întrebare: de ce nu putem fi noi căsătoriți? De ce nu e îngăduită 

unirea noastră? Ea m-a privit înmărmurind şi a cercetat cu ochii în toate părțile, să vadă dacă 
nu m-a auzit cineva” (p. 70). „„Jurnalul” vrea să explice, de fapt, prin prisma trăirilor unui eu 
masculin, „alb”, miracolul femeii indiene: „De fapt, acesta e miracolul femeii indiene 
(verificat şi de confesiunile prietenilor mei bengalezi): o fecioară care ajunge amantă în cea 
dintâi noapte” (p. 64). Şi totuşi „jurnalul” rămâne sărac, atunci când e vorba de anumite 
scene importante, pe care le „aşteaptă” şi cititorul, naratorul fiind nevoit, pentru a da contur 
sentimentului său, să intervină cu anumite precizări rememorate sau chiar să evite litera 
incorsetantă a jurnalului „atât de sumar, atât de şters” (p. 79), ceea ce şi se întâmplă în 
continuare. Este aici un elogiu adus memoriei vii, singura în stare să reproducă 
autenticitatea unui sentiment cum e cel al iubirii, în defavoarea textului mumificat, sec, 
mort, fie şi cel de jurnal. De exemplu, prima îmbrăţişare este „transcrisă” din jurnal numai 
pentru a aduce în volumetria narativă „autenticitatea” aerului bengalez al descrierii unei 
scene de iubire pură: 

„Ziua aceea îşi are o mare însemnătate în povestirea de față. Transcriu din jurnal. „Am 
găsit-o abătută, aproape plângând. I-am spus că am venit, pentru că m-a chemat şi aceasta a 
surprins-o. Ne-am despărţit, apoi, pentru cinci minute, ca să sfârşesc scrisoarea. Când m-am întors, 
dormea pe canapeaua din fața mesei [...]”. Ea îmi ceru să lepăd sandalele şi să-mi apropii piciorul de 
piciorul ei. Emoția celei dintâi atingeri n-am s-o uit niciodată. M-a răzbunat pentru toate geloziile pe 
care le îndurasem până atunci. Am ştiut că Maitreyi mi se dă toată în acea abandonare a gleznei şi 
pulpei, aşa cum nu se mai dăduse vreodată. [...] În acele două ceasuri de îmbrăţişare (erau oare 
altceva mângâierile gleznelor şi pulpelor noastre?) — pe care jurnalul le schiţează atât de sumar, 
atât de şters, încât multă vreme după aceea m-am întrebat dacă mai trebuie să continuu 
însemnarea etapelor noastre — am trăit mai mult şi am înţeles mai adânc ființa Maitreyiei, decât 
izbutisem în şase luni de eforturi, de prietenie, de început de dragoste. Niciodată n-am ştiut mai 
precis ca atunci că posed ceva, că posed absolut” (p. 77-79). 

Evident că prima noapte de iubire carnală (p. 113) este un deliciu al memoriei 
(voluntare? involuntare?). La un moment dat, naratorul, conştient de aventura sa scripturală, 
ajunge să trăiască sentimente identice (de gelozie şi regrete, de iubire pură şi atingeri 
carnale, de lacrimi), trecutul şi prezentul devenind una şi aceeaşi stare, stimulată de actul 
scriptic: „Dar Maitreyi avea ochii în lacrimi şi era prea rătăcită ca să vadă părerea mea de 
rău şi atunci se prăvăli ea la picioarele mele, înlănţuindu-mi genunchii şi întrebându-mă 
dacă dragostea ei mă oboseşte, dacă mi-e teamă de păcatul nostru şi alte asemenea întrebări, 
care acum, când scriu, mi se par stupide, dar atunci parcă ar fi fost purtate de foc, într- 
atât de sufocante şi de chinuitoare le simțeam” (p. 122). Acest prezent al scriiturii, sesizat 
abia spre sfârşitul romanului, stimulează o nouă mărturisire a „eului analist al cărții”, 
privind motivul scrierii „caietului”. E vorba de începutul procesului de a scrie, finisarea 
având loc, pe cât lasă se se înțeleagă textul romanului (inclusiv ultima frază din capitolul 


XIV), după ce „m-am întors” (p. 169) în lumea obişnuită, indiană, apoi cea europeană: „Au 

urmat apoi aceleaşi zile şi nopţi de foarte puţină durată, e drept, căci numai la o săptămână 
după ziua de naştere a Maitreyiei s-a întâmplat faptul pentru care am început eu a scrie 
acest caiet” (p. 129), frază care continuă în penultimul alineat al romanului: „Sunt foarte 
tulbure, acum, foarte tulbure. Şi vreau totuşi să scriu tot, tot” (p. 175). Se vede clar că, din 
punct de vedere metadiegetic, există două începuturi diegetice: 1) unul fals, demarând odată 
cu scrierea jurnalului, proiectat a deveni ulterior o carte (ceea ce şi induce în eroare pe unii 
critici, care observă, corect, tehnica gidiană, care apare şi în Jurnal): „Voiam să public mai 
târziu o carte despre adevărata viață a albului în Assam”, deci o temă specifică 
colonialistului; 2) o carte de iubire, despre care se aminteşte încă la început („am s-o scriu 
eu mai departe”) şi se revine pe parcurs. Acest început scriptural, mult mai târziu conceput 
(înțeles şi apreciat) şi fără un rezultat precis, pentru care „jurnalul” constituie doar o 
confirmare (dar şi o încorsetare deranjantă a imaginarului) şi nicidecum un „document 
autentic”, este, din punctul nostru de vedere, punctul zero al construcției lumii ficționale, în 
care se relatează analeptic, prin intermediul memoriei voluntare-involuntare, o istorie tristă 
de iubire între un tânăr european şi o misterioasă indiană, mister care nu este mai puţin 
specific oricărei alte femei. Oricum, Maitreyi aduce în imaginarul cititorului o lume 
construită, structural, europeneşte (model Proust ş.a.), dar cu conţinut misterios, alegoric, de 
vis, cu posibilităţi minime de verificare imediată fie şi obiectiv, datorită spațiului geografic 
şi cultural îndepărtat şi străin orizontului cultural românesc. De aici derivă şi tendinţa spre 


romanul alegoric. 


$ 2. Discursul povestirii potrivit „metodei” lui G. Genette 

Modelul narativ proustian identificat în țesătura romanului românesc păstrează ca 
invariant determinativ convențiile naraţiunii (homo)diegetice, care constituie un limbaj 
specific, potrivit lui P. Ricoeur: „modelul nu are decât proprietățile care îi sunt atribuite de 
limbaj, în afara oricărui control prin mijlocirea unei construcții reale” [17, p. 371]. 
Elementele construcţiei sunt examinate teoretic şi practic de către G. Genette (în Figures III. 
Discours du récit. Essai de methode, Paris, 1972) în baza unei „metode” analitice asupra 
discursului narativ prousatian. Discours du récit poate constitui, la nivel exegetic, un model 
de analiză al modelului narativ proustian, elementele căruia pot fi utilizate şi în cazul 
romanului românesc, oferind o gamă variată de inventar terminologic deseori citat de 
cercetătorii în domeniu. Din cauză că nu există o traducere românească (cel puţin, nu 
suntem la curent despre existenţa ei), ne vom servi de ediţia franceză a studiului lui G. 
Genette şi de aceea vom lăsa între paranteze anumiţi termeni mai importanţi, pentru a nu se 
face confuzie între diferite sensuri ale acestora. 

G. Genette delimitează trei nivele narative: 1) Istoria (,„histoire”) - „semnificatul sau 


conţinutul narativ”; 2) Povestirea (,récit”) — „semnificantul, adică discursul sau textul 

narativ propriu-zis”; 3) Narațiunea („,narration”) — „actul narativ în derulare şi, prin 
extensiune, ansamblul situațiilor reale sau fictive în care are loc”, astfel că „analiza 
discursului narativ va fi deci studiul relațiilor dintre Povestire — Istorie, Povestire — 
Naraţiune şi Istorie — Naraţiune” [18, p.73] . Din aceste relaționări rezultă cinci aspecte 
teoretice, analizate pe baza romanului proustian: ordinea discursivă, durata, frecvenţa, 
modul şi vocea narativă, pe care le vom prezenta succint. 

G. Genette consideră întreg discursul narativ al romanului lui Proust axat pe două 
secvenţe temporale, pe care le numeşte: prolepsă: „toate operaţiile narative ce constau în a 
povesti dinainte un eveniment ulterior” [p. 82] şi analepsă: „orice evocare de mai târziu a 
unui eveniment anterior momentului istoriei în care se află” [p. 82], aceste două secvenţe 
fiind identificabile numai în raport cu un invariant temporal, care se conturează pe parcursul 
lecturii romanului atât în plan diegetic, cât şi în plan exegetic sau metadiegetic. Astfel, 
„Primul segment temporal al romanului În căutarea timpului pierdut, căruia îi sunt 
consacrate primele 6 pagini ale cărţii, evocă un moment imposibil de datat precis, dar care 
se situează undeva foarte târziu, în timpul când [eroul] se culca la o oră devreme şi, când 
suferind de insomnie, el petrecea o mare parte a nopților rememorând trecutul său. Acest 
timp primar, în ordinea narativă, e departe de a fi primul în ordinea diegetică: A5 °. Al 
doilea segment (p. 9-43) este povestirea/recir făcută de narator, dar inspirată de amintirile 
eroului insomniac, amintiri despre copilăria petrecută la Combray: faimoasa scenă pe care o 
numeşte „la drame de (son) coucher”, în timpul căreia mama sa, împiedicată de vizita lui 
Swann să-i dea sărutul de noapte-bună, a încheiat-o cu „prima abdicare” decisivă de a ceda 
obişnuinţelor ei şi a petrece noaptea lângă Marcel: B2. În segmentul al treilea (p. 43-44), ne 
oprim foarte succint la poziţia 5, acea a insomniei: C5. Segmentul patru se situează probabil 
în interiorul acestei perioade. E episodul „madelaine”-ei, pe parcursul căruia eroul se vede 
readus în copilăria sa, care fusese păstrată într-o aparentă uitare: D5’. Segmentul cinci se 
referă la a doua întoarcere la Combray, mult mai vastă decât prima în ceea ce priveşte 
amplituda temporală, Combray II (p. 48-186), va fi deci: E2. Segmentul al şaselea (p. 186- 
187) face retur la poziția 5 (insomnia): F5, care serveşte şi de o trambulină pentru o nouă 
analepsă memorativă a cărei poziție este cea mai veche dintre toate, cea de dinaintea naşterii 
eroului: Un amour de Swann (p. 188-382): G1. Segmentul al optulea, foarte scurt, revine la 
poziția insomniei, deci, H5, care deschide iarăşi o analepsă: evocarea pe o jumătate de 
pagină a camerei lui Marcel de la Balbec, segmentul al noulea — 14. Al zecilea segment va fi 
J3: adolescența parisiană, dragostea pentru Gilberte, vizitele la dna Swann. Formula acestui 
început este următoarea: A5 [B2] C5 [D5' (E2)] F5 [G1] H5 [14] []3...]” [p. 87]. 


Notă: G. Genette se referă, aici şi în continuare, la ediția franceză: Marcel Proust. A la recherche du temps perdu. Texte 
établi par Pierre Clarac et André Ferré, collection de la Pléiade, Gallimard, t. I: nov. 1955; II: janv. 1956; III: mai 1956. 
? Notă: Cu litere mari se marchează ordinea secvențelor discursive, iar cu cifre — ordinea conținutului diegetic. 

O concluzie a acestui şir segmenţial poate fi considerat faptul că narativul proustian 
„se inaugurează printr-o vastă mişcare de du-te-vino pornind de la o poziţie-cheie, 
dominantă strategic, care e evident poziţia 5 (insomnia), cu varianta ei 5' („„madelaine”), 
poziţii de „subiect intermediar”, insomniac sau miraculos, ale memoriei involuntare, 
amintirile căreia dirijează totalitatea povestirii/recir, ceea ce dă punctului 5-5' funcția unui 
fel de „popas obligatoriu” (‚relais obligé”) sau, cum se mai spune, „dispatching narativ”: 
pentru a trece de la Combray I la Combray II, apoi la Un amour de Swann trebuie de 
fiecare dată să se revină la această poziţie centrală, deşi excentrică” [p. 87]. Metoda este 
preluată de mai mulți cercetători din diferite literaturi, ex: ucraineanul I. Papuşa o aplică 
asupra nuvelei „Poedinok” de A.I. Kuprin [19], ea devenind şi instrumentul nostru 
terminologic pentru analiza romanului Joana de A. Holban, în paragraful următor. 

Durata discursului narativ este pusă sub semnul povestirii izocrone („le récit 
isochrone, notre degré zero de reference”) [p.123], o povestire cu o viteză egală, fără 
accelerări şi încetiniri, unde raportul dintre durata istoriei şi lungimea textului rămâne 
întotdeauna constant. Raportând termenul narațiunea (homo)diegetică, vom delimita patru 
viteze narative („mouvements narratifs”): 1) Pauza (,„pause”): TP=n, TI=0. Deci, TP œ> 
(este infinit mai mare decât) TI; 2) Scena („scene”): TP=TI; 3) Rezumatul („„sommaire”): 
TP<TI; 4) Elipsa („elipse”): TP=0, Tl=n. Deci, TR œ< (este infinit mai mic decât) TH 
(Notă: TI — timpul istoriei, TP — pseudo-timpul sau timpul povestirii/recir) [p. 129]. 

Formula TR >TH este caracterizată drept un fel de scenă întinsă („scene ralentie”), 
care „te face imediat să gândeşti la lungile scene proustiene” [p. 130], deşi „descrierea 
proustiană este mai puţin o descriere a obiectului contemplat, ea este, mai degrabă, o 
povestire/recit şi o analiză a activității perceptive a personajului care contemplează, a 
impresiilor şi descoperirilor progresive, a schimbărilor de distanţă şi de perspectivă etc.” [p. 
136]. Această constatare este determinantă pentru narațiunea (homo)diegetică, în care eul 
narativ îşi asumă lumea exterioară prin prisma senzaţiilor interioare, metamofizând 
elementul descriptiv în evenimenţial prin „bucuria de a scrie”, un eveniment major al 
creaţiei artistice. 

Frecventa narativă se defineşte prin relaţiile de frecvenţă (sau de repetiție) dintre 
povestire/r&cit şi diegeză. În literatură se întâlnesc diferite cazuri: 1) se povesteşte o dată 
ceea ce s-a întâmplat o dată: povestire singulativă („recir sigulatif”); 2) se povesteşte de n 
ori ceea ce s-a întâmplat de n ori; 3) se povesteşte de n ori ceea ce s-a întâmplat o dată, 
specific romanului epistolar: povestire repetitivă („recit répétitif’), 4) se povesteşte o 
singură dată (sau, mai degrabă, într-un singur fel) ceea ce s-a întâmplat de n ori: 
povestire iterativă („récit itératif”). Romanul proustian este pus sub semnul iteraţiei, 
pornind chiar de la prima propoziţie: „Longtemps je me suis couché de bonne heure” („Mult 


timp m-am culcat devreme”). Astfel, limbajului artistic (homo)diegetic îi este specifică 

povestirea iterativă, definită ca „o naraţiune sintetică a unor evenimente produse şi 
reproduse pe parcursul unei serii iterative, compuse dintr-un oarecare număr de unităţi 
singulare” [p.157], potrivit lui G. Genette. 

Modul narativ scoate în evidenţă gradul de expunere a unor detalii într-un fel mai 
mult sau mai puțin direct, de la o distanţă mai mare sau mai mică, a ceea ce se povesteşte. 
Este delimitat astfel: 1) Discursul narativizat („le discours narativis€e”) sau povestit 
(„raconte”), adică starea cea mai distantă, în care naratorul vorbeşte în numele său propriu 
[p. 191]; 2) Discursul transpus („le discours transposé”) în stil indirect, în care prezenţa 
naratorului este prea sensibilă în sintaxa frazei, ceea ce condiționează faptul ca acesta să nu 
fie „satisfăcut de a transpune vorbirea în propoziţii subordonate, ci de al le condensa şi 
integra în discursul său propriu, deci le interpretează în stilul săi propriu” [p. 192]; 3) Forma 
cea mai „mimetică”, despre care vorbeşte şi Platon, este acea în care naratorul cedează 
literal vorbirea personajului său, modalitate specifică naraţiunii (homo)diegetice, cititorul 
plasându-se din primele rânduri în gândirea personajului principal, element pe care G. 
Genette îl numeşte „discurs imediat” („discours immediar”), în defavoarea termenului 
foarte răspândit în critica literară: monolog interior. Potrivit teoreticianului, „În discursul 
imediat naratorul dispare şi personajul îl substituie” [p. 194], aşa cum este cazul romanului 
lui Proust şi al celor derivate. 

O altă caracteristică a discursului narativ (homo)diegetic, devenită problemă estetică 
şi filozofică, e este cea a modului discursiv de enunţare a personajului proustian, realizată 
artistic prin metamorfoză scripturală: „personajul proustian găseşte această formă, 
eminamente simbolică, de a muri: să se desființeze în propriul său discurs” [p. 203]. Pe de 
altă parte, perspectiva narativă care orientează punctul de vedere al cititorului este pusă de 
către G. Genette între două întrebări: Cine vede? şi Cine vorbeşte? De aici, se face distincția 
între diferite grade de focalizare: „Proust joacă fără scrupule şi ca şi cum fără a ţine seama, 
dintr-odată pe trei moduri de focalizare, trecând de la libertatea de conştiinţă a eroului său 
la cea a naratorului său şi venind să habiteze frecvent pe cea a personajelor sale celor mai 
diverse. Această triplă poziţie narativă este fără comparativ posibil cu simpla omniscienţă a 
romanului clasic, pentru că ea nu sfidează numai condițiile iluziei realiste: ea transgresează 
o „lege a spiritului” care vrea ca să nu fie posibilă fiinţarea, în acelaşi timp, şi înăuntru, şi în 
afară” [p. 223]. Această trăsătură specifică discursului proustian, dar şi limbajului 
(homo)diegetic, este numită şi „polimodalitate” („„polymodalite”), fiind o poziție ambiguă 
şi complexă care „nu caracterizează numai sistemul de focalizare, dar şi toată practica 
modală a romanului proustian, precum şi a romanelor derivate din acesta. 

În ce constă, de fapt, secretul celor „trei moduri de focalizare”? Considerăm că aici 
G. Genette se împotmoleşte în propria-i țesătură terminologică. Mai întâi, el nu menţionează 


faptul că Platon vorbeşte, în afară de mimesis şi diegesis, şi despre o combinaţie a acestor 

două modalităţi narative, ceea ce confirmă inexistența unei modalităţi pure. Or, orice narator 
îşi focalizează discursul intern sau extern numai într-o măsură mai mare sau mai mică, restul 
fiind o combinaţie de conținut focal, în cazul narațiunii (homo)diegetice, aceasta realizându- 
se între discursul eului narant, cel al eului narat şi cel al altor personaje, expus dialogic (deci 
mimetic). Aşa cum eul narat este unul empiric şi dispus să dialogheze mai mult cu alte 
personaje, discursul său este reluat şi comentat, deci, narat de către eul narant, focalizarea 
variind fie pe înregistrarea experiențelor perceptive, fie pe comentarea lor. Mai adăugăm 
aici şi faptul că Proust utilizează din plin o combinaţie foarte abilă dintre diegeză (eu 
empiric plus alte personaje) şi metadiegeză. Prin urmare, în spatele unei focalizări diegetice, 
se anunță o focalizare metadiegetică, menită să evidenţieze etapele creației artistice ale „eu- 
lui care analizează cartea”, aşa cum analizam în paragraful „Metaromanul lui Proust”. Este 
totuşi adecvat termenul de „polimodalitate” pentru a caracteriza specificul focalizării 
discursive proustiene şi faptul că dorinţa lui Proust de a trece limitele cunoaşterii sincrone, 
„legile spiritului”, interioare şi exterioare este o soluţie ce depăşeşte condiţia umană. 

În ceea ce priveşte vocea narativă, pentru naraţiunea proustiană este specific tipul în 
care naratorul „eu” povesteşte propria sa istorie, însumând „trei instanţe într-o singură 
„persoană”: eroul-naratorul-autorul Marcel” [p. 256], identificându-se, astfel, o situaţie 
paradoxală şi chiar scandaloase, potrivit căreia narațiunea (homo)diegetică este ,,0 
narațiune «la persoana întâi» şi totuşi uneori omniscientă” [p. 259]. Astfel, aceasta 
devine „un instrument optic pe care autorul îl oferă lectorului pentru a-l ajuta să citească în 
sine” [p. 267], remarcă identică cu ceea ce menţionam în Tabelul 4, nr. 10. 

În concluzie, modelul narativ proustian (în varianta Genette) are următoarele 
caracteristici în plan discursiv: ordine variabilă, având un punct temporal fix din care se 
realizează dispatching-ul narativ, durata scenelor este „întinsă”, timpul povestirii fiind mai 
întins decât timpul istoriei, frecvența discursivă se realizează iterativ (se spune o dată ceea 
ce s-a întâmplat de n ori); modul narativ se prezintă sub forma unui „discurs imediat” ce 
focalizează trei agenţi (eul narant, cel narat şi alte personaje), tehnica fiind numită 
„polimodalitate”. Vocea este la persoana întâi având totodată un grad sporit de omniscientă, 
ceea ce conferă naraţiunii (homo)diegetice un statut novator modern în contrast cu 


realizările anterioare. 


2.1. Ordine şi durată discursivă în Joana de A. Holban 

Pentru ilustrare, în plan de roman românesc, vom analiza din punct de vedere al 
ordinii şi duratei discursive romanul Joana (1934) de Anton Holban. Vom nota cu litere 
mari ordinea secvenţelor discursive, adică aşa cum apar ele în text, iar cu cifre — ordinea 
conținutului diegetic, adică aşa cum s-a întâmplat de fapt şirul evenimențial. Să menţionăm 


din start că acțiunea romanului se desfăşoară în localitatea Cavarna, pe malul mării, având 

ca protagonişti pe Sandu, narator şi personaj, Ioana, Viky, motanul Ahmed ş.a. De 
asemenea, trebuie notat faptul că există un dublu prezent: cel al trăirii în portul Cavarna, 
opus trecutului de la Bucureşti sau Braşov, şi cel al scriiturii, acesta din urmă fiind şi o 
formă de metaroman, deghizat în țesătura diegetică propriu-zisă, cu elemente ce vizează 
produsul textual deja scris, de felul „Cineva citind aceste note”, „De ce scriu această 
carte?”, ceea ce constituie şi invariantul temporal la care se revine ca pentru „un popas 
obligatoriu”. Fragmentele de acest fel le vom nota cu litera W, la care vom alătura litere 
mici potrivit ordinii în care apar. Pentru exemplificare, am utilizat textul romanului din 
ediția publicată la Timişoara în 1993. 

Romanul Joana începe cu o scenă în care Sandu a venit cu automobilul de curse în 
localitatea Cavarna şi este întâmpinat cu multă emoție de Ioana şi soţii Axente (p. 104-107), 
timpul diegetic nu este şi cel al povestirii: A 9a. Sandu se acomodează în portul Cavarna cu 
peisajul maritim plictisitor, merge pe plajă, trăieşte prezentul continuu cu loana şi cu 
puţinele personaje din localitate (p. 108 „Feţele mării....”- 113 „Ce ciudate contradicții are 
Ioana”): B 9b. (Scena 9 (cea a prezentului trăirii) este una destul de întinsă şi este 
întreruptă permanent de alte scene rememorate din trecut sau imaginate în viitor, care 
constituie împreună cele două limite de variaţie temporală, ce permit realizarea dispatching- 
ului narativ, adică acel „du-te vino” din punctul zero (W) al prezentului scriiturii. De aceea 
vom nota cu litere mici (a, b, c) şirul micro-scenelor care constituie macro-scena 9 ). 

Scena a treia este una rememorată, ţinând de un trecut îndepărtat, atunci pe când 
Joana terminase şcoala secundară de provincie şi Sandu îi recomandase să citească La 
Fontaine, apoi Racine în original (p. 113-115 „am intrat în viața ei şi am pricinuit atâta 
dezordine”): C 1. Apoi urmează din nou o scenă a prezentului trăirii de la Cavarna, fără prea 
multe evenimente, în care apare şi Viky: D 9c. Dialogul dintre Sandu şi Ioana deschide seria 
unor scene rememorate din trecut privind „trădarea” ei şi suferinţa lui, la începutul relației ei 
cu „celălalt” (p. 118 „Putea să facă ce voia cu mine”- p. 120 „ce se ţine să se salveze”): E 
Sa. Urmează o scenă nouă de pe litoral, în care Sandu se îngrijorează de dispariţia 
momentană a loanei, apoi face cunoştinţă cu Charles, vărul ei şi Arabella. (p. 120-127 
„Charles a apărut superb”): F 9d. 

Următorul fragment este un extradiegetic, un timp fix la care se revine cu 
regularitate, ca pentru „popasul obligatoriu”, în care naratorul îşi anunţă deschis modalitatea 
de lucru, precum şi faptul că este conştient de actul său scriptural, deşi, din punct de vedere 
temporal, fragmentul pare să fie unul succesiv evenimentelor din diegeză, ceea ce presupune 
simultaneitatea evenimenţială şi cea scripturală: 

„Cineva citind aceste note, ar putea reflecta că, în definitiv, pustiul acestei localități 
este destul de relativ şi că eu însumi am înşirat, în afara celor două personagii principale, o 


serie de altele mai puţin însemnate, dar care înviorează singurătatea. Nu e adevărat. Aici 

sunt aşa de puţini oameni, încât fiecare pare important, şi cum, fatal, asişti la zilnicele lui 
ocupaţii şi necazuri mă socot obligat să-l înregistrez. Cei câțiva oameni măresc pustiul, după 
cum lampa lui Mihali măreşte întunericul şi multiplică înfiorările. Câteodată recurg la 
stratageme ca să aflu tot ce a făcut Ioana...” [20, p. 127-128]. 

Observăm fixația privirii naratorului deopotrivă îndreptată înspre prezentul imediat al 
trăirii la Cavarna, cât şi înspre trecutul trăirii fără anumite date fixe, trecut incert, marcat 
doar de suferinţa eului. Vom avea deci: Wa. Revine apoi, dialogal, scena G 5b , în care se 
vorbeşte despre relația Ioanei cu „celălalt”, în care ea părea a fi superioară lui (129-133 
„după cum vezi, eram educatoare”). Urmează o scenă introspectivă, „monolog imediat”, a 
lui Sandu, în care se reconstituie imaginar prima experienţă sexuală dintre Sandu şi Ioana, 
precum şi ultimele clipe ale relaţiei lor, atunci când ei i-a fost prezentat „celălalt” (p. 134 
„Nu pot scoate satisfacţii din felul cum mi s-a dat prima oară”'- p. 137 „păstrând o urmă din 
mirosul corpului...” ): H 4. Apoi iar un mic fragment din prezentul trăirii: I 9e, urmat de o 
nouă scenă memorativă a lui Sandu, hotărât să se vindece definitiv de ea, în timpul celor 
„trei ani de despărțire” cu o meditaţie la prezent asupra „misterului feminin” („Am întâlnit-o 
chiar în centru, singură”, „fără ca altcineva să poată pricepe logica lor”): J 6. 

Prezentul trăirii revine cu meditații condiționale: „Dacă aș fi pictor, aş picta”, pentru 
a pune în discuţie intermitenţele iubirii Ioanei şi a o portretiza pe un fundal tragic al 
suferinței lui totuşi vindecabile („Vindecarea devenise posibilă”), în care intervine şi o 
explicaţie metadiegetică, ceea ce ne permite să considerăm întreg fragmentul ca pe unul al 
duratei scripturale, adică invariabil temporal: 

„loana e prea complicată ca să întrebuinţez cu ea anumite procedee, cu reuşită sigură, iar 
dacă în paginile acestea apar unele repetiții le fac numai din sforţarea mea de a simplifica, de a 
explica, de a vedea de partea cui sunt cele mai multe greşeli, de a pricepe ceva din toată tragedia 
care s-a întâmplat cu mine, căci parcă destinul meu e să merg într-un palat fermecat, dar fără nici o 
lumină. Aceeaşi iluzie a mea, de totdeauna, că dacă aş clarifica, aş fi fericit” [p. 149]: Wb. 

Trecutul relaţiei ei cu „celălalt” invadează din nou spaţiul romanesc, printr-o 
comparaţie de gusturi şi rafinamente ale celor doi, pornind de la muzică, gradul de 
inteligenţă, lecturile preferate etc., toate acestea fiind aspru criticate, din gelozie, de Sandu: 
„Muzica a jucat un mare rol între noi” sau „Și altădată aş fi crezut că, numai dacă ar fi 
primit o sărutare străină, ne-am fi despărțit pentru totdeauna”): K Sc. Urmează iarăşi un 
pasaj de invariant temporal: We, mărturisiri ambigue ale eului care scrie romanul propriu- 
ZIS, conştient că textul său va fi citit, eventual, de un cititor ideal: 

„Ioana pretinde în momente de mânie că totul s-a întâmplat numai din pricina mea, dar eu, 
scriind aceste lucruri, îmi dau seama că nu voi ierta-o niciodată, că chinul va fi etern. [...] Se poate 
vedea numai bine ciudăţenia mecanismului meu interior. Şi atunci iarăşi mă întreb: cine a fost 
vinovat? Nimeni n-ar putea să răspundă precis măcar cine a fost MAI vinovat. Aceste rânduri sunt 


complet nedrepte. Ar trebui să-şi scrie şi ea romanul ei, aşa cum îl vede ea, şi nu cum îl transform 

eu, căci consider pe loana egală cu mine şi în stare să-şi noteze cele mai impalpabile stări sufleteşti. 
Din lectura celor scrise de amândoi un al treilea ar putea să-şi facă o convingere. Poate însă că ar 
găsi două pledoarii aşa de diferite, că orice comparaţie nu ar avea nici un rost. Dar de ce atunci eu şi 
cu loana depindem unul de altul? Nu s-ar putea spune că senzualitatea joacă un rol important. De ce 
ne torturăm clipă cu clipă, ca să ne împăcăm cu frenezie? De ce o urăsc şi o iubesc pe rând, cu 
aceeaşi intensitate? Nu se poate să nu fie între temperamentele noastre puncte de contact” [p. 160- 
161]. 

Sesizăm faptul că răspunsul la întrebările din final urmează a fi dat atât de discursul 
naratorului, cât şi de cititorul însuşi, ele fiind adresate, în general, cu intenţia de a soluţiona 
problema, de aceea cititorul va trebui să participe şi el afectiv la trăirile eului narator şi să 
mediteze, eventual, asupra propriilor sale suferinţe. Pasajul invariant continuă pe 
următoarele pagini cu mici intervenţii alte trecutului re-memorat şi ale prezentului trăit, între 
care menţionăm şi o nouă mărturisire a metodei de lucru: 

„Dar eu, dacă povestesc numai pe fragmente, ca să nu încerc răbdarea ascultătorului 
(Naratorul e conştient şi de actul narativ destinat ascultătorului, adică unui naratar imaginar, căruia i 
se confesează - n.n. P.M.), sau pentru că nu-mi aduc aminte în momentul acesta de toate, am 
sufletul însă format de întreg trecutul în fiecare clipă. Şi cu Ioana nici o clipă n-a putut fi banală. 
Astfel, clar văd că, cunoscând aceste note, nimeni nu ar putea să cântărească greşelile, să explice 
care a fost motivul nepotrivirilor dintre noi. Iar eu numai pentru asta scriu” [p. 170]. 

Gelozia este următorul subiect de discuţie de pe litoral, precum şi subiect de 
meditaţie interioară a naratorului (p. 173-176): L 9f, după care urmează o scenă scurtă (p. 
176-178) din trecutul lui Sandu şi al Ioanei, anume cea a reîntâlnirii după trei ani de 
despărțire, atunci când naratorul constată că ea se schimbase, „lăsându-mă în voia tuturor 
îndoielilor” (p. 177): M 8, apoi revine iarăşi prezentul printr-o neatenţie a Ioanei de a da 
discurile cu împrumut fără permisiunea lui Sandu: N 9g. 

Scena următoare aduce în prim plan un alt topos. Dacă până acum imaginarul narativ 
varia între trecutul desfăşurat la Bucureşti şi prezentul de la Cavarna, acum este relatată o 
scenă a unei fericiri dorite, dar neîmplinite, de la Braşov, din timpul în care Sandu era 
împreună cu Ioana şi încă nu avuseseră „ocazia despărțirilor” (p. 181 „odată am hotărât să 
facem o excursie în munți”- 188 „lubito, săraca de tine”): O 3. Scena este întreruptă de o 
intervenție metadiegetică (p. 185-186): [Wd]: 

„Descriu această scenă cum fac întotdeauna când vreau să vorbesc de ceva din trecut, 
singur noaptea, în camera mea. [...] Încui ușa, intru în pat, trag paharul cu lumânarea drept lângă 
pernă şi, cu un creion pe un vraf de hârtii, încep să retrăiec trecutul şi să desluşesc prezentul între 
mine şi loana. Abia acum pot reface vechile scene dintre noi fără să le turbur cu emoțiile 
prezentului. Trecutul sub alte forme, continuă şi acum. Parcă noaptea şi liniştea dimprejur au pus o 
stavilă neliniştilor, sunt detaşat de realitate, ca şi cum, bătrân, m-aş gândi la timpurile vechi, cu 


melancolie, dar fără zbucium” [p. 185]. Vom avea deci: O 3 [Wd]. 

Introducerea unui personaj nou, motanul Ahmed, este motivul scenei P 9h, după 
care urmează două scene scurte din trecut: prima „pe timpul despărțirii noastre”, când 
„celălalt” îl găseşte pe Sandu nenorocit şi-i spune despre aceasta Ioanei (p. 191-192): Q 5d, 
şi a doua prezentând încă prima întâlnire a lui Sandu cu Ioana (p. 193): R 2. Urmează apoi 
o scenă lungă din prezentul trăirii unde rolurile principale sunt împărțite între loana, Sandu 
şi motanul Ahmed (p. 194-210): S 9i . Ca şi în celelalte cazuri avem o cezură metadiegetică: 
[We] (p. 203): 

„De ce scriu această carte? De ce mă căznesc să refac atmosfera? Din manie de autor , care 
profită de experiențele lui intime ca să le dea în vileag şi să aştepte laude? Din nostalgie după 
vremuri care se duc? Dar mai ales e un țipăt către oameni ca să mă consoleze şi să mă vindece. Să- 
mi desluşească ce s-a întâmplat cu mine şi de partea cui e greşeala. Cu toate că orice sentință ar da 
ei, nu m-ar mulțumi. Aş găsi-o prea simplă pentru crisparea din mine. Poate însă că numai ceva 
simplu, spus cu toată tăria şi convingerea, semănând cu o poruncă, m-ar putea calma. Aud 
interpretarea: doi îndrăgostiți nenorociți din cauza că femeia a avut un păcat. Aceasta e tot? Şi 
neînțelegerile noastre de mai înainte pe alte motive? Sau şi acum, atâtea late motive care ne 
cauzează neînțelegerile... Sau atâtea sentimente contrarii, imposibil să le analizezi, dar întregind pe 
un om. Aud ironia omului sănătos (a se citi: cititorul obişnuit — n.n. P.M.), protestând că lipseşte o 
explicaţie limpede: „Ăştia se chinuie şi nici măcar nu ştiu de ce. Ce stupid!” aş vrea mai bine să 
spună: «Doi oameni care nu pot trăi nici despărțiți, nici împreună»” [p. 203] . 

Urmează trei scene în care naratorul relatează cum a văzut-o pe Ioana „înainte de 
întâlnirea care avea să apropie din nou” (p. 210-211): T 7, după care — penultima scenă a 
prezentului trăirii (p. 212-248 „Sărman pisic, care poartă tot atâtea mistere cu el ca şi 
grațioasa Viky”): U 9j , dominată de îmbolnăvirea lui Viky şi apoi a lui Ahmed, ceea ce 
stimulează anumite discuţii despre iubire, trădare, chiar moarte. Este o scenă în care cei doi 
se regăsesc şi se consideră fericiți datorită iubirii reciproce şi raţionamentului că „Trebuie să 
voim Să fim fericiţi” (p. 242). O singură scenă imaginată ca fiind posibilă, deci aruncată într- 
un viitor posibil dă gravitate finalului, e vorba de posibila moarte a lui Viky, imaginată de 
Sandu cu toate fastuozitățile doamnei Axente şi ritualurile funerare (p. 243 „Şi dacă ar muri 
Viky”- p. 246 „iar eu voi cugeta asupra morții, asupra dezastrului iremediabil al tuturor 
planurilor şi la ceea ce mi se pregăteşte mie”), scenă pe care o vom nota cu: [V 10]. În 
sfârşit, ultima scenă X 9k, relatează despre moartea lui Ahmed şi hotărârea definitivă a lui 
Sandu cu Ioana de a pleca la Bucureşti, împreună. Rezumând, vom avea următoarea formulă 
ce prezintă ordinea discursivă a romanului Ioana: 

A 9a-B9b-C1-D9c-E 5a -F 9d- Wa -G 5b - H 4 - I 9e - J6 - Wb -K 5c-Wce-L 
9f - M8 - N 9g - O 3 [Wd] - P 9h - Q 5d - R 2 - S 9i [We] - T 7 - U 9j - [V 10] - X 9k. 

Formula poate fi reorganizată în dependență de cele trei planuri temporale: prezentul 
scriiturii (W), prezentul trăirii de-a lungul a câteva săptămâni a protagoniştilor la Cavarna şi 


trecutul rememorat al trăirii la Bucureşti şi Braşov, în dependență de partenerul Ioanei, adică 

Sandu sau celălalt”, pe parcursul celor trei ani de despărţire. A se vedea: Tabelul 8. Având 
clarificată ordinea discursivă, putem analiza şi celelalte aspecte ale narativului, de exemplu, 
focalizarea, care este, ca şi în cazul lui Proust, una caracterizată prin polimodalitate, din 
considerentele că (analizând şi tabelul I) în plan discursiv co-există cel puţin trei 
istorii/histoire, care, formează povestirea/recit, prin combinarea lor. Aceste trei istorii 
(primele două constituind diegeza, iar a treia metadiegeza) sunt: mai întâi relația dintre 
Ioana şi „celălalt”, rămasă până la urmă un mister pentru narator, apoi istoria relaţiei dintre 
Sandu şi Ioana, cu un lapsus de trei ani, în care cei doi îşi găsesc o soluţie de fericire 
împreună, şi, în sfârşit, istoria scrierii romanului, constituită din cinci secvenţe 
metadiegetice, pe care le vedem manifestate într-o dinamică ascendentă, variind de la 
neîncrederea în posibilităţile de a se exprima ale naratorului, până la conştientizarea 
propriului produs artistic romanesc. Să remarcăm, în acest sens, că în secvența W, naratorul 
apreciază de fiecare dată o cantitate tot mai mare de conţinut narativ, pornind de la: a. 
„aceste note”, b. „paginile acestea”, €. „aceste rânduri” şi ajungând până la e. „această 
carte”. Evoluţia aceasta constituie cu siguranţă un eveniment în sine, iar focalizarea asupra 
„facerii” cărții poate deveni una mult mai importantă, decât însăşi evoluţia relaţiei de iubire 


a cuplului Ioana şi Sandu. 


2.2. Demersul (auto)gnoseologic scriptural vs ironia verbală în romanul 
Singur în fața dragostei de A. Busuioc 

Un reper pentru studiul demersului (auto)gnoseologic scriptural este o afirmație a 
cercetătoarei I. Mavrodin, care pune pe picior de egalitate scriitura cu esențele procesului de 
cunoaştere: „Există un adevăr (în romanul proustian cuvântul „adevăr” este unul cheie) şi 
datoria fiecărui artist şi a fiecărui om e de a vrea să ajungă la el. În şi prin scriitură 
romancierul este pornit „în căutarea” acestuia, cunoaşterea nefiind aici preexistentă ca în 
romanul de reprezentare, ci rezultat al demersului artistic însuşi, care capătă astfel un 
preponderent caracter gnoseologic. [...] Cunoaşterea esenţială este una poetică.” [21, p.111- 
112]. De aceea, în discursul romanesc, descendent din cel proustian se va identifica o 
continuă voință de cunoaştere atât din perspectiva eului narator, cât şi din perspectiva 
cititorului, care, uneori şi-ar putea recunoaşte anumite suferințe/plăceri identice cu cele din 
discursul fictiv (homo)diegetic. În cele ce urmează, vom analiza un roman ce presupune 
acest demers gnoseologic scriptural, manifestat în defavoarea unei ironii verbale 
caracteristice, inițial, personajului central, ironie care este tratată numai prin apelarea la 
pana de scris. Menţionăm că astfel de discurs, în condiţiile cultural ale Republicii Moldova 
din anii 60 (secolul XX), era sigur unul contrar discursului romanesc „oficial”, prin 


subiectivismul relatării eului narant. Or, ca şi în cazul romanului istoric al lui Beşleagă, 

autorul şi-a asumat toate riscurile de conținut, păstrând, din punct de vedere structural, ceea 
ce romanul interbelic reuşise să asimileze cu brio, adică modelul narativ proustian. 

Cele mai multe aprecieri critice [22], care au avut în vizorul lor romanul de debut al 
lui A. Busuioc Singur în fața dragostei (1966), scot în evidenţă, în primul rând, momentul 
ce ţine de noua ipostază a protagonistului Radu, şi anume cea de antierou!, fapt ce-l 
caracterizează în contextul literar al anilor '60 ai secolului XX. Conceptul de antierou nu 
mai are în studiile de ultimă oră semnificația de acum câteva decenii şi de aceea romanul, 
apreciat la data apariţiei, rămânând şi în continuare o valoare, urmează a fi studiat şi din altă 
perspectivă. În acelaşi timp, critica literară a semnalat, în mai multe rânduri, apropierea 
romanului lui A. Busuioc de unele romane din literatura română din perioada interbelică, 
cum ar fi Parul lui Procust de C. Petrescu sau, mergând şi mai departe, de ciclul romanesc 
al lui M. Proust În căutarea timpului pierdut. Nu întotdeauna, însă, se face şi analiza 
detaliată aspra acestor momente, ele rămânând de cele mai dese ori doar la faza enunțării. 
Cât de mult se apropie romanul lui Busuioc de Proust? Cum se întâmplă o asemenea 
apropiere? Acestea sunt întrebările la care vom încercasă dăm un răspuns, nu însă fără a lăsa 
problema deschisă şi altor interpretări. 

Identificarea tipului de narator în roman condiționează imediat, în conştiinţa 
cititorului, apariția unui punct de vedere orientativ. Acesta se conturează pe parcursul 
lecturii, atunci când cititorul încearcă să răspundă la întrebarea: cine vorbeşte sau cine 
narează? Cheia descifrării este dată în primul capitol al romanului intitulat expres „În loc de 
prolog", ca o confirmare a unui studiu critic sau teoretic. În acest capitol, este un Eu narant 
care relatează evenimente din viaţa sa de „scriitor”. Atestăm unele momente ce confirmă că 
acest personaj-scriitor îşi ştie meseria, fapt dedus din aceea că el cunoaşte unele trucuri 
scriitoriceşti cum ar fi dialogul cu cititorul (fictiv), orientarea sau ironizarea acestuia etc.: 
„Aţi ghicit, desigur, că el avea să fie eroul a cele ce urmează” [23, p.146]. Astfel, naratorul 
povesteşte despre sine (eu narat), la o oarecare distanță temporală dintre evenimentul narant 
şi cel narat. Personajul-scriitor (Eul narant 1) se întâlneşte la un restaurant cu un alt personaj 
- Radu Negrescu (ulteriorul Eu narant 2), care ştie opera celui dintâi şi se hotărăşte să-i facă 
o destăinuire. Radu este un intelectual, un profesor de fizică în satul Recea Veche, care 
ajunge acolo numai din orgoliu şi voință personală. Totuşi el este un orăşean, în sensul că ia 
parte activă la viaţa culturală a urbei şi aşteaptă „marele semnal” de a fi invitat la 
Academie. 

Destăinuirea este făcută a doua zi, după ziua în care se întâlniseră la restaurant, în 
nişte condiţii ce nu sunt prezentate decât sumar. „N-am stenografiat şi nici n-am înregistrat 


pe bandă de magnetofon ce mi-a povestit, dar nădăjduiesc (subl.n. — P.M.) că n-am 


! Antieroul lui Busuioc este apropiat în critica de specialitate de personajele lui F.M. Dostoievski în Amintiri din 
subterană, de tipul lui Raskolnikov, Ivan Karamazov ş.a. 

schimbat prea mult din cele auzite” (p. 151). Eul narant 1 aminteşte doar de întâlnirea lor şi 
de faptul că a comunicat fidel firul celor narate fără a interveni, specificând că a „păstrat și 
naraţiunea la persoana întâi”, dar nu dă nici o aproximaţie referitoare la adevărul rostit, aşa 
că probabilitatea e minimă şi „nădejdea de a nu schimba nimic” nu este destul de 
convingătoare. De altfel, nici permisiunea de a fi intercalat în povestirea lui Radu „unele 
pagini (unele!) din caietul cu însemnări zilnice ale Vioricăi Vrabie” nu demonstrează decât 
maximumul de ficţiune al romanului produs de către narator şi doar minimumul repovestit 
după cele narate de către Radu. 

Gradul de autenticitate al celor relatate se diminuează odată cu divizarea dintre 
elocutor şi receptor a mesajelor comunicate. Mai întâi, Eul narant 1, din primul capitol al 
romanului, notează (rememorând acum) cele ce i s-au întâmplat lui în calitate de eu narat 
(atunci). Exemple de această dihotomie: narator (homo)diegetic auctorial - narator 
(homo)diegetic actorial (în termenii lui J. Lintvelt [24]), altfel spus, Eul narant 1 şi eul narat 
1, întâlnim destul de des pe parcursul textului prin întrebuinţarea antitezei temporale atunci- 
acum: „Apoi am prins să observ crescând pe faţa lui resemnarea. Resemnarea aceea ce ne 
cuprinde, când am mizat totul pe o carte şi a jucat alta şi ne dăm seama de acest lucru abia 
când se împart iar cărţile. Cât de uşor se puteau citi toate acestea pe faţa lui! Acum (Subl.n. 
— P.M.) le reconstitui din fragmente, se-nţelege! Dar cât aş fi dat să ştiu atunci (subl.n. — 
P.M.) că voi avea nevoie de fiece amănunt...” (p.147). Avem, astfel, în primul caz, când 
timpul narațiunii este identic cu prezentul scriiturii, un Eu narant 1 (să-l notăm EuNntl) şi în 
cazul al doilea (atunci), care înglobează trăirea interioară şi evaluarea celor trăite - un eu 
narat 1 (euNt1). 

Cele relatate de Radu sunt receptate de către euNtI1 şi amintite de către EuNnt1 în 
timpul prezent al narațiunii, deci aceste relatări trec printr-o dublă filtrare, iar păstrarea 
narațiunii la persoana întâi nu este, în accepțiunea noastră, decât un indiciu aruncat” 
cititorului, pentru a asigura, într-un fel, autenticitatea discursului narativ. Altfel spus, Radu 
povesteşte cele ce i s-au întâmplat lui, ceea ce a simțit el, ceea ce a văzut (totul la persoana 
întâi, singular); acest discurs este preluat de către euNt1, apoi reamintit de către EuNnt1, în 
procesul de scriere a romanului. Schematic narațiunile şi receptările se produc într-o 
gradatție, stratificată astfel: Radu a trăit nişte evenimente, i le povesteşte (devine deci şi el 
narator) scriitorului (actor), care le narează mai târziu (narator): 

EuNnti (ACUM, când scriu); 

euNt1, (ATUNCI, la restaurant). 

Radu (EuNnt2) (ATUNCI, la restaurant /la oficiu); 

1Radu (euNt2) (ATUNCI, în Recea-Veche). (Vezi şi: Schema 9). 

Ultimul fragment al romanului (...Vechea gazdă ...- pentru ultima oară.) (p.255- 


257) devine astfel unul cheie, el părând a fi fost seris chiar de către Radu, fără intervenția 

personajului-scriitor, şi care, posibil, a fost adus, deja scris pe hârtie, pentru scriitorul de 
profesie. Faptul de a fi despărțit de restul textului printr-un spaţiu mai mare, ne-ar sugera că 
EuNntl ar mai fi trebuit să adaoge ceva de felul: „Radu venise a doua zi cu un caiet în care 
am găsit următoarele etc.”, aşa cum găsim, de exemplu în Parul lui Procust de Camil 
Petrescu, când naratorul „coboară” în subsol şi comentează evenimentele. O altă variantă de 
interpretate ar fi aceea că, după finisarea romanului, scriitorul i-ar fi dat lui Radu să citească 
manuscrisul său, iar acesta citindu-l, ar mai fi adăugat un fragment independent de textul 
romanului. O a treia variantă ar fi cea care ne face să credem că Radu nu este decât o 
ficţiune, iar trăirile adevărate sunt ale personajului-scriitor (alias, EuNnt1). Totuşi, în acest 
ultim fragment (după care mai urmează doar un mic fragment din jurnalul Viorică1) atestăm 
o notă cu totul originală şi un moment esențial pentru devenirea artistică a lui Radu, ceea ce 
ne permite să-l apropiem de personajul lui M. Proust. 

Propunem în continuare o analiză detaliată a părții finale a romanului, pe care o 
considerăm autentică, aparținând personajului Radu, diferit de naratorul auctorial. Astfel, 
vom interveni cu mici comentarii pentru sesiza sincronic structurarea semantică de sorginte 
proustiană. Fragmentul e plasat pe un interval de 2 pagini - 255-257 din ediția citată mai 
sus: 

(D [,,... Vechea gazdă îmi păstra, conform înțelegerii, camera, plătită pe trei luni înainte. Arca ce va 
învinge potopul! Aici vom avea masă de lucru, una pentru amândoi. Patul şi atât. Nici un prisos! 


Ca şi cabinetul lui Licurg. Dacă l-o fi avut. Şi toate legile lui...”] 


(D) Camera rămâne un referent material: locul de desfăşurare a viitorului act de lucru comun 
intelectual (masa) şi de iubire (patul). Adverbul cu valoare deictică “aici” vorbeşte despre 


timpul prezent şi locul concret. 


(IL) [,,Ce-o fi făcând Viorica? Crede în mine, crede, când şi eu eram pe punctul să nu mai cred, când 
eram să mă las în voia valurilor... Îmi închipui că-i joacă zeci de mărunte feste lui Spânu şi ai lui. 
[...] Stă probabil serile în odăiţa aceea cu fotografii îngălbenite, cu icoane şi candela aceea ce nu 
mai arde, şi corectează caiete... „Le chefe de la gare... Nu „chefe”, ci „chef”, prostuţo!..” Şi lasă 
apoi creionul roşu, îşi prinde faţa în palme şi se gândeşte, se gândeşte... Că a avut dreptate. Că 
singur în faţa dragostei mele m-am pierdut, ori că nu m-am pierdut, ci am lăsat-o la o parte, ca orice 


abstracție pe care ai folosit-o într-o ecuaţie şi nu mai revin la dânsa...”] 


(II) Memoria involuntară şi supunerea interogativă-meditativă asupra relației Ea-El. Totul e 
pus sub semnul probabilului aruncat într-un timp trecut cu anumite referente (odăița, icoane, 


Spânu, etc.) din cele cunoscute de narator. 


(ID [,,Ba da, revin! Ai avut dreptate, dar până la un punct! Din păcate, ai avut dreptate. Dar în 
parte numai. Dacă n-ai avut dreptate în partea asta , n-aş fi înțeles întregul. Sau nu l-aş fi ştiut 


până la capăt. M-am împotmolit în minciună. Nu acum, cu Lida. Mai demult. Cu mult înainte. 

Atunci când am crezut numai în mine! Când nu mă îndoiam numai de ceea ce spuneam eu. Am 


fost slugă minciunii, acum o voi face sluga mea. O dată doar. O singură dată!”] 


(IID) Analiza detaliată a unor momente intuite, cunoscute din trecut. Punerea la îndoială în 


faţa unei logici personale prezente, neîmpărtăşite încă cu nimeni. 


(IV ) „Azi. Azi, când am să-ţi scriu. Când n-am să-ţi scriu tot. Când am să inventez ceva, când 
am să mint, ca să te scutesc de toată mizeria asta. În numele dragostei!”] 

(IV) Accentuarea şi evidenţierea prezentului prin repetiţie. Faptul deosebit este cel ce 
aminteşte de faptul „am să-ți scriu/n-am să-ți scriu” ce denotă o anumită doză de 


neîncredere a naratorului de a scrie, de a se dedica scrisului „în numele dragostei”. 


(V) [„„Am să te chem aici. Ca pentru o foarte însemnată întâlnire... Ori am să inventez altceva... 
Da, desigur! Şi ai să vii. Şi n-ai să mai pleci! Am să-ţi scriu totul, ori aproape totul. Ai să mă 
înţelegi, pentru că tu poţi înţelege totul. Iar a înţelege înseamnă...”] 

(V) Deşi spațiul rămâne acelaşi — „aici”, timpul devine iar imaginar, aruncat undeva într-un 
posibil viitor apropiat. E evidentă voinţa de a scrie “totul”. De ce anume voinţa de a scrie şi 
de ce această voinţă apare atunci când intimitatea El-Ea este la un grad maxim „ai să vii şi 
n-ai să mai pleci”? O explicaţie ar fi semnul comun ce îi apropie şi anume intimitatea. 


Naratorul ştie despre actul creaţiei că e unul sincer şi intim. 


(VD [,„,Nu, n-ai de ce să mă ierți. Să mă ierți că m-am regăsit? Să mă ierți că a biruit totuşi 
dragostea pentru tine? Să mă ierți? De ce să mă ierți? Eu m-am iertat şi mai mult n-are 
nimeni dreptul să mă ierte sau nu. Pentru că nimeni nu mă poate şti şi condamna aşa cum eu 
singur o pot face. 

Am crezut că viaţa începe de la capăt când îţi poți lămuri scopul ei. Dar nu mi l-am 
lămurit. Am confundat scopul cu mijloacele. Am nevoie de tine! [...] La ce bun aceste 
exhibiții mintale?”] 

(VI) Cine vorbeşte? Naratorul care adineauri avea simţul cel mai acut de prezent, acum se 
abate imaginar într-o lume în care este doar El şi Viorica (în calitate de actori). Dialogul 
imaginar cu Viorica începe interogativ-retoric şi trece treptat într-o mărturisire posibilă 
dialogată, dar fără răspunsul receptorului. Este evident că naratorul o avea pe Viorica în 


imaginație şi dialogul are un adresat concret („tu o ştii”, „te-am ales numai pe tine”). 


(VII) [„Dacă ţi-aş spune ţie toate acestea...”] 

(VID „Trezirea” la realitate este supusă îndoielii. Transformarea lumii imaginare în una 
concretă, de adevărată discuţie demonstrează o neîncredere în anumite potente. Or, 
dezgolirea „intimităţii”, despre care amintim mai sus ar fi prea „durută”, atunci când ea a 


fost atât de mult voalată sub masca unei ironii detestabile. 


(VIII) [Ori dacă le-aş crede cel puţin eu până la capăt. 

Până acum nu le-am crezut. Mă preftăceam că le cred, dar undeva în adânc păstram 
slaba nădejde că totuşi mă judec prea aspru. Că de fapt sunt mai bun decât mă consider... 
Mă temeam să despic firul până la capăt. E o operaţie prea dureroasă. 

M-am minţit, vai!”] 

(VIII) Faptul de a dezvălui persoanei iubite adevăruri intime obligă naratorul să-şi 
concentreze privirea şi în interiorul său şi chiar să scoată la iveală momente ce nu le-ar fi 
destăinuit altădată. Constatarea la care ajunge (“m-am minţit”) e rezultatul unei autoanalize 


destul de scrutătoare. 


(IX) [Acuma însă nu. Şi mă doare. Întâia oară mă doare.”] 
(IX) Sensibilizarea distanţei dintre trecut /prezent, atunci /acum presupune conştientizarea 
dihotomiei actor /narator, cel care a jucat rolul şi cel care analizează, comentează şi narează 


evenimentele, ca instanţe diferite, deşi privite prin aceeaşi optică. 


(X) [„Stop! Câtă patetică ah! Şi câtă logică! N-ai oare prea multă logică în tine ca să ai şi 
dreptate, Radule ? Adică stai! Stai!” ] 

(X) Amintirea numelui exact al naratorului ne explică unele momente neînţelese: deci 
naratorul este Radu. Este introspectiv, neutru, ţine de nişte principii ale adevărului („ca să ai 


dreptate”) şi asistă la o discuţie între „Radu 1, cel logic” şi „Radu 2, cel sentimental”. 


(XI) [„„Înţelegi, Rico, e foarte greu să pătrundem (plural n.n. P.M.), să percepem ceva nou. 
Suntem obişnuiţi să apelăm la corespondențe concrete pentru toate abstracţiile ce le folosim în 
discuţii sau explicaţii. Dacă ar fi să vorbim de o cameră nouă, altfel decât aceasta în care mă aflu 
acum, şi nu aici în cameră, (iarăşi: topos-ul — n.n. P M), ci undeva într-o pădure, de exemplu, am 
lua , am lua punct de plecare tot camera asta. Am reconstitui-o în cap imediat: aceşti patru pereti, 
acest tavan, aceste podele, aceste uşi şi ferestre, această mobilă. Şi gândindu-ne la pereţii aceştia 
cunoscuţi, am vorbi de pereţii camerei noi, necunoscuţi, de la uşa aceasta am porni, vorbind de uşa 
nouă... 

Dar cum putem percepe ceva nou de tot, fără corespondent, fără model concret undeva în 
trecut? Când n-ai nici un punct de plecare nicăieri, când nu poți construi în creier camera aceasta, 
ştiută, ca să s-o vezi pe cea nouă, ce nu există încă, dar care va exista şi o ştim, în măsura în care o 
cunoaștem pe cea veche? Înţelegi?”] 

(XI) Revenirea la dialogul imaginar este de data asta cu note de apreciere colectivă, general- 
umană („suntem obişnuiţi”) sau cu repere doar pentru relația El-Ea. Dar, deşi imaginarul e 
dominant, senzorialul camerei, perceput independent, apare ca referent stabil şi concret, 
deoarece lumea nou creată, aruncată în viitor, nu se poate percepe „fără corespondent, fără 


model concret undeva în trecut”. 


(XID [„Mă simt nu regăsit sau refăcut, ci într-atâta nou, într-atâta fără corespondent în 


„eu”-l acela de până ieri, încât va trebui să mă iei de la început şi să mă cunoşti. 

Şi mă vei găsi acel pe care l-ai fi vrut să fiu, dar pe care nu l-ai ştiut, pentru că n-ai avut 


din ce-l construi. Eu sunt acela, Viorico!”] 


(XII) Descoperirea pe care şi-o face naratorul că se simte „într-atâta nou, într-atâta fără 
corespondent în „eu”-l acela de până ieri” presupune faza de schimbare a eroului, faza de 
conştientizare a faptului că este altcineva, are alți parametri de gândire şi de a vedea 
lucrurile, etc. Această fază este o urmare a altor trei-patru, între care cea a însingurării, a 
parteneriatului, de limită şi de schimbare, aşa cum sunt prezentate, morfologic, de către M. 
Eliade, V. Propp, C. Bremond [25]. 


(XIII) [„La dracul autoironia în care m-am consumat, acum ştiu, doar pentru a face 
impresie! Acum ştiu şi simt că mă voi descoperi în tine şi simt că mă voi putea iubi aşa 
nou cum sunt (motivul scrierii — n.n. PM). Înţelegi, Viorico?”] 

(XIII) Revelația descoperirii trecutului printr-o analiză detaliată a senzaţiilor şi 
percepţiilor din prezent este modalitatea de bază de scriere a lui M. Proust în romanul În 
căutarea timpului pierdut. Naratorul romanului francez va menţiona într-un sfârşit de 
căutări şi regăsiri: „Simţeam totuşi că aceste adevăruri pe care inteligenţa le desprinde direct 
din realitate nu sunt totuşi de disprețuit [...]. Simţeam îmbulzindu-se în mine o mulțime de 
adevăruri referitoare la pasiuni, la caractere, la moravuri. Perceperea lor îmi producea 
bucurie; cu toate acestea, parcă mi-aminteam că pe unele dintre ele le descoperisem în 
suferinţă, iar pe altele în plăceri foarte oarecare. Atunci mai puțin strălucitoare, desigur, 
decât cea cu care mă făcuse să-mi dau seama că opera de artă este singurul mijloc de a 
regăsi Timpul pierdut, o nouă lumină se făcu în mine. Am înţeles că întregul material al 
operei literare era viața mea trecută, am înţeles că el venise către mine în plăcerile frivole, 
în lene în tandrețe, în durerea înmagazinată în mine, fără ca să-i fi ghicit menirea, 
supraviețuirea chiar, mai bine decât sămânţa punând deoparte toate alimentele care vor hrăni 
planta” [26, p. 33-34]. În acest context, apropierea celor două texte este evidentă, iar fraza: 
„Acum ştiu şi simt” ar fi soluția pe care o căuta naratorul în actul său de cunoaştere: de a 
combina într-un fel ceea ce i se părea de necombinat - logicul cu sentimentalul. Naratorul 
lui A. Busuioc vrea să cunoască adevărul, vrea să se cunoască pe sine, cel adevărat, nu acel 
care „făcea impresie”. De aceea hotărârea lui e una irevocabilă, deşi el rămâne în faţa 
aceleiaşi oglinzi oferite de Viorica. Cunoaşterea de sine prin cineva ar fi cheia de dezlegare 
a enigmei. Cum o va face urmează să aflăm, dar romanul este deja... epuizat (motiv identic 
cu cel al lui M. Proust). 

(XIV) („Mă aşez la masă să aştern scrisoarea în care voi minţi pentru ultima oară. În 
numele dragostei noastre... Pentru ultima oară”). 
(XIV) Naratorul face gestul unui scriitor cu fermitatea vizibilă de a scrie, deşi este convins 


că “va minţi” şi de data aceasta, dar „pentru ultima oară”. Probabil, deoarece mai târziu 

lucrurile vor fi în firea lor, iar procesul nu va mai fi cel al devenirii, ci deja al statorniciei. 
Scriitorul este de acum format, are această conştiinţă şi scrie. 

Astfel, miezul romanului îl reprezintă naraţiunea considerată a fi a lui Radu, 
structurată în 16 capitole, întreruptă de fiecare dată de câte o pagină din jurnalul, presupus a 
fi al Vioricăi. Tehnica narativă în cazul dat este una a oglinzilor paralele: fiecare dintre cei 
doi înțelegându-se prin viziunea celuilalt. Despre jurnalul Vioricăi nu ştim decât cele 
amintite în În loc de prolog: „Singurul lucru pe care mi l-am permis a fost să intercalez în 
povestirea lui unele pagini (unele!) din caietul de însemnări ale Vioricăi Vrabie...” (p. 
151). Considerăm că şi acesta este o invenţie, deoarece uneori asemănarea celor două vieți 
este prea izbitoare: lui Radu îi moare mama în copilărie, iar Vioricăi — tatăl, ambii gândesc 
aproximativ aceleaşi probleme în aceeaşi cheie etc. Pentru analiza noastră contează, în 
special analiza narațiunii lui Radu, personaj cu tente de imaginar şi viziune proustiană, ce 
poate avea o dezvoltare pe cont propriu, fără multe pierderi ale viziunii globale a textului. 
Narațiunea lui Radu este supusă unei duble analize: în prezentul narării şi cea din trecutul 
întâmplărilor. („Încă nu ştiam (atunci —n.n.) că într-o luptă e bine întotdeauna să ai rezerve. 
Acum le am” (p. 177). Naratorul este deci unul (homo)diegetic auctorial, interferat cu 
analize ale celui actorial. Evoluţia actorului Radu este prezentată după o schemă simplă, am 
zice chiar identică cu schema personajelor din poemul eminescian Luceafărul, sau, mai larg 
spus, cu o schemă ce respectă convențiile textelor romantice: Radu locuieşte, la început, 
într-un spaţiu urban, are viaţa lui studenţească, se căsătoreşte, nu-l interesează alte probleme 
decât cele ce țin de propriile interese. Apariția unei mici neînţelegeri în familie, îl face să 
părăsească oraşul şi să plece în primul sat (Recea Veche) pentru a profesa pedagogia. Aici o 
întâlneşte pe Viorica, care are şi ea o iubire terestră, reuşeşte să se convingă că o iubeşte, dar 
nu e sigur, şi atunci când „Marele semnal” dă de ştire, Radu părăseşte satul şi rămâne cu 
nostalgia unei iubiri neîmpărtăşite, revenind la orânduiala de altădată, dar trecut deja printr- 
o metamorfoză de viziune asupra lumii. (Luceafărul părăseşte spațiul său cosmic pentru 
iubirea terestră a Cătălinei, însă, nereuşind să treacă peste legile Demiurgului, se întoarce la 
„locul său menit din cer”, unde conştientizează condiţia sa de „nemuritor şi rece”). 
Schematic, corelația dintre protagonişti ar putea fi reprezentată astfel (unde R 1 este 
personajul Radu în prima fază, de însingurare, R+V este faza de găsire a partenerului, în 
care cei doi reuşesc să se convingă de dragoste unuia pentru celălalt, iar R 2 reprezintă 
metamorfoza lui Radu, care, rămânând în acelaşi spaţiu, are o altă viziune asupra lumii şi şi- 


o proiectează altfel pentru viitor) : Schema 8. Itinerarul spaţial al lui Radu. 


Satul Recea Veche 

Partea cea mai interesantă a romanului este faptul cum reuşeşte Radu, un intelectual 
şi totodată un dezamăgit în dragoste, să se convingă pe sine însuşi că iubeşte. Ar fi, altfel 
spus, încercarea de a demonstra logic un sentiment de iubire şi de a supune logicii iubirea. 
Şi în acest caz, orizontul de aşteptare al cititorului este satisfăcut prin câteva faze, între care: 

Prima întâlnire este rece, distantă şi analizată punct cu punct: „Când s-a oprit în uşa 
cancelariei la braţ cu Otilia, nici prin cap nu mi-a dat să-i cercetez picioarele sau 
bustul...l-am prins doar privirea, foarte nedumerită şi speriată sub părul prăfuit” (p.152). 
Analiza introspectivă se acutizează tot mai evident prin interogaţie retorică, dat fiind 
anumite stări ce ies de sub imperiul raţionalului: „Ce mă interesa fata aceasta, noua mea 
colegă, cu care nu schimbasem decât zece-douăzeci de fraze obişnuite. Ce mă interesa că 
se dovedise a fi ceva mai inteligentă, decât mi-o imaginam, mai frumoasă decât mi se 
păruse şi mai înțepată decât o clasificasem. Să fie sănătoasă” (p.171). Dialogul imaginar, 
„fabricat” de către naratorul auctorial în cele două ipostaze de relatare a lui Radu şi jurnalul 
Vioricăi, vine să demonstreze un început de iubire sinceră, discretă: „De ce mă gândesc 
mereu la N. Nu m-oi fi îndrăgostit oare?”, scrie Viorica, iar Radu va mărturisi: "Ș-apoi, la 
drept vorbind, fetița asta începea să-mi placă. Nu, nu ca fetiță! Avea ceva în cap. Un caz 
rar” (p.190). Apariţia unui concurent (Pablo este iubitul mai vechi al Vioricăi, pe care Radu 
îl intuieşte, el singur mai fiind încă în faza de divorț cu întâia sa dragoste şi soție Lidia) 
întăreşte şi mai mult convingerea de iubire, nu însă fără o lungă şi chinuitoare îndoială: 
„Pablo nu-mi scrie ... Cu N.legrescu — n.n.] suntem prieteni la cataramă...nu-mi face curte. 
Am auzit că divorțează. Îmi place, e un băiat bun. Numai vezi, păzea Veronico, să nu te 
îndrăgosteşti” (p.202). Ieşirea în cadrul naturii este un prilej bun pentru o discuţie amoroasă, 
după care Radu se convinge că “dacă există dragoste cu adevărat, nu în rațiune trebuie 
căutată” (p.224), dialogul scoțând în prim-plan teme ce au fost atât de mul măcinate pe 
parcurs: 

„— Ai iubit vreodată, Radule? 

— Dac-am iubit? Da. Adică nu. Adică, nu ştiu. Și dacă aş fi iubit? 

— Voiam să ştiu ce om eşti. 

— Aş putea să inventez povestea unei dragoste uriaşe...” (p.225). 

Un sărut demolează întregul conținut rațional construit în juriul dragostei şi 
pecetluieşte totodată iubirea din interior în exterior: „O prinsei de umeri şi o întorsei cu fața 
spre mine. Mă privi mirată, nedumerită. Îi luai capul în palme şi o sărutai lung. Nu se 
împotrivi. Se făcuse mică şi aşa de slabă în braţele mele, îmi desfăcu mâinile încet şi zise cu 
glas tremurat : —De ce, Radule? Era singura întrebare la care nu puteam răspunde” 
(p.226). Acest moment este unul hotărâtor, de limită pentru că deschide o serie de întrebări 


introspective privind eul, privind interiorul necunoscut: „Pentru prima dată mă trezisem 

singur în mijlocul pustiului din mine” (p. 227), pentru ca mai apoi voinţa de cunoaştere 
personală să fie aruncată şi asupra partenerului de iubire, în care Radu se voieşte privit ca 
într-o oglindă: „Vreau să cunosc acest om? Da, vreau să-l cunosc. Pentru mine. L-am 
îndrăgit? Da. Dar pentru mine. Și nu pe el l-am îndrăgit, ci pe mine însumi în el, 
simțământul pe care l-am pus într-însul şi care îmi aparține e al meu, şi pe care vreau să-l 
am mereu alături...O iubesc pentru că mă iubesc într-însa şi aş vrea s-o am alături” (p. 
231). 

Schema 9. 


NARATOR 
NARAȚIUNEA LUI RADU 

NARAŢIUNE ROMANESCĂ (devenind scriitor) 

ACUM ACUM - ATUNCI 

EuNnti Ultimul fragment (... Vechea 

(scriitorul) gazdă ...-- ...În numele 

dragostei noastre. Pentru 


ACTORI (1) 


CONSEMNARE RELATARE JURNAL 
ATUNCI ACUM Viorica — 
euNtI Radu - EuNnt2 EuNnt3, 


Scriitorul-actor (MEMORIE) 


ACTORI (II) 
ATUNCI Viorica — 

Radu — euNt2, euNt3 
(copilărie, (copilărie, 


moartea moartea tatălui) 


Descoperirea adevărului căutat este o revelație şi de aceea Radu rămâne un timp orbit 
de ceea ce nu-i fusese dat să simtă niciodată. Imediat ce „Marele semnal” apare, personajul 
central se retrage în spaţiul său de altădată, urban, şi meditează la beneficiile descoperiri şi 
regăsirii de sine, descoperire ce este una adevărată şi care e singura ce contează pentru 
întreaga esență a vieții, moment similar cu ceea ce găseşte Marcel, personajul lui M. Proust. 
Radu se destăinuie scriitorului-personaj şi-i mărturiseşte tot într-un act de necunoaştere, dar 


narând, chiar scriind, el se descoperă şi devine cel adevărat. 

Anume acest fapt duce la identificarea în romanul lui A. Busuioc a unui model 
narativ proustian, caracterizat, în linii mari, prin aceea că naratorul se află mai întâi într-o 
fază de neîncredere în potenţele sale de a scrie, în schimb dominantă este voinţa sa de a o 
face. Voința este precedată de putinţa de a scrie şi „imposibilitatea de a nu scrie” (E. Prus), 
fază determinatoare pentru devenirea sa artistică [27, p.233]. Momentul în care Radu se 
convinge că trebuie să scrie tot de la început, pentru a minți ultima oară, de fapt romanul se 
încheie, iar lectorul este obligat să revadă scenele de mai înainte pentru a da un înţeles celor 
scrise. „Mă simt nu regăsit sau refăcut, ci într-atâta nou, într-atâta fără corespondent în 
„eu”-l acela de până ieri, încât va trebui să mă iei de la început şi să mă cunoşti”. Radu 
este cel se îşi conştientizează noua postură metamorfozată de scriitor şi se aşează la „masa 
să aştern scrisoarea în care voi minţi pentru ultima oară. În numele dragostei noastre. 
Pentru ultima oară” (p.257). 

În felul acesta, pornind de la un simplu procedeu de reformulare a unor modele 
narative, ajungem să descoperim şi alte maniere de interpretare, care fac vizibilă legătura cu 
marele opere literare europene, cum este, în cazul dat, romanul lui M. Proust, confirmată de 
P. Valéry: „Să scrii — pentru a te cunoaşte — şi atât”. Procedeul este explicat nu atât prin 
faptul unor rememorări de conţinut şi atmosferă, cât prin voinţa de a se descoperi şi a se 
cunoaşte cu adevărat eul esenţial. Timpul regăsit este tocmai ceea ce convinge că adevărata 


cunoaştere este una poetică. 

6. Nu suntem de accord, în acest caz, cu afirmația lui L. Doležel (în Pour une typologie des 
mondes fictionnelles, 1985) care afirmă că: „Dans la forme classique en Er, la texture du 

SINTEZA REZULTATELOR OBŢINUTE 


Reexaminând sumar rezultatele obţinute în cercetarea de față, menționăm că în 
capitolul I, Redimensionări ale romanului românesc este cercetată imaginea romanului 
românesc în plan evolutiv-axiologic, evidenţiindu-se câştigurile estetice ale sincronizării 
literaturii române cu cea europeană (occidentală). 

Primul paragraf, O tipologie referenţială a romanului românesc, însumează unele 
metode noi de investigaţie romanescă, pornind de la rolul cititorului în actul de receptare şi 
interpretare a conţinutului epic. Astfel, pe baza unor cercetări teoretice care abordează 
problema dată (T. Pavel, P. Ricoeur, L. Doležel, M. Borcilă, E. Tămâianu ş.a.), ajungem să 
cristalizăm o tipologie proprie a romanului românesc, în contrast cu lucrările de referinţă 
anterioare (Arca lui Noe de N. Manolescu, Viața și opiniile personajelor de R.G. Țeposu, 
Poetica romanului românesc interbelic de Gh. Glodeanu, Poetica postmodernismului de L. 
Petrescu ş.a.). 

Apreciind abordarea structuralistă, insistăm şi asupra factorului referențial desemnat 
de text, care „nu reprezintă numai semnificatul şi desemnarea, ci şi ceva cu referinţă 
„dincolo”, care este sensul său” (E. Coșeriu). În plan narativ, sensul se 
construieşte/receptează, de obicei, în baza nivelării narative (B. Tomaşevski, în Teoria 
literaturii din 1925, identifică: fabula-subiectul (pa6ynra-croarcem), G. Genette (1972) 
delimitează: istoria — povestirea — narațiunea (histoir-recit-narration), iar W. Schmid (2003) 
completează: eveniment — istorie — naraţie — prezentarea naraţiei (Geschehen-Geschichte- 
Erzăhlung-Priisentation der Erzăhlung)), nivele care sunt percepute de către cititor (adică, 
reconstituie în imaginar) în ordine inversă: se va contacta, mai întâi, narațiunea de suprafață, 
după care se va restabili povestirea şi şirul evenimenţial, ceea ce determină schimbarea 
opticii de interpretare a mesajului romanesc. Constatăm, în acest sens, că „lumile ficționale” 
pe care le stimulează textul unui roman sunt cele care formează sau pot forma, de fapt, o 
tipologie, în timp ce variantele formulate a priori nu au o susţinere textuală probantă. 

Astfel, romanul românesc se clasifică, potrivit criteriului referențial şi evolutiv- 
axiologic, în patru tipuri: alegoric, istoric, social şi personal. 

Referinţa primară a romanului alegoric (aproximativ „corinticul” lui N. Manolescu 
ŞI „metaromanul” lui R.G. Ţeposu) este universul ficțional balcanic, cel constituit în câteva 
straturi culturale şi având la bază mitologia greacă şi dacică, tradiția creştină bizantină, 
alegoricul poveştilor arabe, anumite tradiții otomane sau ruseşti devenite simbolice, credinţe 
locale ş.a. Discursul narativ este conotativ, implicând o concentrare alegorică de sensuri 
încifrate, pe care cititorul va încerca să le găsească la fiecare nouă lectură. Câteva romane 


alegorice reprezentative ar fi: Creanga de aur de M. Sadoveanu, Craii de Curtea-Veche de 

M.I. Caragiale, Principele de I. Barbu, Povestea cu cocoşul roşu de V. Vasilache ş.a. Un 
veritabil exemplu de roman alegoric este Istoria hieroglifică (1705) de D. Cantemir. 

Un alt tip de roman este cel istoric, a cărui referinţă o constituie relatarea anumitor 
întâmplări trecute şi atestate istoric, ce pot fi verificate de către cititor(1) în baza unor 
documente scrise, cronici, mărturii, reportaje, articole etc., care constituie, la rândul lor, 
obiectul de studiu al disciplinelor istorice. Frații Jderi de M. Sadoveanu, Biserica Albă de I. 
Druţă, Sânge pe zăpadă de V. Beşleagă ş.a. sunt romane istorice, deoarece aduc în prim 
plan evenimente şi ipostaze ale unor personalități istorice legendare, precum voievodul 
Ştefan cel Mare, Ecaterina II, M. Costin ş.a., ce pot fi confirmate documentar. 

Romanul social (aproximativ „doricul” lui N. Manolescu, „romanul tranzitiv” al lui 
R.G. Ţeposu şi romanul cu „model narativ obiectivat”, potrivit lui Gh. Glodeanu) este cel a 
cărui referință constituie conflictul social al unui grup cu interese identice. Naratorul, 
investit cu abilităţi demiurgice, explică „de sus” sau „dintr-o parte” cauzele economice, 
politice şi psihologie ale conflictului dintre personaje şi trage nişte concluzii pe care cititorul 
ar trebui să le accepte ca pe o morală. Discursul acestui tip, derivă din realismul balzacian 
(sau stendhalian, dikensian) şi comportă în sine majoritatea caracteristicilor ce cataloghează 
romanul ca pe „o oglindă a societăţii”. Chiar dacă, în diegeză, se conturează numai un 
singur personaj, el reprezintă, prin tuipicitatea sa, problemele grupului social din care face 
parte. Ex.: prin Jon, L. Rebreanu vorbeşte despre problemele țărănimii care, ulterior, se 
răscoală. De aceea, Ion, Pădurea spânzuraților, Răscoala de L. Rebreanu, Enigma Otiliei 
de G. Călinescu, Povara bunătății noastre de I. Druţă ş.a. sunt romane sociale. Există şi 
cazuri în care, deşi reprezintă un grup, anumite personaje sunt puternic individualizate, 
extrăgându-se din contextul social (ex.: Isai din Zbor frânt de V. Beşleagă). Considerăm, 
totuşi, că aceste romane rămân în categoria celui social, cu reale deschideri spre personal. 

În sfârşit, romanul personal (aproximativ „ionicul” manolescian, „romanul 
reflexiv”, după R.G. Ţeposu, şi „experimentalul” lui Gh. Glodeanu) este, din punctul nostru 
de vedere, o formulă superioară celorlalte, având ca model narativ romanul lui M. Proust În 
căutarea timpului pierdut. 

Romanele lui C. Petrescu Ultima noapte de dragoste, întâia noapte de război şi 
Patul lui Procust, precum şi, mai ales, cele ale lui A. Holban O moarte care nu dovedeşte 
nimic, loana şi Jocurile Daniei, precum şi Singur în fața dragostei de A. Busuioc ș.a., sunt 
romane personale. La nivel compozițional, ele însumează o serie de trăsături specifice, 
cum ar fi focalizarea variabilă, între Eul narant şi cel narat (identic cu Personajul) 
realizându-se un dispatching narativ (,„„du-te-vino”), concentrat, introspectiv, asupra unui 
singur individ; timpul acţiunii este fragmentat de un prezent durativ (sincronic de cele mai 
multe ori cu actul scriptural) şi un trecut ce invadează, metonimic, prin intermediul 


„memoriei involuntare”, ceea ce conferă discursului un anumit lirism, discontinuu, cu o 

tentă impresionistă dinspre denotaţie înspre conotaţie. În acelaşi timp, ordinea narativă 
abrogă convențiile diegetice tradiționaliste, impunând dimensiuni discursive novatoare. Eul 
narativ conştientizează, cu fiece nouă ocazie, că este „un altul” (în sensul lui A. Rimbaud), 
acesta fiind pornit „în căutarea” propriei identități. Singura modalitate de acces la 
autocunoaştere este scriitura (écriture), finalul căreia va constitui romanul propriu-zis, acest 
fapt oferind şi cititorului un prilej de a „se citi în sine”. 

O excepție notabilă este Craii de Curtea-Veche de M.I. Caragiale, roman cu 
interferenţe dintre personal şi alegoric. Primul este sesizat printr-un dublu şir evenimenţial — 
intradiegetic şi metadiegetic, adică relatarea inter-acțiunii celor patru „crai”, inclusiv, 
invitația fiecăruia în „hagialâcul” său (Paşadia — istorie, Pantazi — geografie, Pirgu — „la 
Arnoteni”), precum şi mărturisirile „de laborator” ale naratorului, privind scrierea propriu- 
zisă a romanului „de moravuri bucureştene”, ceea ce constituie o invitaţie indirectă în 
tainele artei. Alegoricul se constituie prin invadarea în imaginarul cititorului a unei „lumi” 
pline de contradicții şi conotaţii simbolice de „la porțile Răsăritului, unde nimic nu se ia în 
serios”, o lume nebănuită nici de Eul narator şi care îi depăşeşte limitele comprehensiunii 
logice. În cazul dat, cititorul este provocat la „re-lectură”, pentru a-şi vizualiza 
dimensiunea culturală în spațiul balcanic, cu toate elementele sale specifice. 

Paragraful al doilea, Dubla „sincronizare” cu modelele artistice europene re-vede, 
din punct de vedre diacronic, în cheia unei critici a criticii, conceptul lovinescian de 
„Sincronizare” cu valorile literare occidentale. Constatarea necesităţii de sincronizare a 
gustului estetic local cu cel european nu este ceva specific numai pentru prima jumătate a 
sec. al XX-lea, ci un fenomen permanent în cultura română, demarând odată cu afirmarea 
principiilor de constituire şi emancipare a statului modern sub influenţa romantismului 
apusean din secolul al XIX-lea. Din această perspectivă, E. Lovinescu îi răspunde indirect 
lui M. Kogălniceanu, afirmând şi promovând imitaţia creatoare a valorilor europene, 
inclusiv a romanului modern. Pus între două „lupte”, la o distanță de aproape un secol 
(„vom prigoni cât vom putea” ameninţă M. Kogălniceanu la 1840, în contrast cu cei „30 ani 
de luptă” evocaţi de E. Lovinescu la 1934), conceptul de „imitaţie” (sinonim, într-un fel, cu 
cel de „sincronizare”) rămâne încă unul problematic, fiind dependent de vectorul 
informațional dominant al epocii respective, altfel spus, respins sau readus în practica 
literar-artistică. 

Din alt punct de vedre, este evident că şirul sincronizărilor estetice continuă, prin 
„transducţia literară” (L. Doležel), fenomen firesc şi indispensabil, care asigură progresul 
cultural şi literar, în perioada contemporană existând o tendinţă de a ieşi din sfera 
europocentistă spre valorile globale. În acest sens, romanul românesc suferă anumite 
metamorfoze evolutive, specifice procesului literar în general, cum ar fi faptul că discursul 


realist obiectivat, dominant în sec. al XIX-lea, se manifestă ca o reacție la cel baroc din sec. 

al XVII-XVIII, acesta din urmă revenind, în ultimul timp, cantitativ şi calitativ, ca o 
tendinţă contemporană. 

Obiectul de studiu din paragraful al treilea, Reperele modernismului romanesc, este 
ceea ce A. Marino numea „intelectualizarea progresivă a procesului artistic”, apreciere ce 
caracterizează, în sine, arta modernă ca reacție la canoanele tradiționaliste. „Deschiderea” 
operei moderne este pusă de majoritatea specialiştilor sub semnul unui „proiect în 
constituirea sa”, proiect care nu-şi atinge rezultatul, decât în măsura în care însuşi procesul 
facerii ei poate fi considerat „rezultatul” artistic. Potrivit exegetei I. Mavrodin, „una din 
caracteristicile cele mai tipice este scriitura proustiană, în care textul şi metatextul 
(comentariul asupra textului, altfel spus „funcția critică” pe care acesta o dezvoltă 
necontenit cu privire la propria-i structură şi funcţionare), practica şi teoria au o existenţă 
sincronică şi indisociabilă”, de unde derivă un indiciu al modernităţii poeziei şi romanului, 
potrivit căruia „poieticul” (<gr. poiein =a face, a construi) coincide cu „poeticul”, fuziunea 
lor constituind, în cazul nostru, definiția romanului modern (în matrice proustiană). 

Capitolul II, Constituirea modelului narativ proustian, cercetează problema 
modelării artistice, aceasta constituind, pe de o parte, o taină de creaţie a scriitorului, iar, pe 
de altă parte, un instrument de recunoaștere a „locurilor comune” (topoi) în „orizontul de 
aşteptare” (H. Jauss) al cititorului. 

Modelul narativ proustian, cu specificitatea sa de „structură a imaginarului” 
(G. Durand), este identificat într-un anumit segment de roman românesc potrivit 
principiului analogic, cunoscut în matematică, ce se constituie dintr-un raport semic dintre 
patru elemente: A se raportă la B tot aşa cum Al la B1, potrivit lui A. Greimas. În cazul 
romanului românesc, vom identifica, la nivel abstract, un raport semic identic stabilit între 
romanul românesc tradiționalist, care se raportă la Balzac tot aşa cum cel modern — la 
Proust, în ceea ce priveşte compoziţia, tipul de personaje, perspectiva auctorială etc. 
Apreciat de majoritatea criticilor drept un raport antitetic dintre tradiție şi inovaţie, 
fenomenul capătă diferite interpretări noţionale. Astfel, M. Zamfir consideră romanul lui 
Proust drept o „parodie” la adresa manierii de a scrie a sec. al XIX-lea. Argumentul 
criticului nu este însă aplicabil şi în cazul romanului românesc (raportat la cel francez), 
deoarece, de ex.: O moarte care nu dovedeşte nimic de A. Holban nu este, din punct de 
vedre estetic, „o parodie” la adresa romanului Enigma Otiliei de G. Călinescu şi nici invers 
ş.a. Argumentul nostru este valid numai în cazul în care se dă o prioritate metodei 
contrastive în defavoarea celei comparative. 

De aceea, în paragraful al doilea, Trăsături ale narativului în context modelator, se 
evidențiază alte principii de constituire a modelului, pornind de la identificarea trăsăturilor 
narativului (versus descriptiv), pe baza a două structuri diegetice numite convențional: 


modelul Propp-Bremond şi modelul Barthes-Prus. Acestea două comportă în sine 

acelaşi rezultat estetic bazate pe un invariant (Ur-tip) semantic idenuificabil prin naraţiunea 
(homo)diegetică a unui Eu-narant prezent continuu într-un discurs interiorizat durativ, care 
îşi determină optica spaţială şi temporală potrivit senzațiilor eului-narat ipostaziat în 
devenire artistică. 

În primul caz, antrenând în discuţie o serie de scheme narative modelatoare din 
critica de specialitate (Morfologia basmului de V. Propp, Gramatica „Decameronului” de 
Tz. Todorov, Despre sens de A. Greimas, Logica povestirii de C. Bremond, ultima lucrare 
fiind şi o sinteză a celorlalte), se accentuează rolul agentului (Eul narant) în exersarea 
funcţiei sale de a depăşi obstacolul memorativ şi de a-şi re-trăi, prin intermediul memoriei 
involuntare, trecutul (adică, anumite senzaţii ale eului narat), pe baza unui procedeu 
metaforic amplu „de la un capăt la altul”(J. Ricardou) cu „transpoziţii metonimice” (G. 
Genette), care constituie, în ansamblu, discursul narativ. 

În al doilea caz, modelarea se percepe ca o desfăşurare modală complexă, constituită, 
din punct de vedere evenimenţial, din patru faze diegetice evolutive: voința de a scrie, 
neputința de a scrie, putinţa de a scrie şi imposibilitatea de a nu scrie (potrivit 
cercetătoarei E. Prus, care îl completează pe R. Barthes ş.a.). Pe parcursul lecturii, îl vedem 
pe Marcel într-un proces continuu de devenire artistică — dinspre eul narat înspre Eul narant, 
momentul în care personajul îşi descoperă vocaţia constituind apoteoza romanului proustian. 

Un itinerar artistic similar identificăm în Parul lui Procust (1933) de C. Petrescu (în 
cazul în care scrisul, în sine, este tratat ca un pharmakon), roman care confirmă existenţa 
unui „personaj care nu poate să nu scrie”, un descendent tipic proustian. Calificativul dă o 
cheie de interpretare a titlului, explică fragmentarea discursului auctorial, intervențiile 
epistolare şi misterul celor patru personaje, urmărite din subsol de către eul narativ auctorial. 
În romanul analizat se proiectează dimensiunea scripturală a personajului care îşi 
conştientizează propria geneză. Dacă Marcel, protagonistul lui M. Proust, păstrează o 
singură traiectorie memorativă (Eu narant - eu narat), atunci C. Petrescu antrenează, în 
paralel, două instanţe narative: pe de o parte, agentul (din subsol) care îi cere, pe cealaltă 
parte, pacientului să „povestească totul în scris”. Deşi refuză la început, Fred devine totuşi 
un „scriitor” ce-şi narează propria experiență, deoarece „autorul” insistă, asemenea 
mitologicului Procust. Fred conştientizează devenirea artistică, ajungând la limita 
„imposibilității de a nu scrie”. Moartea lui este o condiţie necesară în plan estetic, pentru 
depăşirea acestei limite artistice, mai ales că ea urmează să asigure integrarea în „taina 
universală”, asemeni „unui afluent ce urmează legea fluviului”. 

Un alt personaj misterios (de aceeaşi structură mentală ca şi Paşadia din Craii de 
Curtea-Veche de M.I. Caragiale sau Leonte Pătraşcu din Lunrrea lui Caron de L. Blaga) 
este Ladima, care, pe cât nu ar fi de straniu, se defineşte drept un devorator scriptural. 


Acceptarea unei comunicări epistolare cu Emilia îl constrânge să se perceapă inerent în 

dimensiunea sa scripturală: „Eu sunt un om care scrie ceea ce gândeşte”, se va 
autocaracteriza el. Imediat ce receptorul mesajelor lui, Emilia, refuză comunicarea, Ladima 
se sinucide, act pe care ar fi prea simplist să-l considerăm ca pe o dezamăgire în dragoste. 
Astfel, toate personajele sunt „probate” în dimensiunea lor scripturală procustiană, aceasta 
fiind mai mare (în cazul lui Ladima şi Dna T.), fie mai mică (pentru Fred), fie inaccesibilă, 
în general. 

În capitolul III, Mereologia romanului personal. Remodelări, se examinează 
elementele constitutive ale romanul personal, în raport cu modelul narativ proustian. 
Cercetarea se completează cu o serie de termeni naratologici consacrați, aparținând, în mare 
parte, lui G. Genette în Discursul povestirii (1972), la care se adaugă şi o reexaminare a 
conceptului de „autenticitate”. 

Am demonstrat în paragraful unu, Metaromanul lui Proust, că preferința romanului 
românesc pentru „autenticitate” (concept novator) se datorează lui M. Proust, în ciuda 
faptului că o serie de critici (G. Călinescu, mai ales, D. Micu ş.a.) consideră drept sursă 
modelatoare a autenticităţii romanul Fa/sificatorii de bani şi Jurnalul de A. Gide. Pentru 
aceşti critici literari, tehnica jurnalului şi a „romanului în roman” denotă un grad sporit de 
autenticitate. Însă, Edouard, personajul lui A. Gide, scrie un roman cu acelaşi nume 
Falsificatorii de bani, notându-şi în jurnalul său ceea ce consideră că va servi ulterior ca 
material fictiv. Pentru dânsul jurnalul este „oglinda pe care o plimb cu mine”, adică exact 
ceea ce pentru Stendhal însemna - încă la 1830 — „roman realist”, fapt ce denotă o 
revalorificare a unei idei mai vechi. Din contra, discursul narativ proustian presupune o 
variantă autentică originală şi novatoare pentru romanul modern. 

Dacă autenticităţii i se atribuie, cel mai des, calificativul de „nonficţional” (deşi 
poate avea şi sensuri contradictorii), adică un comentariu pe marginea narațiunii fictive, 
atunci romanul proustian constă în interferența armonioasă dintre discursul narant auctorial 
(autentic) şi cel fictiv narat, fără a mai trebui implicarea jurnalului. Naratorul proustian 
aproape declară deschis dorinţa/neputinţa de a scrie o carte, discursul constituindu-se într-un 
dublu şir evenimențţial: istoria unei vieţi şi a unei cărți. 

Visul lui Marcel (o narațiune specifică) din volumul Sodoma şi Gomora, capitolul 
Intermitenţele inimii, ca retulare a dorinței de a scrie, constituie punctul maximal de 
intersecţie dintre diegeză şi metadiegeză, conştient şi inconştient. Materialul oniric ne spune 
că Tatăl „care ştie tot” îi spune lui Marcel că bunica lui s-a bucurat când a aflat că nepotul ei 
scrie o carte. Exemplul demonstrează că există o etajare a eu-rilor conştiente, prezente în 
discursul metadiegetic şi cel diegetic, în spatele cărora se află mereu prezent un eu 
inconştient, a cărui voinţă era de a scrie o carte. Constatăm că introducerea metadiscursului 


critic în conţinutul diegetic fictiv, compensat de anumite trăiri inconştiente (relatate, în cazul 


146 


dat, printr-un vis), totul constituind arta narativă proustiană, nu cedează cu nimic în faţa 
„Jurnalului” cu pretinse convenţii de autenticitate. 

Pe baza romanului Maitreyi (1933) de M. Eliade, am demonstrat că discursul 
ficțional se reconstituie pe baza memoriei involuntare, adică într-o formulă proustiană, deşi 
o parte din critica de specialitate apropie romanul lui Eliade formula „autenticităţii” lui A. 
Gide, din considerentul evenimentelor „scrise în jurnal”, în defavoarea celor fictive. De fapt, 
Allan, personajul central, revine numai de câteva ori la jurnalul său pentru a-l re-scrie, 
manifestând o „ciudă de a nu fi notat” ceea ce era într-adevăr important. În momentele mai 
deosebite, el preferă memoria afectivă ca modalitate de a-şi re-trăi trecutul şi iubirea sa în 
preajma Maitreyiei. De aceea, Allan, asemeni lui Marcel, consideră că numai prin 
stimularea memoriei afective se poate domina trecerea timpului şi uitarea, iar trăirea pe viu 
a bucuriei de a scrie este mult mai prețioasă, decât rescrierea unor evenimente trecute. El 
preferă prezentul continuu (sincronic scrierii şi trăirii amintirilor), pentru a descifra misterul 
Maitreyiei. 

În paragraful al doilea, Discursul povestirii potrivit „metodei” lui G. Genette, sunt 
evidenţiate cele mai importante aspecte ale narațiunii (homo)diegetice: ordinea, frecvenţa, 
durata şi vocea narativă, depistate în relaționarea celor trei nivele: istorie/histoire, 
povestire/recit, naraţiune/narration. Potrivit lui G. Genette, discursul romanului personal 
comportă, din punct de vedere mereologic, câteva trăsături specifice, distincte de realizările 
anterioare. Mai întâi, ordinea variabilă a secvenţelor narate, în funcție de un punct de vedere 
fix, permite identificarea unui dispatching narativ (un „du-te-vino” sesizat ca liant între 
blocurile narative, de ex.: trecutul rememorat şi prezentul acţiunii). Dacă, pentru naratorul 
proustian, evocarea stării incerte între somn şi veghe a eroului, este un „popas obligatoriu”, 
atunci în romanul Ioana de A. Holban, acesta este un timp narativ constant, la care se revine 
cu regularitate, în care naratorul, conştient de actul său scriptural, îşi dezvăluie modalitatea 
artistică de lucru. Cititorul va constata, de asemenea, că scenele narative sunt mai „întinse” 
(„scène ralentie”), adică timpul povestirii durează mai mult, decât timpul istoriei (TP>TI), 
ceea ce „te face imediat să gândeşti la lungile scene proustiene”, în care evenimenţialul 
interiorizat nu se constituie pe baza relatării celor ce i s-au întâmplat eului narat, ci în baza 
evenimentelor care au provocat eului narant anumite stări de conştiinţă, impresii 
contemplative şi descoperiri progresive ale propriei identități. 

A. Holban explică acest procedeu prin termenul „roman static”, care este superior 
celui „dinamic” prin exploatarea descriptivului, în defavoarea narativului, fenomen care 
devine şi o marcă a modernităţii ea întâlnindu-se şi la alți romancieri cum ar fi: C. Petrescu, 
G. Mihăiescu, mai târziu — la M. Preda sau M. Cărtărescu. 

Expunerea evenimentelor se realizează iterativ (se spune o dată ceea ce s-a întâmplat 


de „n” ori), într-un „discurs imediat” (G. Genette), bazat pe trei moduri de focalizare: 

libertatea de conştiinţă a eroului încadrată de cea a naratorului, venind să habiteze, frecvent, 
şi pe cea a diverse personaje. Altfel spus, tehnica dată variază punctul de vedere al 
cititorului asupra a trei subiecți: eul narant, cel narat şi alte personaje de fundal. 
Configurația focalizatoare, numită şi „polimodalitate”, are menirea să  dezobişnuiască 
cititorul de a privi lucrurile dintr-un singur punct auctorial (ca în romanul tradițional), el 
fiind nevoit să-şi proiecteze limitele ficționalului, de fiecare dată, în dependenţă de 
importanţa acordată unuia dintre cei trei constituenți ai focalizării. Discursul naratorului 
este, astfel, completat de invazia trecutului cu focalizare pe erou (eu narat), precum şi 
dialogurile acestuia cu alte personaje secvențiale, receptate şi înregistrate în memorie pentru 
a fi ulterior re-scrise. 

O trăsătură specifică a romanului personal (al cărui model este narativul proustian) 
este şi vocea narativă, definită de G. Genette drept „o naraţiune «la persoana întâi» şi 
totuşi uneori omniscientă”, adică în vocea auctorială (conştientă de realizarea ei artistică) 
se interpătrunde de cea a eului narant şi cel narat în persoana unui singur emițător. Astfel, 
remarcăm că în romanul Patul lui Procust şi Singur în fața dragostei, variația opticii 
narative, prin introducerea mai multor naratori (ca între oglinzi paralele), este un „truc 
scriitoricesc”, care concentrează totuşi vocea omniscientă a naratorului din subsol (în cazul 
lui C. Petrescu) sau vocea auctorială a naratorului ce inventează jurnalul Vioricăi (în cazul 
lui A. Busuioc), pentru a-şi motiva autenticitatea. 

Analizând romanul Ioana în baza distincției nivelurilor narative constituente, cu 
instrumentarul terminologic privind variabilitatea ordinii şi duratei discursive, vom constata 
funcționabilitatea estetică a unui „dispatching narativ”, adică revenirea, în anumite 
perioade, a naratorului la un punct fix, identic cu prezentul scriiturii. Planul temporal 
tridimensional: prezent, trecut, viitor posibil are, în plan estetic, valoarea unui finit necesar 
şi complet, ceea ce demonstrează că „harta” romanului lui A. Holban are contururi 
proustiene identificabile. 

Pentru a accentua rolul eului scriptor, în ultimul paragraf, se analizează romanul 
Singur în fața dragostei (1966) de A. Busuioc. Personajul principal, Radu, pare a privi 
ironic la tot ceea ce-l înconjoară, inclusiv sentimentul iubirii, dar lucrurile se schimbă atunci 
când el însuşi devine (în sens proustian) seriptorul propriilor mărturisiri. Acest lucru îi 
dă posibilitatea de a se auto(re)cunoaşte printr-un proces durativ ce necesită seriozitate şi 
profunzime analitică. Singurul discurs autentic în roman pare a fi discursul lui Radu din 
penultimul capitol, în care acesta „se aşază la masa de scris” şi conştientizează devenirea sa 
artistică, prin a-şi explica sensul iubirii pentru Viorica. 

Printre primele menţiuni critice din R. Moldova la adresa romanului în cauză (M. 
Dolgan, V. Coroban), precum şi o serie de referințele ulterioare (M. Cimpoi, N. Bileţchi, A. 


Gavrilov, A. Ghilaş, F. Cenuşă, V. Fonari ş.a.) este consemnată inovaţia, potrivit căreia 

„Negrescu e antierou, în raport cu ce ne-am obişnuit noi să calificăm drept erou” (V. 
Coroban). Raportate la modelul narativ proustian, lucrurile pot fi văzute puţin altfel, inclusiv 
dacă facem o analiză contrastivă cu romanul românesc interbelic, deşi el rămâne „antierou”, 
în raport cu ideologia oficială a timpului descris. Totuşi, Radu Negrescu este un personaj 
care evită, din cauza unei logici expres-manifestate, să-şi recunoască talentul artistic de a 
scrie, având anumite rezerve pentru această artă-meserie. Din cauza că iubirea nu poate fi 
încadrată în tiparul unei logici, Radu cade pradă unor regrete, în timp ce scriitura 
(„aşternerea sufletului pe hârtie”) îi dă posibilitatea să se cunoască în dimensiunile sale 
adevărate (reflecția oglinzii afective), romanul întreg devenind, astfel, un prilej de re- 


memorare a iubirii, precum şi de conservare a timpului pierdut. 


CONCLUZII 


Teza de doctor Romanul românesc şi modelul narativ proustian ar trebui să traseze 
anumite limite de existenţă a unui fenomen numit „proustianismul romanului românesc”. 
Rezultatele conving numai într-o anumită măsură, dată fiind complexitatea temei şi anumite 
Variațiuni care impun dialectic nonlimitarea modelării romaneşti. Rezultatele cercetării 
noastre clarifică totuşi fenomenul literar respectiv, mai mult sau mai puțin, potrivit 
obiectivelor propuse din start. Astfel, se impun trei concluzii mai importante: 

1. În primul rând, e vorba de aspectul metodologic-analitic romanesc, care constituie, 
din punctul nostru de vedere, problema esențială a ştiinţei literare contemporane. 
Hermeneutica deschide numai anumite căi, dar nu propune niciodată soluţii concrete (cum o 
face de exemplu structuralismul), de aceea analiza unui roman e pasibilă numai în cheia pe 
care o permite însuşi textul romanului, nici o metodă dinainte propusă nu funcţionează pe un 
text încă neştiut. 

2. În rândul al doilea, e necesar ca romanul românesc modern (afirmat cu precădere 
în secolul al XX-lea) să fie re-evaluat în dimensiunea sa firească, raportabilă la valorile 
europene, cu specificitatea proprie. Tipologia romanului, indubitabil legată de matricea 
fondului cultural românesc, demonstrează o dublă dimensiune: pe de o parte, balcanică 
(dacică-bizantină-orientală), pe de altă parte, drept reacţie la aceasta, tendința de 
„Ssincronizare” cu valorile europene occidentale, realizată prin selecţia anumitor modele, ce 
asigură comunicarea interculturală. Nefiind un studiu comparat, demersul nostru vizează 
identificarea în romanul românesc (inclusiv cel din R. Moldova, scris în perioada 
postbelică) a unui element specific (invariant narativ proustian), manifestat pe parcursul 
perioadei moderne şi explicat prin termenul re-modelare semantică 

3. Fenomenul proustianismului (înţeles ca, din punct de vedere hipotaxic, naratologic 
şi artistic: Eul-narant (scriptor şi scriitor în devenire) porneşte în căutarea celui eului narat, 


prin intermediul memoriei afective, creându-şi astfel lumea sa, în care se descoperă şi se 

înţelege) se anunţă a fi realizarea superioară, în planul romanului românesc (dar şi 
european), a secolului al XX-lea, marcând şi conturând limitele estetice dintre 
tradiționalismul balzacian şi romanul postmodernist, fiind totodată un stimulent pentru 
regăsirea originalității artistice pentru fiecare creator în parte. 

Alte concluzii confirmă axiologic deschiderea spre aprofundarea şi reluarea unor 
concepte teoretice şi aplicative. Aşadar, constatăm că raportarea romanului românesc la cel 
european (mai ales cel francez) este necesară şi indispensabilă de orice analiză a epocii 
literare moderne, indiferent de intensitatea receptării şi remodelării semantice. De asemenea, 
concluzionăm că: 

— romanul românesc modern se afirmă prin intermediul receptării creative a romanului 
european (mai ales, cel francez) ca reacţie la un posibil complex cultural balcanic, iar 
aderenţa la unul din modelele literare europene este, mai degrabă, o necesitate, decât un 
„moft” cultural; 

— romanul românesc are trăsăturile sale specifice, tipologia lui (potrivit criteriului 
referențial) fiind reducubilă, din punctul nostru de vedre, la patru variante: romanul 
alegoric, istoric, social şi personal, acesta din urmă fiind realizarea supremă a 
modernismului romanesc. Tipologia noastră este una a „lumilor ficționale” stimulate 
constructiv, în imaginarul cititorului, de către textul romanului românesc, în cazul în care 
demersul investigaţional este hermeneutic, mai puţin, structuralist şi semiotic; 

— romanul personal (românesc) este o re-modelare originală şi progresivă, în spirit 
autohton, a romanului proustian din punct de vedre narativ, caracterologic, tematic şi 
emfatic. În baza anumitor indici sesizabili în actul lecturii, naratorul romanului personal 
„invită” cititorul să participe la construcţia sensului romanesc, făcând apel de re-memorare a 
propriilor experienţe vitale şi lăsând deschise secretele creației artistice; 

— modelul narativ se recunoaşte în baza unor scheme narative raportabile, în imaginar, 
la invariantul semiotic al basmului sau al mitului. Modelul narativ proustian, identificabil în 
conţinutul unui segment de roman românesc modern, constituie o schemă modală, alcătuită 
din patru evenimente majore, similare cu etapele devenirii artistice a Eului: voinţa de a 
scrie, neputința de a scrie, putinţa de a scrie şi imposibilitatea de a nu scrie (E. Prus). 
Itinerarul evenimenţial se realizează la nivel diegetic şi metadiegetic într-un discurs 
figurativ complex şi durauiv; 

— interiorizarea viziunii artistice, în care lumea narată devine expresia unui EU cu 
statut demiurgic, pulverizat în diferite fragmente temporale trecute, ce invadează prezentul 
prin intermediul memoriei involuntare, devine o posibilitate reală de lansare a romanului 
românesc modern, care nu întârzie să apară „sincronic” cu realizările occidentale. În acest 


sens, romancieri ca A. Holban, C. Petrescu, M. Eliade, M. I. Caragiale, A. Busuioc ş.a. 

depăşesc, din punct de vedere estetic, valorificarea potenţelor creative locale prin raportarea 
la modelul proustian. 

— naratorul proustian este o ipostază umană ce se identifică, din punct de vedere 
arhetipal, cu motivul sacrificiului de sine în numele artei. În cazul nostru, scrierea romanului 
constituie posibilitatea supremă de realizare artistică (de tip impresionist), capabilă să facă 
concurenţă vieţii. În acest sens, receptarea fecundă și stimulatoare a lui Proust se poate 
explica şi prin re-valorificarea (conştientă sau inconştientă) modernă a unui mit fundamental 
românesc — Meşterul Manole; 

— maturitatea romanului personal presupune preluarea, pe cont propriu, a modelului 
narativ proustian şi autohtonizarea lui în spiritul referențial al spaţiului dat. Originalitatea 
unor romane ulteriore (ex.: Lucian Blaga — Luntrea lui Caron, Marin Preda — Cel mai iubit 
dintre pământeni, mai târziu: Mircea Cărtărescu — Travesti, Orbitor, Em. Galaicu-Păun — 
Gesturi ş.a.) este mai mult sau mai puţin raportabilă la modelul proustian, fenomenul 
depăşind limitele modernismului şi orientându-se spre noi mişcări literare, cum ar fi, de ex. 


Postmodernismul. 


151 


BIBLIOGRAFIE CRITICĂ 


1. ALBERES, R.-M. Istoria romanului modern. Trad. L. Dimov. —Bucureşti: EPL, 1969, 462 p. 
2. ARISTOTEL. Poetica. Trad. D. M. Pippidi. —-Bucureşti: Ed. IRI, 1998, 294 p. 


. BAHTIN, Mihail. Probleme de literatură şi estetică. Trad. N. Iliescu. —Bucureşti; Ed. 


„Univers”, 1982, 598 p. 

BARTHES, Roland. Romanul scriiturii. Antologie, selecție şi trad. A. Babeţi şi D. Şepeţeanu- 
Vasiliu. -Bucureşti: Ed. „Univers”, 1987, 380 p. 

BĂICUŞ, Iulian. Dublul Narcis. —Bucureşti: Ed. „Unibuc”, 2003. 


. BILETCHI, Nicolae. Romanul şi contemporaneitatea. —Chişinău: Ed. „Ştiinţa”, 1984. 


7. BOBOC, Alexandru. Filosofia contemporană. Orientări şi stiluri de gândire semnificative. — 


Bucureşti: Editura didactică şi pedagogică, 1995, 240 p. 
BOOTH, Wayne. Retorica romanului. Trad. A. Clej. -Bucureşti: Ed. „Univers”, 1976, 570 p. 


9. BORCILĂ, Mircea. Contribuţii la elaborarea unei tipologii a textelor poetice. // „Studii şi 


15. 


16. 


17. 


18. 


19. 


20. 


2q: 


22. 


23. 


cercetări lingvistice”, nr. 3 (XXXVII), mai-iunie, 1987, p. 185-195. 


. BRATU, Florian. Proust. Cunoașştere şi discurs. —laşi: Ed. „Junimea”, 1997, 148 p. 
. BREMOND, Claude. Logica povestirii. Trad. M. Slăvescu. —Bucureşti: Ed. „Univers”, 1981. 
. BURGOS, Jean. Pentru o poetică a imaginarului. Trad. G. Duda şi M. Gulea. —Bucureşti: Ed. 


„Univers”, 1988, 475 p. 


. BURLACU, Alexandru. Critica în labirint. Strudii şi eseuri. —Chişinău: Ed. „Arc”, 1996, 220 p. 
. BURLACU, Alexandru. Literatura română din Basarabia. Anii 20-30. -Chişinău: Ed. 


„Tehnica-Info”, 2002, 226 p. 

CĂLINESCU, Matei. Cinci fețe ale modernității: modernism, avangardă, decadenţă, kitsch, 
postmodernism. Trad. T. Pătrulescu şi R.Ţurcanu.—Bucureşti: Ed. „Univers”, 1995. 
CĂLINESCU, Matei. A citi, a reciti. Către o poetică a (re)lecturii. Trad. V. Stanciu. —laşi: Ed. 
„Polirom”, 2003, 412 p. 

CĂRĂUŞ Tamara. Efectul Menard. Rescrierea postmodernă: perspective etice. —Piteşti: Ed. 
„Paralela 45”, 2003, 204 p. 

CENUȘĂ, Felicia. Tehnici narative în romanul basarabean din anii 60 (Autoreferatul tezei de 
doctor în filologie). —Chişinău, 1999. 

CIMPOI, Mihai. O istorie deschisă a literaturii române din Basarabia. Ed. a Il-a. —Chişinău: 
Ed. „Arc”, 1997, 432 p. 

CIOCANU, Ion. Istoria literaturii române din Republica Moldova. —Chişinău: Ed. „Litera”, 
1997. 

COMAN, Mihai. Mitos şi epos. Studii asupra transformărilor narative. —Bucureşti: Ed. „Cartea 
românească”, 1985, 236 p. 

COROBAN, Vasile. Romanul moldovanesc contemporan. Ed. a Il-a revăzută. —Chişinău: Ed. 
„Cartea moldovenească”, 1974, 352 p. 

COROBAN, Vasile. Scrieri alese. Chişinău: Editura „Literatura artistică”, 1983. 


152 


24 


23: 
26. 
2T: 
28. 
29. 
30. 


31. 


22: 


33. 


34. 


35. 


36. 
37. 


38. 


39. 


40. 


41. 


42. 


43. 


44. 


45. 


46. 


47. 
48. 


49. 


. COROBCA, Liliana. Personajul în romanul românesc interbelic. —Bucureşti: Ed. „Unibuc”, 
2003, 134p. 

CORNEA, Paul. Introducere în teoria lecturii. —Bucureşti: Ed. „Minerva”, 1988. 

COSMA, Anton. Geneza romanului românesc. —Bucureşti: Ed. „Eminescu”, 1985, 292 p. 
COŞERIU, Eugen. Lecţii de lingvistică generală. —Chişinău: Ed. „Arc”, 2000, 302 p. 

CREŢU, Nicolae. Constructori ai romanului. —Bucureşti: Ed. „Eminescu”, 1982. 

DERRIDA, Jacques. Diseminarea. —Bucureşti: Ed. „Univers enciclopedic”, 1997. 

DOLEŽEL, Lubomir. Pour une typologie des mondes fictionnelles. // Aims and Prospects of 
Semiotics: Essays in honor of A. J. Greimas, I (The Theoretical Paradigm). -London, 1985, p. 
7-21. 

DOLEŽEL, Lubomir. Poetica occidentală. —Bucureşti: Ed. „Univers”, 1998. 

DUCROT, Oswald, SCHAEFFER, Jean-Marie. Noul dicționar enciclopedic al ştiinţelor 
limbajului. Trad. A. Măgureanu ş.a. —Bucureşti: Ed. „Babel”, 1996, 530 p. 

DURAND, Gilberte. Structurile antropologice ale imaginarului. Introducere în arhetipologia 
generală. —Bucureşti: Ed. „Univers”, 1977, 600 p. 

DURAND, Gilberte. Aventurile imaginii: imaginația simbolică. Imaginarul. —Bucureşti. Editura 
„Nemira”, 1998, 208 p. 

ECO, Umberto. Șase plimbări în pădurea narativă. Trad. Ş. Mincu. —Contanţa: Ed. „Pontica”, 
1997. 

ELIADE, Mircea. Aspecte ale mitului. —Bucureşti: Ed. „Univers”, 1978, 196 p. 

ELIADE, Mircea. Eseuri. Mitul eternei reîntoarceri. Mituri, vise şi mistere. —Bucureşti: Editura 
ştiinţifică, 1991, 312 p. 

FONARI, Victoria. Intelectual şi sentimental în opera lui A. Busuioc (Autoreferatul tezei de 
doctor în filologie). —Chişinău, 2001. 

FREUD, Sigmund. Interpretarea viselor. Trad. L. Gavriliu. Bucureşti: Ed. ştiinţifică, 1993. 
GAVRILOV, Anatol. Reflecţii asupra romanului. Chişinău: Ed. „Literatura artistică”, 1984. 
GENETTE, Gerard. Figures III. Essai de méthode. —Paris: Edition du Seuil, 1972, 290 p. 
GENETTE, Gerard. Figuri. Trad. I. Mavrodin. —Bucureşti: Ed. „Univers”, 1978, 312 p. 
GHERMAN, Ligia. Direcţiile de evoluție ale conceptului de autenticitate. // „Limbă şi 
literatură”, vol. II, 1998, p. 41-47. 

GHILAȘ, Ana. Romanul anilor 60 din Moldova: valori etico-estetice (Autoreferatul tezei de 
doctor în filologie). —Chişinău, 1996. 

GLODEANU, Gheorghe. Poetica romanului românesc interbelic. —Bucureşti: Ed. „Libra”, 
1998, 390 p. 

GREIMAS, Algirdas Julien. Semantique structurale. Recherche de méthode. —Paris: Presses 
Universitaires de France, 1986, 262 p. 

HORODINCĂ, Georgeta. Structuri libere. —Bucureşti: Ed. „Mihai Eminescu”, 1990. 
IONESCU-RUXÂĂNDOIU, Liliana. Naraţiune şi dialog în proza românească. —Bucureşti: 
Editura Academiei Române, 1991. 

ISACHI, Petre, LAZĂR, loan. Anotimpurile romanului. —Bacău: Ed. „Plumb”, 1994, 428 p. 


153 


50. 


51. 
52; 


53. 


54. 


55. 


56. 


57. 


58. 


59. 
60. 


61. 


62. 


63. 


64. 


65. 


66. 
67. 


68. 


69. 
70. 


71. 


JAUSS, Hans Robert. Pour une herméneutique littéraire. Trad. M. Jacob. —Paris: Ed. Gallimard, 

1988, 458 p. 

KOGĂLNICEANU, Mihail. Scrieri literare, istorice şi sociale. —Chişinău: Ed. „Litera”, 1997. 

LEFTER, Ion Bogdan. Scurtă istorie a romanului românesc (cu 25 de aplicații). —Piteşti: Ed. 

„Paralela 45”, 2001, 258 p. 

LINTVELT, Jaap. Încercare de tipologie narativă. Punctul de vedere. Bucureşti: Ed. 

„Univers”, 1994. 

Literatura română postbelică. Integrări, valorificări, reconsiderări (Coord. M. Dolgan). — 

Chişinău: Firma editorial-poligrafică „Tipografia centrală”, 1998, 815 p. 

LOTMAN, luri. Studii de tipologie a culturii. Trad. R. Nicolau. —-Bucureşti: Ed.„Univers”, 

1979. 

LOVINESCU, Eugen. Istoria literaturii române contemporane. 1900-1937. —Chişinău: Ed. 

„Litera”, 1998, 382 p. 

MANOLESCU, Nicolae. Istoria critică a literaturii române. —Bucureşti: Editura Fundaţiei 

Culturale Române, 1997, 312 p. 

MANOLESCU, Nicolae. Arca lui Noe. Eseu despre romanul românesc. —Bucureşti: Ed. „100+1 

Gramar”, 2001, 736 p. 

MARINO, Adrian. Modern, modernism, modernitate. —Bucureşti: EPLU, 1969. 

MARINO, Adrian. Dicționar de idei literare. A-G. Vol. I. — Bucureşti: Ed. „Eminescu”, 1973, 

1088 p. 

MARINO, Adrian. Comparatism şi teoria literaturii. Trad. M. Ungurean. —laşi: Ed. „Polirom”, 

1998. 296 p. 

MARINO, Adrian. Biografia ideii de literatură. Secolul XX. Vol. 5. —Cluj-Napoca: Ed. „Dacia”, 

1998, 234 p. 

MAVRODIN, Irina. Romanul poetic. Bucureşti: Ed. „Univers”, 1977. 

MAVRODIN, Irina. Poietică şi poetică. Ed. a Il-a. Craiova: Ed. „Scrisul românesc”, 1998. 

MAVRODIN, Irina. Mâna care scrie. Spre o poetică a hazardului. Ed. a Il-a. —Bucureşti: Ed. 

„Est-Samuel Tasted Editeur”, 2002, 188 p. 

MĂNUCĂ, Dan. Lectură şi interpretare. Un model epic. —Bucureşti: Ed. „Minerva”, 1988. 

MICLĂU, Paul. Prezentul scriiturii .// „Studii şi cercetări lingvistice”, nr. 5 (XXXVII), 1986, p. 
392-399. 

MICU, Dumitru. Istoria literaturii române de la creația populară la postmodernism. — 

Bucureşti: Ed. „Saeculum 1.0.”, 2000, 848 p. 

MINCU, Marin. Textualism şi autenticitate. Constanţa: Ed. „Pontica”, 1993. 

MUREŞANU-IONESCU, Maria. Literatura, un discurs mediat. —laşi: Ed. Universităţii „A. I. 

Cuza”, 1996. 

Orientări artistice şi stilistice în literatura contemporană. Vol. II. (Coord. M. Dolgan) — 

Chişinău: CE USM, 2003. 


154 


12. 


13. 
74. 
75. 
76. 
77. 
78. 
79. 


80. 
81. 


82. 


83. 


84. 


85. 


86. 


87. 


88. 
89. 


90. 


91. 


92. 


93. 


94. 


95. 
96. 


PAPUŞA, Igor / Ilanyma, Hrops. Anarus noeecmeoeamenbnoii mexnuku A.H. Kynpuna e 
nogecmu «Iloedunox» || Anemanax „Sudia methodologica”, Bunyck 11. —Tepnonie, 2002, p. 
81-94. 

PAVEL, Toma. Lumi ficționale. Trad. M. Mociorniţă. -Bucureşti: Ed. „Minerva”, 1992, 298 p. 
PAVEL, Toma. Mirajul lingvistic. —Bucureşti: Ed. „Univers”, 1993. 

PÂNZARU, loan. Practici ale interpretării de text. —laşi: Ed. „Polirom”, 1999, 256 p. 
PETRESCU, Liviu. Vârstele romanului. —Bucureşti: Ed. „Eminescu”, 1992, 188 p. 
PETRESCU, Liviu. Poetica postmodernismului. Ed. II. —Piteşti: Ed. „Paralela 45”, 1998, 176 p. 
PROPP, Vladimir. Morfologia basmului. Bucureşti: Ed. „Univers”, 1970, 168 p. 
PROTOPOPESCU, Alexandru. Romanul psihologic românesc. Ediţia a 2-a. -Piteşti: Ed. 
„Paralela 45”, 2000, 280 p. 

PRUS, Elena. Poetica modalității la Proust. —Chişinău: Ed. „Ruxanda”, 1998, 234 p. 
RICARDOU, Jean. Noi probleme ale romanului. Trad. L. şi V. Atanasiu. —Bucureşti: Ed. 
„Univers”, 1988, 416 p. 

RICOEUR, Paul. Eseuri de hermeneutică. Trad. V. 'Tonoiu. —Bucureşti: Ed. „Humanitas”, 1995. 
RICOEUR, Paul. Metafora vie. Trad. I. Mavrodin. —Bucureşti: Ed. „Univers”, 1984. 

Romanul românesc interbelic. Antologie, prefaţă, analize critice, note, dicționar cronologic şi 
bibliografie C. Matei Muşat. Bucureşti: Ed. „Humanitas”, 1998, 334 p. 

SCHMID, Wolf / Imar Bone. Happamonoeua. —MockBa: A35IKH CHOBAHCKOĂ KYJIbÞTYPHI, 
2003, 312 p. 

SEGRE, Cesare. Istorie — cultură — critică. Trad. $. Mincu. -Bucureşti: Ed. „Univers”, 1986, 
390 p. 

SIMION, Eugen. Întoarcerea autorului. Eseuri despre relaţia creator-operă. —Bucureşti: Ed. 
„Cartea românească”, 1981. 

ŞERBĂNESCU, Andra. Cum se scrie un text. Ed. a II-a. —laşi: Ed. „Polirom”, 2001, 264 p. 
ȘTEFĂNESCU, Cornelia. Reacţii româneşti faţă de inovaţia proustiană. În Marcel PROUST. 
Captiva. T.IX. (Trad. E. şi R. Cioculescu). —Bucureşti: Ed. „Minerva”, 1971, p. V-XLV. 
ŞTEFANESCU, Cornelia. Le roman roumain et l'innovation proustienne // „Cahiers roumain 
d'etudes litteraires”, nr. 1/1991. —Bucureşti: Ed. „Univers”, p. 117-124. 

TĂMÂIANU, Emma. Fundamentele tipologiei textuale. O abordare în lumina lingvisticii 
integrale. —Cluj-Napoca: Ed. „Clusium”, 2001, 208 p. 

The Golden Bough. The Romanian Novel. Supliment ot the ARC-Magazine of Arts and Letters. 
Nr. 1 (5). -Bucureşti: Ed. „Univers enciclopedic Publishing House”, 1997. 

TIUPA, Valreri / Trona Banepuni. Omuepru nappamonoeuu /| „Kpurnka n CeMHoTHKa”, 
Bemyck 5. -HoBocuGupck: Hayunoe u3manue, 2002, p. 5-31. 

TODOROV, Tzvetan. Poetica. Gramatica „Decameronului ”. —Bucureşti: Ed. „Univers”, 1976. 
TAU, Elena. Compoziția operei literare. —Chişinău: CE USM, 1995, 56 p. 

ŢEPOSU, Radu G. Viața şi opiniile personajelor. —Bucureşti: Ed. „Cartea românească”, 1983, 
208 p. 


155 


97. VALERY, Paul. Poezii. Dialoguri. Poetică şi estetică. Trad. Ş.A. Doinaş, A. Ledeanu şi M. 
Ghica. —Bucureşti: Ed. „Univers”, 1989, 885 p. 

98. VIANU, Tudor. Arta prozatorilor români. —Chişinău: Ed. „Litera”, 1997, 384 p. 

99. VLAD, Carmen. Sensul, dimensiune esențială a textului. —Cluj-Napoca: Editura „Dacia”, 1994, 
214 p. 

100.  ZAFIU, Rodica. Modele narative din perspectiva textului poetic. /I„Studii şi cercetări 

lingvistice”, nr. 5 (XXXVII), 1986, p. 376-382. 

101.  ZAFIU, Rodica. Narațiune şi poezie. —Bucureşti: Ed. „BIC ALL”, 2000, 354 p. 

102. ZAMFIR, Mihai. Imaginea ascunsă. Structura narativă a romanului proustian. —Bucureşti: 
Ed. „Univers”, 1976, 288 p. 

103. ZAMFIR, Mihai. Cealaltă față a prozei. Bucureşti: Ed. „Eminescu”, 1988, 220 p. 


BIBLIOGRAFIE ARTISTICĂ 
În limba franceză: 
PROUST, Marcel. À la recherche du temps perdu. Texte établi sous la direction de Jean-Yves 
Tadi6. —Paris: Edition Gallimard, 1999, 2404 p. 

Romane analizate din literatura franceză: 

1. GIDE, André. Falsificatorii de bani. Trad. M. Murgu. —Bucureşti: Ed. RAO IPC S.A., 1996. 

2. PROUST, M. Swann. Trad. I. Mavrodin. -Bucureşti: Ed. „Univers”, 1987. 

3. PROUST, M. Sodoma şi Gomora. Trad. I. Mavrodin. —Bucureşti: Ed. „Univers”, 1995. 

4. PROUST, M. Timpul regăsit. Trad. I. Mavrodin -Bucureşti: Ed. „Univers”, 2000. 

Romane analizate din literatura română: 

1. BUSUIOC, Aureliu. Singur în fața dragostei. În Scrieri alese. Chişinău: Ed. „Literatura 
artistică”, 1981. 

2. CARAGIALE, Mateiu I. Craii de curtea veche. În Opere. Ediţie de B. Cioculescu. -Bucureşti: 
Editura Fundaţiei culturale române, 1994. 

3. ELIADE, Mircea. Maitreyi. -Bucureşti: Ed. „Minerva”, 1991. 

4. HOLBAN, Anton. O moarte care nu dovedeşte nimic. Ioana. Tablou cronologic şi crestomaţie 
critică de L. Bercea. —Timişoara: Editura de Vest, 1993. 

5. HOLBAN, Anton. Jocurile Daniei. În Romane. Vol. 2. -Bucureşti: Ed.,„Minerva”, 1982. 

6. PETRESCU, Camil. Patul lui Procust. —Bucureşti: Ed. „100+1 Grammar”, 2000. 

7. PREDA, Marin. Cel mai iubit dintre pământeni. Vol. 1, II, III. —Bucureşti: Ed. „Marin Preda”, 
2000. 


156 


ADNOTARE 

Teza de față este o cercetare complexă a romanului românesc interbelic şi postbelic 
pornind de la conceptul lovinescian de „sincronizare” cu valorile estetice europene şi având 
ca obiect de studiu identificarea şi motivarea modelului narativ proustian în compoziția unui 
segment de roman românesc modern din perspectiva cititorului contemporan. Având la bază 
principiul referențial imaginativ, „lumile ficționale” stimulate de romanul românesc pot fi 
clasificate într-o nouă tipologie, care le completează pe celelalte anterioare: romanul 
alegoric, istoric (național), social şi personal (derivat estetic din romanul proustian). 

Romanul personal este o formă superioară a romanului românesc având câteva 
trăsături distinctive: focalizare variabilă (determinată de memoria involuntară) asupra Eului 
narant şi cel narat, perceperea interiorizată a timpului şi spațiului, interferența planului 
diegetic cu cel metadiegetic (poiein devine poesis) ş.a. Narațiunea (homo)diegetică 
stimulează cititorul să participe sincronic la decodificarea sensurilor stimulate prin 
vizualizarea propriilor trăiri şi atitudini. 

Modelarea estetică este analizată din perspectiva a trei concepte: semiotica narativă 
sau modelul Propp-Bremond, modalitatea hipotaxică de devenire artistică în relaţia agent- 
pacient (a vrea - a ști - a putea scrie) sau modelul Barthes-Prus şi „metoda” analitică a 
relațiilor dintre nivelele narative (istorie-povestire-natrațiune) potrivit lui G. Genette. 
Rezultatul teoretic este aplicat, pentru fiecare caz în parte, la analiza câtorva romane, 
evidenţiindu-se dimensiunea scripturală a personajelor principale (narator-scriptor): Patul 
lui Procust (1933) de C. Petrescu, Joana (1934) de A. Holban, Singur în fața dragostei 
(1966) de A. Busuioc. În toate aceste cazuri se identifică un itinerar artistic proustian: un 
narator masculin încearcă să se înțeleagă pe sine, precum şi iubirea sa pentru o eroină prin 
„a-şi pune sufletul e hârtie”, scrisul devenind astfel singura oglindă de încredere, iar 
„chinurile facerii” constituind romanul propriu-zis. 

Romanul românesc îşi datorează modernitatea unei asimilări originale a modelului 
narativ proustian, fenomenul constituind, axiologic, o fază intermediară între realismul 


balzacian şi noile tendinţe literare contemporane. 


SUMMARY 

The doctor dissertation “Romanian Novel and Proust's Narrative Model” is a 
complex research of the XX" century Romanian novel (RN) within the literary phenomenon 
called by E. Lovinescu “synchronization” with European literary values. 

Dissertation is focused to research the most specifically treats (topoy) of Proustian 
narrative that are identified by the contemporary reader, within the structure and artistic 
sense of Romanian novel. According to theory of reference, there are analyzed “fictional 


worlds” stimulated by the RN in a new typology, based on axiological-chronological 

principles that includes: the allegorical, historical (as national product), social, and personal 
novel (influenced especially by Proustian novel). 

The personal novel is a superior, modern form of RN, characterized by a variable 
focalization (moved by involuntary memory) on I-narrator and I-narratee, introspective 
sensation of time and space, mixture of diegesis with metadiegesis (sometimes poietics 
becomes poetics). The (homo)diegetical narration stimulates the reader to look deeply in his 
own and participate emphatically to the creation of fictional world proposed by the novel 
etc. 

Modeling process is viewed from three concepts: the Propp-Bremond semiotic 
narrative schemes, the Agent/Patient hipotaxic modality of artistically becoming (vouloir- 
savoir-pouvoir écrire) or Barthes-Prus model, and the narrative discourse model, based on 
three narrative levels: histoire-recit-narration (G. Genette). Theoretical results are applied 
on analyzing some of RR by observing the scriptural dimension of main character, such as: 
Procust's Bed (1933) by C. Petrescu, Ioana (1934) by A. Holban, and Alone with Love 
(1966) by A. Busuioc. Each novel presents, in different ways, the message: a masculine 
Narrator tries to understand himself and his love for a feminine character by “putting his 
soul upon the paper”. So, the written text becomes the single reliable mirror in an ongoing 
novel. 

Romanian novel has become a modern one only by assimilating the Proust's 
narrative model in an original, local manner, according to national imaginary. Axiologically, 
the personal novel is situated in a favorite position, between realist-traditional discourse and 
Postmodernist aesthetic. 


PE3IOME 

B muccepranuu "PyMbIHCKUIĂ pPOoMaH H NOBECTBOBATEJIEHaA MOMeENb Ilpycra'" 
paccMaTpHBaeTCA PyMEIHCKUH pomat (PP) XX CTOINeTUA (BKIIIOUaA H TO, YTO HaNHCAHO B 
PecnyGuuxe Mojosa) B pamkax penomena, Ha3biBaemMoro E. JloBnHecky "CHHXponu3anIuA 
C HOBCĂINIHMU BPOIICHCKHMU JIAHTEPaTypHEIMU TCEHACHUHAMH". 

Iles HCHEAOBAHHA COCTOUT B HACHTUPuUKkanuu, ananu3e H unrepnperanuu OGuux 
MECT (topoy) B IOBECTBOBATEINbHOIH rexHuke M. Ilpycra u B PP c rouku spenna 
COBPEMEHHOTO YHTATEJIA H CO3HABAeMEIX HM B XOJE UTeHHA "(DUKTUBHLIX MUpOB" (T. 
Tasen). CornacHo repMeHeBTHWCCKUM H pepepenrmmaeHEIM IPHHIANaM, MEI CO3/aJu 
HOBYyIO  XCTETHUECKU-AHaXpPOHHUECKyIo TUNONOrUID PP (Ha ocHoBe TUNONOruĂ H. 
Manonecky, |. | nomany, P.I. Llenocy u ap.), B KOTOpyIO BXOJAT: aJIeropuueckuii poMaH 
(Craii de Curtea-Veche — M.M. Kapamxuaine), ucropuueckuii poman (Frații Jderi — M. 


CanoB4Hy), connanbHerii poman (lon - JI. PeGpany) u mepcoHaJbHbiňÑ pPOMaH, Kak 

TBopueckoe pemopaernpoBanue pomana M. Ilpycra (nanp.: Parul lui Procust — K. Ilerpecky, 
Ioana — A. Xon6an, Singur în faţa dragostei — A. bycyăok u np.). 

C Hameŭ TOYKH 3PeHUA, IEPCOHaIIEHEIĂ POMaH ABIIACTCA BBICIICĂ 3CTETHUECKOĂ 
popmoi PP. Ero ocHoBHEIe uepTel: H3MeHuuBaA pokanusanua Ha noBecTByrome-A M 
IIOBECTBYEMOC-Ă B Pe3yJIBTATEe HEIIpPOH3BOJIBHOĂ NAMATH HappaTopa, cMmemenne JIHeresuca 
c METa7IHEre3HCOM,  IIEPEXOA poiein B poesis, BHYTPEHHEE IIPeACTaBJIEHHE BPeMEHU M 
TIPOCTPaHCTBA, CTUMyJIHPOBaHHE WHTATENA K OOJAyYMBIBaHUIO COGCTBEHHOĂ NpPOXUTOIĂ 
XU3HU H YMaTHUECKOMY YyYacTHIO B JeKOMMPHKAUHpOBAHHH TAĂH UenOBeuecKoii 
CYIHOCTH IIPU IOMOLIU (rOMO)IHEreTHUECKOIĂ Happanuu, HHOTAa Nae peaJbHbIÑ XypHall 
BKJIKOWACTCA B (DUKTUBHPIĂ MHp, B COOTBETCTBHU C KOHBCHIMEĂ ayTeHTHUHOCTU, KAK 
HarrpuMep, B Maitreyi (1933) M. Ennane. 

OcHoBHaA acr  J1HCCEpTarlMOHHOĂ  paGOTEI  NOCBANIEHA  TEOPETUUECKOMY 
HCCIIENOBAHUIO IIOBECTBOBATEJIBHOIĂ MOJIEJIU, €€ aBTOPCKOTO HU YHTATEJIBCKOTO BOCIIPHATUA. 
Hamu  O0OHapyxeHo TpH CTPYKTypanucTrekux Bapnanra: (1) momens Ilponn-Bpemon 
(BKJIIOUaA CXEMEI HappaTHBHOH CeMHOTUKU);, (2) momens bapr-Ilpyc (T.e. MOJaJIEHEIĂ 
TAINOTAKCUC vouloir-savoir-pouvoir écrire B Iponece TBopueckoro popMupoBanua Arenca- 
Ilamuenca); (3) Mogens JKener-IlIMUT (BKIHOYaa YPOBHU INOBECTBOBATEJIBHOTO HHCKypca 
histoire-recit-narration), Ha OCHOBE KOTOpBIX H/ACHTHUPUNUpOBaH OAUHH CeMaAHTHYECKMÄĂ 
HHBapHaHT HapparuBa Ilpycra (kak MOAEIIE) BHYTPH MHpOB HCIICAOBaHHEIX PP, T.e.: 
CYUIECTBOBAHUE OJHOTO eepos, KOmopblii ne Moaicem 2umv Ge3 nucvmennocmu (écriture), 
Y KOTOpOro HET Apyrux CIOCOGOB BEDKUTE B XECTKUX PaMKaX MOAepHu3Ma. Conepxanue 
POMaHOB MOXHO CKOHIICHTPHPOBaTE B OZHOĂ TANEP-Ppaze: MyxCKOI HappaTop IIBITaeTcA 
IIOHATE CBOLO JIIOGOBE, "U3IUGAA C6010 Oyuy Ha Gymaze", B TO BPEMA KAK HaIIHCAHHBIĂ HM 
TEKCT CTaHOBUTCA €/IHHCTBEHHEIM J10BEPEHHEIM 3EPKaJIOM ETO J, HaXO/IALIETOCA B IIOUHCKaX 
HJCEHTHYHOCTH M YIpaueHHOrO BpeMeHu. HarnucaHHoe (écriture) CTaHOBUTCA CHaceHuHeM 
ma Canny (Ioana, A. XonGan) n Pany (Singur în fața dragostei, A. bycyăok) unu 
CMEpPTHBEIM IIPHTOBOPOM mia Ppena n Jlanuma (Patul lui Procust, K. Ilerpecky). 

MomepHu3M PP - 310 TBOpueckaA (INOBECTBOBATEJIBHaA H CEMaHTHUECKaA) 
accuMuilanuA pomana M. Ilpycra B nouckax ympauennozo 6pemenu, OPHTHHaJIBHOCTb 
KOTOpOTO BBIXO/UT 34 PaMKU TParHIHOHHBIX MOJICIICĂ XIX cronerua (baJl53aKk, JlUkkeHC) n 


ABJIACTCA HAUaJIOM HOBOTO COBPEMCHHOTO POMaHa. 

Cuvinte-cheie: alegoric, arhetipal, autenticitate, diegeză, discurs narativ, dispatching 
narativ, eu-narant, eu-narat, focalizare, imaginar, impresionism, invariant, mereologie, 
metaforă, model narativ (proustian), modern, modernism, narator, narator-scriptor, narațiune 
(homo)diegetică, personaj, poetică/poietică, receptare, referenţial, re-lectură, re-modelare 
artistică, roman personal, scheme ale semioticii narative, simbol, sincronizare, scriitură, 


static/dinamic, tipologie. 


Key words: allegorical, archetypal, authenticity, diegesis, narrative discourse, dispatching, I 
narrator, I narrated, focalization, imaginary, impressionism, invariant, metaphor, 
Modernism, narrative model, narrator, (homo)diegetical narrator, personal novel, reference, 


rereading, remodeling, semiotic narrative schemes, synchronization, writing act, typology. 


KmoyeBbie CHOBa: aJUIErOPUUECKUĂ, ayTeHTHYHOCTb, JIMETe3uC, (ÞHKTHBHbIÑ MUp, 
poranu3anua, (TOMO)uereruueckui Happarop, METaȚIHEre3uC, MO/ICPHU3M, 
HEIIPOH3BOJIBHaA NAMATE, IEPCOHaJIEHEIĂ pPOMaH, IIHCBMEHHOCTE, IIOBECTBOBATEJIBHAA 
MOAEI5  ÎlpycTa,  NOBECTBYIOINIE-ĂA,  NOBECTByeMOe-Ă, peþpepennnaJbHbiň  npuHuari, 


CHHXPOHH3aIHA, THIIOJIOTHA, TBOPUCCKOC PEMOJICIIHPOBaRHuC. 


Listă de abrevieri: 

AP — Autorul-personaj (în Parul lui Procust) 
Ed. — Editura 

RT — roman total 

RI — roman istoric 

Scr. — scrisoare 

RN — romanian novel 


PP — pymbiHckui pomaH 

Tabelul 1. Manolescu Nicolae. Arca lui Noe. —Bucureşti: Ed. „100+1 Gramar”, 2001, p. 732-733. 


Criteriu DORIC IONIC CORINTIC 
1. Vârsta Iluziilor Cunoştinţei de sine Ironiei 
2. Lumea Omogenă, coerentă, plină de sens Plină de sens, îşi pierde omogenitatea Neomogenă, incoerentă, vidă 
3. Mentalitatea Burghezie în ascensiune Burghezie stabilizată şi aristocratizată Derutată sau abuzivă, fără discernă-mânt, 
autoritară sau opresivă 
4. Spirit Energie, intrepiditate, exces Lipsa de spirit întreprinzător, atonie, individualism Mimarea sau parodia tuturor atitudini-lor 
active 
5. Eroi Virili. Sociabilitate pozitivă şi triumfătoare Spirit de fineţe, discernământ. Socialitate refuzată, pusă | Masca şi caricatura 
la îndoială 
6. Valoarea Economicul De ordin personal De ordin politic 
dominantă 
7. Sexualitatea (ca) Luarea în posesie, acaparatoare, ofensivă, | Frustrare, neputinţă, idealism, defensivă Politizată, deturnată, dominatoare 
masculină 
8. Viziunea Auctorială. Viaţa apare ca superioară şi | Relativistă. Simţirea este superioară vieţii şi adesea | Ironică: artificiul, ludicul, masca, cari- 
reflecției şi simţirii reflecției catura. Reflecţia este superioară şi simțirii. 
9. Miturile Luptei, vigorii şi cuceririi Subiectivitate şi fragmentarism, autenticitate, | Inutilității, jocului, absurdului. Metafizicul 
interioritate, intimitate. ironic. 
10. Narator Supraindividual Narator-personaj Transcendență goală: naratorul 
supraindividual 
11. Formulă Magia artei, trompe d'oeuil, iluzionism, | Jurnalul, confesia, biografismul, autoscopie. (metaromanul*) 
creație 
12. Forma Închisă, teleologică. Tirania semnificației Deschisă, ignorarea scopului Alegorică, simbolică 
13. Construcție Modelul lumii răsturnat Trucarea construcției: asimilarea formei romaneşti cu | (Mimarea, parodizarea*) 
forma sentimentului 
14. Raportare la genul | Tragedii care nu modifică sensul pozitiv al | Dramele personale nici nu modifică, nici nu lasă intact | (Tragi-comedie*) 
dramatic * lumii sensul lumii: se separă de el, merg în paralel 
15. (Relaţia Subiect- | Preponderenţa moralului asupra | (preponderența psihologicului: obiectul este subiect) Confuzia subiect-obiect 
obiect*) psihologicului: subiectul se pierde în obiect 
16. (Discurs*) Epic, logic, continuitate. Frescă, cronică, | Liric, evoluţie paradoxală, discontinuitate Povestire filosofică, parabolă, mit. 
istorie Metaromanul. 
17. Exemple de roman | I. Slavici. Mara, L. Rebreanu. Jon (1920), | H. Papadat-Bengescu. Concert de muzică din Bach | Arghezi şi Urmuz, M. Blecher. Întâmplări 


Pădurea 


de familie, M. Preda. Moromeţii 


spânzuraților (1922), Răscoala 
(1932), M. Sadoveanu. Baltagul (1930), G. 
Mihăiescu. Rusoaica (1933), G. Călinescu. 
Enigma Otiliei (1938), P. Dumitriu Cronică 


(1927), Fecioare despletite (1926), C. Petrescu. Patul lui 
Procust (1933), Ultima noapte...(1927), G. Ibrăileanu. 
Adela (1933), A. Holban. O moarte...(1931), Ioana 
(1934), M. Eliade. Maitreyi (1933), Al. Ivasiuc. 
Vestibulul 


din irealitatea imediată (1936), M.I. 
Caragiale. Craii de Curtea veche (1929), 
M. Sadoveanu. Creanga de aur (1933), 


D.R. Popescu. Vânătoarea regală, G. 
Bălăiță. Lumea în două zile, N.Breban. 
Bunavestire 


Q, * - completările şi consideraţiile noastre -P.M. 


Tabelul 2. Ţeposu Radu G. Emanciparea personajului. În Viaţa şi opiniile personajelor. —Bucureşti: Ed. „Cartea 
românească”, 1983, p. 193-195. 


Etape ale evoluţiei TRANZITIV REFLEXIV 
romanului 


bazată pe omniscienţa naratorului în 
care personajul este narat şi are iluzia 
vieţii 


Baza tipologică 


bazată pe conştiinţa de sine a personajului 


care e şi narator (uneori chiar şi scrie: 


jurnale, epistole, fără conştiinţă auctorială), 


dar care păstrează încă iluzia vieţii 


METAROMAN 


bazată pe conştiinţa de sine a personajului care e şi 
scriitor (ori povestitor ce mistifică premeditat) şi care 
uzează deliberat de convențiile literaturii 


Atitudinea 
personajului faţă de 
transcendența 
naratorială 
Emanciparea 
personajului 


Exemple de roman 


Supunerea față de transcendență 


D. Bolintineanu Manoil, N. Filimon 
Ciocoii vechi şi noi, I. Slavici Mara, 
D. Zamfirescu Viaţa la ţară, L. 
Rebreanu Jon şi Pădurea 
spânzuraţilor, M. Sadoveanu Baltagul, 
G. Călinescu Enigma Otiliei, Bietul 
Ioanide, M. Preda Moromeţii, F. 
Neagu Îngerul a strigat, E. Barbu 
Groapa, A. Buzura Absenţii 


Subminarea transcendenței 


Emancipare prin negaţie 


G. Ibrăileanu Adela, M. Blecher 
Întâmplări din irealitatea imediată, M.I. 
Caragiale Craii de Curtea-Veche, H. 
Papadat-Bengescu Concert din muzică de 
Bach, A. Holban Jocurile Daniei, C. 
Petrescu. Ultima noapte de dragoste, 
întâia noapte de război, D.R. Popescu 
Vânătoarea regală, A. Ivasiuc Vestibul 


Conştiinţa transcendenţei goale 


Emancipare prin imitație a modelelor literare. 
(„Personajul a simţit mereu necesitatea de a pune 
altceva în locul dogmei uzurpate şi astfel s-a născut 
nevoia de modele, de regulă, literare”, p. 195.) 
A. Holban Ioana, G.Bălăiţă. Ucenicul neascultător, N. 
Breban Bunavestire şi Don Juan, Bănulescu Cartea de 
la Metopolis, D. R. Popescu Viaţa şi opera lui Tiron 
B. 


Tabelul 4. Tipologia romanului românesc 


Criteriu Roman ALEGORIC Roman ISTORIC Roman SOCIAL Roman PERSONAL 
1. | Orientarea 
perspectivei narative N<P N2>(NI>P) N>P Eu N=euP 


2. | Obiect de studiu 
fictiv 


Misterul uni individ sau grup 


Cronica, documentul 


Grupul social 


Individul (conştient-inconştient) 


3. | Timpul acțiunii 


Atemporal, in illo tempore 


Trecut terminat, atestat în 
cronică, document, cu eventual 
efect în prezent 


Trecut terminat 


Prezent în derulare (trecut imediat) 


4. | Gen 


Alegorie, mit, basm 


„Istorie” 


Epic, continuitate 


Liric, discontinuitate 


5. | Valoarea dominantă 


Religios-politic sau 
antireligios 


Istoric-moral 


Economic 


Psihologic -personal 


6. | Pronumele relaţionale 


„Eu sunt Alfa şi Omega” 


„EP este „el din cronică, 
document” 


El e unul dintre ei, care aparțin unui 
grup social 


„Eu este un altul’ (Rimbaud) 


7. | Apartenenţă la un Baroc Romantism deghizat Realism/Clasicism Romantism/Impresionism 
curent 
8. | Cititor-text Re-lectură Amintire documentară Lectură Identificare 
9. | Narator-referent N-Simbol (alegorie) N-Text cronică N-Social N-propria introspecție 
10. | Cititorul va căuta Să găsească înțelesuri Să verifice documentul Să „vadă” o lume/societate nouă Să se identifice cu eul narativ, „să 


(sensuri) posibile 


citească în sine” (Proust) 


11.| Discurs 


CONOTATIV 


DENOTATIV 


DENOTATIV-—CONOTATIV 


12. | Psihanaliză 


Supra eul 


Un arhetip simbolic 


Subconştientul colectiv 


Eul (conştient/inconştient) 


13. | Model artistic 


Mitologia antică, Noul 
Testament, folclor etc. 


Letopiseţul Țării Moldovei şi alte 
cronici 


Romanul realist balzacian 


Romanul lui M. Proust 


14. | Exemple 
reprezentative de 
roman 


D. Cantemir Istoria 
hieroglifică 

M.Sadoveanu Creanga de 
aur, Baltagul 

Mateiu I. Caragiale Craii de 
Curtea-Veche * 

V. Vasilache Povestea cu 
cocoşul roşu ş.a. 


N. Bălcescu Românii supt Mihai 
Voievod Viteazul 

M. Sadoveanu Fraţii Jderi 

I. Druţă Biserica albă 


V. Beşleagă Sânge pe zăpadă ş.a. 


I. Slavici Mara 

L. Rebreanu Jon, Răscoala, 
Pădurea spânzuraţilor 

G. Călinescu Enigma Otiliei 

I. Druţă Povara bunătății noastre 
V. Beşleagă Zbor frânt* ş.a. 


A. Holban O moarte care nu 
dovedeşte nimic, Ioana, Jocurile 
Daniei 

C. Petrescu Ultima noapte de 
dragoste, întâia noapte de război, 
Patul lui Procust 

M. Eliade Maitreyi** 

A. Busuioc Singur în fața dragostei 
M. Preda Cel mai iubit dintre 
pământeni * * 

L. Blaga Luntrea lui Caron** ş.a. 


* tendinţă spre roman personal interiorizat 
** tendinţă spre roman alegoric conotativ 


Tabelul 6. Ordinea discursivă în romanul Joana de A. Holban 


Ordinea temporală a 

evenimentelor 
Prezentul scriiturii („acum W W W W W 
când scriu”) b 
Prezentul trăirii continue la A 
Cavarna 


v 


o 
oo 
oI 
avy 
O = 
m em 
oz 
> 9 "9 
o 
oC 
= o 


Sandu + Ioana C H 


A = 
aoz 


Trecutul 
rememorat 
fragmentar 


_ 
[ot > 


„Celălalt? + 
Ioana 
(3 ani în 
urmă) 
Viitor posibil 


v Er 
sua 
OUĂ 
anp 


[Y 10] 


Repere: 
1. Literele majuscule A,B,C... indică scenele descrise din punct de vedere spaţial, în ordinea în care apar ele 
în povestire /récit (subiect); 
2. Cifrele 1,2,3,4... indică ordinea cronologică în care se succed evenimentele în istorie /histoire (fabulă); 
3. Literele minuscule a, b, c, d ... indică ordinea temporală a secvențelor descrise în acelaşi spațiu; 
4. Litera W indică prezența unor evenimente extra-diegetice, relatate de eul-scriptor într-un timp prezent indefinit diegetic. 


